
ÎNAINTE 


Servitorii le spuneau malenchki — micile stafii —, pentru că erau cei 
mai scunzi şi mai tineri, şi pentru că bântuiau casa ducelui ca nişte 
fantome zglobii, țâşnind dintr-o cameră în alta, ascunzându-se în 
dulapuri să tragă cu urechea sau furişându-se în bucătărie să 
şterpelească ultimele piersici din recolta verii. 

Băiatul şi fata sosiseră la câteva săptămâni unul după celălalt — 
încă doi orfani ai războaielor de graniţă, refugiaţi cu feţe murdare 
luaţi dintre ruinele unor orăşele îndepărtate şi aduşi la moşia 
ducelui să înveţe să scrie şi să citească şi să deprindă o meserie. 
Băiatul era scund, îndesat şi timid, dar întotdeauna cu zâmbetul pe 
buze. Fata era diferită, şi ştia asta. 

Odată, stând pitită în dulapul din bucătărie să tragă cu urechea la 
bârfelile celor mari, fata a auzit-o pe menajera ducelui, Ana Kuya: 

— E mică şi urâtă. Niciun copil n-ar trebui să arate aşa. E palidă şi 
acră, ca un pahar de lapte stricat. 

— Şi atât de costelivă! i-a răspuns bucătăreasa. Niciodată nu-şi 
termină cina. 

Băiatul, care stătea ghemuit lângă ea, i-a aruncat o privire şi i-a 
spus în şoaptă: 

— De ce nu mănânci? 

— Pentru că toate mâncărurile ei au gust de noroi, a răspuns fata. 

— Mie îmi plac. 

— Tu mănânci orice. 

Şi iarăşi au plecat urechea spre crăpătura dintre uşile dulapului. O 
clipă mai târziu, băiatul i-a şoptit: 

— Mie nu mi se pare că eşti urâtă. 

— Sst! a şuierat fata. 


Dar, în întunericul din dulap, a zâmbit. 


Pe timpul verii, îndurau ore lungi de corvezi în gospodărie, 
urmate de ore şi mai lungi în sălile de clasă înăbuşitoare. Când arşita 
devenea insuportabilă, dădeau fuga în pădure să caute cuiburi de 
păsări sau să înoate în râul cu apă tulbure, ori zăceau cu orele pe 
păşune, urmărind soarele care trecea încet pe deasupra lor, şi se 
întrebau unde aveau să-şi construiască ferma de lapte şi dacă ar fi 
fost mai bine să aibă două sau trei vaci albe. larna, ducele se muta în 
casa de la oraş, în Os Alta, iar pe măsură ce zilele deveneau mai 
scurte şi mai reci, profesorii îşi făceau datoria cu din ce în ce mai 
puţină sârguinţă, preferând să stea lângă foc şi să joace cărţi sau să 
bea kvas. Obligaţi să stea în casă, copiii mai mari se plictiseau şi îi 
plesneau mai des decât de obicei pe cei mai mici, aşa că băiatul şi 
fata se ascundeau în camerele nelocuite ale conacului, dând mici 
reprezentații pentru şoareci şi încercând să se încălzească. 

În ziua când au venit examinatorii Grisha, băiatul şi fata erau 
într-un dormitor prăfuit de la etaj, aşezaţi pe băncuța din dreptul 
ferestrei, sperând să zărească trăsura poştei. În schimb, au văzut 
intrând pe porţile de piatră ale moşiei o sanie — o troică trasă de trei 
cai negri — şi i-au urmărit înaintarea tăcută prin zăpadă până la uşile 
din față ale conacului. 

Din ea au coborât trei oameni cu căciuli elegante de blană şi cu 
câte o kefta groasă de lână: una stacojie, cealaltă albastru-închis, iar a 
treia — violet strălucitor. 

— Grisha! a şoptit fata. 

— Repede! a zis băiatul. 

Într-o clipă, şi-au aruncat încălţările din picioare şi au luat-o la 
fugă pe hol, încercând să nu facă zgomot, apoi s-au strecurat prin 
salonul de muzică, pustiu la ora aceea, şi s-au pitit după o coloană a 
balconului de deasupra camerei de zi, unde îi plăcea Anei Kuya să 
primească musafiri. 

Ana Kuya deja era acolo, îmbrăcată cu o rochie neagră, care o 

făcea să semene cu o pasăre, şi turna ceai din samovar, cu inelul 
mare de chei atârnat la brâu. 

— Vasăzică anul ăsta nu-s decât doi? s-a auzit vocea scăzută a 
unei femei. 

Băiatul şi fata s-au uitat în camera de sub ei printre gratiile 
balustradei de la balcon. Doi dintre Grisha stăteau lângă foc: un 
bărbat frumos, îmbrăcat în albastru, şi o femeie în veşminte roşii, cu 
înfăţişare mândră şi elegantă. Al treilea, un tânăr blond, se plimba 
prin cameră, dezmorţindu-şi picioarele. 

— Da, a răspuns Ana Kuya. Un băiat şi o fată, de departe cei mai 
mici dintre copiii de aici. Credem că amândoi au în jur de optani. 

— Credeţi? a întrebat bărbatul în albastru. 

— Când părinţii nu mai sunt în viaţă... 

— Înţelegem, a spus femeia în roşu. Şi, bineînțeles, suntem mari 
admiratori ai instituţiei conduse de domniile voastre. Ne-am dori ca 
mai mulți nobili să se preocupe de soarta oamenilor de rând. 

— Ducele nostru este un om de seamă, a spus Ana Kuya. 

În balcon, băiatul şi fata s-au uitat unul la celălalt şi au încuviinţat 
înţelept din cap. Binefăcătorul lor, ducele Keramsov, era un vestit 
erou de război şi un prieten al poporului. După ce se întorsese de pe 
front, îşi transformase moşia în orfelinat şi casă pentru văduvele de 
război. Ana Kuya le spunea să-l pomenească noapte de noapte în 
rugăciunile lor. 

— Şi cum sunt aceşti copii? a întrebat femeia în roşu. 

— Fata are un pic de talent la desen. lar băiatul se simte în largul 
lui pe pajişte şi în pădure. 

— Dar cum sunt? a repetat femeia. 

Ana Kuya şi-a ţuguiat buzele ofilite: 

— Cum sunt? Sunt nedisciplinaţi, încăpățânaţi şi mult prea ataşaţi 
unul de celălalt. Amândoi... 

— Amândoi ascultă tot ce vorbim în clipa asta, a zis tânărul în 
violet. 

Copiii au tresărit. Tânărul se uita direct spre ascunzişul lor. 

Băiatul şi fata s-au ghemuit în spatele coloanei, dar era prea târziu. 

Vocea Anei Kuya s-a dezlănţuit ca un bici: 

— Alina Starkov! Malyen Oretsev! Veniţi aici imediat! 

Fără tragere de inimă, Alina şi Mal au coborât pe scara în spirală 
de la capătul balconului, iar când au ajuns în camera de zi, femeia în 
roşu s-a ridicat de pe scaun şi le-a făcut semn să se apropie. 

— Ştiţi cine suntem? 

Avea părul cărunt - culoarea oţelului —, iar faţa îi era ridată, dar 
frumoasă. 

— Sunteţi vrăjitori! i-a scăpat lui Mal. 

— Vrăjitori? a pufnit ea, întorcându-se spre Ana Kuya. Astfel de 
lucruri se predau la şcoala de aici? Superstiţii şi minciuni? 

Ana Kuya s-a îmbujorat de ruşine, iar femeia în roşu s-a întors 
iarăşi spre Mal şi Alina, privindu-i cu ochi scăpărători: 

— Nu suntem vrăjitori. Suntem practicanți ai Micii Ştiinţe. Tinem 
la adăpost acest ținut şi acest regat. 

— La fel ca Armata Întâi, a spus Ana Kuya calm, dar cu o 
evidentă undă de sarcasm în glas. 

Femeia în roşu s-a încordat, dar după o clipă a încuviinţat: 

— La fel ca Armata Regelui. 

Tânărul în violet a zâmbit şi a îngenuncheat în faţa copiilor. 

— Când frunzele îşi schimbă culoarea, credeţi că-i vorba de 
magie? i-a întrebat el blând. Sau când te tai la deget şi rana se 
vindecă? Sau când pui o oală cu apă pe plită şi începe să fiarbă? 

Mal a clătinat din cap cu ochii mari. 

Dar Alina s-a încruntat şi a spus: 

— Oricine poate să fiarbă apă. 

Ana Kuya a oftat cu un aer exasperat, dar femeia în roşu a râs: 

— Ai mare dreptate. Oricine poate să fiarbă apă. Dar nu oricine 
poate stăpâni Mica Ştiinţă. Tocmai de aceea am venit să vă punem la 
încercare. 

Apoi s-a întors spre Ana Kuya: 

— Acum, lăsaţi-ne singuri. 

— Staţi un pic! a strigat Mal. Ce o să se întâmple cu noi dacă o să 
descoperiţi că suntem Grisha? 

Femeia în roşu şi-a coborât privirea spre ei: 

— Dacă, prin cine ştie ce şansă, vreunul dintre voi este un Grisha, 
veţi avea norocul să mergeţi la o şcoală specială, unde Grisha învaţă 
să-si folosească talentele. 

— Veţi avea parte de cele mai bune haine, cea mai bună mâncare, 
tot ce vă doreşte inima, a spus tânărul în violet. V -ar plăcea? 

— E cel mai măreț fel în care vă puteţi sluji regele, a spus Ana 
Kuya, care se oprise lângă uşă. 

— E foarte adevărat, a spus femeia în roşu pe un ton mulțumit, 
dornică să se împace cu Ana Kuya. 

Băiatul şi fata s-au uitat unul la celălalt. Întrucât adulţii nu erau 
atenţi la ei, n-au văzut că Alina l-a luat de mână pe Mal, nici privirea 
pe care au schimbat-o între ei. Ducele ar fi recunoscut acea privire. 
Petrecuse ani îndelungaţi în ţinuturile pustiite din apropierea 
granițelor de nord, unde satele erau în permanenţă sub asediu, iar 
ţăranii îşi duceau luptele cu foarte puţin ajutor din partea regelui sau 
a oricui altcuiva. Odată, văzuse o femeie desculţă stând neclintită în 
prag, în faţa unui şir de baionete. Şi cunoştea privirea unui bărbat 
care îşi apără casa doar cu o piatră în mână. 

Capitolul 1 


Stând pe marginea drumului aglomerat, m-am uitat la câmpurile 
povârnite şi la fermele abandonate din Valea Tula, şi am zărit pentru 
prima oară Falia Umbrei. Plecasem cu regimentul meu din tabăra 
militară de la Poliznaya în urmă cu două săptămâni. Deşi soarele de 
toamnă strălucea pe cer, am început să tremur uşor pe sub vestonul 
militar, văzând negura care întuneca orizontul precum o pată 
murdară. 

Dintr-odată, un umăr puternic m-a izbit în spate. M-am 
dezechilibrat şi aproape că am căzut cu faţa în jos pe drumul 
noroios. 

— Hei! a strigat soldatul. Ai grijă! 

— Mai bine ai tu grijă pe unde calci cu picioarele alea grase, am 
pufnit eu, şi am simţit o mică satisfacție văzând aerul surprins care 
s-a aşternut pe fața lui lată. 

Oamenii — şi mai ales soldații vânjoşi, cu puşti mari - nu se 
aşteptau ca o făptură costelivă ca mine să le răspundă tăios. 
Întotdeauna erau surprinşi când ripostam. 

Soldatul a trecut repede peste această noutate şi, aranjându-şi 
ranița în spate, mi-a aruncat o privire încruntată, apoi a dispărut în 
caravana de cai, soldaţi, căruţe şi furgoane, care şerpuia pe coama 
dealului şi prin valea care ni se întindea la picioare. 

Am iuţit pasul, încercând să mă uit pe deasupra convoiului. 
Trecuseră câteva ore de când pierdusem din ochi steagul galben al 
furgonului cartografilor şi ştiam că rămăsesem mult în urmă. 

Mergând, inspiram miresmele verzi şi aurii ale pădurii de toamnă 
şi simţeam în spate o adiere blândă. Eram pe Vy, drumul lat care 
cândva ducea de la Os Alta la porturile bogate de pe coasta de vest a 

Ravkăi. Dar asta se întâmpla înainte de Falia Umbrei. 

Undeva în mulțime, cineva cânta. Cânta? Ce idiot putea să cânte în 
drum spre Falie? M-am uitat iarăşi spre negura de la orizont şi a 
trebuit să-mi stăpânesc un tremur. Văzusem Falia Umbrei pe multe 
hărţi — o crestătură neagră care separa Ravka de singura ei linie de 
coastă, lăsând-o fără nicio ieşire la mare. Uneori, era desenată ca o 
pată, alteori ca un nor întunecat şi inform. Erau şi hărţi care înfăţişau 
Falia Umbrei ca pe un lac lung şi îngust, pomenind-o cu celălalt 
nume al său, „Nemarea” — un nume care încerca să-i liniştească pe 
soldaţi şi negustori, şi să încurajeze traversările. 

Am pufnit. Şiretlicul îl putea păcăli pe un negustor gras, dar pe 
mine nu mă liniştea deloc. 

Mi-am luat privirea de la pâcla sinistră care plutea în zare şi m-am 
uitat la gospodăriile ruinate din Tula. Pe vremuri, valea adăpostea 
unele dintre cele mai bogate moşii din Ravka, unde ţăranii îşi 
îngrijeau recoltele, iar oile păşteau pe păşunile înverzite. Dar, într-o 
bună zi, a apărut în peisaj o crăpătură neagră, o brazdă de întuneric 
aproape impenetrabil, care creştea cu fiecare an şi care colcăia de 
grozăvii. Nimeni nu ştia unde dispăruseră ţăranii, turmele şi 
recoltele, casele şi familiile lor. 

Încetează, mi-am spus în sinea mea. Nu faci decât să înrăutățeşti 
lucrurile. Lumea traversează Falia de ani de zile... într-adevăr, cu multe 
pierderi de vieți omeneşti, şi totuşi... Am inspirat adânc, încercând să 
mă liniştesc. 

— Să nu leşini în mijlocul drumului, a spus o voce aproape de 
urechea mea, şi un braţ greu s-a aşezat pe umerii mei, 
strângându-mă uşor. 

Am ridicat privirea şi am văzut chipul familiar al lui Mal, care se 
uita la mine cu ochi zâmbitori. 

— Haide, a spus el, mergând în ritm cu mine. Un picior în faţa 
celuilalt. Ştii cum se face. 

— Îmi strici planul. 

— Ah, serios? 

— Da. Vreau să leşin, să fiu călcată în picioare şi să mă aleg cu 
răni cumplite. 

— Mda, pare un plan strălucit. 

— Ah, păi dacă o să fiu mutilată, n-o să mai pot traversa Falia. 

Mal a încuviinţat lent din cap: 

— Înţeleg. Dacă te ajută, aş putea să te arunc sub o căruţă. 

— O să mă gândesc la asta, am bombănit eu, dar în acelaşi timp 
am simţit că mă înseninez. 

Mal încă avea acest efect asupra mea, deşi încercam să nu cad 
pradă farmecului său. Şi nu eram singura. O fată blondă şi frumoasă 
a trecut pe lângă noi şi i-a făcut cu mâna lui Mal, aruncându-i o 
privire drăgăstoasă peste umăr. 

— Bună, Ruby, a strigat-o el. Ne vedem mai încolo? 

Ruby a chicotit şi a dispărut în mulţime, iar Mal a zâmbit larg, 
până m-a văzut dând ochii peste cap. 

— Ce-i? Am crezut că-ţi place de Ruby. 

— Întâmplarea face că nu prea avem despre ce să discutăm, am 
spus eu pe un ton sec. 

De fapt, îmi plăcuse de Ruby -— la început. Când Mal şi cu mine 
părăsiserăm orfelinatul de la Keramzin şi plecaserăm să ne facem 
serviciul militar la Poliznaya, îmi era groază să fac cunoştinţă cu 
oameni noi. Dar multe fete erau încântate să se împrietenească cu 
mine, iar Ruby fusese dintre cele mai dornice. Acele prietenii au 
durat până mi-am dat seama că fetele nu se interesau de mine decât 
pentru că eram apropiată de Mal. 

M-am uitat la el şi l-am văzut întinzând bratele voios şi 
ridicându-şi faţa către cerul de toamnă. Ba chiar am observat — cu un 
pic de dezgust — că pasul lui era mai săltat. 

— Ce-ai păţit? am şoptit eu pe un ton furios. 

— Nimic, a răspuns el surprins. Mă simt minunat. 

— Dar cum poţi să fii atât de... zglobiu? 

— Zglobiu? N-am fost niciodată zglobiu. Sper să nu fiu niciodată 
zglobiu. 

— Atunci ce-i cu toate astea? am întrebat eu, făcând semn cu 
mâna spre el. Ne apropiem de un loc unde s-ar putea să mori şi să fii 
sfârtecat, dar tu arăţi de parcă ai merge la un banchet. 

Mal a izbucnit în râs: 

— Îţi faci prea multe griji. Regele a trimis un grup întreg de 
pirotehnicieni Grisha, care or să ne apere navele, ba chiar şi nişte 
Sfâşie-Inimi — mă trec fiori când mă gândesc la ei. lar noi avem puşti, 
a adăugat el, lovindu-şi uşor arma de pe umăr. Osă fie bine. 

— Dacă osă fie un atac puternic, o puşcă în plus n-o să conteze. 

Mal mi-a aruncat o privire uimită: 

— Ce se întâmplă cu tine în ultima vreme? Eşti chiar mai ţâfnoasă 
decât de obicei. Şi arăţi îngrozitor. 

— Mersi, am bombănit eu. N-am dormit bine. 

— Şi asta e ceva nou? 

Bineînţeles, avea dreptate. Niciodată nu dormeam bine. Dar, în 
ultimele zile, situaţia se înrăutăţise. Sfinţii îmi erau martori că aveam 
o mulţime de motive întemeiate să mă tem de Falie, motive 
împărtăşite de toţi soldaţii din regiment, care avuseseră ghinionul să 
fie aleşi pentru traversare. Dar mai era ceva, un sentiment mai 
profund de nelinişte, pe care nu-l puteam numi. 

l-am aruncat o privire lui Mal. Fusese o vreme când aş fi putut să-i 
spun orice. 

— Pur şi simplu... am un sentiment care nu-mi dă pace. 

— Nu-ţi mai face atâtea griji. Poate or să-l pună pe Mikhael în 
aceeaşi navă cu noi. Şi când or să vadă volcrele burta lui mare şi 
apetisantă, pe noi or să ne lase în pace. 

Dintr-odată, mi-a revenit o amintire: Mal şi cu mine stăteam unul 
lângă altul într-un fotoliu din biblioteca ducelui şi răsfoiam paginile 
unei cărţi legate în piele. Dăduserăm peste o ilustrație care înfăţişa o 
volcră: gheare lungi şi scârboase, aripi ca de piele tăbăcită şi rânduri 
de dinţi ascuţiţi, cu care înfulecau carne de om. Volcrele erau oarbe, 
întrucât timp de câteva generaţii trăiseră şi vânaseră numai în Falie, 
dar potrivit legendei puteau mirosi sânge de om de la câţiva 

kilometri. Mi-am apropiat degetul de ilustrație şi am întrebat: „Ce 
ține în gheare?” Încă îmi răsuna în minte ce îmi şoptise Mal atunci: 
„Cred... cred că e un picior.” Am închis imediat cartea şi am fugit 
ţipând, în lumina ocrotitoare a soarelui... 

Fără să îmi dau seama, rămăsesem nemişcată, țintuită locului, 
incapabilă să îndepărtez acea amintire. Când Mal şi-a dat seama că 
nu mai eram lângă el, a scos un oftat enervat şi a făcut cale întoarsă 
până la mine. Şi-a aşezat mâinile pe umerii mei şi m-a scuturat uşor. 

— Glumeam. N-o să-l înfulece nimeni pe Mikhael. 

— Ştiu, am spus eu cu privirea plecată. Eşti foarte amuzant. 

— Hai, Alina. O să fie bine. 

— N-ai de unde şti. 

— Uită-te la mine, mi-a cerut el, şi m-am forțat să-l privesc în ochi. 
Ştiu că eşti speriată. Şi eu sunt. Dar o să facem traversarea asta şi o să 
scăpăm cu bine. Ca de obicei. Da? 

Mi-a zâmbit, iar inima mi-a tresăltat în piept. Mi-am frecat 
degetul mare de cicatricea din palma dreaptă şi am tras aer în piept. 

— Bine, am spus eu pe un ton bosumflat, dar am simţit că îi 
zâmbesc şi eu. 

— Doamna şi-a recăpătat buna dispoziţie! a strigat Mal. Soarele 
poate străluci din nou. 

— Of, mai taci din gură! 

M-am întors să-i dau un pumn, însă n-am reuşit, pentru că m-a 
luat în braţe şi m-a ridicat în aer. În clipa următoare, văzduhul a fost 
spintecat de strigăte şi ropot de copite. Mal m-a tras repede spre 
marginea drumului, chiar în clipa când o trăsură neagră a trecut 
vijelios prin dreptul nostru, împrăştiind soldaţii din convoi, care 
săreau din calea copitelor ropotitoare ale cailor negri. Alături de 
vizitiul care îşi agita biciul, stăteau doi soldaţi în haine de un 
cenuşiu-închis. 

Întunecatul. Nu puteai confunda trăsura lui neagră şi nici 
uniforma gărzilor lui personale. 

La puţin timp după aceea, a trecut hurducându-se pe lângă noi o 


18 


altă trăsură — una vopsită în roşu —, dar avea o viteză mai mică decât 
prima. Am ridicat privirea spre Mal, simțind cum îmi duduie inima 
de spaimă. 

— Mulţumesc, am şoptit eu. 

Mal a părut să-şi dea seama dintr-odată că mă ţinea în braţe. Mi-a 
dat drumul şi a făcut repede un pas în spate. Mi-am scuturat praful 
de pe haine, sperând că nu-mi va observa îmbujorarea. 

În cele din urmă, a trecut şi o a treia trăsură — una albastră —, la 
fereastra căreia s-a aplecat o fată cu păr negru şi creţ, cu o căciulă de 
vulpe argintie. Şi-a aruncat privirea peste mulţimea care îi urmărea 
trăsura şi, după cum era de aşteptat, ochii i s-au oprit asupra lui Mal. 

Mai adineauri tânjeai după el, m-am mustrat eu. De ce n-ar face la fel şi 
o Grisha superbă? 

S-a uitat țintă în ochii lui Mal, cu buzele arcuite într-un zâmbet, şi 
l-a urmărit cu privirea peste umăr, până când trăsura a dispărut în 
mulţime. Mal se holba prosteşte după ea, cu gura întredeschisă. 

— Închide gura, că-ţi intră musca, am pufnit eu. 

Mal a clipit, având în continuare o mină bulversată. 

— Ai văzut? a strigat o voce. 

M-am întors şi l-am văzut pe Mikhael alergând spre noi cu o 
expresie aproape comică de uimire. Mikhael era un zdrahon roşcat, 
cu faţa lată şi ceafa şi mai lată. Dubrov, un brunet subţirel, se 
străduia să-l prindă din urmă. Amândoi erau iscoade în unitatea lui 
Mal şi niciodată nu se îndepărtau foarte mult de el. 

— Bineînţeles că am văzut, a spus Mal, aerul său buimac cedând 
locul unui zâmbet înfumurat, care m-a făcut să dau ochii peste cap. 

— S-a uitat ţintă la tine! i-a strigat Mikhael, lovindu-l uşor pe 
spate. 

Mal a ridicat din umeri cu un aer indiferent, dar zâmbetul i s-a 
lărgit. 

— Aşa e, a zis el plin de sine. 

— Se zice că fetele Grisha pot să-ţi facă vrăji, a intervenit Dubrov, 
legănându-se agitat de pe un picior pe celălalt. 


19 


Am pufnit, iar Mikhael s-a uitat la mine ca şi când abia atunci si-ar 
fi dat seama că eram şi eu acolo. 

— Salut, Scobitoare, a zis el, lovindu-mă uşor cu pumnul în braț. 

M-am încruntat din pricina poreclei, dar Mikhael deja se întorsese 
spre Mal: 

— Să ştii că bruneta din trăsură rămâne în tabără, i-a zis el cu 
subînţeles. 

— Din câte am auzit, cortul Grisha e cât o catedrală, a intervenit 
Dubrov. 

— Şi are multe colţuri întunecoase, a adăugat Mikhael, ba chiar a 
ridicat de câteva ori din sprâncene. 

Mal a scos un strigăt de încântare şi, fără să-mi mai arunce vreo 
privire, tustrei au luat-o din loc, hohotind şi îmbrâncindu-se unul pe 
celălalt. 

— Mda, mă bucur că v-am revăzut, băieți, am bombănit eu ca 
pentru mine. 

Mi-am aşezat pe umăr cureaua genţii şi am pornit la drum, 
alăturându-mă codaşilor din regiment, care coborau valea şi intrau 
în Kribirsk. Dar nu m-am sinchisit să iuțesc pasul. Probabil urma să 
fiu muştruluită când, în cele din urmă, aveam să ajung la Cortul 
Documentelor, dar acum nu mai era nimic de făcut. 

Mi-am frecat braţul acolo unde mă lovise Mikhael cu pumnul. 
Scobitoare. Uram porecla asta. Nu mi-ai zis Scobitoare când te-ai îmbătat 
cu kvas şi ai încercat să mă pipăi la focul de tabără de la începutul 
primăverii, bădăran nenorocit, mi-am zis cu năduf în sinea mea. 

Kribirsk nu era cine ştie ce oraş. Potrivit Cartografului Senior, 
înainte de Falia Umbrei, Kribirsk fusese un târg liniştit, nu mai mult 
decât o piață prăfuită şi un han pentru călătorii obosiţi de pe Vy. Dar 
acum, devenise un fel de oraş port improvizat, crescând în jurul 
taberei militare permanente şi al docurilor uscate, unde bărcile de 
nisip aşteptau să poarte pasagerii prin întunericul Faliei, până în 
Ravka de Vest. Am trecut pe lângă hanuri, taverne şi bordeluri 
menite să satisfacă trupele din Armata Regelui. Am văzut prăvălii 

unde se vindeau puşti şi arcuri, felinare şi torţe, tot echipamentul 
necesar pentru traversarea Faliei. Bisericuța cu pereţi văruiţi în alb şi 
cupole strălucitoare în formă de ceapă era surprinzător de bine 
întreţinută. Sau poate că nu e chiar atât de surprinzător, mi-am spus în 
sinea mea. Oricine voia să treacă Falia era suficient de înţelept cât să 
oprească acolo ca să se roage. 

Am găsit drumul spre locul unde erau încartiruiți topografii, 
mi-am lăsat raniţa pe patul de campanie şi am dat fuga la Cortul 
Documentelor. Spre uşurarea mea, Cartograful Senior nu era acolo, 
aşa că am reuşit să mă strecor înăuntru fără să mă observe nimeni. 

Când am intrat în cortul de pânză albă, am simţit că mă relaxez 
pentru prima oară de când îmi căzuseră ochii asupra Faliei. În linii 
mari, Cortul Documentelor era identic în toate taberele pe care le 
văzusem - inundat de o lumină strălucitoare şi plin de mese de 
desen deasupra cărora stăteau aplecaţi artiştii şi cartografii. După 
gălăgia şi agitația călătoriei, foşnetul hârtiei, mirosul cernelii şi 
zgârieturile discrete ale penițelor şi pensulelor aveau pentru mine 
ceva liniştitor. 

Mi-am scos caietul de schițe din buzunarul vestonului şi m-am 
strecurat la o masă de lucru alături de Alexei, care s-a întors spre 
mine şi mi-a şoptit pe un ton enervat: 

— Unde ai fost? 

— Era cât pe-aci să mă calce trăsura Întunecatului, i-am răspuns 
eu, apoi am luat o coală curată şi mi-am răsfoit schițele din geantă, 
căutând una care merita să fie copiată. 

Alexei şi cu mine eram amândoi ucenici cartografi şi, ca parte a 
instruirii noastre, trebuia să predăm două schițe sau elevaţii 
terminate în fiecare zi. 

Alexei a tras brusc aer în piept: 

— Serios? Şi chiar l-ai văzut? 

— De fapt, am fost prea ocupată să-mi scap pielea. 

— Există şi moduri mai rele de a te prăpădi, a spus el, apoi a 
observat schiţa văii stâncoase pe care mă pregăteam s-o copiez: Oh, 

nu pe asta! 

Mi-a răsfoit caietul de schițe şi a dat peste elevația unui lanţ 
muntos şi a lovit-o uşor cu degetul: 

— Pe asta. 

Imediat ce am pus peniţa pe hârtie, Cartograful Senior a intrat în 
cort, înaintând vijelios pe culoarul dintre şirurile de bănci şi 
uitându-se în treacăt la lucrările noastre. 

— Sper că asta e a doua schiţă, Alina Starkov. 

— Da, am minţit eu, e a doua. 

După cea trecut Cartograful, Alexei mi-a şoptit: 

— Povesteşte-mi despre trăsură. 

— Trebuie să-mi termin schiţele. 

— Poftim, a zis el exasperat, întinzându-mi una dintre schițele lui. 

— O să-şi dea seama că e ata. 

— Nu-i chiar aşa de bună, o să poţi pretinde că e a ta. 

— Ei abia ăsta e colegul meu Alexei, cel pe care îl recunosc şi îl 
suport, am bombănit eu, dar nu i-am înapoiat schiţa — Alexei era 
unul dintre cei mai buni ucenici şi o ştia foarte bine. 

Alexei a scos de la mine până şi cele mai mici detalii despre 
trăsurile Grisha. Eram recunoscătoare pentru schiţă, aşa că am făcut 
tot posibilul să-i satisfac curiozitatea, în timp ce copiam elevația 
lanţului muntos şi stabileam cu ajutorul policarului dimensiunile 
unora dintre cele mai înalte piscuri. 

Când am terminat, deja începuse să se însereze. Ne-am predat 
lucrările şi am pornit spre cortul cantinei, unde am stat la coadă 
pentru o tocană mocirloasă împărțită cu polonicul de un bucătar 
transpirat şi am găsit două locuri alături de alți cartografi. 

Am mâncat în tăcere, ascultându-l pe Alexei şi pe ceilalţi 
schimbând bârfe din tabără şi vorbind cu teamă despre traversarea 
de a doua zi. Alexei a insistat să povestesc încă o dată întâmplarea cu 
trăsurile Grisha, care a fost ascultată cu obişnuitul amestec de 
fascinație şi frică pe care îl stârnea orice menționare a Întunecatului. 

— E înzestrat cu puteri supranaturale, a zis Eva, o altă ucenică — 

avea ochi verzi şi frumoşi, care nu reuşeau, totuşi, să distragă atenţia 
de la nasul ei ca de porc. Cu toţii au puteri supranaturale. 

— Eva, a pufnit Alexei, scuteşte-ne, te rog, de superstiţiile tale. 

— Să nu uităm că Falia Umbrei a fost creată de un Întunecat. 

— Asta s-a întâmplat cu sute de ani în urmă! a protestat Alexei. 
Iar Întunecatul ăla era complet nebun. 

— Asta de acuma e la fel de rău. 

— lar tu eşti o ţărancă, a spus Alexei, expediind-o cu un gest al 
mâinii. 

Eva i-a aruncat o privire jignită, apoi i-a întors demonstrativ 
spatele şi a început să stea de vorbă cu prietenii ei. 

Eu n-am spus nimic. Eram mai țărancă decât Eva, în ciuda 
superstiţiilor ei. Ştiam să scriu şi să citesc doar mulțumită mărinimiei 
ducelui, însă, printr-o înţelegere tacită, Mal şi cu mine evitam să 
aducem vorba despre orfelinatul de la Keramzin. 

Un hohot de râs aspru m-a smuls din gândurile mele. M-am uitat 
imediat peste umăr şi l-am văzut pe Mal, care făcea să râdă o masă 
înconjurată de iscoade gălăgioase. 

Alexei mi-a urmărit privirea: 

— Cum de v-aţi împrietenit voi doi? 

— Am crescut împreună. 

— Nu pare să aveţi multe în comun. 

Am ridicat din umeri: 

— Probabil le e mai uşor copiilor să-şi găsească lucruri în comun. 

Precum singurătatea şi amintirea părinţilor, pe care trebuia să-i 
uităm, sau plăcerea de a fugi de corvezi ca să ne jucăm de-a prinselea 
pe pajiştea noastră. 

Alexei avea un aer atât de sceptic, încât am izbucnit în râs: 

— N-a fost întotdeauna Nemaipomenitul Mal, iscoadă pricepută 
şi seducător de fete Grisha. 

Alexei a rămas cu gura căscată: 

— A sedus o Grisha? 

— Nu, dar sunt sigură că o va face, am bombănit eu. 


23 


— Şi cum era în copilărie? 

— Era scund şi durduliu şi îi era frică să facă baie, am spus eu cu 
oarecare satisfacţie. 

Alexei i-a aruncat o privire lui Mal: 

— Mă gândesc că lucrurile se mai schimbă. 

Mi-am frecat degetul de cicatricea din palmă: 

— Da, se mai schimbă. 

După ce am terminat de mâncat, am ieşit din cortul cantinei în 
aerul rece al nopţii. În drum spre cazarma noastră, am făcut un ocol 
ca să vedem tabăra Grisha. Şi, într-adevăr, pavilionul Grisha avea 
dimensiunile unei catedrale — era acoperit cu mătase neagră, iar 
deasupra lui fluturau steaguri roşii, albastre şi violet. Ascunse 
undeva în spatele lui, se aflau corturile Întunecatului, păzite de 
gărzile sale personale şi de câţiva Sfâşie-lnimi din ordinul 
Corporalki. 

După ce Alexei s-a uitat pe săturate, am pornit înapoi spre 
cazarmă. Alexei a devenit tăcut şi a început să-şi pocnească degetele, 
iar eu mi-am dat seama că amândoi ne gândeam la traversarea de a 
doua zi. Judecând după atmosfera posomorâtă din tabără, nu eram 
singurii. Unii deja erau întinşi pe paturile de campanie şi dormeau — 
sau încercau să adoarmă —, în timp ce alţii stăteau ghemuiţi în jurul 
lămpilor, discutând cu glas scăzut. Câţiva îşi strângeau icoanele în 
mâini, rugându-se sfinţilor. 

Am întins sacul de dormit pe un pat de campanie îngust, mi-am 
scos cizmele şi mi-am pus vestonul în cuier. Apoi m-am strecurat în 
sacul căptuşit cu blană şi mi-am aţintit privirea în tavan, aşteptând 
să vină somnul. Am rămas aşa multă vreme, până când s-au stins 
toate lămpile, iar şoaptele au fost înlocuite de sforăituri şi foşnetele 
trupurilor ce se întorceau de pe o parte pe alta. 

A doua zi, dacă totul mergea conform planului, urma să ajungem 
în siguranţă în Ravka de Vest, şi aveam să văd pentru prima oară 
Marea Adevărată. Acolo, Mal şi celelalte iscoade ar fi vânat lupi 
roşii, vulpi de mare şi alte animale mult râvnite, care nu se găseau 

decât în vest. Aveam să rămân alături de cartografii din Os Kervo 
să-mi duc pregătirea la capăt şi să dau o mână de ajutor la 
compilarea datelor pe care am fi reuşit să le adunăm în Falie. După 
care, bineînţeles, trebuia să traversez iarăşi Falia, să mă întorc acasă. 
Dar îmi era greu să mă gândesc atât de departe. 

Încă eram trează când am auzit zgomotul. Toc-toc. Pauză. Toc. Şi 
iarăşi: toc-toc. Pauză. Toc. 

— Ce se întâmplă? a mormăit Alexei din patul alăturat. 

— Nimic, am şoptit eu, ieşind de sub pătură şi vârându-mi 
picioarele în cizme. 

Mi-am luat vestonul şi am pornit spre ieşire în vârful picioarelor. 
Când am deschis uşa dormitorului, am auzit un chicotit şi vocea 
unei femei care a strigat din întuneric: 

— Dacă e iscoada aia, spune-i să vină înăuntru să-mi ţină de cald. 

— Dacă vrea să ia tsifil, sunt sigură că o să fii prima lui alegere, 
i-am răspuns eu mieros, apoi m-am strecurat în noapte. 

Aerul rece mi-a pişcat obrajii, şi mi-am adâncit bărbia în guler, 
spunându-mi în sinea mea că ar fi fost bine să-mi iau fularul şi 
mănuşile. Mal era aşezat pe treptele şubrede, cu spatele la mine. 
Ceva mai încolo, i-am văzut pe Mikhael şi Dubrov trecând o sticlă de 
la unul la altul, sub felinarele care luminau aleea. 

M-am încruntat: 

— Spune-mi că nu m-ai trezit numai să-mi zici că te duci la cortul 
Grisha. Ce, vrei să-ţi dau un sfat? 

— Nu dormeai. Stăteai trează în pat şi îţi făceai griji. 

— Greşit. Plănuiam cum să mă strecor în pavilionul Grisha şi să 
înhaţ un Corporalnik drăguţ. 

Mal a izbucnit în râs, iar eu am rămas şovăind lângă uşă. Asta era 
partea cea mai grea a rămânerii în preajma lui — pe lângă faptul că 
îmi obliga inima la acrobaţii stângace. Uram să ascund cât de mult 
mă răneau lucrurile prosteşti pe care le făcea, dar uram şi mai mult 
ideea că ar fi putut afla. Mi-a trecut prin minte să-i întorc spatele şi să 
mă întorc în dormitor. În schimb, mi-am stăpânit gelozia şi m-am 

aşezat lângă el. 

— Sper că mi-ai adus ceva frumos la schimb, am spus. Nu-s deloc 
ieftine Secretele Seducţiei pe care le deține Alina. 

— Nu poţi să mi le dai pe datorie? a zâmbit el. 

M-am uitat spre Dubrov şi l-am văzut luând o gură de băutură 
din sticlă, după care s-a înclinat în față, iar Mikhael a întins mâna să-l 
sprijine, şi râsetele lor au străbătut aerul nopţii până la noi. 

Mal a clătinat din cap şi a oftat: 

— Întotdeauna se străduieşte să ţină pasul cu Mikhael. Probabil 
că, în cele din urmă, o să-mi vomite pe cizme. 

— Aşa-ţi trebuie, am spus eu. Dar ce cauţi aici? 

Cu un an în urmă, la începutul pregătirii noastre militare, Mal mă 
vizita aproape în fiecare seară. Dar trecuseră câteva luni de când nu 
mai venise pe la mine. 

A ridicat din umeri: 

— Nu ştiu. Aveai un aer atât de abătut la cină. 

M-a surprins că remarcase. 

— Mă gândeam la traversare, i-am răspuns eu precaut. 

Şi nu era tocmai o minciună. Chiar îmi era groază să intru în Falie 
— în plus, Mal nu trebuia să afle că Alexei şi cu mine vorbiserăm 
despre el. 

— Dar mă bucur că te preocupă soarta mea. 

— Hei, a zis el cu un rânjet, chiar îmi fac griji. 

— Dacă ai noroc, mâine o să mă mănânce o volcră la micul dejun 
şi n-o să mai ai motive de nelinişte. 

— Ştii că aş fi pierdut fără tine. 

— N-ai fost pierdut niciodată în viaţa ta, l-am luat eu peste picior. 

Eu eram cea care desena hărţi, dar Mal putea să găsească nordul 
legat la ochi şi stând în cap. 

— Ştii ce vreau să spun, a ripostat el, lovindu-şi uşor umărul de al 
meu. 

— Sigur, am spus eu. 

Deşi nu ştiam. Nu tocmai. 

Am rămas tăcuţi în aerul rece, urmărindu-ne respiraţiile care se 
transformau în mici fuioare de abur. 

Mal s-a uitat câteva clipe la vârfurile cizmelor şi a spus: 

— Cred că şi eu sunt neliniştit. 

l-am dat un ghiont cu cotul şi i-am răspuns cu o încredere pe care 
n-o simţeam: 

— Dacă am putut noi să-i ţinem piept Anei Kuya, putem să ne 
descurcăm şi cu nişte volcre. 

— Dacă nu mă înşel, ultima oară când am supărat-o pe Ana Kuya, 
tu ai luat o mamă de bătaie, şi amândoi a trebuit să scoatem 
bălegarul din grajduri. 

M-a trecut un fior: 

— Încerc să te liniştesc. Ai putea măcar să te prefaci că reușesc. 

— Ştii ce e amuzant? m-a întrebat el. Uneori, chiar mi se face dor 
de ea. 

M-am străduit să-mi ascund uimirea. E drept că petrecuserăm 
mai bine de zece ani în orfelinatul de la Keramzin, dar îmi 
închipuiam că Mal voia să uite tot ce ţinea de locul acela, poate chiar 
şi de mine. Acolo, fusese un simplu refugiat, un simplu orfan obligat 
să se simtă recunoscător pentru fiecare gură de mâncare, pentru 
fiecare pereche de cizme ponosite. În armată, reuşise să-şi facă un 
rost adevărat şi nimeni nu trebuia să ştie că fusese cândva un băieţel 
nedorit. 

— Şi mie, am recunoscut eu. Am putea să-i scriem. 

— Poate, a răspuns Mal. 

Şi, dintr-odată, m-a luat de mână. Am încercat să ignor fiorul care 
mi-a străbătut trupul. 

— Mâine, pe vremea asta, o să fim în port la Os Kervo, a continuat 
el. O să ne uităm la mare şi o să bem kvas. 

l-am aruncat o privire lui Dubrov, care se legăna înainte şi înapoi. 

— Face cinste Dubrov? am zâmbit eu. 

— Doar tu şi cu mine, a spus Mal. 

— Serios? 

— Întotdeauna suntem doar noi doi, Alina. 

Preţ de o clipă, mi s-a părut că e adevărat. Lumea era formată din 
treapta pe care stăteam amândoi şi felinarul care ne învăluia în 
cercul său de lumină — noi doi suspendaţi în întuneric. 

— Haide! a răcnit Mikhael de pe alee. 

Mal a tresărit de parcă ar fi fost trezit dintr-un vis. M-a strâns încă 
o dată de mână, apoi mi-a dat drumul. 

— Trebuie să plec, a spus el, recăpătându-şi zâmbetul îndrăzneț. 
Încearcă să dormi un pic. 

A sărit grațios în picioare şi a luat-o la fugă spre prietenii lui. 

— Urează-mi succes! mi-a strigat el peste umăr. 

— Succes! am spus eu în mod automat, iar în clipa următoare îmi 
venea să-mi dau palme. 

Succes! Distracţie plăcută, Mal. Sper să găseşti o Grisha frumoasă, să te 
îndrăgosteşti lulea şi să faceți o multime de copii scârbos de talentati. 

Am rămas nemişcată pe trepte şi i-am urmărit dispărând pe alee, 
simțind încă strânsoarea caldă a mâinii lui Mal. În fine, mi-am spus 
în sinea mea, ridicându-mă în picioare, poate o să cadă într-un şant 
înainte să ajungă acolo. 

M-am strecurat înapoi în dormitor, am închis uşa cu grijă şi m-am 
cuibărit cu recunoştinţă în sacul meu de dormit. 

Oare se va strecura acea Grisha brunetă afară din pavilion să-l 
întâlnească pe Mal? Dar am îndepărtat repede acest gând. Nu era 
treaba mea şi, sincer vorbind, nici nu voiam să ştiu. Mal nu se uitase 
niciodată la mine aşa cum se uitase la fata aceea sau măcar cum se 
uitase la Ruby — şi nici nu avea s-o facă vreodată. Dar faptul că încă 
eram prieteni conta mai mult decât toate astea. 

Dar pentru câtă vreme? s-a auzit o voce sâcâitoare în capul meu. 
Alexei avea dreptate: lucrurile se schimbau. Mal se schimbase în 
bine. Devenise mai frumos, mai curajos, mai îndrăzneţ. lar eu 
devenisem mai... înaltă. Am oftat şi m-am întors pe o parte. Voiam 
să cred că Mal şi cu mine aveam să fim prieteni pentru totdeauna, 
dar — trebuia să recunosc — mergeam pe drumuri diferite. Întinsă pe 

pat în întuneric, aşteptând să vină somnul, m-am întrebat dacă 
drumurile noastre aveau să ne îndepărteze din ce în ce mai mult şi 
dacă nu cumva într-o bună zi aveam să devenim iarăşi străini unul 
pentru celălalt. 

Capitolul 2 


Dimineaţa a trecut ca prin vis: micul dejun, o scurtă vizită la 
Cortul Documentelor să mai iau hârtie şi cerneală, apoi haosul de la 
docurile uscate. Am aşteptat alături de ceilalți ucenici cartografi să 
ne vină rândul să ne îmbarcăm pe una dintre navele de nisip. În fața 
noastră, se întindea întunericul ciudat şi schimbător al Faliei. 

Animalele erau prea gălăgioase şi prea sperioase ca să 
călătorească prin Nemare, aşa că traversările se făceau cu bărci de 
nisip — un fel de sănii scunde, prevăzute cu vele enorme, care le 
permiteau să alunece aproape fără zgomot pe nisipurile moarte, de 
culoare cenuşie, din Falia Umbrei. Bărcile erau încărcate cu grâne, 
cherestea şi bumbac neprelucrat, iar la întoarcere aveau să fie ticsite 
cu zahăr, puşti şi tot felul de alte mărfuri care erau aduse în porturile 
din Ravka de Vest. Uitându-mă la puntea vasului, echipată doar cu o 
pânză şi o balustradă şubredă, singurul lucru care mi-a trecut prin 
minte a fost că nu avea niciun loc unde să te ascunzi. 

Lângă catargul fiecărei bărci, flancaţi de soldaţi puternic înarmaţi, 
stăteau doi Grisha din Ordinul Etherealki — Ordinul Invocatorilor —, 
îmbrăcaţi în kefte de un albastru-închis. Broderiile de argint de la 
mânecile şi gulerele lor arătau că erau Furtunoşi — Grisha care 
puteau să crească sau să coboare presiunea aerului şi să umfle 
pânzele bărcii cu vântul care avea să ne poarte peste kilometrii lungi 
ai Faliei. 

De-a lungul balustradei erau înşiraţi soldaţi înarmaţi cu puşti, 
conduşi de un ofiţer cu o mină severă. Între ei se zăreau şi alţi Grisha 
din ordinul Etherealki, dar veșmintele lor albastre aveau mâneci 
roşii, ceea ce însemna că aveau puterea de a stârni focul. 

La un semn al căpitanului de navă, Cartograful Senior ne-a 

îndemnat pe mine, pe Alexei şi restul ucenicilor să ne alăturăm 
celorlalți pasageri de pe barcă, iar el s-a dus lângă catarg, alături de 
Furtunoşi, pe care avea să-i ajute să navigheze prin întuneric. În 
mână ţinea o busolă, instrument care nu avea să-i mai fie de ajutor 
după intrarea în Falie. În timp ce ne înghesuiam pe punte, i-am zărit 
de cealaltă parte a bărcii pe Mal şi restul iscoadelor. Şi ei erau 
înarmaţi cu puşti. În spatele lor se afla un şir de arcaşi, tolbele de pe 
spatele lor fiind pline de săgeți cu vârfuri din oţel Grisha. Am pipăit 
plăselele cuţitului militar pe care îl purtam la brâu, dar nu mi-a dat 
prea multă încredere. 

Dintr-odată, s-a auzit strigătul supraveghetorului de pe unul 
dintre docuri şi câteva echipe de bărbaţi robuşti de la sol au început 
să împingă rând pe rând navele în nisipul incolor care marca 
începutul Faliei, retrăgându-se în grabă de fiecare dată, ca şi când 
nisipul acela palid şi neînsufleţit le-ar fi ars picioarele. 

În cele din urmă, a venit şi rândul nostru şi, cu o smucitură 
bruscă, vasul pe care ne îmbarcaserăm a luat-o din loc, scrâşnind pe 
pământ în timp ce docherii se opinteau în el. Furtunoşii au ridicat 
brațele, velele s-au umflat cu o plesnitură puternică, şi barca s-a 
avântat în Falie. 

La început, a fost ca şi când am fi plutit printr-un nor gros de fum, 
dar nu se simţea nici căldură, nici miros de foc. Zgomotele s-au 
estompat, şi totul în jur s-a liniştit. Bărcile din fața noastră alunecau 
în întuneric, dispărându-ne din fața ochilor una după alta. Mi-am 
dat seama că nu mai vedeam prora vasului nostru, apoi că nu-mi 
mai vedeam propria mână pe balustradă. M-am uitat peste umăr. 
Lumea însufleţită dispăruse. Eram împresuraţi de un întuneric 
negru, imponderabil şi absolut. Eram în Falie. 

Aveam impresia că mă aflu la capătul lumii. Am strâns balustrada 
cu putere, simțind cum mi se adânceşte lemnul în palmă, 
recunoscătoare pentru soliditatea lui. M-am concentrat asupra 
acestui sentiment şi asupra degetelor de la picioare, care se crispau 
în cizme, încercând să mă fixeze mai bine pe punte. În stânga îl 

auzeam respirând pe Alexei. 

Am încercat să mă gândesc la soldaţii înarmaţi cu puşti şi la 
pirotehnicienii Grisha, îmbrăcaţi cu veşminte albastre. Când 
traversai Falia, sperai să ajungi pe partea cealaltă în linişte şi fără să 
fii observat — să nu se audă nicio împuşcătură, să nu fie stârnit niciun 
foc. Şi totuşi, prezenţa lor mă liniştea. 

Bărcile înaintau plutind şi singurele zgomote care se auzeau erau 
scrâşnetele discrete ale carenelor pe nisip. Nu-mi dau seama câtă 
vreme am mers aşa — poate câteva minute, poate câteva ore. Totul o 
să fie bine, îmi spuneam în sinea mea. Totul o să fie bine. Apoi am simțit 
mâna lui Alexei bâjbâind după a mea. M-a strâns de încheietură. 

— Ascultă! a şoptit el cu glas răguşit de spaimă. 

O clipă, n-am auzit decât respiraţia lui aspră şi foşnetul constant 
al bărcii. După aceea, de undeva din întuneric, un alt sunet, slab, dar 
necruţător: fâlfâit ritmic de aripi. 

Cu inima duduind, am înhăţat braţul lui Alexei cu o mână, iar cu 
cealaltă plăselele cuţitului şi mi-am aţintit ochii în întuneric, 
încercând să disting ceva — orice. l-am auzit pe cei din jur trăgând 
piedica puştilor şi fixându-şi săgețile pe coardele arcurilor. Cineva a 
şoptit: „Fiţi pregătiţi!” Am aşteptat cu toţii, ascultând fâlfâitul 
aripilor, care se apropia tot mai mult şi devenea din ce în ce mai 
puternic, precum tobele unei orchestre militare. La un moment dat, 
când aripile au ajuns foarte aproape, mi s-a părut că simt o adiere pe 
obraz. 

— Lumină! s-a auzit comanda. 

Au urmat pocnete de cremene izbită de piatră şi şuierele 
explozive ale jerbelor de flăcări Grisha izbucnite de pe nave. 

Am mijit ochii în lumina bruscă, aşteptând să mi se obişnuiască 
vederea. Şi, în pâlpâirea flăcărilor, le-am văzut. Se spunea că volcrele 
zburau în pâlcuri mici, dar eu am văzut altceva... nu zeci, ci sute de 
volcre planând şi răsucindu-se în jurul navei. Erau mai 
înfricoşătoare decât tot ce văzusem în cărţi, decât orice monstru pe 
care mi l-aş fi putut închipui. Împuşcăturile s-au dezlănţuit, arcaşii 

au dat drumul săgeţilor, iar urletele ascuţite şi înfiorătoare ale 
volcrelor au despicat aerul. 

Apoi au plonjat. Am auzit un vaiet ascuţit şi am urmărit cu groază 
o volcră care a înhăţat un soldat şi l-a ridicat în aer. Soldatul se 
zbătea şi dădea din picioare, iar Alexei şi cu mine stăteam lipiţi unul 
de altul, ghemuiţi lângă balustradă, strângând în mâini cuţitele 
noastre mititele şi bâiguind rugăciuni, în timp ce lumea se 
transforma într-un coşmar. Peste tot în jurul nostru, oamenii strigau 
şi se văitau, soldaţii luptau cu trupurile masive şi contorsionate ale 
bestiilor înaripate, iar întunericul neobişnuit al Faliei era întrerupt 
din loc în loc de jerbele de flăcări aurii iscate de Grisha. 

Apoi un țipăt a despicat aerul de lângă mine. Am simţit că mâna 
lui Alexei se smulge din a mea şi mi s-a tăiat respiraţia. În lumina 
unei trâmbe de foc l-am văzut agăţându-se cu o mână de balustradă. 
Am văzut gura lui schimonosită de urlet, ochii săi mari şi îngroziţi, 
precum şi creatura monstruoasă care îl ţinea în ghearele sale de un 
cenuşiu metalic, bătând aerul cu aripile în timp ce îl ridica de pe 
punte, cu ghearele groase de la mâini înfipte adânc în spatele lui şi 
cu cele de la picioare deja pătate de sânge. Degetele lui Alexei au 
alunecat de pe balustradă. Am făcut un salt şi l-am apucat de mână. 

— Ţine-te bine! i-am strigat eu. 

Apoi flacăra s-a stins, iar în întunericul care m-a învăluit am simţit 
mâna lui Alexei smulgându-se din strânsoarea mea. 

— Alexei! am tipat. 

Dar urletele lui erau din ce în ce mai şterse, pe măsură ce volcra se 
îndepărta, iar în cele din urmă au fost acoperite de zgomotele luptei. 
O nouă trâmbă de flăcări a luminat cerul, însă prietenul meu deja 
dispăruse. 

— Alexei! am strigat eu din nou, aplecându-mă peste balustradă. 
Alexei! 

Singurul răspuns a fost un fâlfâit de aripi, căci o altă volcră s-a 
năpustit asupra mea. M-am lăsat repede pe spate, evitându-i cu greu 
ghearele, şi am întins cuțitul în faţă cu mâini tremurânde. Volcra s-a 

repezit iarăşi spre mine, cu flăcările Crisha strălucindu-i în ochii 
orbi, de culoarea laptelui, cu gura deschisă înţesată cu şiruri de dinţi 
ascuţiţi şi diformi, de culoare neagră. Cu coada ochiului am văzut o 
explozie de praf de puşcă, urmată de o împuşcătură, iar volcra s-a 
împleticit, urlând de durere şi furie. 

— Ridică-te! 

Era Mal, cu puşca în mână şi cu faţa împroşcată cu sânge. M-a 
apucat de mână şi m-a tras în spatele lui. 

Volcra continua să se apropie, croindu-şi drum pe punte cu 
ghearele, deşi una dintre aripi îi atârna într-un unghi ciudat. Mal a 
încercat să-şi reîncarce puşca, dar volcra a fost mai iute ca el. S-a 
năpustit asupra noastră, sfâşiind cu ghearele de la picioare pieptul 
lui Mal, care a scos un țipăt de durere. 

Am înhăţat aripa ruptă a volcrei şi mi-am înfipt cuțitul adânc 
între umerii ei, simţindu-i sub palme trupul musculos şi lipicios. 
Creatura a urlat şi s-a smuls de lângă mine, iar eu am căzut pe spate, 
lovindu-mă cu putere de punte. Volcra s-a repezit spre mine într-un 
acces de furie, pocnind din maxilarele ei uriaşe. 

Dar s-a auzit încă o împuşcătură. Volcra s-a împleticit şi s-a 
prăbuşit într-o grămadă hidoasă, iar din gură i s-a revărsat sânge 
negru. În lumina slabă, l-am văzut pe Mal coborându-şi puşca. 
Cămaşa lui sfâşiată era plină de sânge. S-a legănat pe picioare, a 
scăpat puşca din mână, apoi a căzut în genunchi şi s-a prăbuşit pe 
punte. 

— Mal! 

M-am aplecat imediat lângă el, apăsându-i pieptul cu palmele, în 
încercarea disperată de a-i opri sângerarea. 

— Mal! am scâncit eu, cu lacrimile şiroindu-mi. 

Aerul era impregnat cu miros de sânge şi praf de puşcă. În jur se 
auzeau împuşcături, gemete şi... zgomotul obscen al unei creaturi 
care se hrănea. Flăcările Grisha deveneau din ce în ce mai slabe şi 
mai sporadice, şi, lucrul cel mai grav, mi-am dat seama că barca nu 
mai înainta. Până aici mi-a fost, mi-am spus cu deznădejde în sinea 

mea. M-am aplecat deasupra lui Mal, apăsând în continuare cu 
palmele pe rană. 

Respira din greu. 

— Se întorc, a icnit el. 

Am ridicat privirea şi, în lumina slabă a flăcărilor Grisha, am 
văzut două volcre năpustindu-se asupra noastră. 

M-am ghemuit deasupra lui Mal, ocrotindu-i trupul cu al meu. 
Ştiam că era inutil, dar era tot ce puteam face pentru el. Am simţit 
duhoarea îngrozitoare a volcrei şi aerul agitat de aripile lor. Mi-am 
lipit fruntea de a lui Mal şi l-am auzit şoptind: 

— Ne vedem pe pajişte. 

Am simţit că se rupe ceva în mine - cu furie, cu disperare, cu 
certitudinea că voi muri. Simţeam sângele lui Mal sub palme şi 
vedeam durerea de pe chipul lui drag. O volcră a scos un țipăt 
triumfător, înfigându-şi ghearele de la picioare în spatele meu. 
Durerea m-a străbătut din cap până-n picioare. 

Şi lumea a devenit albă. 

Am închis ochii, pentru că, dintr-odată, un val de lumină violentă 
s-a revărsat în câmpul meu vizual. Părea să-mi umple capul, 
orbindu-mă, înecându-mă. De undeva de deasupra mea, am auzit 
un țipăt înfiorător. Am simţit ghearele volcrei slăbindu-şi 
strânsoarea, apoi m-am prăbuşit cu o bufnitură şi m-am izbit cu 
capul de punte, după care n-am mai simţit nimic. 

Capitolul 3 


M-am trezit brusc. Am simţit mângâierea aerului pe piele, iar 
când am deschis ochii, am văzut deasupra mea nori dintr-un fel de 
fum negru. Eram întinsă pe spate pe puntea navei. Mi-a luat doar o 
clipă să-mi dau seama că norii deveneau din ce în ce mai subţiri, 
transformându-se în smocuri întunecate, printre care se întrezărea 
soarele strălucitor de toamnă. Am închis iarăşi ochii, stăpânită de un 
sentiment de uşurare. Mai avem un pic şi ieşim din Falie, mi-am spus în 
sinea mea. Nu-mi dau seama cum, dar am ajuns pe partea cealaltă. Sau 
nu? Dintr-odată, m-a copleşit un vârtej de amintiri din timpul 
atacului înfiorător al volcrelor. Unde era Mal? 

Am încercat să mă ridic în capul oaselor şi am simţit un junghi 
puternic săgetându-mi umerii. Dar nu l-am luat în seamă şi am 
reuşit să mă ridic. În clipa următoare, privirea mi-a căzut pe ţeava 
unei puşti. 

— la chestia asta din fața mea! am pufnit eu, dând-o la o parte. 

Soldatul şi-a îndreptat iarăşi puşca spre mine, agitând-o 
ameninţător. 

— Stai pe loc! mi-a poruncit el. 

M-am uitat la el cu un aer uluit: 

— Ce-ai păţit? 

— S-a trezit! a strigat el peste umăr. 

I s-au alăturat alţi doi soldaţi înarmaţi, căpitanul navei şi o 
Corporalnikă. Cu un fior de spaimă, am văzut că kefta ei roşie avea 
mânecile brodate cu negru. Ce treabă putea avea cu mine o 
Sfâşie-Inimi? 

M-am uitat în jur. Un Furtunos încă stătea cu braţele desfăcute 
lângă catarg, doar cu un soldat alături, purtându-ne înainte cu un 

vânt puternic. Din loc în loc, puntea era pătată cu sânge. Mi s-a 
întors stomacul pe dos amintindu-mi grozăviile din timpul bătăliei. 
Un Vindecător din Ordinul Corporalki le dădea îngrijiri celor răniţi. 
Unde era Mal? 

De-a lungul balustradei erau înşiruiți soldaţi şi Grisha, 
însângeraţi, zdrenţuiţi şi considerabil mai puţini decât la plecare. 
Toţi se uitau la mine cu precauţie. Din ce în ce mai speriată, mi-am 
dat seama că de fapt soldaţii şi Corporalnika mă păzeau. Ca pe o 
prizonieră. 

— Mal Oretsev, am spus eu. E iscoadă. A fost rănit în timpul 
atacului. Unde e? 

Dar nimeni n-a spus nimic. 

— Vă rog, i-am implorat eu. Unde e? 

Vasul a dat de pământ ferm şi s-a oprit cu o hurducătură. 

— Ridică-te, mi-a făcut semn Căpitanul cu puşca lui. 

Mi-a trecut prin minte să refuz categoric să mă ridic până aveau 
să-mi spună ce se întâmplase cu Mal, dar o privire aruncată spre 
Sfâşie-Inimi m-a făcut să mă răzgândesc. M-am ridicat în picioare, 
crispându-mă din pricina durerii din umăr, dar mi-am pierdut 
repede echilibrul pentru că nava s-a urnit iarăşi din loc, trasă cu funii 
de docherii de pe uscat. În mod instinctiv, am întins mâna să mă 
sprijin de ceva, dar soldatul pe care l-am atins s-a dat la o parte ca 
ars. Am reuşit să-mi recapăt echilibrul, dar mintea încă îmi era 
tulbure. 

Vasul s-a oprit din nou. 

— Mişcă, mi-a poruncit căpitanul. 

Soldaţii m-au condus spre doc, ținând în continuare puştile 
îndreptate spre mine. Am trecut pe lângă ceilalţi supraviețuitori, 
foarte conştientă de privirile lor curioase şi speriate, iar printre ei 
l-am zărit şi pe Cartograful Senior, care discuta precipitat cu un 
soldat. Am vrut să mă opresc să-i spun ce se întâmplase cu Alexei, 
dar n-am avut curaj. 

Când am coborât de pe vas, am fost uimită să văd că ne 

întorseserăm la Kribirsk. Nici măcar nu traversaserăm Falia. M-au 
trecut fiori. Oricum, era mai bine să umblu prin tabăra militară cu o 
puşcă în spate decât să orbecăi în Nemare. 

Dar nu cu mult mai bine, mi-am spus cu nelinişte în sinea mea. 

Soldaţii mă conduceau spre drumul principal, iar oamenii pe care 
îi întâlneam se holbau cu toţii la mine. Mintea mea se străduia din 
răsputeri să afle răspunsuri, dar nu găsea nimic. Oare făcusem ceva 
greşit în Falie? Încălcasem vreun protocol militar? Şi chiar, cum 
reuşiserăm să ieşim din Falie? Rănile de lângă umăr îmi provocau în 
continuare junghiuri puternice. Ultimele lucruri pe care mi le 
aminteam erau durerea îngrozitoare pricinuită de ghearele volcrei 
înfipte în spatele meu şi explozia de lumină orbitoare. Cum de 
supravieţuiserăm? 

Toate aceste gânduri mi-au dispărut din minte când am ajuns la 
Cortul Ofiţerilor. Căpitanul le-a cerut soldaţilor să se oprească, apoi 
a păşit spre intrarea în cort. 

Corporalnika l-a apucat cu o mână, încercând să-l oprească: 

— E o pierdere de timp. Ar trebui să trecem numaidecât la... 

— la mâna de pe mine, vrăjitoareo. 

Preţ de o clipă, Corporalnika l-a țintuit cu o privire 
amenințătoare, apoi i-a zâmbit rece şi s-a înclinat: 

— Da, kapitan. 

Am simţit că mi se zbârleşte părul de pe mâini. 

Căpitanul a dispărut în cort, iar noi am rămas afară. M-am uitat 
cu un aer neliniştit la Corporalnikă. Părea să fi dat repede uitării 
neînţelegerea cu căpitanul, iar acum mă studia din nou cu 
luare-aminte. Era tânără, poate chiar mai tânără decât mine, dar asta 
nu o împiedicase să înfrunte un superior. Şi de ce n-ar fi făcut-o? L-ar 
fi putut omori pe căpitan într-o clipă, fără ca măcar să ridice vreo 
armă asupra lui. Mi-am frecat braţele, încercând să alung frigul care 
mă cuprinsese. 

Apoi uşa cortului s-a deschis, şi am fost îngrozită să-l văd pe 
căpitan urmat de asprul colonel Raevsky. Oare ce făcusem, din 

moment ce era nevoie de implicarea unui ofiţer de rang înalt? 

Colonelul s-a uitat la mine cu o mină posomorâtă: 

— Ce eşti? 

— Ucenic cartograf Alina Starkov. Corpul Regal de Topografie... 

— Ce eşti? m-a întrerupt el. 

Am clipit. 

— Sunt... desenatoare de hărţi. 

Raevsky s-a încruntat. A tras deoparte pe unul dintre soldaţi, i-a 
şoptit ceva, după care acesta a luat-o la fugă spre docuri. 

— Să mergem, a spus colonelul pe un ton apăsat. 

Am simţit împunsătura puştii în spate şi am luat-o din loc. Aveam 
un presentiment foarte neplăcut în legătură cu locul unde mergeam. 
Nu se poate, mi-am spus cu disperare în sinea mea. N-are niciun sens. 
Dar, întrucât uriaşul cort negru devenea din ce în ce mai mare, nu 
mai aveam niciun dubiu cu privire la destinaţie. 

Intrarea în pavilionul Grisha era păzită de Sfâşie-lnimi din 
ordinul Corporalki şi de oprichniki în uniforme cenuşii — soldaţi de 
elită din garda personală a Întunecatului. Oprichniki nu erau Grisha, 
dar erau la fel de înspăimântători. 

Corporalnika de pe vas a stat un pic de vorbă cu gărzile din faţa 
cortului, apoi a dispărut înăuntru împreună cu colonelul. Am rămas 
afară, cu inima duduindu-mi în piept, conştientă de şoaptele şi 
privirile din spatele meu, simțind cum îmi sporeşte neliniştea. 

În vârful pavilionului, patru steaguri fluturau în bătaia vântului: 
albastru, roşu, violet şi, deasupra tuturor, unul negru. Noaptea 
trecută, Mal şi prietenii lui plănuiau în glumă să intre în cortul din 
fața mea, întrebându-se ce ar fi putut găsi înăuntru, iar acum, părea 
că eu voi fi cea care va afla. Unde e Mal? Gândul acesta îmi tot 
revenea în minte — era, de altfel, singurul gând limpede din mintea 
mea. 

După o vreme care mi s-a părut o eternitate, Corporalnika s-a 
întors şi i-a făcut căpitanului un semn cu capul, iar acesta m-a 
condus în cortul Grisha. 


39 


Preţ de o clipă, frica m-a părăsit cu totul, eclipsată de frumuseţea 
care mă înconjura. Pereţii interiori ai cortului erau căptuşiţi cu valuri 
de mătase arămie, ce reflectau lumina strălucitoare a lumânărilor din 
candelabrele atârnate mult deasupra noastră. Podelele erau 
acoperite cu blănuri şi covoare scumpe. De-a lungul pereţilor, 
paravane din mătase lucioasă delimitau nişte separeuri în care se 
vedeau grupuri de Grisha îmbrăcaţi cu kefte strălucitoare. Unii 
stăteau în picioare şi discutau, alţii erau întinşi pe perne şi beau ceai. 
Doi erau aplecaţi deasupra unei table de şah şi de undeva se auzeau 
acorduri de balalaică. Şi moşia ducelui mi se păruse frumoasă — dar 
avea frumuseţea melancolică a camerelor prăfuite şi a vopselei 
scorojite, ecoul unei măreţii de altădată. Pavilionul Grisha nu 
semăna cu nimic din ce văzusem până atunci, era un loc plin de 
putere şi bogăţie. 

Soldaţii m-au condus de-a lungul unui culoar lung, acoperit cu 
covoare, la capătul căruia se afla un baldachin negru montat pe o 
platformă supratnălțată. Pe măsură ce înaintam în pavilion, în jurul 
nostru se propaga o undă de curiozitate. Bărbaţi şi femei Grisha îşi 
întrerupeau conversațiile şi se holbau la mine, ba unii chiar se 
ridicau să mă vadă mai bine. 

Când am ajuns lângă platformă, nu se mai auzea aproape niciun 
zgomot în pavilion, şi eram sigură că toţi cei din jur îmi desluşeau 
bătăile puternice ale inimii. În fata cortului negru, câțiva miniştri ce 
purtau însemnul vulturului cu două capete al Regelui şi un grup de 
Corporalki erau strânşi în jurul unei mese lungi, acoperită cu hărţi. 
În capul mesei era un jilţ minuţios sculptat, cu spătar înalt, din cel 
mai negru abanos, iar pe el se lăfăia un bărbat cu kefta neagră, cu 
bărbia sprijinită în palma lui palidă. Un singur Grisha purta negru — 
unul singur avea voie să poarte negru. Colonelul Raevsky stătea 
alături de el, vorbindu-i foarte încet, aşa că nu-i puteam desluşi 
vorbele. 

Mă uitam ţintă la el, oscilând între frică şi fascinaţie. E prea tânăr, 
mi-am spus în sinea mea. Întunecatul îi conducea pe Grisha dinainte 

să mă nasc eu, dar bărbatul care stătea în jilțul de pe platformă nu 
părea să fie cu mult mai în vârstă decât mine. Avea o faţă frumoasă, 
cu trăsături pronunțate, păr des şi negru, ochi limpezi şi cenuşii, ce 
străluceau precum cuarțul. Se spunea că cei mai puternici dintre 
Grisha trăiau mai mult, iar Întunecaţii erau cei mai puternici dintre 
toţi. Şi totuşi, mi se părea că ceva nu era în regulă, şi mi-am amintit 
vorbele Evei: Are puteri supranaturale. Cu toții au puteri supranaturale. 

Dintr-odată, din mulţimea strânsă lângă mine în faţa podiumului, 
s-a auzit un râs puternic şi cristalin. Am recunoscut-o pe frumoasa 
fată în albastru din trăsura Invocatorilor — cea care fusese fascinată 
de Mal. I-a şoptit ceva prietenei sale cu păr castaniu, şi iarăşi au 
izbucnit în râs. Simţeam că-mi ard obrajii închipuindu-mi cum 
arătam în vestonul meu sfâşiat şi ponosit după o călătorie în Falia 
Umbrei şi o bătălie cu volcre înfometate. Dar am ridicat bărbia şi 
m-am uitat țintă în ochii fetei frumoase. N-ai decât să râzi, mi-am spus 
cu înverşunare în sinea mea. Orice ai şopti tu acolo, să ştii că am auzit şi 
mai şi. Mi-a susţinut privirea preţ de o clipă, apoi s-a uitat în altă 
parte. Dar satisfacția acestei izbânzi a fost risipită de vocea 
colonelului Raevsky, care m-a adus înapoi la realitatea situaţiei 
mele. 

— Aduceţi-i înăuntru, a spus el. 

Am întors capul şi am văzut nişte gărzi conducând în pavilion un 
grup de oameni dezorientaţi şi zdrenţăroşi. Printre ei, i-am 
recunoscut pe soldatul care se afla lângă mine când au atacat 
volcrele, precum şi pe Cartograful Senior — avea o mină speriată, iar 
vestonul lui de obicei foarte îngrijit era acum sfâşiat şi murdar. 
Neliniştea mea a sporit când mi-am dat seama că erau 
supraviețuitorii de pe barca mea şi că fuseseră aduşi în faţa 
Întunecatului ca martori. Oare ce se întâmplase în Falie? Ce îşi 
închipuiau că făcusem? 

Mi s-a tăiat respiraţia când, în cele din urmă, am recunoscut şi 
iscoadele din grup. Mai întâi l-am văzut pe Mikhael, al cărui păr 
roşcat şi zbârlit se legăna deasupra mulțimii pe gâtul lui gros, iar 

apoi, sprijinit de el, cu bandaje pe sub cămaşa însângerată, l-am zărit 
pe Mal, foarte palid şi foarte obosit. Mi s-au înmuiat picioarele şi am 
dus mâna la gură să-mi înăbuş un suspin. 

Mal era în viaţă. Aş fi vrut să-mi croiesc drum prin mulţime şi 
să-mi arunc brațele în jurul lui, dar am rămas ţintuită locului, 
copleşită de un sentiment de uşurare. Orice s-ar fi întâmplat în cortul 
acela, sigur aveam s-o scoatem la capăt. Reuşiserăm să supravieţuim 
în Falie, aşa că aveam să supravieţuim şi acestei nebunii. 

M-am uitat iarăşi spre platformă şi entuziasmul mi s-a risipit. 
Întunecatul se uita țintă la mine. Încă îl asculta pe colonelul Raevsky, 
într-o postură la fel de relaxată ca mai înainte, dar cu privirea mai 
concentrată, mai iscoditoare. Apoi şi-a întors atenţia spre colonel, şi 
mi-am dat seama că îmi ţineam respiraţia. 

În clipa când grupul de supraviețuitori zdrențăroşi a ajuns la baza 
platformei, colonelul Raevsky a ordonat: 

— Kapitan, raportează. 

Căpitanul a luat poziţie de drepţi şi a început cu o voce 
inexpresivă: 

— La aproximativ jumătate de oră după începerea traversării, am 
fost atacați de un pâlc mare de volcre. Eram încercuiți şi sufeream 
multe pierderi de vieţi omeneşti. Eu luptam la tribordul navei. În 
acel moment, am văzut... 

Căpitanul a şovăit o clipă, apoi a continuat pe un ton mai puţin 
sigur: 

— Nu-mi dau seama exact ce am văzut. O revărsare de lumină. 
Ca la miezul zilei, ba chiar mai puternică. Ca atunci când te uiţi la 
soare. 

Din mulțime s-a auzit un val de murmure. Supraviețuitorii de pe 
barcă încuviințau din cap şi m-am trezit încuviinţând împreună cu 
ei. Şi eu văzusem explozia de lumină. 

Căpitanul şi-a reluat poziția de drepţi şi a continuat: 

— Volcrele s-au împrăştiat, iar lumina a dispărut. Apoi am 
ordonat imediat să ne întoarcem la docuri. 

— Şi fata? a întrebat Întunecatul. 

Cu un junghi rece de spaimă, mi-am dat seama că vorbea despre 
mine. 

— N-am văzut fata, moi soverenyi. 

Întunecatul a ridicat o sprânceană, întorcându-se către ceilalți 
supraviețuitori: 

— Cine a văzut ce s-a întâmplat de fapt? 

Vocea lui era distantă, rece, aproape nepăsătoare. 

Dintr-odată, supraviețuitorii au început să discute în şoaptă între 
ei, iar în cele din urmă, timid şi cu paşi mici, Cartograful Senior a 
ieşit în faţă. M-a copleșit un puternic sentiment de milă faţă de el. 
Nu-l văzusem niciodată atât de neîngrijit. Părul castaniu şi rar îi era 
zbârlit în toate direcţiile, iar mâinile sale agitate trăgeau întruna de 
vestonul zdrenţuit de pe el. 

— Povesteşte-ne ce ai văzut, i-a cerut Raevsky. 

Cartograful şi-a umezit buzele cu limba: 

— Eram... eram atacați, a început el cu glas tremurător. Se 
dădeau lupte peste tot în jur. Mult zgomot. Şi atât de mult sânge... 
Unul dintre băieţi, Alexei, a fost răpit... A fost îngrozitor, 
îngrozitor... a spus el, şi mâinile i-au fluturat prin aer ca două păsări 
speriate. 

M-am încruntat. Dacă văzuse că Alexei era atacat, de ce nu 
încercase să-l ajute? 

Bătrânul şi-a dres glasul: 

— Volcrele erau peste tot. Am văzut una atacând-o pe... 

— Pe cine? a întrebat Raevsky. 

— Pe Alina... Alina Starkov, una dintre ucenicele mele. 

Fata frumoasă în albastru a zâmbit superior şi s-a aplecat să-i 
şoptească ceva prietenei sale. Am încleştat maxilarele. Ca să vezi, 
Grisha îşi păstrau snobismul chiar şi când cineva povestea despre un 
atac al volcrelor. 

— Continuă, a insistat Raevsky. 

— Am văzut o volcră atacând-o pe ea şi pe această iscoadă, a spus 

Cartograful, făcând semn spre Mal. 

— Şi ce-aţi făcut în clipa aceea? am întrebat eu cu furie, întrebarea 
mi s-a desprins de pe buze înainte să mă pot gândi mai bine la ea. 
Toate capetele s-au întors spre mine, dar puţin îmi păsa. 

— Aţi văzut că ne atacă, am continuat eu. Aţi văzut creatura care 
l-a răpit pe Alexei. De ce n-aţi dat o mână de ajutor? 

— Nu aveam ce să fac, a spus el cu glas tânguitor, desfăcând larg 
brațele. Erau peste tot. Era haos! 

— Poate că Alexei încă ar fi fost în viaţă, dacă v-aţi fi mişcat curul 
să ne daţi o mână de ajutor! 

Din mulţime s-au auzit icnete şi hohote de râs. Cartograful s-a 
înroşit de furie, şi mi-am regretat imediat răbufnirea. Mă aşteptau 
mari necazuri cu el, dacă reuşeam să scap basma curată din tărăşenia 
aceea. 

— Ajunge! a tunat Raevsky. Spune-ne ce ai văzut, Cartografule. 

Mulțimea a făcut linişte, iar Cartograful şi-a umezit din nou 
buzele cu limba: 

— Iscoada s-a prăbuşit pe punte, Alina Starkov s-a aplecat lângă 
el, iar volcra s-a năpustit asupra lor. Creatura a înhăţat-o pe Alina 
Starkov, dar apoi... fata a început să lumineze. 

Mulțimea de Grisha a izbucnit în murmure de neîncredere şi 
exclamaţii amuzate. Unii dintre ei chiar au râs, şi probabil aş fi fost 
tentată să mă alătur lor, dacă n-aş fi fost atât de speriată şi 
dezorientată. Poate n-ar fi trebuit să fiu atât de aspră cu el, mi-am spus în 
sinea mea, uitându-mă la Cartograful cel zdrenţăros. E clar că bietul 
om s-a lovit la cap în timpul atacului. 

— Am văzut cu ochii mei! a strigat el, acoperind gălăgia. A ieşit 
lumină din ea! 

Unii Grisha deja începuseră să-l ia peste picior, dar alţii strigau: 
„Lăsaţi-l să vorbească!” Cartograful s-a uitat cu disperare spre 
ceilalţi supraviețuitori, cerându-le să-l sprijine, şi, spre uimirea mea, 
am văzut că unii au încuviinţat din cap. Oare înnebuniseră cu toţii? 
Chiar credeau că eu alungasem volcrele? 

— E absurd! s-a auzit o voce din mulţime, şi am văzut că era fata 
frumoasă în albastru. Ce sugerezi, bătrâne? Că ne-ai găsit o 
Invocatoare a Soarelui? 

— Nu sugerez nimic, a protestat el. Doar spun ce am văzut! 

— Nu e imposibil, a spus un Grisha vânjos, îmbrăcat cu o kefta 
violetă, semn că era un Materialnik — membru în Ordinul 
Fabrikatorilor. Am auzit poveşti... 

— Nu fi ridicol, a râs fata, cu glas plin de dispreţ. Volcrele i-au 
tulburat judecata. 

Lumea a început să discute aprins, iar eu m-am simţit dintr-odată 
foarte obosită. Mă durea umărul în locul unde volcra îşi înfipsese 
ghearele. Habar n-aveam ce îşi închipuiau că văzuseră Cartograful şi 
ceilalţi supraviețuitori de pe vasul meu. Nu ştiam decât că totul era o 
mare greşeală şi că, la sfârşitul acestei farse, eu aveam să pic de 
caraghioasă. Mi s-a strâns inima când m-am gândit la tachinările cu 
care aveam să mă aleg după încheierea tărăşeniei. Şi speram că avea 
să se încheie curând. 

— Linişte! s-a auzit Întunecatul. 

Şi, cu toate că abia a ridicat glasul, porunca lui a străbătut 
mulţimea şi, dintr-odată, s-a făcut linişte. 

M-au trecut fiori. Poate că toată povestea asta nu i se părea o 
glumă bună. Şi speram să nu dea vina pe mine. Întunecatul nu avea 
reputaţia unui om iertător. Poate trebuia să mă tem nu de tachinările 
de după, ci de un exil în Tsibeya. Sau de ceva mai rău. Eva ne-a 
povestit odată că Întunecatul a poruncit să i se pecetluiască gura 
pentru totdeauna unui Vindecător din ordinul Corporalki. Bietului 
om i-au fost lipite buzele una de alta, iar în cele din urmă a murit de 
foame. La vremea aceea, Alexei şi cu mine am râs şi ne-am gândit că 
e o altă invenţie nebunească a Evei. Acum nu mai eram aşa sigură. 

— Iscoadă, a spus blând Întunecatul, ce ai văzut? 

Ca la un semn, mulțimea s-a întors spre Mal, care s-a uitat 
stânjenit la mine, apoi la Întunecatul. 

— Nimic. N-am văzut nimic. 

— Fata era chiar lângă tine. 

Mal a încuviinţat din cap. 

— Trebuie să fi văzut ceva. 

Mal s-a uitat iarăşi la mine, cu un aer îngrijorat şi obosit. Nu-l 
văzusem niciodată atât de palid, şi m-am întrebat cât sânge 
pierduse. Am simţit că mă copleşeşte un val de furie. Era grav rănit. 
Ar fi trebuit să se odihnească, nu să stea aici în picioare şi să 
răspundă la întrebări caraghioase. 

— Povesteşte-ne doar ce-ţi aminteşti, iscoadă, i-a poruncit 
Raevsky. 

Mal a ridicat uşor din umeri şi s-a crispat din pricina durerii 
pricinuite de răni: 

— Zăceam pe punte, întins pe spate. Alina era lângă mine. Am 
văzut volcra apropiindu-se şi mi-am dat seama că o să ne atace pe 
noi. Am spus ceva şi... 

— Ce ai spus? a răsunat în pavilion vocea rece a Întunecatului. 

— Nu-mi aduc aminte, a spus Mal. 

Am recunoscut încordarea încăpăţânată a mandibulei sale şi 
mi-am dat seama că minţea — îşi aducea aminte. 

— Am simţit mirosul volcrei şi am văzut-o năpustindu-se asupra 
noastră. Alina a ţipat, apoi n-am mai văzut nimic. Totul în jur pur şi 
simplu a început să... strălucească. 

— Deci n-ai văzut de unde venea lumina? a întrebat Raevsky. 

— Alina nu e... N-ar fi putut să... a clătinat Mal din cap. Suntem 
din acelaşi... sat, a spus el — şi am observat acea mică pauză: pauza 
orfanului. Dacă ar fi putut face una ca asta, aş fi ştiut. 

Întunecatul s-a uitat îndelung la el, apoi şi-a întors privirea spre 
mine. 

— Cu toţii avem secrete, a spus el. 

Mal a deschis gura, ca şi când ar fi vrut să mai spună ceva, dar 
Întunecatul a ridicat o mână, poruncindu-i să tacă. Pe chipul lui Mal 
s-a ivit o undă de furie, dar până la urmă a închis gura, strângând 
buzele într-o expresie aspră. 

Întunecatul s-a ridicat de pe jilt. Le-a făcut semn soldaţilor să se 
retragă, şi am rămas singură în fața lui. În pavilion s-a lăsat o linişte 
apăsătoare. Întunecatul a coborât treptele cu paşi lenti, 
apropiindu-se de mine. 

În cele din urmă, s-a oprit în faţa mea şi a trebuit să-mi înfrâng 
imboldul de a mă da un pas în spate. 

— Dar tu ce ai de spus despre toate astea, Alina Starkov? a 
întrebat el pe un ton binevoitor. 

Am înghiţit în sec. Aveam gâtul uscat, iar inima îmi duduia în 
piept, dar ştiam că trebuia să vorbesc. Trebuia să-l fac să înţeleagă că 
nu avusesem niciun rol în toate astea. 

— E o greşeală la mijloc, am spus eu cu glas răguşit. N-am făcut 
nimic. Nu ştiu cum de am supravieţuit. 

Întunecatul a stat pe gânduri câteva clipe, apoi şi-a încrucişat 
brațele pe piept şi a înclinat capul într-o parte. 

— Ei bine, a spus el pe un ton surprins, îmi place să cred că ştiu 
tot ce se întâmplă în Ravka şi că, dacă aş avea o Invocatoare a 
Soarelui în propria mea ţară, aş şti de existenţa ei. 

Din mulţime s-au ridicat murmure de încuviințare, dar 
Întunecatul nu le-a luat în seamă, ci s-a uitat în continuare la mine cu 
luare aminte: 

— Şi totuşi, ceva puternic a oprit volcrele şi a salvat bărcile regelui. 

A tăcut preț de câteva clipe, ca şi când s-ar fi aşteptat ca eu să 
rezolv această enigmă. 

Am ridicat bărbia cu un aer încăpățânat: 

— N-am făcut nimic. Absolut nimic. 

Unul dintre colţurile gurii lui a tresărit, ca şi când şi-ar fi stăpânit 
un zâmbet. M-a măsurat cu privirea din cap până-n picioare, şi 
m-am simţit ca un obiect bizar şi strălucitor, o curiozitate aruncată 
de valuri pe malul unui lac, pe care Întunecatul ar fi putut s-o dea la 
o parte cu piciorul. 

— Memoria ta e la fel de slabă ca a prietenului tău? m-a întrebat 
el, făcând semn cu capul spre Mal. 

— Nu-mi aduc... am şovăit eu. 

Dar oare ce îmi aduceam aminte? Groaza. Întunericul. Durerea. 
Sângele lui Mal. Viaţa scurgându-se din el sub palmele mele. Furia 
care m-a cuprins simțind cât de neputincioasă sunt. 

— Întinde mâna, a zis Întunecatul. 

— Poftim? 

— Am pierdut suficient timp. Întinde mâna. 

M-a fulgerat un fior rece de frică. M-am uitat speriată în jur, dar 
nu aveam de la cine să cer ajutor. Soldaţii se uitau ţintă în faţă, cu 
chipuri ca de piatră. Supraviețuitorii de pe barca mea erau speriaţi şi 
obosiţi. Grisha se uitau la mine cu un aer curios. Fata în albastru 
rânjea. Faţa lui Mal părea să se fi făcut şi mai palidă, iar în ochii lui 
îngrijoraţi nu se citea niciun răspuns. 

Tremurând, am întins mâna stângă. 

— Suflecă mâneca. 

— N-am făcut nimic. 

Aş fi vrut s-o spun tare şi răspicat, dar vocea mea era speriată şi 
firavă. 

Întunecatul se uita la mine, aşteptând să fac ce-mi ceruse, aşa că în 
cele din urmă mi-am suflecat mâneca. 

Şi-a desfăcut braţele, şi m-a cuprins groaza când i-am văzut 
palmele umplându-se cu ceva negru care se ridica uşor şi se răsucea 
în aer precum cerneala în apă. 

— lar acum, a spus el pe acelaşi ton amabil, ca de conversaţie, de 
parcă am fi luat ceaiul împreună, de parcă n-aş fi tremurat în fața lui, 
să vedem ce poţi face. 

Şi-a lovit palmele una de alta şi s-a auzit o bubuitură ca un tunet. 
Am rămas cu gura căscată când am văzut că dintre mâinile lui 
împreunate se împrăştie trâmbe unduitoare de întuneric, ce ne 
învăluiau ca un val negru pe mine şi pe cei strânşi în jur. 

Nu mai vedeam nimic. Pavilionul a dispărut. Totul a dispărut. 
Am scos un țipăt de groază simțind degetele Întunecatului 
strângându-se în jurul mâinii mele. Dintr-odată, am simţit că frica 

mea face un pas înapoi. Încă era prezentă, ghemuită ca un animal în 
adâncul meu, dar fusese îndepărtată de ceva calm, hotărât şi 
puternic, ceva vag familiar. 

Am auzit o chemare răsunând înăuntrul meu şi, cu uimire, am 
simţit că ceva din mine se ridică să răspundă. Dar am dat la o parte 
acel lucru, am încercat să-l alung. Simțeam că, dacă s-ar fi eliberat, 
m-ar fi distrus. 

— Nu e nimic înăuntru? a murmurat Întunecatul. 

Mi-am dat seama cât de aproape era de mine în întuneric. Mintea 
mea speriată s-a agăţat de cuvintele lui. Așa-i, nu e nimic înăuntru. 
Absolut nimic. Acum lasă-mă în pace. 

Şi, spre uşurarea mea, lucrul care se străduia să iasă la iveală a 
părut să se retragă, lăsând fără răspuns chemarea Întunecatului. 

— Nu te grăbi, a şoptit el. 

Apoi am simţit ceva rece pe interiorul antebraţului, în clipa când 
mi-am dat seama că e un cuţit, lama lui mi-a şi străpuns pielea. 

M-au copleşit durerea şi frica. Am scos un țipăt. Lucrul din 
adâncul meu a ieşit urlând la suprafaţă, atras vertiginos de chemarea 
Întunecatului. Nu m-am putut înfrâna. Şi am răspuns. S-a declanşat 
o explozie orbitoare de lumină albă. 

Întunericul din jur s-a împrăştiat precum cioburile de sticlă. Preţ 
de câteva clipe, am văzut chipurile uluite ale celor din mulţime şi 
gurile lor căscate — pavilionul era inundat de lumină solară, iar aerul 
vibra de căldură. Apoi Întunecatul mi-a dat drumul la mână şi, 
odată cu strânsoarea lui, a dispărut şi acel ciudat sentiment de 
certitudine care pusese stăpânire pe mine. Lumina orbitoare a 
dispărut, lăsând în locul ei lumina obişnuită a lumânărilor, dar încă 
simţeam pe piele căldura şi inexplicabila strălucire a soarelui. 

Picioarele mi s-au muiat, iar Întunecatul m-a sprijinit de trupul lui 
cu un braţ surprinzător de puternic. 

— Deci înfăţişarea ta de şoarece e înşelătoare, mi-a şoptit el la 
ureche, apoi i-a făcut semn uneia dintre gărzile lui personale. Du-o 
de aici, a spus el, lăsându-mă în grija oprichnik-ului, care a întins 

braţul să mă sprijine. 

Am simţit că mă înroşesc din pricina umilinței de a fi înmânată ca 
un sac de cartofi, dar eram prea neputincioasă şi confuză ca să 
protestez. lar sângele mi se scurgea din rana pe care mi-o făcuse 
Întunecatul pe antebraţ. 

— Ivan! a strigat Întunecatul, iar un Sfâşie-Inimi înalt de pe 
platformă a coborât în grabă lângă el. Du-o la trăsura mea. Vreau să 
fie păzită în permanenţă de o gardă înarmată. Du-o la Micul Palat. Şi 
să nu te opreşti pe drum pentru niciun motiv. 

Ivan a încuviinţat din cap. 

— Şi adu un Vindecător să-i îngrijească rănile. 

— Aşteptaţi! am protestat eu, dar Întunecatul deja se întorcea cu 
spatele, aşa că l-am apucat de braţ, fără să iau în seamă icnetele de 
uimire ale grupului de Grisha din jurul nostru. E o greşeală la mijloc. 
Eu nu... nu sunt... 

Vocea mi s-a stins, iar Întunecatul s-a întors lent spre mine, 
coborând privirea spre locul de unde îl apucasem de mânecă. l-am 
dat drumul, dar nu aveam de gând să renunţ atât de uşor. 

— Nu sunt ce credeţi că sunt, am şoptit eu cu disperare. 

Întunecatul s-a apropiat de mine şi mi-a spus cu glas scăzut, astfel 
încât numai eu să-l pot auzi: 

— Nu cred că ai habar de ceea ce eşti. 

Apoi i-a făcut semn cu capul lui Ivan: 

— Mergeţi! 

Întunecatul mi-a întors spatele şi a pornit cu pas iute spre 
platformă, unde a fost înconjurat de consilieri şi miniştri, care cu toţii 
vorbeau tare şi precipitat. 

Ivan m-a înhăţat cu putere de braț: 

— Haide! 

— Ivan, l-a strigat Întunecatul, ai grijă la ton. Acum e Grisha. 

Ivan s-a înroşit un pic şi a făcut o mică plecăciune, apoi a pornit cu 
mine pe culoar, dar nu şi-a slăbit strânsoarea. 

— Trebuie să mă asculţi, i-am spus eu cu respiraţia întretăiată, 

străduindu-mă să ţin pasul cu el. Nu sunt Grisha. Sunt o desenatoare 
de hărţi. Şi nici măcar una pricepută. 

Dar Ivan nici măcar nu m-a luat în seamă. 

M-am uitat peste umăr, spre mulţimea de lângă platformă. Mal 
discuta aprins cu căpitanul bărcii. Ca şi când mi-ar fi simţit privirea, 
s-a întors spre mine şi m-a privit în ochi. Pe chipul lui palid am văzut 
oglindite propria mea panică şi confuzie. Aş fi vrut să-l strig, să dau 
fuga la el, dar în clipa următoare a dispărut, înghiţit de mulţime. 

Capitolul 4 


Ochii mi s-au umplut de lacrimi de neputinţă, iar Ivan şi-a 
continuat drumul, scoţându-mă din pavilion, în lumina asfinţitului. 
Am coborât o pantă şi m-a condus până la drumul unde deja ne 
aştepta trăsura neagră a Întunecatului, încercuită de Grisha din 
ordinul Etherealki şi flancată de şiruri de călăreţi înarmaţi. Două 
dintre gărzile îmbrăcate în cenuşiu ale Întunecatului aşteptau lângă 
uşa trăsurii, alături de o femeie şi un bărbat blond, amândoi 
îmbrăcaţi cu veșmintele roşii ale ordinului Corporalki. 

— Urcă, mi-a poruncit Ivan, după care, părând că-şi aminteşte 
ordinul Întunecatului, a adăugat: Te rog. 

— Nu, am spus eu. 

— Ce? a zis Ivan, sincer surprins. 

Cei doi Corporalki erau şocați. 

— Nu! am repetat eu. Nu merg nicăieri. E o greşeală la mijloc. 
Eu... 

Ivan m-a întrerupt, strângându-mă mai tare de braţ. 

— Întunecatul nu face greşeli, a spus el printre dinţi. Urcă în 
trăsură. 

— Nu vreau... 

Ivan a plecat capul, apropiindu-şi nasul la doar câţiva centimetri 
de al meu, şi aproape că mi-a scuipat cuvintele în faţă: 

— Crezi că-mi pasă ce vrei? În câteva ore, toți spionii din Fjerda şi 
asasinii din Shu Han vor şti ce s-a întâmplat în Falie şi or să vină 
după tine. Singura noastră şansă e să te ducem la Os Alta şi să te 
ascundem după zidurile palatului înainte ca şi alţii să afle ce eşti. Iar 
acuma, urcă în trăsură! 

M-a împins înăuntru, apoi a urcat şi el, trântindu-se pe bancheta 

din fața mea cu un aer scârbit. Cei doi Corporalki s-au aşezat lângă 
el, iar gărzile oprichniki au luat loc în stânga şi în dreapta mea. 

— Deci sunt prizoniera Întunecatului? 

— Eşti sub protecţia lui. 

— Care e diferenţa? 

Expresia lui Ivan era de nedescifrat: 

— Roagă-te să nu afli niciodată. 

M-am încruntat şi m-am lăsat pe spetează, dar am scos imediat un 
geamăt — uitasem de rănile mele. 

— Dă-i îngrijiri, i-a pus Ivan Corporalnikăi, ale cărei mâneci 
aveau broderii gri, culoarea Vindecătorilor. 

Femeia a făcut schimb de locuri cu unul dintre cei doi oprichniki de 
lângă mine, apoi un soldat a vârât capul pe uşă. 

— Suntem gata, ne-a anunţat el. 

— Bine, a răspuns Ivan. Fii vigilent şi să pornim la drum. 

— O să ne oprim doar ca să schimbăm caii. Dacă ne oprim mai 
înainte, înseamnă că e ceva în neregulă. 

Soldatul a dispărut şi a închis uşa, iar vizitiul n-a stat pe gânduri — 
cu un strigăt şi o pocnitură de bici, trăsura a luat-o din loc. M-a 
străbătut un fior îngheţat de spaimă. Ce se întâmpla cu mine? Mi-a 
trecut prin minte să deschid uşa trăsurii şi s-o iau la sănătoasa. Dar 
unde să fug? Eram înconjurată de soldaţi, în mijlocul unei tabere 
militare. Şi chiar dacă n-aş fi fost, unde aş fi putut să mă duc? 

— Te rog să-ți daijos vestonul, mi-a zis femeia de lângă mine. 

— Ce? 

— Trebuie să-ţi văd rănile. 

M-am gândit să refuz, dar ce rost ar fi avut? Mi-am dat jos cu greu 
vestonul şi am lăsat Vindecătoarea să-mi ridice cămaşa peste umeri. 
Corporalki era Ordinul Viilor şi Morților. Am încercat să mă 
concentrez asupra părţii cu viii, dar era prima oară când îmi dădea 
îngrijiri o Grisha, aşa că fiecare muşchi îmi era încordat de teamă. 

Femeia a scos ceva dintr-o gentuţă şi trăsura s-a umplut cu un 
puternic miros chimic. Apoi a început să-mi curețe rănile, iar eu 

m-am încordat, înfigându-mi degetele în coapse. După ce a terminat, 
am simţit între umeri nişte mâncărimi puternice şi o senzaţie de 
fierbinţeală. Mi-am muşcat buza cu putere. Nevoia de a mă scărpina 
era aproape insuportabilă. În cele din urmă, Vindecătoarea și-a dus 
treaba la bun sfârşit şi mi-a tras cămaşa la loc. 

Am îndoit umerii cu multă grijă. Durerea dispăruse. 

— lar acum, braţul, a spus ea. 

Aproape că uitasem de tăietura făcută de cutitul Întunecatului, 
dar încheietura şi mâna îmi erau pătate de sânge lipicios. A curăţat 
rana, apoi mi-a ridicat braţul la lumină. 

— Încearcă să stai nemişcată, mi-a spus ea, altminteri o să rămâi 
cu o cicatrice. 

M-am străduit din răsputeri, iar zgâlţâitul trăsurii îmi făcea 
sarcina dificilă. Vindecătoarea şi-a trecut uşor mâna pe deasupra 
rănii şi am simțit că mi se încinge pielea. Mâna a început să mă 
mănânce îngrozitor şi, sub privirea mea uluită, carnea a început să 
strălucească şi să se mişte, iar cele două margini ale rănii s-au lipit 
una de alta şi pielea s-a refăcut. 

Mâncărimea a încetat, iar Vindecătoarea s-a sprijinit pe banchetă. 
Mi-am atins mâna cu degetele. Pe locul rănii rămăsese o cicatrice 
abia perceptibilă la pipăit, dar asta era tot. 

— Mulţumesc, am zis eu cu un aer uluit. 

Vindecătoarea a dat uşor din cap. 

— Dă- kefta ta, i-a spus Ivan. 

Femeia s-a încruntat, însă după doar o clipă de ezitare, şi-a 
dezbrăcat kefta şi mi-a dat-o. 

— De ce am nevoie de asta? am întrebat eu. 

— la-o şi gata, a mormăit Ivan. 

Am luat kefta de la Vindecătoare şi mi-am dat seama că o durea să 
se despartă de ea, cu toate că arbora o mină inexpresivă. 

Înainte să mă pot decide dacă să-i ofer la schimb vestonul meu 
pătat de sânge, Ivan a bătut în acoperiş, iar trăsura a încetinit. 
Vindecătoarea nici măcar nu a aşteptat să se oprească de tot, ci a 

deschis uşa şi a coborât în grabă. 

Ivan a închis uşa în urma ei. Oprichnik-ul s-a aşezat la loc lângă 
mine, şi iarăşi am luat-o din loc. 

— Unde s-a dus? am întrebat eu. 

— Înapoi la Kribirsk, a răspuns Ivan. O să călătorim mai repede 
cu mai puţină greutate. 

— Tu pari mai greu decât ea, am bombănit eu. 

— Pune-ţi kefta pe tine, a spus el. 

— De ce? 

— Pentru că e din pânză-tare făcută de Materialki. E rezistentă la 
împuşcături. 

M-am holbat la el. Oare era posibil aşa ceva? Auzisem poveşti 
despre Grisha care stăteau în fața gloanţelor şi supraviețuiau, deşi ar 
fi trebuit să sufere răni mortale. Nu le luasem niciodată în serios, dar 
poate că adevărul din spatele acelor poveşti ale ţăranilor era tocmai 
țesătura meşteşugarilor din ordinul Fabrikatorilor. 

— Cu toţii purtaţi aşa ceva? am întrebat eu, punând kefta pe mine. 

— Când suntem pe câmpul de luptă, a zis unul dintre oprichniki. 

Aproape că am tresărit — era prima oară când deschidea gura. 

— Ai grijă să nu fii împuşcată în cap, a adăugat Ivan cu un rânjet 
ironic. 

Nu l-am luat în seamă. Kefta era mult prea mare. Avea o textură 
moale şi nefamiliară, iar căptuşeala de blană era foarte călduroasă. 
Mi-am mușcat buza. Nu mi se părea corect că oprichniki şi Grisha 
purtau veşminte din pânză-tare, în timp ce soldaţii obişnuiţi nu se 
puteau bucura de ele. Oare şi ofiţerii noştri purtau astfel de 
veșminte? 

Trăsura a luat viteză. În timp ce primisem îngrijiri de la 
Vindecătoare, se înserase de-a binelea, iar Kribirskul rămăsese mult 
în urmă. M-am aplecat în faţă, încercând să mă uit pe fereastră, dar 
lumea deja era învăluită în semiîntunericul amurgului. Am simţit că 
iarăşi mi se umezesc ochii, dar mi-am înăbuşit imediat lacrimile, 
clipind de mai multe ori. Cu câteva ore în urmă, eram o fată speriată 

în drum spre necunoscut, dar măcar ştiam cine şi ce eram. M-am 
gândit cu o strângere de inimă la Cortul Documentelor. Poate că în 
clipa aceea ceilalți cartografi deja îşi reluaseră lucrul. Oare îl jeleau 
pe Alexei? Oare discutau despre mine şi despre ce se întâmplase în 
Falie? 

Am strâns în mâini vestonul militar pe care îl tineam în poală. Cu 
siguranţă toate astea erau un vis, o halucinație nebunească pricinuită 
de grozăviile din Falia Umbrei. Mi se părea de necrezut că purtam 
kefta unei Grisha şi stăteam în trăsura Întunecatului — aceeaşi trăsură 
care aproape că mă strivise cu o zi înainte. 

Cineva a aprins un felinar în trăsură şi la lumina lui am putut 
distinge interiorul căptuşit cu mătase. Banchetele moi erau tapisate 
cu mătase neagră, iar pe geamul ferestrelor era gravată emblema 
Întunecatului: două cercuri suprapuse — soarele în eclipsă. 

De pe bancheta din fața mea, cei doi Grisha mă studiau cu o 
curiozitate făţişă. Purtau kefte roşii din cea mai fină stofă, împodobite 
cu broderii superbe de culoare neagră şi căptuşite cu blană de 
aceeaşi culoare. Alături de Ivan stătea un Corporalnik deşirat, cu o 
faţă prelungă şi melancolică. Ivan era mai înalt şi mai robust, cu păr 
şaten şi ondulat şi cu faţa bronzată. Acum că mă uitam mai cu 
atenţie la el, trebuia să recunosc că era un bărbat chipeş. Şi o ştie. Un 
bărbat robust, înfricoşător şi frumos. 

M-am răsucit pe banchetă, stânjenită de privirile lor curioase. 
M-am uitat pe fereastră, dar n-am văzut decât întunericul din ce în 
ce mai dens şi reflecţia ştearsă a propriului meu chip. Cei doi Grisha 
se holbau la mine în continuare. Mi-am amintit că amândoi erau 
Sfâşie-Inimi şi că ar fi putut să-mi strivească inima în piept, dar în 
cele din urmă nu le-am mai putut suporta privirile. 

— Staţi liniştiţi, n-o să fac nicio scamatorie, am pufnit. 

Cei doi Grisha au schimbat o privire. 

— Dar în cort ai făcut una destul de bună, a spus Ivan. 

Am dat ochii peste cap: 

— Dacă îmi propun să fac ceva interesant, promit că vă dau de 

ştire, aşa că... puteți să trageţi un pui de somn sau mai ştiu eu ce. 

Ivan si-a luat o mină ofensată. Am simţit un mic fior de teamă, dar 
Corporalnikul blond a izbucnit în râs. 

— Eu sunt Fedyor, a spus el. lar el e Ivan. 

— Ştiu, am răspuns eu, dar apoi, imaginându-mi privirea 
dezaprobatoare a Anei Kuya, am adăugat: Foarte încântată de 
cunoştinţă. 

Cei doi au schimbat o privire amuzată, dar nu i-am luat în seamă, 
ci m-am lăsat pe spetează, încercând să-mi găsesc o poziţie comodă. 
Ceea ce nu era uşor, dat fiind că mare parte din banchetă era ocupată 
de doi soldaţi bine înarmați. 

Trăsura a trecut peste un hârtop şi s-a zdruncinat. 

— E sigur să călătorim noaptea? am întrebat eu. 

— Nu, a răspuns Fedyor. Dar ar fi mult mai periculos dacă am 
opri. 

— Pentru că lumea a început să mă urmărească? am spus eu 
sarcastic. 

— Poate că nu, dar o să înceapă în curând. 

Am pufnit, iar Fedyor a ridicat din sprâncene şi a zis: 

— De sute de ani, Falia Umbrei a făcut treaba duşmanilor noştri: 
ne-a izolat porturile, ne-a sufocat, ne-a slăbit forţele. Dacă eşti cu 
adevărat o Invocatoare a Soarelui, puterea ta e cheia care ne va ajuta 
să deschidem Falia — sau poate chiar s-o distrugem. Dar Fjerda şi Shu 
Han nu vor sta cu mâinile în sân, vor încerca să ne împiedice. 

Mă uitam la el cu gura căscată. La ce se aşteptau aceşti oameni de 
la mine? Şi ce aveau să-mi facă dacă nu le puteam oferi ce-şi doreau? 

— Dar e absurd, am bombănit eu. 

Fedyor m-a măsurat din cap până-n picioare, apoi a zâmbit uşor: 

— Poate că da. 

M-am încruntat. Era de acord cu mine, dar tot mă simţeam 
insultată. 

— Cum ai reuşit s-o tăinuiești? a intervenit brusc Ivan. 

— Ce? 

— Puterea ta, a zis el nerăbdător. Cum ai reuşit s-o ascunzi? 

— N-am ascuns-o. N-am ştiut de existenţa ei. 

— Imposibil. 

— Şi totuşi, adevărat, am zis eu cu amărăciune. 

— N-ai fost pusă la încercare? 

Dintr-odată, mi-a revenit o amintire înceţoşată: trei oameni cu 
pelerine în camera de zi de la Keramzin şi expresia semeaţă a unei 
femei. 

— Bineînţeles că am fost pusă la încercare. 

— Când? 

— Când aveam opt ani. 

— Foarte târziu, a remarcat Ivan. De ce n-au cerut părinţii tăi să fii 
supusă la încercări mai devreme? 

Pentru că erau morți, am gândit în sinea mea, dar n-am zis nimic. Şi 
nimeni nu dădea multă atenţie orfanilor îngrijiti de ducele Keramsov. 

M-am mulțumit să ridic din umeri. 

— N-are nicio noimă, a bombănit Ivan. 

— Asta am încercat şi eu să vă spun! am zis aplecându-mă în faţă, 
mutându-mi cu disperare privirea de la Ivan la Fedyor. Nu sunt ce 
credeţi voi c-aş fi. Nu sunt o Grisha. Ce s-a întâmplat în Falie... nu 
ştiu ce s-a întâmplat, dar eu n-am făcut nimic. 

— Şi ce s-a întâmplat în pavilionul Grisha? a întrebat calm 
Fedyor. 

— Habar n-am. Dar n-a fost mâna mea. Întunecatul a făcut ceva 
când m-a atins. 

Ivan a râs: 

— Întunecatul n-a făcut nimic. El e un amplificator. 

— Un ce? 

Fedyor şi Ivan au schimbat încă o privire. 

— Las-o baltă, am pufnit eu. Nu mă interesează. 

Ivan şi-a vârât mâna sub guler, a scos un fel de pandantiv atârnat 
pe un lanţ subţire de argint şi l-a întins spre mine. 

Nu mi-am putut înfrânge curiozitatea şi m-am aplecat în faţă să 

văd mai bine. Arăta ca un ciorchine de gheare negre şi ascuţite. 

— Ce-i asta? 

— Amplificatorul meu, a zis Ivan cu mândrie în glas. Ghearele de 
la laba din faţă a unui urs Sherborn. L-am omorât cu mâna mea când 
am părăsit şcoala şi am intrat în serviciul Întunecatului. 

S-a lăsat pe spetează şi a vârât lănţişorul sub guler. 

— Amplificatorul sporeşte puterea unui Grisha, a zis Fedyor. Dar 
puterea trebuie să fie deja în el. 

— Toţi Grisha au un amplificator? am întrebat eu. 

Fedyor s-a încordat. 

— Nu, a spus el, amplificatoarele sunt rare şi greu de obţinut. 

— Le au doar acei Grisha pe care Întunecatul îi preţuieşte cel mai 
mult, a zis Ivan cu un aer înfumurat. 

Mi-a părut rău că întrebasem. 

— Întunecatul e un amplificator viu, a zis Fedyor. Asta ai simţit în 
cort. 

— La fel ca ghearele? Asta e puterea lui? 

— Una dintre puterile lui, m-a corectat Ivan. 

Am strâns kefta mai bine în jurul meu, simțind dintr-odată că mă 
ia cu frig. Mi-am amintit certitudinea care m-a inundat când am 
simţit atingerea Întunecatului şi senzaţia ciudat de familiară a unei 
chemări care cerea un răspuns. O experienţă înfricoşătoare, dar, în 
acelaşi timp, încântătoare. În clipa aceea, toate îndoielile şi frica mea 
fuseseră înlocuite de un fel de siguranţă absolută. Eram un nimeni, o 
refugiată dintr-un sat fără nume, o fată costelivă şi neindemânatică, 
bâjbâind singură prin întunericul din ce în ce mai dens. Dar când 
Întunecatul şi-a strâns degetele în jurul încheieturii mele, m-am 
simţit altfel, ca şi când as fi fost mai mult de atât. Am închis ochii şi 
am încercat să mă concentrez, să-mi amintesc sentimentul de 
certitudine, să aduc la viaţă acea putere sigură şi perfectă. Dar nu s-a 
întâmplat nimic. 

Am oftat şi am deschis ochii. Ivan avea un aer foarte amuzat. 
Imboldul de a-i da un picior era aproape de nestăpânit. 

— O să aveţi o mare dezamăgire, am bombănit eu. 
— Pentru binele tău, sper să te înşeli, a spus Ivan. 
— Pentru binele nostru, al tuturor, a zis Fedyor. 


Pierdusem noţiunea timpului. Ziua şi noaptea se perindau 
neobosite prin faţa ferestrelor trăsurii. Mi-am petrecut cea mai mare 
parte a timpului privind peisajele, căutând repere familiare. Mă 
aşteptam s-o luăm pe drumuri secundare, dar am mers numai pe Vy, 
iar Fedyor mi-a explicat că Întunecatul alesese viteza în locul 
camuflării. Spera să mă ducă teafără în spatele zidurilor duble de la 
Os Alta înainte ca vestea puterii mele să ajungă la spionii şi asasinii 
duşmani care acționau între granițele Ravkăi. 

Am mers într-un ritm infernal. Din când în când, opream să 
schimbăm caii şi mi se dădea voie să-mi întind picioarele. lar când 
reuşeam să adorm, visele îmi erau invadate de monştri. 

Odată, m-am trezit tresărind, cu inima bătându-mi nebuneşte, şi 
l-am văzut pe Fedyor uitându-se la mine. Ivan dormea lângă el, 
sforăind zgomotos. 

— Cine e Mal? m-a întrebat Fedyor. 

Mi-am dat seama că probabil vorbisem în somn. Stânjenită, le-am 
aruncat o privire celor doi oprichniki care mă flancau. Unul se uita 
impasibil în faţă, iar celălalt moţăia. Afară, soarele de după-amiază 
strălucea printre trunchiurile unei pădurici de mesteceni. 

— Nimeni, am spus eu. Un prieten. 

— Iscoada? 

Am încuviințat din cap: 

— A fost cu mine în Falie. Mi-a salvat viața. 

— lar tu i-ai salvat-o pe a lui. 

Am deschis gura, vrând să-l contrazic, dar m-am oprit. Oare îi 
salvasem viaţa lui Mal? Am căzut pe gânduri. 

— E o mare onoare, a zis Fedyor. Să salvezi o viață. Ai salvat 
multe. 

— Nu suficiente, am şoptit eu, gândindu-mă la faţa îngrozită a lui 

Alexei dinainte să se piară în întunericul Faliei. 

Dacă aveam această putere, de ce nu fusesem în stare să-l salvez? 
Sau pe ceilalţi care pieriseră în Falie? M-am uitat în ochii lui Fedyor. 

— Dacă într-adevăr crezi că a salva vieţi e o onoare, de ce te-ai 
făcut Sfâșie-Inimi şi nu Vindecător? 

Fedyor a aruncat o privire la peisajul care se perinda prin faţa 
ferestrei: 

— Dintre toţi Grisha, Corporalki au drumul cel mai greu. Noi 
avem nevoie de cea mai multă pregătire şi de cele mai multe studii. 
Şi, una peste alta, am simţit că pot salva mai multe vieţi ca 
Sfâşie-Inimi. 

— Ca ucigaş? am întrebat eu pe un ton surprins. 

— Ca soldat, m-a corectat Fedyor, apoi a ridicat din umeri. Să 
omori sau să vindeci? a zis el cu un zâmbet trist. Fiecare cu darul 
său. 

Apoi expresia i s-a schimbat brusc. S-a îndreptat de spate şi l-a 
înghiontit pe Ivan în coaste: 

— Trezeşte-te! 

Trăsura se oprise. M-am uitat nedumerită în jur: 

— Cumva am... 

Una dintre gărzile de lângă mine mi-a acoperit gura cu o mână şi 
a dus un deget la buze. 

Uşa trăsurii s-a deschis brusc şi un soldat a vârât capul înăuntru. 

— E un copac căzut în mijlocul drumului, a spus el. S-ar putea să 
fie o capcană. Fiţi vigilenţi şi... 

Însă n-a apucat să-şi termine fraza. S-a auzit o împuşcătură, iar 
soldatul s-a prăbuşit în faţă, cu o rană de glonţ în spate. Dintr-odată, 
aerul s-a umplut de strigăte panicate şi de zgomotul înfricoşător al 
împuşcăturilor. O rafală de gloanţe a lovit trăsura. 

— Lasă-te-n jos! a strigat garda de lângă mine, apărându-mi 
trupul cu al său, iar Ivan a împins cu piciorul soldatul mort şi a 
închis uşa. 

— Fjerdani! a zis garda, aruncând o privire afară. 

Ivan s-a întors spre Fedyor şi garda de lângă mine. 

— Fedyor, du-te cu el. Voi o luaţi pe dreapta, noi pe stânga. 
Apăraţi trăsura cu orice preţ. 

Fedyor a scos un cuţit mare de la brâu şi mi l-a întins: 

— Rămâi la podea şi să nu faci zgomot. 

Gărzile şi cei doi Grisha au aşteptat ghemuiţi lângă ferestre, iar 
apoi, la un semnal al lui Ivan, au sărit de o parte şi de alta a trăsurii, 
trântind uşile în urma lor. Am rămas la podea, strângând cu putere 
plăselele grele ale cuţitului, cu genunchii la piept şi cu spatele lipit 
de baza banchetei. De afară se auzeau zgomote de luptă: metal lovit 
de metal, icnete şi strigăte, nechezat de cai. Un trup s-a izbit de 
fereastră şi trăsura s-a zdruncinat. Am văzut cu groază că era una 
dintre gărzile mele. O clipă mai târziu, a alunecat în jos, lăsând pe 
geam o dâră de culoare roşie. 

Una dintre uşile trăsurii s-a deschis şi în cadrul ei a apărut un 
bărbat cu o faţă sălbatică şi o barbă gălbuie. M-am târât în cealaltă 
parte a trăsurii, ținând cuțitul întins în faţa mea. A lătrat ceva către 
compatrioţii săi în ciudata limbă a fjerdanilor şi s-a întins după 
glezna mea. În timp ce încercam să-l îndepărtez, dând din picioare, 
uşa din spatele meu s-a deschis şi aproape că m-am răsturnat peste 
alt bărbos, care m-a înhățat de subsuori, trăgându-mă brutal din 
trăsură, în timp ce eu urlam şi îmi agitam cuțitul prin aer. 

Şi probabil că l-am tăiat, pentru că a înjurat şi a slăbit strânsoarea. 
Am reuşit să mă smulg din braţele lui şi am luat-o la fugă. Eram 
într-o vale împădurită, unde drumul se îngusta, trecând printre 
două dealuri abrupte. Peste tot în jurul meu soldaţii şi Grisha se 
luptau cu bărboşii, iar copacii se aprindeau din loc în loc, prinşi în 
bătaia flăcărilor aruncate de Grisha. L-am văzut pe Fedyor întinzând 
mâna în faţă, iar bărbatul din faţa lui s-a prăbuşit la pământ, 
ţinându-se de piept, cu sângele şiroindu-i din gură. 

Fugeam fără să ştiu încotro mă îndrept, căţărându-mă pe dealul 
cel mai apropiat, cu picioarele lunecându-mi pe stratul de frunze 
moarte, cu respiraţia întretăiată. Când am ajuns pe la jumătatea 

pantei, am fost înhăţată de spate. M-am prăbuşit în faţă, iar cuțitul 
mi-a zburat din mână, pentru că am întins braţele să amortizez 
căzătura. 

Mă zbăteam şi dădeam din picioare, în timp ce bărbosul încerca să 
mă înhaţe de glezne. Am aruncat o privire disperată spre vale, dar 
soldaţii şi Grisha de la poalele dealului luptau ca să-şi salveze vieţile, 
fiind clar depăşiţi numeric, aşa că nu aveau cum să-mi vină în ajutor. 
M-am zbătut şi am lovit cu mâinile şi picioarele, dar fjerdanul era 
prea puternic. S-a cățărat pe mine, imobilizându-mi mâinile cu 
genunchii şi a dus mâna la cutit. 

— Îţi scot maţele chiar aici, vrăjitoareo, a mârâit el cu un puternic 
accent fjerdan. 

Chiar în clipa aceea, s-a auzit ropot de copite, iar atacatorul meu a 
întors capul să se uite pe drum. 

Un grup de călăreţi s-a năpustit în vale, fluturându-şi keftele 
albastre şi roşii, iar din mâinile lor se revărsau flăcări şi tunete. 
Călărețul din frunte era îmbrăcat în negru. 

Întunecatul a descălecat, a desfăcut larg braţele, apoi şi-a izbit 
palmele cu un bubuit puternic. Trâmbele de întuneric țâşnite dintre 
mâinile lui împreunate s-au împrăştiat şerpuind prin vale, au găsit 
asasinii fjerdani, apoi s-au căţărat furios pe trupurile lor, 
înfăşurându-le fețele cu umbre. Fjerdanii au început să ţipe. Unii 
şi-au scăpat săbiile, alţii le agitau orbeşte prin aer. 

Cu un amestec de admiraţie şi groază am văzut cum luptătorii 
ravkani preiau controlul, spintecând fjerdanii orbiţi şi neajutoraţi. 

Bărbosul de deasupra mea a bâiguit câteva vorbe pe care nu le-am 
înțeles. M-am gândit că poate era o rugăciune. Se uita înlemnit la 
Întunecatul, cu o expresie îngrozită. Aşa că am profitat de ocazie. 

— Sunt aici! am strigat eu spre vale. 

Întunecatul s-a uitat în direcţia mea şi a ridicat mâinile. 

— Nej! a urlat fjerdanul, ridicând cuțitul. Nu trebuie să văd ca să-i 
înfig cuțitul în inimă! 

Mi-am ţinut respiraţia. Valea se cufundase într-o linişte întreruptă 

doar de gemetele muribunzilor. Întunecatul şi-a coborât mâinile. 

— Trebuie să înţelegi că eşti înconjurat, a spus el calm, vocea lui 
strecurându-se printre copaci. 

Asasinul s-a uitat iute în stânga şi în dreapta, apoi spre creasta 
dealului de după care se iveau soldaţi ravkani cu puştile pregătite. 
În timp ce fjerdanul căuta frenetic în jur, Întunecatul a făcut câţiva 
paşi pe coasta dealului. 

— Nu te apropia! a ţipat asasinul. 

Întunecatul s-a oprit. 

— Dă-mi fata, a zis el, şi te voi lăsa să fugi înapoi la regele tău. 

Asasinul a chicotit ca un nebun. 

— Oh, nu! Nu prea cred, a zis el, clătinând din cap, iar cuțitul său, 
al cărui vârf strălucea nemilos în soare, încă atârna deasupra inimii 
mele înnebunite. Întunecatul nu cruţă vieti. 

Apoi s-a uitat la mine. Avea gene blonde, aproape invizibile. 

— N-o să te aibă, mi-a şoptit el. N-o să aibă vrăjitoarea. N-o să 
aibă şi puterea asta. 

A ridicat cuțitul mai sus şi a scos un urlet: 

— Skirden Fjerda! 

Cuţitul s-a năpustit spre mine ca un arc strălucitor. Am întors 
capul, închizând ochii de spaimă, dar, cu o clipă înainte, l-am zărit 
pe Întunecatul care a spintecat cu o mână aerul din faţa lui. Am auzit 
încă o bubuitură ca un tunet şi apoi... nimic. 

Am deschis ochii încet şi am privit grozăvia din faţa mea. Am 
deschis gura să ţip, dar n-am putut scoate niciun sunet. Bărbatul din 
fața mea fusese tăiat în două. Capul, umărul drept şi braţul lui 
zăceau pe pământ, iar mâna lui palidă încă strângea cuțitul. Restul 
trupului i s-a legănat o clipă deasupra mea, un fuior subțire de fum 
negru ridicându-se din rana ce îi traversa trunchiul secţionat, iar în 
cele din urmă s-a prăbuşit peste mine. 

Mi-am recăpătat glasul şi am scos un țipăt. Tremurând 
necontrolat, m-am târât în spate, îndepărtându-mă de trupul 
mutilat, incapabilă să mă ridic în picioare, incapabilă să-mi iau ochii 

de la priveliştea aceea îngrozitoare. 

Întunecatul a urcat dealul în grabă şi a îngenuncheat în faţa mea, 
în aşa fel încât să nu mai pot vedea cadavrul. 

— Uită-te la mine, a spus el. 

Am încercat să mă concentrez asupra feței lui, dar tot ce vedeam 
în faţa ochilor era trupul secţionat al asasinului, al cărui sânge băltea 
pe frunzele umede. 

— Ce... ce i-aţi făcut? am întrebat eu cu glas tremurător. 

— Am făcut ce trebuia să fac. Poţi să mergi? 

Am încuviințat tremurător din cap, iar el m-a luat de mâini şi m-a 
ajutat să mă ridic în picioare. Ochii mi-au alunecat iarăşi pe cadavru, 
dar Întunecatul m-a luat de bărbie şi mi-a întors privirea spre el. 

— La mine, mi-a poruncit el. 

Am încuviințat iarăşi din cap şi am încercat să nu-mi mai iau ochii 
de la Întunecatul, în timp ce mă conducea spre drum şi le striga 
ordine oamenilor săi. 

— Eliberaţi drumul. Am nevoie de douăzeci de călăreți. 

— Şi fata? a întrebat Ivan. 

— Călăreşte cu mine, a zis Întunecatul. 

M-a lăsat lângă calul său şi s-a dus să stea de vorbă cu Ivan şi 
căpitanii lui. M-am simţit uşurată văzându-l pe Fedyor printre ei — se 
strângea de braţ, dar în rest părea teafăr. Am mângâiat coastele 
transpirate ale calului şi am inspirat mirosul puternic de piele al şeii, 
încercând să-mi încetinesc bătăile inimii şi să nu mă gândesc la ce 
zăcea în urma mea, pe coasta dealului. 

Câteva minute mai târziu, am văzut soldaţi şi Grisha urcând pe 
cai. Copacul căzut fusese dat la o parte, iar un grup de soldați a 
pornit la drum împreună cu trăsura neagră, care suferise mari 
stricăciuni. 

— O diversiune, a zis Întunecatul, apropiindu-se de mine. Acum 
o vom lua pe drumurile din sud. Aşa ar fi trebuit să facem de la 
început, a adăugat el, punându-şi mănuşile. 

— Deci faceţi şi greşeli, am spus eu fără să mă gândesc. 

Întunecatul a rămas nemișcat, iar eu mi-am strâns buzele cu 
teamă. 

— N-am vrut să... am adăugat eu. 

— Bineînţeles că fac greşeli, a răspuns el, apoi a zâmbit uşor: Dar 
nu des. 

Şi-a ridicat gluga şi mi-a întins mâna să mă ajute să urc pe cal. Am 
ezitat preţ de o clipă. În fața mea stătea un călăreț întunecat, 
îmbrăcat în negru, cu trăsăturile umbrite. Imaginea bărbatului tăiat 
în două mi-a revenit în minte şi mi s-a întors stomacul pe dos. Ca şi 
când mi-ar fi citit gândurile, a repetat ce-mi spusese mai înainte: 

— Am făcut ce trebuia să fac, Alina. 

Ştiam. Îmi salvase viaţa. Şi, la urma urmelor, aveam de ales? Aşa 
că am pus mâna în a lui, şi m-a ajutat să urc în şa. Apoi a urcat în 
spatele meu, a dat pinteni calului şi am pornit la galop. Abia când 
am ieşit din vale am înţeles cu adevărat ce mi se întâmplase. 

— Tremuri, a spus el. 

— Nu-s obişnuită ca lumea să încerce să mă omoare. 

— Serios? Eu aproape că nici nu mai observ. 

Am întors capul şi m-am uitat la el. Un zâmbet discret îi flutura pe 
buze, dar nu eram complet sigură că glumea. 

— Şi tocmai am văzut un om tăiat în două, am adăugat eu, 
luându-mi privirea de la el. 

Am încercat să adopt un ton calm, dar n-am reuşit să ascund că 
încă tremuram. 

Întunecatul şi-a trecut hăţurile într-o singură mână, apoi şi-a scos 
o mănuşă. M-am încordat toată când i-am simţit palma 
strecurându-mi-se pe sub păr şi aşezându-mi-se pe ceafă. Uimirea a 
fost înlocuită de calm, căci iarăşi am fost inundată de un sentiment 
de putere şi siguranţă. Apoi, cuprinzându-mi capul cu o mână, a dat 
pinteni calului şi am pornit la galop. Am închis ochii, încercând să 
nu mă mai gândesc la nimic, şi în scurtă vreme, în ciuda mişcărilor 
calului, în ciuda grozăviilor de peste zi, m-am cufundat într-un 
somn tulbure. 

Capitolul 5 


Am petrecut următoarele zile într-o stare de disconfort şi 
epuizare. Ne-am ţinut departe de Vy şi am mers doar pe drumuri 
lăturalnice şi pe poteci înguste de vânătoare, înaintând cât de repede 
ne permitea terenul deluros şi uneori înşelător. Habar n-aveam unde 
ne aflam şi cât de mult merseserăm. 

După prima zi, Întunecatul şi cu mine călăriserăm separat, dar 
întotdeauna ştiam unde se afla în coloana de călăreţi. Nu-mi adresa 
niciun cuvânt şi, pe măsură ce orele şi zilele treceau, am început să 
mă tem că poate îl jignisem cumva - cu toate că, la cât de puţin 
vorbiserăm, nu-mi dădeam seama cum aş fi putut s-o fac. Din când 
în când, îl surprindeam uitându-se la mine cu o privire rece şi 
indescifrabilă. 

Nu fusesem niciodată o călăreaţă iscusită, iar ritmul impus de 
Întunecatul începea să mă sleiască de puteri. Oricum m-aş fi răsucit 
în sa, simţeam dureri în câte o parte a trupului. Mă uitam apatic la 
urechile ciulite ale calului şi încercam să nu mă gândesc la picioarele 
mele încinse ori la durerile din şale. În seara celei de-a cincea zile, 
când ne-am oprit să înnoptăm la o fermă abandonată, eram atât de 
bucuroasă, că îmi venea să sar de pe cal. Dar aveam încheieturile 
înțepenite, aşa că m-am mulţumit să alunec stângaci din şa. l-am 
mulțumit soldatului care mi-a luat calul în grijă, am coborât 
împleticindu-mă coasta unui mic deal şi am ajuns într-o vale unde se 
auzea susurul blând al unui râu. 

Cu picioarele tremurânde, am îngenuncheat pe mal şi m-am 
spălat cu apă rece pe mâini şi pe faţă. Aerul se schimbase în ultimele 
zile, iar albastrul luminos al cerului de toamnă cedase locul unui 
cenuşiu mohorât. Soldaţii spuneau că aveam să ajungem la Os Alta 

înainte să vină vremea rea. Şi apoi? Ce avea să se întâmple cu mine 
după ce ajungeam la Micul Palat? Ce avea să se întâmple dacă nu 
puteam să fac ce îşi doreau ei? Nu era înţelept să dezamăgeşti regi. 
Sau Întunecaţi. Cu siguranţă nu m-ar fi trimis înapoi la regiment cu o 
simplă bătaie pe umăr. M-am întrebat dacă Mal încă era la Kribirsk. 
Dacă rănile lui se vindecaseră, probabil că deja traversase Falia sau 
fusese trimis în cine ştie ce misiune. Mi-am amintit chipul lui 
dispărând în mulţimea din cortul Grisha. Nici măcar nu apucasem 
să-mi iau rămas bun. 

În semiîntunericul amurgului, mi-am întins mâinile şi spatele, 
încercând să îndepărtez tristeţea care mă copleşise. Poate că a fost mai 
bine aşa, mi-am spus în sinea mea. Cum aş fi putut să-mi iau rămas 
bun de la Mal? Multumesc că mi-ai fost cel mai bun prieten şi că mi-ai 
făcut viața suportabilă? Ah, şi îmi pare rău că am fost îndrăgostită de tine o 
vreme. Nu uita să-mi scrii! 

— De ce zâmbeşti? 

Am întors imediat capul. Vocea Întunecatului părea să fi izvorât 
dintre umbre. A coborât pe malul râului, apoi s-a aşezat pe vine să-şi 
arunce apă rece pe faţă şi pe părul negru. 

— Ei bine? a întrebat el, uitându-se la mine. 

— Mă gândeam la mine, am recunoscut eu. 

— Eşti chiar atât de amuzantă? 

— Extrem de amuzantă. 

Întunecatul se uita ţintă la mine în lumina slabă a amurgului. 
Aveam senzaţia stânjenitoare că sunt studiată. În afara celor câteva 
urme de praf de pe kefta neagră, călătoria nu părea să-şi fi lăsat 
amprenta asupra lui. M-am îmbujorat de jenă, dându-mi seama că 
purtam o kefta prea mare, sfâşiată în câteva locuri, că părul îmi era 
murdar şi că pe obraz aveam o vânătaie făcută de asasinul fjerdan. 
Oare se uita la mine şi îşi regreta decizia dea mă aduce până aici? Se 
gândea că făcuse una dintre rarele lui greşeli? 

— Nu sunt Grisha, mi-a scăpat mie. 

— Dovezile sugerează altceva, a zis el calm. De ce eşti atât de 

sigură? 

— Uitaţi-vă la mine! 

— Mă uit. 

— Vise pare că arăt ca o Grisha? 

Grisha erau frumoşi. Nu aveau bubiţe pe faţă, nici păr şaten, lipsit 
de strălucire, nici mâini sfrijite. 

Întunecatul a clătinat din cap şi s-a ridicat în picioare. 

— N-ai înţeles nimic, a spus el, şi a pornit pe coasta dealului. 

— Şi nu aveţi de gând să-mi explicaţi? 

— Nu chiar acum. 

Eram atât de furioasă, că îmi venea să-l izbesc în moalele capului. 
Şi, dacă nu l-aş fi văzut tăind un om în două, poate că aş fi făcut-o. 
M-am mulţumit să-l fixez cu o privire încruntată între omoplaţi şi 
am pornit în urma lui. 

În şopronul dărâmat al fermei, oamenii Întunecatului curățaseră o 
bucată din podeaua de pământ şi făcuseră un foc. Unul dintre ei 
prinsese un cocoş de munte, pe care acum îl frigea. Era o cină săracă, 
mai ales că trebuia să mâncăm cu toţii din cocoş, dar Întunecatul nu 
voia să-şi trimită oamenii în pădure după vânat. 

M-am aşezat lângă foc şi mi-am mâncat mica porţie în tăcere. 
După ce am terminat, am ezitat doar o clipă înainte să-mi şterg 
mâinile pe kefta mea deja murdară. Era probabil cel mai frumos 
veşmânt pe care îl purtasem şi pe care aveam să-l port vreodată, iar 
petele şi rupturile de pe el îmi dădeau un sentiment foarte neplăcut. 

În lumina focului, îi vedeam pe oprichniki amestecați printre 
Grisha. Unii dintre ei deja se duseseră la culcare, iar alţii stăteau de 
strajă. Ceilalţi stăteau de vorbă în jurul flăcărilor din ce în ce mai 
slabe, trecând o ploscă de la unul la altul. Întunecatul stătea alături 
de ei. Observasem că luase aceeaşi porţie de carne ca toţi ceilalţi, iar 
acum stătea cu soldaţii lui pe pământul rece — cu toate că singurul lui 
superior era însuşi Regele. 

Probabil mi-a simţit privirea, pentru că s-a întors spre mine, 
fixându-mă cu ochii lui ca de granit, ce străluceau în lumina focului. 

M-am înroşit. Spre groaza mea, s-a ridicat şi a venit să se aşeze lângă 
mine, oferindu-mi plosca. Am ezitat, dar până la urmă am luat o 
gură, făcând o grimasă. Nu-mi plăcuse niciodată kvas-ul, dar 
profesorii de la Keramzin îl beau ca pe apă. Odată, Mal şi cu mine 
am furat o sticlă, dar bătaia pe care am luat-o când am fost 
descoperiţi a fost nimica toată pe lângă greaţa de la băutură. 

Şi totuşi, în ciuda arsurii de pe gât, căldura care mi s-a împrăştiat 
în măruntaie era plăcută. Am luat încă o gură şi i-am dat plosca 
înapoi. 

— Mulţumesc, am spus eu, tuşind uşor. 

Întunecatul a băut privind în foc, apoi a spus: 

— Iar acum, pune-mi întrebări. 

Am clipit, luată prin surprindere. Nu ştiam de unde să încep. De 
când plecasem din Kribirsk, mintea mea fusese asaltată de întrebări, 
oscilând între panică, epuizare şi neîncredere. Nu eram sigură că 
aveam energia de a compune un gând, iar când am deschis gura, 
întrebarea care mi s-a desprins de pe buze m-a surprins. 

— Câţi ani aveţi? 

S-a uitat mirat la mine. 

— Nu ştiu exact. 

— Cum e posibil să nu ştiţi? 

Întunecatul a ridicat din umeri: 

— Dar tu câţi ani ai exact? 

l-am aruncat o privire încruntată. Nu-mi ştiam data naşterii. Toţi 
orfanii de la Keramzin primeau ziua de naştere a ducelui, în cinstea 
binefăcătorului nostru. 

— Păi, atunci cam ce vârstă aveţi? 

— De ce vrei să ştii? 

— Pentru că am auzit poveşti despre domnia voastră de când 
eram copil, dar nu păreţi mult mai în vârstă decât mine, i-am 
răspuns eu sincer. 

— Ce fel de poveşti? 

— Cele obişnuite, am zis eu cu un pic de enervare. Dacă nu vreţi 

să-mi răspundeţi la întrebare, nu-i nimic. 

— Nu vreau să-ţi răspund. 

— Ah. 

Apoi a oftat şi a spus: 

— O sută douăzeci de ani. Aproximativ. 

— Cât? am strigat eu, iar soldaţii din faţa mea mi-au aruncat o 
privire. E imposibil, am adăugat eu, coborând glasul. 

Întunecatul s-a uitat în flăcări: 

— Când focul arde, consumă lemnul, îl devorează, lăsând în urmă 
doar cenuşă. Puterea Grisha nu funcţionează aşa. 

— Dar cum? 

— Folosindu-ne puterea, devenim mai puternici. Puterea ne 
hrăneşte, în loc să ne consume. Cei mai mulţi Grisha duc o viaţă 
lungă. 

— Dar niciunul nu trăieşte o sută douăzeci de ani. 

— Nu, a recunoscut el. Lungimea vieţii unui Grisha e 
proporţională cu puterea sa. Cu cât e mai mare puterea, cu atât e mai 
lungă viaţa. lar când puterea e amplificată... 

S-a întrerupt, ridicând din umeri. 

— lar domnia voastră sunteți un amplificator viu. Ca ursul lui 
Ivan. 

În colțul gurii i s-a ivit urma unui zâmbet: 

— Ca ursul lui Ivan. 

Mi-a trecut prin minte un gând neplăcut: 

— Dar asta înseamnă... 

— Că oasele mele sau câțiva dinţi de-ai mei l-ar face foarte 
puternic pe un alt Grisha. 

— Păi, mi se pare înfiorător. Nu vă faceţi griji din cauza asta? 

— Nu, a răspuns el simplu. lar acum răspunde-mi la întrebare. Ce 
fel de poveşti ai auzit despre mine? 

M-am răsucit cu un aer stânjenit. 

— Ei bine... profesorii noştri ne-au spus că aţi întărit Armata a 
Doua recrutând Grisha din afara Ravkăi. 

— N-a trebuit să-i recrutez. Au venit ei la mine. Alte ţări nu-i 
tratează pe Grisha la fel de bine ca Ravka, a spus el pe un ton aspru. 
Fjerdanii ne ard de vii ca pe vrăjitoare, kerchienii ne vând ca sclavi, 
iar shuhanii fac disecţii pe noi, să descopere sursa puterilor noastre. 
Altceva? 

— Ne-au spus că sunteţi cel mai puternic Întunecat de câteva 
generaţii încoace. 

— Nu te-am întrebat ca să mă flatezi. 

Am răsucit în jurul degetului un fir deşirat din kefta zdrenţuită, iar 
el s-a uitat la mine, aşteptând să continui. 

— Păi, la moşie lucra un iobag bătrân... 

— Continuă, m-a îndemnat el. 

— Şi mi-a spus că Întunecaţii se nasc fără suflet. Şi că numai 
cineva cu adevărat rău ar fi putut crea Falia Umbrei. 

M-am uitat la faţa lui rece şi am adăugat repede: 

— Dar Ana Kuya l-a trimis la plimbare şi ne-a zis că toate astea 
erau superstiții ţărăneşti. 

Întunecatul a oftat: 

— Nu cred că iobagul e singurul care crede asta. 

N-am spus nimic. Nu toată lumea gândea ca Eva sau bătrânul 
iobag, dar fusesem în Armata întâi suficient de mult cât să ştiu că cei 
mai mulţi dintre soldaţii de rând nu aveau încredere în Grisha şi nu 
se simteau loiali Întunecatului. 

După o clipă, Întunecatul a spus: 

— Stră-stră-străbunicul meu a fost Ereticul Negru, Întunecatul 
care a creat Falia Umbrei. A fost o greşeală, un experiment născut 
din lăcomia lui, poate chiar din răutatea lui. Nu ştiu. Dar toţi 
Întunecaţii de după el au încercat să repare răul făcut de el ţării 
noastre — la fel şi eu. 

Apoi s-a întors către mine cu o mină serioasă, flăcările 
luminându-i trăsăturile perfecte: 

— Mi-am petrecut toată viața căutând un mijloc de a îndrepta 
lucrurile. De multă vreme n-am mai avut parte de o scânteie de 

speranţă ca tine. 

— Eu? 

— Lumea se schimbă, Alina. Muschetele şi puştile sunt doar 
începutul. Am văzut noile arme pe care le construiesc meşterii din 
Kerch şi Fjerda. Epoca puterii Grisha se apropie de sfârşit. 

Era un gând înfricoşător. 

— Dar... dar soldaţii din Armata Întâi? Ei au puşti. Au arme. 

— De unde crezi că vin puştile lor? Şi muniţiile? Dar de fiecare 
dată când traversăm Falia, pierdem vieți. O Ravka divizată nu va 
supraviețui în noua epocă. Avem nevoie de porturile noastre. Şi 
numai tu ne poţi reda accesul la ele. 

— Cum? am întrebat eu pe un ton rugător. Cum aş putea face 
asta? 

— Ajutându-mă să distrug Falia Umbrei. 

Am clătinat din cap: 

— Sunteţi nebun. Toată povestea asta e o nebunie. 

M-am uitat la cerul nopţii printre grinzile rupte ale acoperişului. 
Era plin de stele, dar nu puteam vedea decât întunericul nesfârşit 
dintre ele. M-am imaginat stând în tăcerea mormântală a Faliei, 
orbită, speriată, protejată doar de presupusa mea putere. M-am 
gândit la Ereticul Negru. Fl crease Falia, şi era un Întunecat, ca şi cel 
care stătea lângă mine şi mă privea cu atenţie în lumina focului. 

— Dar ce i-aţi făcut fjerdanului care voia să mă omoare? am 
întrebat eu înainte să mă părăsească îndrăzneala. 

Întunecatul şi-a întors privirea spre foc: 

— Se numeşte Tăietura. Necesită multă putere şi concentrare — 
doar puţini Grisha o pot face. 

Mi-am frecat braţele, încercând să alung răcoarea care pusese 
stăpânire pe mine. 

Mi-a aruncat o privire şi iarăşi s-a uitat în foc: 

— Dacă l-aş fi tăiat cu o sabie, ar fi fost mai bine? 

Ar fi fost? Văzusem nenumărate grozăvii în ultimele zile, dar, 
chiar şi după coşmarul din Falie, imaginea care îmi rămăsese 

întipărită în minte, care îmi apărea în vise şi mă trezea din somn, era 
cea a fjerdanului tăiat în două, al cărui trup se legănase în lumina 
filtrată de crengile copacilor înainte să se prăbuşească peste mine. 

— Nu ştiu, am spus eu cu glas scăzut. 

Pe chip i-a fluturat o expresie ce aducea cu furia, sau poate cu 
durerea. Fără să mai spună nimic, Întunecatul s-a ridicat şi a plecat 
de lângă mine. 

L-am urmărit dispărând în întuneric şi dintr-odată m-am simţit 
vinovată. Nu fi caraghioasă, m-am mustrat în sinea mea. E Întunecatul. 
Ca putere, e al doilea om din toată Ravka. Şi are o sută douăzeci de ani! Nu 
l-ai ofensat. Dar m-am gândit la expresia de pe chipul lui, la ruşinea 
din glasul său când îmi povestise despre Ereticul Negru, şi nu 
puteam scăpa de sentimentul că picasem un fel de test. 


Două zile mai târziu, dis-de-dimineaţă, am trecut printr-o poartă 
masivă şi am ajuns dincolo de faimoasele ziduri duble din Os Alta. 

Mal şi cu mine ne făcuserăm pregătirea militară undeva în 
apropiere, în fortăreaţa de la Poliznaya, dar nu fuseserăm niciodată 
în oraş. Os Alta era rezervat pentru cei foarte bogaţi — acolo locuiau 
conducătorii militari şi înalții funcţionari guvernamentali, familiile şi 
amantele lor, precum şi negustorii şi meşteşugarii care le furnizau 
cele trebuincioase traiului. 

M-am simţit un pic dezamăgită trecând prin faţa unor prăvălii 
dărăpănate, printr-o piaţă largă, unde câțiva negustori deja îşi 
aranjau tarabele, şi pe lângă câteva şiruri înghesuite de case cu 
fațade înguste. Os Alta era considerat un oraş de vis. Era capitala 
Ravkăi, reşedinţă pentru Grisha şi pentru Marele Palat al regelui. Şi 
totuşi, mie mi se părea doar o versiune mai mare şi mai murdară a 
târgului de la Keramzin. 

Însă această impresie s-a schimbat când am ajuns la podul ce 
traversa un canal lat, presărat cu bărci. Dincolo de el se ridica din 
ceață — alb şi strălucitor — celălalt Os Alta. Când am trecut podul, am 
văzut că, la nevoie, putea fi ridicat, astfel încât canalul să se 

transforme într-un şanţ de apărare gigantic, separând oraşul de vis 
din faţa noastră de harababura târgului pe care îl lăsam în urmă. 

Odată ajunşi pe partea cealaltă a canalului, am avut impresia că 
am păşit în altă lume. Oriunde mă uitam, vedeam fântâni arteziene 
şi piaţete, parcuri înverzite şi bulevarde largi, mărginite de şiruri 
perfecte de copaci. Din loc în loc, se vedea lumină la etajele 
inferioare ale caselor impozante — în bucătării se aprindeau focurile, 
iar servitorii deja începuseră să trebăluiască. 

Străzile erau tot mai abrupte şi, pe măsură ce înaintam, casele 
deveneau mai mari şi mai somptuoase, iar în cele din urmă am ajuns 
la un alt zid şi la alte porţi — acestea aveau ornamente de aur 
strălucitor şi erau împodobite cu vulturul cu două capete al regelui. 
De-a lungul zidului, stăteau la posturile lor soldaţi bine înarmați, 
care aminteau adevărul sumbru că, în ciuda frumuseţii sale, Os Alta 
era capitala unei ţări care se afla de multă vreme în război. 

Porţile s-au deschis. 

Am înaintat pe un drum lat, presărat cu pietriş strălucitor şi 
mărginit de şiruri de copaci eleganţi. La stânga şi la dreapta noastră, 
învăluite în ceața dimineţii, se întindeau până în zare grădini foarte 
îngrijite, cu vegetaţie luxuriantă. Deasupra lor, în vârful unor terase 
de marmură, împodobite cu fântâni aurite, se înălța Marele Palat, 
reşedinţa de iarnă a regelui ravkan. 

Când, în cele din urmă, am ajuns la fântâna enormă, în formă de 
vultur cu două capete, aflată la baza palatului, Întunecatul şi-a 
mânat calul până în dreptul meu. 

— Ei, ce părere ai? m-a întrebat el. 

l-am aruncat o privire, apoi m-am uitat la faţada elaborată. Era 
mai mare decât toate clădirile pe care le văzusem până atunci — avea 
terase pline cu statui şi trei etaje cu şiruri de ferestre strălucitoare, 
toate bogat ornamentate cu aur, din câte mi-am putut da seama. 

— E foarte... impunătoare? am zis eu cu precauţie. 

S-a uitat la mine cu un uşor zâmbet pe buze. 

— Cred că e cea mai urâtă clădire din câte am văzut, a spus el, 

apoi a dat pinteni calului. 

Am luat-o pe o alee ce cotea pe după palat, trecând pe lângă un 
labirint din gard viu, o pajişte tunsă cu grijă, care avea în centru un 
templu cu coloane, apoi pe lângă o seră enormă, cu geamurile 
aburite de condens. În cele din urmă, am ajuns la o pădurice şi am 
traversat un fel de coridor lung şi întunecat alcătuit din copaci, 
deasupra căruia crengile alcătuiau o boltă deasă. 

Mi s-a zbârlit părul pe braţe şi am avut acelaşi sentiment ca atunci 
când am traversat canalul — sentimentul că traversăm graniţa dintre 
două lumi. 

Când am ieşit din tunelul de copaci în lumina dimineții, am văzut 
o vale domoală, în care se înălța o clădire cum nu mai văzusem 
niciodată. 

— Bine ai venit la Micul Palat, mi-a spus Întunecatul. 

Era un nume ciudat, pentru că, deşi mai mic decât Marele Palat, 
„Micul” Palat era şi el enorm. Se ridica dintre copacii care îl 
înconjurau precum o construcţie sculptată dintr-o pădure fermecată 
— pereţi din lemn întunecat şi cupole aurite. Pe măsură ce ne 
apropiam, am văzut ca fiecare bucăţică era acoperită cu sculpturi — 
păsări şi flori, viţă de vie şi făpturi mitologice. 

Pe trepte ne aştepta un grup de servitori îmbrăcaţi în 
cenușiu-închis. Am descălecat, iar unul dintre ei a venit în grabă 
să-mi ia calul, în timp ce alţii au deschis nişte uşi mari. Când am 
intrat, nu mi-am putut înfrâna impulsul de a atinge minunatele 
sculpturi incrustate cu sidef ale uşilor, care străluceau în lumina 
blândă a dimineţii. Oare de câte mâini şi de câţi ani fusese nevoie 
pentru a construi un asemenea palat? 

Am traversat un hol şi am ajuns într-o vastă încăpere hexagonală, 
în mijlocul căreia patru mese lungi erau aranjate în formă de pătrat. 
Paşii ne răsunau pe podeaua de piatră, iar deasupra noastră o cupolă 
din aur masiv părea să plutească la o înălţime ametitoare. 

Întunecatul a luat-o deoparte pe o servitoare, o femeie în rochie 
cenuşiu-închis, şi i-a spus ceva în şoaptă. Apoi mi-a făcut o mică 

plecăciune şi a traversat sala, urmat de oamenii săi. 

Am simţit o undă de enervare. Întunecatul nu-mi mai spusese 
mare lucru de la noaptea petrecută în şopron şi nu-mi sugerase la ce 
să mă aştept, odată ajunsă la palat. Dar nu aveam nici îndrăzneala, 
nici energia de a fugi după el, aşa că am pornit cu un aer supus după 
femeia în cenuşiu, care m-a condus prin alte uşi duble, spre unul 
dintre turnurile palatului. 

Când am văzut şirul nesfârşit de trepte, aproape că am izbucnit în 
plâns. Poate ar fi bine să întreb dacă nu cumva pot să rămân în mijlocul 
sălii, mi-am spus cu năduf în sinea mea. Dar până la urmă am apucat 
balustrada sculptată şi m-am tras în sus pe scară, trupul meu 
înțepenit protestând la fiecare treaptă. Când am ajuns la capătul 
scării, îmi venea să sărbătoresc printr-un pui de somn chiar acolo, pe 
podea, dar servitoarea deja pornise pe coridor. Am trecut pe lângă 
mai multe încăperi, iar în cele din urmă am ajuns la o uşă deschisă, 
lângă care ne aştepta oaltă slujnică în uniformă. 

Ca prin ceaţă, am văzut că era o cameră mare, cu draperii aurii şi 
un foc într-un şemineu elegant, dar ce mi-a atras cu adevărat atenţia 
a fost uriaşul pat cu baldachin. 

— Pot să vă aduc ceva? Poate nişte mâncare? m-a întrebat femeia. 

Am clătinat din cap. Nu voiam decât să dorm. 

— Foarte bine, a spus ea, făcându-i un semn cu capul slujnicei, 
care s-a înclinat şi a plecat. Atunci vă las să vă odihniţi. Aveţi grijă să 
încuiaţi uşa. 

Am clipit. 

— Ca măsură de precauţie, mi-a spus ea, apoi a ieşit din cameră şi 
a închis ușa. 

De ce aş fi avut nevoie de măsuri de precauție? m-am întrebat în sinea 
mea. Însă eram prea obosită să mă gândesc la asta. Am încuiat uşa, 
mi-am dat jos kefta şi cizmele, apoi m-am trântit pe pat. 

Capitolul 6 


Am visat că eram la Keramzin şi că mă strecuram pe holurile 
întunecate doar în şosete, căutându-l pe Mal. Îl auzeam 
strigându-mă, dar vocea lui nu părea să se apropie de mine. În cele 
din urmă, am ajuns la ultimul etaj, în dreptul vechiul dormitor 
albastru în care ne plăcea să stăm pe băncuţa de la fereastră şi să ne 
uităm la pajişte. Am auzit râsul lui Mal. Am dat de perete uşa 
dormitorului... şi am tipat. Era sânge peste tot. Volcra era cocoţată 
pe băncuţa de la fereastră, iar când s-a întors spre mine, 
deschizându-şi fălcile îngrozitoare, am văzut că avea ochi cenuşii, de 
culoarea cuarțului. 

M-am trezit brusc, cu inima duduindu-mi în piept, şi m-am uitat 
îngrozită în jur. Preţ de o clipă, nu mi-am putut aminti unde eram. 
Apoi am gemut şi m-am trântit pe perne. 

Mai aveam un pic şi adormeam la loc, dar dintr-odată am auzit 
ciocănituri în ușă. 

— Pleacă! am bombănit eu de sub aşternut. 

— Bine! am strigat eu. Vin acuma! 

Însă loviturile au devenit mai puternice. M-am ridicat în capul 
oaselor, simțind cum se revoltă fiecare părticică din mine. Mă durea 
capul, iar când am încercat să mă ridic de pe pat, picioarele n-au vrut 
să-mi dea ascultare. 

Ciocăniturile au încetat. M-am apropiat cu paşi împleticiţi de uşă, 
am pus mâna pe clanţă, dar am ezitat: 

— Cine e? 

— N-am timp de aşa ceva, a pufnit o voce feminină de după uşă. 
Deschide. Acum! 

Am ridicat din umeri. N-au decât să mă omoare, să mă răpească 

sau ce or mai vrea să-mi facă. Câtă vreme nu trebuia să călăresc sau 
să urc trepte, nu aveam să mă plâng. 

Imediat ce am descuiat, uşa s-a trântit de perete şi o fată înaltă a 
trecut valvârtej pe lângă mine, examinând cu o privire critică întâi 
camera, mai apoi pe mine. Era de departe cea mai frumoasă 
persoană pe care o văzusem în viața mea. Avea un păr ondulat, de 
un roşcat-închis, irisuri mari şi aurii, iar pielea ei era atât de catifelată 
şi lipsită de imperfecţiuni, încât ai fi zis că pomeţii îi erau sculptați în 
marmură. Purta o kefta de culoarea smântânii, cu broderii aurii şi 
căptuşeala din blană roşiatică de vulpe. 

— Pe toţi sfinţii! a zis ea, măsurându-mă din cap până în picioare. 
Nici măcar nu te-ai spălat? Şi ce-ai păţit la fată? 

M-am făcut roşie ca focul, ducând mâna la vânătaia de pe obraz. 
Trecuse aproape o săptămână de când părăsisem tabăra militară, dar 
şi mai mult de când făcusem o baie şi mă pieptănasem ultima oară. 
Eram plină de noroi şi sânge, iar hainele îmi miroseau a cal. 

— Păi... 

Dar fata deja striga ordine servitoarelor care o urmaseră în 
cameră: 

— Pregătiţi o baie. Una fierbinte. O să am nevoie de trusa mea. Şi 
scoateţi-i hainele astea de pe ea. 

Servitoarele s-au năpustit asupra mea, trăgându-mă de nasturi. 

— Hei! am strigat eu, îndepărtându-le mâinile. 

Grisha a dat ochii peste cap: 

— Ţineţi-o cu forţa dacă e nevoie. 

Servitoarele şi-au întețit eforturile. 

— Opriţi-vă! am ţipat eu, îndepărtându-mă de ele, iar servitoarele 
au rămas în cumpănă, mutându-şi privirea de la mine la fată. 

Sincer, nimic nu era mai tentant decât o baie fierbinte şi un rând 
de haine curate, dar nu aveam de gând să mă las dată de colo-colo de 
o roşcată tiranică. 

— Ce se întâmplă aici? Cine eşti? am întrebat-o eu. 

— N-am ti... 

— Fă-ţi timp! am ripostat eu. Am străbătut călare mai bine de trei 
sute de kilometri, n-am mai dormit ca lumea de o săptămână şi era 
cât pe-aci să fiu omorâtă de două ori. Aşa că, înainte de orice, o să-mi 
spui cine eşti şi de ce e atât de important să-mi dai jos hainele. 

Roşcata a inspirat adânc şi mi-a spus calm, ca şi când ar fi stat de 
vorbă cu un copil: 

— Numele meu e Genya. În mai puţin de o oră, o să fii prezentată 
regelui şi e treaba mea să te fac să arăţi prezentabil. 

Furia mi s-a evaporat. Urma să-l întâlnesc pe rege? 

— Ah, am spus eu cu un aer supus. 

— Da, „ah”. Deci, îi dăm drumul? 

Am încuviințat din cap, iar Genya a bătut din palme. Servitoarele 
s-au pus pe treabă, trăgându-mă de haine şi târându-mă în baie. 
Noaptea trecută, când intrasem prima oară în baie, fusesem prea 
obosită ca s-o studiez, dar acum, deşi eram foarte speriată şi mă 
treceau fiori la gândul că aveam să-l văd pe rege, m-am minunat de 
plăcuţele de bronz care acopereau fiecare suprafaţă şi de cada ovală 
din cupru ciocănit, încastrată în podea, pe care servitoarele o 
umpleau cu apă fierbinte. Peretele de lângă cadă era acoperit cu un 
mozaic din cochilii de melci de mare şi scoici strălucitoare. 

— În cadă, în cadă! a zis una dintre servitoare, dându-mi un 
ghiont. 

Am coborât în cadă. Apa era dureros de fierbinte, dar n-am 
încercat să mă acomodez treptat, ci m-am cufundat în ea dintr-odată. 
Viaţa militară mă lecuise de multă vreme de pudoare, dar era cu 
totul altceva să fii singura persoană goală din încăpere, mai ales 
când toată lumea îţi arunca priviri curioase. 

Am scos un geamăt când una dintre servitoare m-a înhăţat de cap 
şi a început să-mi spele energic părul. O alta s-a aplecat deasupra 
căzii şi a început să-mi frece unghiile. 

Acum, după ce se obişnuise cu ea, trupul meu îndurerat se bucura 
de fierbinţeala apei. Nu mai avusesem parte de o baie caldă de mai 
bine de un an, şi nici măcar nu visasem vreodată că ar putea exista o 

asemenea cadă. Nu încăpea îndoială că a fi Grisha avea nişte 
avantaje. Aş fi stat o oră în apă numai ca să mă bălăcesc. Dar, după 
ce am fost înmuiată şi frecată strașnic, o servitoare m-a tras de mână 
şi mi-a poruncit: 

— Afară! Afară! 

Fără tragere de inimă, am ieşit din cadă, iar femeile m-au şters 
bine cu nişte prosoape groase. O servitoare mai tânără a păşit spre 
mine cu un halat de catifea şi m-a condus în dormitor. Apoi ea şi 
celelalte servitoare m-au lăsat singură cu Genya. 

Mă uitam cu precauţie la roşcată. A dat la o parte draperiile, apoi 
a tras lângă fereastră un scaun şi o masă de lemn cu sculpturi 
elaborate. 

— la loc, mi-a poruncit ea. 

M-a enervat tonul ei, dar m-am supus. 

Lângă mâna ei se afla un cufăraş deschis, al cărui conţinut era 
împrăştiat pe masă: borcane pântecoase pline cu boabe, frunze şi 
pudre colorate. N-am putut să le cercetez mai îndeaproape, pentru 
că Genya m-a înhăţat de bărbie, uitându-se cu atenţie la faţa mea, şi 
mi-a întors spre lumină obrazul învineţit. A inspirat adânc, apoi şi-a 
plimbat degetele pe pielea mea. Am simţit aceeaşi senzaţie de 
mâncărime ca atunci când Vindecătoarea mi-a îngrijit rănile 
dobândite în Falie. 

Au trecut câteva minute lungi în care mi-am încordat pumnii să 
nu care cumva să mă scarpin. Apoi Genya a făcut un pas în spate, iar 
mâncărimea a dispărut. Mi-a întins o oglinjoară cu ramă aurită. 
Vânătaia dispăruse complet. Am apăsat uşor pielea, dar n-am simţit 
niciun pic de durere. 

— Mulţumesc, am spus eu, punând oglinda pe masă şi dând să 
mă ridic în picioare. 

Dar Genya m-a împins la loc pe scaun. 

— Unde pleci? N-am terminat. 

— Dar... 

— Dacă Întunecatul ar fi vrut doar să fii vindecată, ar fi trimis un 

Vindecător. 

— Nu eşti o Vindecătoare? 

— Nu-s îmbrăcată în roşu, nu? a răspuns ea cu o undă de 
amărăciune în glas, apoi a făcut un semn cu mâna spre pieptul ei: 
Sunt Croitoreasă. 

Eram uimită. Mi-am dat seama că era prima oară când vedeam o 
Grisha cu kefta albă. 

— O să-mi faci o rochie? am întrebat eu. 

Genya a oftat cu un aer exasperat: 

— Nu mă ocup de haine! Ci de asta, a spus că, fluturându-şi 
degetele lungi şi elegante pe dinaintea feței. Doar nu-ţi închipui că 
m-am născut aşa, nu? 

M-am uitat la perfecțiunea marmoreană a trăsăturilor ei şi, 
dându-mi seama la ce se referea, m-a cuprins un val de indignare: 

— Vrei să-mi schimbi faţa? 

— Nu s-o schimb, doar s-o... împrospătez un pic. 

M-am încruntat. Ştiam foarte bine cum arătam. De fapt, eram cât 
se poate de conştientă de cusururile mele. Dar chiar nu aveam 
nevoie să-mi atragă atenţia asupra lor o Grisha superbă. Şi cel mai 
rău era că fusese trimisă de însuşi Întunecatul. 

— Nici să nu te gândeşti, am zis eu, sărind în picioare. Dacă 
Întunecatului nu-i place cum arăt, e problema lui. 

— Ţie îţi place cum arăţi? a întrebat Genya cu o curiozitate care 
părea sinceră. 

— Nu tocmai, am ripostat eu. Dar viaţa mea a devenit foarte 
confuză în ultima vreme, şi ultimul lucru pe care mi-l doresc e să văd 
chipul unei străine în oglindă. 

— Nu funcționează aşa, a spus Genya. Nu pot face modificări 
substanţiale, ci doar unele retuşuri. Pot să-ţi netezesc tenul. Şi să fac 
ceva cu părul tău ca de şoarece. Eu m-am perfecţionat pe mine 
însămi, dar am avut toată viaţa la dispoziţie. 

Aş fi vrut s-o contrazic, dar chiar era perfectă: 

— leşi afară. 

Genya a plecat capul într-o parte, uitându-se la mine: 

— De ce o iei atât de personal? 

— Tu n-ai face la fel? 

— Habar n-am. Întotdeauna am fost frumoasă. 

— Şi modestă? 

A ridicat din umeri: 

— Da, sunt frumoasă, dar asta nu înseamnă mare lucru pentru 
Grisha. Întunecatului nu-i pasă cum arăţi, ci doar ce poți face. 

— Atunci de ce te-a trimis la mine? 

— Pentru că regelui îi place frumuseţea, iar Întunecatul ştie asta. 
La curtea regelui, aparențele sunt totul. Dacă tu vei fi salvatoarea 
Ravkăi... ei bine, ar fi preferabil să ai o înfăţişare corespunzătoare 
acestui rol. 

Mi-am pus mâinile în sân şi m-am uitat pe fereastră. Afară, 
soarele se reflecta într-un mic lac, în mijlocul căruia se afla o insuliţă. 
Habar n-aveam cât era ceasul şi nici cât dormisem. 

Genya s-a apropiat de mine: 

— Să ştii că nu eşti urâtă. 

— Mersi, am răspuns eu sec, fără să-mi iau privirea de la pădurile 
din jurul palatului. 

— Dar pari un pic... 

— Obosită? Sleită? Slăbită? 

— Ei bine, a răspuns Genya rezonabil, ai spus-o şi tu: ai călătorit 
multe zile în condiţii grele şi... 

Am oftat: 

— Aşa arăt mereu. 

Mi-am sprijinit fruntea de geamul rece, simțind că mă părăsesc 
furia şi stânjeneala. De ce mă opuneam? Dacă eram sinceră cu mine 
însămi, propunerea făcută de Genya era tentantă. 

— Bine, am spus eu. Fă-ţi treaba. 

— Mulţumesc! a exclamat Genya, împreunându-şi palmele. 

M-am uitat cu atenţie la ea, dar nu era niciun pic de sarcasm în 
vocea sau în expresia ei. Se simte uşurată, mi-am spus în sinea mea. 

Întunecatul îi dăduse Genyei o sarcină, şi m-am întrebat ce i s-ar fi 
întâmplat dacă aş fi refuzat-o. Am lăsat-o să mă conducă înapoi la 
scaun. 

— Dar să nu exagerezi, am spus eu. 

— Nu-ţi face griji, m-a liniştit roşcata. O să arăţi tot ca tine, dar n-o 
să se mai vadă că ai dormit doar câteva ore. Sunt foarte pricepută. 

— Se vede, i-am răspuns eu, apoi am închis ochii. 

— Poţi să te uiţi, a zis ea, apoi mi-a întins oglinda cu ramă aurită. 
Dar nu mai vorbi. Şi stai nemişcată. 

Am ridicat oglinda şi am văzut coborându-mi pe frunte degetele 
reci ale Genyei. Pielea a început să mă mănânce şi am urmărit cu 
uimire din ce în ce mai mare traseul mâinii ei pe pielea mea. Toate 
petele şi zgârieturile, toate defectele dispăreau sub degetele sale. Şi-a 
aşezat policarii sub ochii mei. 

— Oh! am exclamat eu, văzând cum dispar cearcănele care mă 
chinuiseră începând din copilărie. 

— Nu te entuziasma, a zis Genya. E ceva temporar. 

A luat un trandafir roz de pe masă, i-a smuls o petală şi mi-a 
apropiat-o de obraz, iar culoarea ei mi s-a scurs în piele, formând un 
bujor frumos. Apoi a luat încă o petală, mi-a apropiat-o de buze şi a 
repetat procesul. 

— Durează doar câteva zile, m-a anunţat ea. lar acum, părul. 

A scos din cufăraş un pieptene lung de os şi un borcan plin cu 
ceva strălucitor. 

— E aur adevărat? am întrebat eu cu un aer uluit. 

— Bineînţeles, mi-a răspuns Genya, apucând un smoc din părul 
meu şaten, lipsit de luciu. 

Apoi mi-a pus pe creştet câteva foiţe de aur din borcan şi, când a 
început să mă pieptene, aurul s-a dizolvat în şuviţe strălucitoare. 
Genya le înfăşură în jurul degetelor, iar când le dădea drumul, 
rămâneau ondulate. 

În cele din urmă, a făcut un pas în spate şi s-a uitat la mine cu un 
zâmbet încrezut: 

— E mai bine, nu? 

M-am studiat în oglindă. Părul îmi strălucea şi aveam bujori în 
obraji. Tot nu eram frumoasă, dar nu puteam nega ameliorarea. 
M-am întrebat ce ar fi zis Mal dacă m-ar fi văzut, dar am îndepărtat 
repede acest gând. 

— Mai bine, am încuviinţat eu fără tragere de inimă. 

Genya a oftat cu un aer trist: 

— E tot ce pot să fac deocamdată. 

— Mersi, am răspuns eu sarcastic, dar Genya mi-a făcut cu ochiul 
şi a zâmbit. 

— În plus, a zis ea, nu vrei să-i atragi prea mult atenţia regelui. 

Avea un ton relaxat, dar pe chipul ei a fluturat o umbră înainte 
să-mi întoarcă spatele şi să pornească spre uşa dormitorului. 

Când a deschis-o, servitoarele au dat fuga spre mine, m-au tras în 
spatele unui paravan de abanos cu incrustaţii de sidef în formă de 
stea, care îl făcea să semene cu cerul nopţii. În câteva clipe, m-au 
îmbrăcat cu o tunică şi nişte pantaloni curaţi, cizme din piele moale 
şi o versiune curată a uniformei mele militare, care pe mâneca 
dreaptă avea cusut ecusonul cartografilor — roza vânturilor. Probabil 
că faţa îmi trăda sentimentele. 

— Nu e ce te aşteptai? a întrebat Genya cu oarecare amuzament. 

— Mă gândeam că... 

Dar ce o fi fost în mintea mea? Chiar mă gândeam că aveam să 
port o mantie Grisha? 

— Regele se aşteaptă să vadă o fată umilă, descoperită în rândul 
armatei sale, o comoară care a stat ascunsă până acum. Dacă apari 
într-o kefta, o să creadă că Întunecatul te-a ascuns până acum. 

— De ce m-ar fi ascuns Întunecatul? 

Genya a ridicat din umeri: 

— Pentru putere. Pentru profit. Cine ştie? Dar regele e... mă rog, 
o să vezi cum e regele. 

Mi s-a strâns inima. Urma să fiu prezentată regelui. Am încercat 
să-mi fac curaj, dar când Genya m-a condus în grabă spre uşă şi apoi 

pe hol, mi-am simţit picioarele grele şi nesigure. 

După ce am coborât scările, mi-a şoptit: 

— Dacă te întreabă cineva, nu te-am ajutat decât să te îmbraci. 
N-am voie să înfrumuseţez Grisha. 

— De ce nu? 

— Pentru că regina noastră cea caraghioasă şi anturajul ei şi mai 
caraghios consideră că nu este corect. 

M-am uitat la ea cu gura căscată. Insultarea reginei putea fi 
considerată trădare, dar Genya nu părea să-şi facă griji din cauza 
asta. 

Când am intrat în uriaşa sală cu boltă aurită, am găsit-o ticsită cu 
Grisha în mantii stacojii, violet şi albastru închis. Cei mai mulţi 
păreau să fie cam de vârsta mea, dar într-un colț se strânseseră şi 
câţiva mai în vârstă. În ciuda părului cărunt şi a fețelor ridate, erau 
surprinzător de atrăgători. De fapt, toată lumea din sală era 
descurajator de frumoasă. 

— Regina s-ar putea să aibă dreptate, am şoptit eu. 

— Ah, nu e rodul muncii mele, mi-a răspuns Genya. M-am 
încruntat. Dacă Genya spunea adevărul, atunci felul în care arătau 
cei din sală era încă o dovadă că locul meu nu era printre ei. 

Cineva ne-a văzut intrând şi vestea s-a răspândit imediat. Toţi 
ochii s-au aţintit asupra mea, şi întreaga adunare s-a cufundat în 
linişte. 

Un Grisha înalt, cu pieptul lat, îmbrăcat cu veşminte roşii, s-a 
apropiat de noi. Era foarte bronzat şi părea să aibă o sănătate de fier. 
A făcut o plecăciune adâncă şi a spus: 

— Numele meu e Sergei Beznikov. 

— Eu sunt... 

— Desigur, ştiu cine eşti, m-a întrerupt Sergei cu un zâmbet ce i-a 
dezvelit dinţii albi. Vino, dă-mi voie să te prezint. Te vom însoţi noi. 

M-a luat pe după umăr şi a dat să mă conducă spre un grup de 
Corporalki. 

— E o Invocatoare, Sergei, a spus o fată cu plete şatene şi buclate, 

îmbrăcată cu o kefta albastră. O vom însoți noi. 

S-au auzit murmure de încuviinţare dinspre ceilalți Etherealki din 
spatele ei. 

— Marie, i-a răspuns Sergei cu un zâmbet prefăcut, nu poţi sugera 
să intre în sală ca o Grisha de rang inferior. 

Pielea de alabastru a Mariei a devenit brusc stacojie şi câțiva 
Invocatori s-au ridicat brusc în picioare. 

— E nevoie să-ţi aduc aminte că însuși Întunecatul e un 
Invocator? 

— Vasăzică ai început să te pui pe picior de egalitate cu 
Întunecatul? 

Marie a pufnit. 

— Ce-ar fi să mă însoțească Genya? am intervenit eu, încercând 
să-i împac. 

S-au auzit câteva chicoteli. 

— Croitoreasa? a întrebat Sergei cu un aer îngrozit. l-am aruncat o 
privire Genyei, care doar mi-a zâmbit şi a clătinat din cap. 

— Face parte din ordinul nostru, a insistat Marie, iar în jurul 
nostru s-au iscat discuţii aprinse. 

— O voi însoţi eu, s-a auzit o voce calmă, şi sala s-a cufundat în 
tăcere. 

Capitolul 7 


M-am întors şi l-am văzut pe Întunecatul stând sub o arcadă, 
flancat de Ivan şi câţiva Grisha pe care îi ştiam din timpul călătoriei. 
Marie şi Sergei s-au retras în grabă, Întunecatul a aruncat o privire 
peste mulțime, apoi a spus: 

— Suntem aşteptaţi. 

Adunarea s-a animat dintr-odată: toţi Grisha s-au ridicat în 
picioare şi au pornit spre uşile duble care duceau afară. S-au 
încolonat doi câte doi, într-un şir lung: mai întâi Materialki, apoi 
Etherealki şi, la sfârşit, Corporalki, astfel încât Grisha cu rangul cel 
mai înalt aveau să intre ultimii în sala tronului. 

Neştiind ce să fac, am rămas pe loc, urmărind mulţimea. M-am 
uitat în jur după Genya, dar părea să fi dispărut. O clipă mai târziu, 
Întunecatul a apărut lângă mine. Am ridicat privirea spre faţa lui 
palidă, cu maxilar colţuros şi ochi de granit. 

— Ai un aer odihnit, a spus el. 

M-am crispat un pic. Nu mă simţeam la largul meu cu ce-mi 
făcuse Genya, dar, stând într-o încăpere înțesată cu Grisha frumoşi, 
trebuia să admit că îi eram recunoscătoare. Tot nu arătam ca ei, dar, 
fără ajutorul Genyei, ar fi fost şi mai evident că nu eram din tagma 
lor. 

— Mai sunt şi alţi Croitori? am întrebat eu. 

— Genya e unică, mi-a răspuns el, aruncându-mi o privire. La fel 
ca noi. 

N-am luat în seamă micul fior pe care mi l-a pricinuit cuvântul 
noi. 

— Fa de ce nu merge cu ceilalți Grisha? 

— Genya trebuie să aibă grijă de regină. 

— De ce? 

— Când puterile Genyei au început să iasă la iveală, i-aş fi putut 
cere să aleagă între a deveni Fabrikatoare sau Corporalnikă. În 
schimb, am ales să-i cultiv capacităţile unice şi i-am oferit-o în dar 
reginei. 

— l-aţi oferit-o în dar? Deci un Grisha nu e cu nimic mai presus de 
un iobag? 

— Cu toţii servim pe cineva, a spus el, şi am fost surprinsă de 
tonul lui aspru. Regele se aşteaptă să vadă o demonstraţie. 

M-am simţit ca şi când as fi fost cufundată brusc în apă rece cu 
gheaţă. 

— Dar nu ştiu cum să... 

— Nici nu mă aştept să ştii, a spus el calm, apoi a luat-o din loc, în 
urma ultimilor Corporalki cu mantii roşii. 

Am ieşit pe uşile duble şi am ajuns pe o alee cu pietriş, scăldată în 
lumina după-amiezii târzii. Îmi era greu să respir. Mă simţeam de 
parcă aş fi mers la execuţie. Poate că aşa şi este, mi-am spus cu groază 
în sinea mea. 

— Nu e corect, am şoptit eu cu furie. Nu ştiu ce crede regele că pot 
să fac, dar nu e corect să fiu aruncată în faţa lui şi să se aştepte de la 
mine... să fac lucruri. 

— Alina, sper că nu te aştepţi la corectitudine din partea mea. Nu 
e una dintre specialităţile mele. 

M-am uitat ţintă la el. Ce trebuia să înţeleg din asta? Întunecatul 
mi-a aruncat o privire: 

— Chiar crezi că te-am adus până aici ca să te fac de râs? Ca să ne 
facem amândoi de râs? 

— Nu, am recunoscut eu. 

— lar acum nu mai ai niciun control asupra situației, nu-i aşa? a 
zis el, apoi am intrat în tunelul întunecat care străbătea păduricea. 

Ce spusese Întunecatul era adevărat, deşi nu tocmai liniştitor. Nu 
aveam de ales, trebuia să am încredere că ştia ce face. Brusc, mi-a 
venit în minte o idee neplăcută. 

— Aveţi de gând să mă tăiaţi din nou? am întrebat eu. 

— Nu cred că va fi nevoie, dar totul depinde de tine. 

Nu m-am simţit mai liniştită. 

Am încercat să mă calmez şi să-mi încetinesc bătăile inimii, dar, 
fără să-mi dau seama, deja străbătuserăm întreg domeniul, iar acum 
urcam treptele albe de marmură care duceau la Marele Palat. Am 
intrat într-un vast hol de primire, iar apoi, străbătând un culoar lung, 
mărginit cu oglinzi şi cu ornamente aurite, m-am gândit în sinea mea 
cât de diferită era această reşedinţă de Micul Palat. Oriunde mă 
uitam, vedeam marmură şi aur, pereţi înalți zugrăviți în alb şi 
albastru-pal, candelabre strălucitoare, valeţi în uniformă, podele din 
parchet lustruit, montat sub forma unor modele geometrice 
elaborate. Nu era lipsit de frumuseţe, dar tot acest lux avea ceva 
obositor. Întotdeauna crezusem că din pricina Faliei erau ţăranii 
înfometați şi soldaţii prost echipați. Dar, trecând pe lângă un copac 
de jad împodobit cu frunze de diamant, n-am mai fost atât de sigură. 

Sala tronului se înălța pe trei etaje, toate ferestrele ce dădeau în ea 
fiind împodobite cu vulturi cu două capete poleiţi cu aur. Încăperea 
era străbătută de un covor lung, albastru-pal, ce ducea la un tron în 
jurul căruia roiau membrii curţii. Mulţi bărbaţi purtau uniforme 
militare: pantaloni negri şi haine albe, înţesate cu medalii şi panglici. 
Femeile străluceau în rochii de mătase diafană, cu mâneci scurte şi 
decolteuri adânci. Grisha stăteau de o parte şi de alta a covorului 
azuriu, aranjaţi pe ordine. 

Toate feţele s-au întors spre noi doi, iar sala s-a cufundat în linişte. 
Întunecatul şi cu mine am pornit cu paşi măsurați spre tronul aurit 
şi, când ne-am apropiat, regele s-a îndreptat de spate, stăpânit de 
nerăbdare. Era un bărbat zvelt de peste patruzeci de ani, cu umeri 
rotunjiți, o mustață deschisă la culoare şi ochi mari şi lucioşi. Era 
îmbrăcat în uniformă militară, cu o sabie subţire la brâu, cu pieptul 
acoperit de medalii. Lângă el, pe platforma supratnălţată, stătea un 
bărbat cu barbă lungă şi neagră. Purta veşminte de preot, dar pe 
piept avea blazonul aurit al regelui — vulturul cu două capete. 

Întunecatul m-a strâns uşor de braţ, avertizându-mă că urma să 
ne oprim. 

— Înălţimea Voastră, moi tsar, a zis el cu glas limpede. Alina 
Starkov, Invocatoarea Soarelui. 

Dinspre mulţime s-a auzit un cor de murmure. Nu ştiam dacă să 
fac o mică plecăciune sau o reverență în toată regula - Ana Kuya 
insistase ca toţi orfanii să învețe să-i salute pe cei câţiva oaspeți 
nobili ai ducelui. Şi totuşi, nu mi se părea nimerit să fac o reverență 
în pantaloni militari. Regele m-a salvat de la o gafă, făcându-ne un 
semn nerăbdător să ne apropiem. 

— Veniţi mai aproape! Adu-o lângă mine. 

Întunecatul m-a condus până la baza platformei. 

Regele m-a măsurat din cap până în picioare, apoi s-a încruntat, 
scoțând în afară buza de jos: 

— E foarte simplă. 

M-am înroşit şi mi-am muşcat limba. Nici regele nu era cine ştie 
ce. Avea o bărbie teşită, iar de aproape i se vedeau vasele sparte de 
pe nas. 

— Arată-mi, a poruncit regele. 

Mi s-a pus un nod în stomac. Sosise momentul. M-am uitat la 
Întunecatul, iar el mi-a făcut semn cu capul, apoi şi-a desfăcut larg 
braţele. În sală s-a lăsat o linişte încordată, iar mâinile i s-au umplut 
cu şuviţe negre de întuneric, ce se ridicau şerpuind în aer. Şi-a 
împreunat mâinile cu un pocnet puternic. Întunericul a cuprins sala 
şi din mulțime s-au auzit strigăte speriate. 

De data asta, eram mai pregătită pentru umbrele groase care m-au 
învăluit, dar tot mi se părea înfricoşător. În mod instinctiv, am întins 
brațul în faţă, căutând ceva de care să mă sprijin, şi am simţit mâna 
goală a Întunecatului apucându-mă de încheietură. Am fost 
copleşită de acelaşi sentiment intens de siguranţă, apoi a răsunat în 
mine chemarea Întunecatului, pură şi irezistibilă, care cerea un 
răspuns. Cu un amestec de panică şi uşurare, am simţit cum se ridica 
ceva în mine. De data asta, m-am lăsat în voia sa, n-am mai încercat 

să mă opun. 

Lumina s-a revărsat în sala tronului, învăluindu-ne în căldură şi 
făcând ţăndări întunericul, ca pe un geam negru. Curtea a izbucnit în 
aplauze. Oamenii plângeau şi se îmbrăţişau între ei. O femeie a 
leşinat. Regele se ridicase de pe tron şi bătea cel mai tare din palme, 
cu un aer triumfător. 

Întunecatul mi-a dat drumul la mână, şi lumina a dispărut. 

— Extraordinar! a strigat regele. O minune! 

A coborât treptele podiumului, urmat în linişte de preotul bărbos, 
apoi mi-a luat mâna între ale sale şi a dus-o la buzele lui umede. 

— Draga mea! a spus el. Scumpa mea fată! 

Mi-am amintit ce-mi spusese Genya despre atenţia regelui şi am 
simţit că mi se face pielea găină, însă n-am îndrăznit să-mi retrag 
mâna. Norocul meu a fost că mi-a dat drumul după doar câteva 
clipe. 

— Miraculos, pur şi simplu miraculos! i-a spus el cu entuziasm 
Întunecatului, bătându-l uşor pe umăr. Vino, trebuie să facem 
planuri imediat. 

După ce regele şi Întunecatul s-au tras la o parte să stea de vorbă, 
preotul s-a apropiat de mine. 

— Într-adevăr, o minune, a spus el, privindu-mă cu o intensitate 
tulburătoare. 

Ochii lui erau de un căprui atât de închis, încât păreau negri, iar 
hainele îi miroseau uşor a igrasie şi tămâie. Ca un mormânt, mi-am 
spus în sinea mea, simțind că mi se zbârleşte părul. Am fost uşurată 
când s-a îndepărtat de mine, alăturându-se regelui. 

Apoi am fost imediat înconjurată de femei şi bărbaţi frumos 
îmbrăcaţi, care doreau să facă cunoştinţă cu mine şi să-mi atingă 
mâna sau măcar mâneca. Se înghesuiau din toate părţile, 
înghiontindu-se şi împingându-se ca să ajungă cât mai aproape de 
mine. Tocmai când simţeam că iarăşi mă cuprinde panica, a apărut 
lângă mine Genya. Dar uşurarea mi-a fost de scurtă durată. 

— Regina vrea să te cunoască, mi-a şoptit ea la ureche. 

M-a condus prin mulţime până la o uşă îngustă care dădea spre 
un hol, apoi într-o cameră de zi ca o bijuterie, unde regina stătea 
întinsă pe un divan, ţinând în brațe un căţeluş cu faţa turtită, care 
când m-a văzut a început să adulmece curios. 

Regina era o femeie frumoasă, cu părul blond şi lucios aranjat 
într-o coafură perfectă, cu trăsături delicate, calme şi elegante. Dar 
chipul ei avea şi ceva ciudat. Irisurile ei păreau prea albastre, părul 
prea blond şi pielea prea catifelată. M-am întrebat cât lucrase Genya 
la ea. 

Era înconjurată de femei în rochii trandafirii şi azurii, ale căror 
decolteuri erau brodate cu fir de aur şi mici perle de râu. Dar toate 
păleau prin comparaţie cu Genya, care strălucea în kefta ei de 
culoarea smântânii, cu părul roşu ca focul. 

— Moya tsaritsa, a spus Genya, făcând o reverență adâncă, aceasta 
este Invocatoarea Soarelui. 

De data asta, a trebuit să aleg, aşa că am făcut o mică plecăciune şi 
am auzit câteva chicoteli dinspre doamne. 

— Încântător, a spus regina. Îmi displace ipocrizia. 

Am avut nevoie de eforturi uriaşe ca să nu pufnesc în râs. 

— Eşti dintr-o familie Grisha? m-a întrebat ea. 

l-am aruncat o privire neliniştită Genyei, care m-a încurajat cu un 
semn din cap. 

— Nu, am răspuns eu, moya tsaritsa. 

— Deci eşti o ţărancă? 

Am încuviinţat din cap. 

— Suntem norocoşi să avem un asemenea popor, a spus regina, 
iar doamnele au încuviințat cu murmure discrete. Familia ta trebuie 
înştiinţată despre noul tău statut. Genya o să trimită un mesager. 

Genya a încuviinţat din cap şi a făcut încă o mică reverență. M-am 
gândit să încuviinţez şi eu, dar nu eram sigură că voiam să mint un 
cap încoronat. 

— De fapt, Înălțimea Voastră, am fost crescută la moşia ducelui 
Keramsov. 

Dinspre doamne s-a auzit o rumoare uimită, ba chiar şi Genya s-a 
arătat surprinsă. 

— O orfană! a exclamat regina cu un aer încântat. Minunat! 

Faptul că părinţii mei erau morţi nu mi se părea deloc „minunat”, 
dar în lipsă de ceva mai bun, am bâiguit: 

— Mulţumesc, moya tsaritsa. 

— Toate astea trebuie să ţi se pară foarte ciudate. Ai grijă ca viata 
de la curte să nu te corupă aşa cum i-a corupt pe alţii, a spus ea, ochii 
ei albaştri alunecând spre Genya. 

Insulta era străvezie, dar chipul Genyei n-a trădat nicio reacţie, 
ceea ce nu i-a fost pe plac reginei. 

— Acum plecaţi, ne-a expediat ea cu un gest al mâinii ei pline de 
inele. 

După ce am ajuns în hol, mi s-a părut ca o aud pe Genya 
bombănind: 

— Vacă bătrână. 

Dar înainte să mă hotărăsc dacă s-o întreb sau nu la ce se referise 
regina, ne-a ieşit în cale pe coridorul pustiu însuși Întunecatul. 

— Cum a fost întâlnirea cu regina? a întrebat el. 

— Habar n-am, am răspuns eu sincer. Tot ce mi-a spus a fost 
foarte drăguţ, dar cât a durat întrevederea s-a uitat la mine ca şi când 
aş fi fost ceva scuipat de câinele ei. 

Genya a râs, iar buzele Întunecatului s-au curbat în umbra palidă 
a unui zâmbet. 

— Bine ai venit la curte, a spus el. 

— Nu-s sigură că-mi place. 

— Nimănui nu-i place, a recunoscut el. Dar cu toţii ne prefacem. 

— Regele a părut mulțumit, am zis eu. 

— Regele e un copil. 

Am rămas cu gura căscată de spaimă şi m-am uitat cu teamă în 
jur, să vad dacă nu cumva îl auzise cineva. Aceşti oameni comiteau 
crime de lezmajestate la fiecare pas. Dar Genya nu părea deloc 
tulburată de vorbele Întunecatului. 

Probabil că Întunecatul mi-a observat stânjeneala, pentru că a 
spus: 

— Dar astăzi l-ai făcut un copil foarte fericit. 

— Cine era bărbosul de lângă rege? am întrebat eu, dornică să 
schimb subiectul. 

— Aparatul. 

— E un preot? 

— Da, un fel de preot. Unii spun că e un fanatic. Alţii că e un 
şarlatan. 

— Şi părerea domniei voastre? 

— Cred că îşi are utilitatea lui, a zis el, apoi s-a întors spre Genya: 
Eu zic că am cerut destule de la Alina pe ziua de azi. Du-o înapoi în 
camera ei şi pune să i se ia măsuri pentru kefta. O să-şi înceapă 
instruirea chiar mâine. 

Genya a făcut o mică plecăciune, apoi m-a luat de mână şi am 
plecat. Eram copleşită de încântare şi uşurare. Puterea mea — încă mi 
se părea ireal că puteam spune „puterea mea” — se arătase din nou şi 
mă ajutase să nu mă fac de râs. Trecusem cu bine de întâlnirea cu 
regele şi de audiența la regină. Şi urma să primesc o kefta de Grisha. 

— Genya, a strigat Întunecatul după noi, kefta o să fie neagră. 

Genya a rămas cu gura căscată. M-am uitat la chipul ei şocat, apoi 
la Întunecatul, care deja se întorsese cu spatele. 

— Aşteptaţi! am strigat eu pe negândite, iar Întunecatul s-a oprit, 
fixându-mă cu ochii lui cenuşii. Eu... dacă se poate, aş prefera o 
mantie albastră, ca a Invocatorilor. 

— Alina! a exclamat Genya, evident îngrozită. 

Dar Întunecatul i-a făcut semn să tacă. 

— De ce? m-a întrebat el cu o mină indescifrabilă. 

— Nu mă simt tocmai la largul meu printre Grisha şi cred că mi-ar 
fi mai uşor să mă acomodez dacă... n-aş face notă discordantă. 

— Eşti chiar atât de dornică să fii ca toată lumea? 

Am ridicat uşor bărbia. Se vedea clar că nu era de acord cu mine, 
dar nu aveam de gând să dau înapoi: 

— Pur şi simplu nu vreau să ies în evidenţă mai mult decât am 
făcut-o deja. 

Întunecatul s-a uitat la mine câteva clipe. Nu-mi dădeam seama 
dacă se gândea la ce spusesem sau încerca să mă intimideze, dar am 
strâns din dinţi şi i-am susținut privirea. 

În cele din urmă, a încuviinţat brusc: 

— Cum doreşti. O să porţi o kefta albastră. 

Şi fără niciun alt cuvânt, ne-a întors spatele şi a luat-o din loc. 

Genya se uita la mine cu un aer consternat. 

— Ce-i? am întrebat eu pe un ton defensiv. 

— Alina, a zis Genya calm, niciunui alt Grisha nu i s-a permis 
vreodată să poarte culoarea Întunecatului. 

— Crezi că e furios? 

— Nu despre asta e vorba! Ar fi fost însemnul statutului tău, 
însemnul aprecierii de care te bucuri din partea Întunecatului. Te-ar 
fi aşezat mult deasupra celorlalţi. 

— Ei bine, nu vreau să fiu mult deasupra celorlalţi. Genya şi-a 
desfăcut braţele cu un aer exasperat, apoi m-a luat de mână şi m-a 
condus spre ieşirea din palat. Doi valeţi în livrea ne-au deschis uşile 
mari, cu decoraţiuni aurite. Dintr-odată, mi-am dat seama că, la fel 
ca veşmintele Genyei, uniformele lor erau albe, cu broderii aurii — 
culorile servitorilor. Deci nu era de mirare că, pentru ea, era un gest 
nebunesc să refuz oferta Întunecatului. Şi poate că avea dreptate. 

Gândul acesta m-a însoţit tot drumul până la Palatul Mic. Soarele 
era la asfinţit, iar servitorii aprindeau felinarele care mărgineau aleea 
cu pietriş. După ce am urcat treptele care duceau la camera mea, am 
simţit că-mi chiorăie maţele. 

M-am aşezat lângă fereastră, uitându-mă la domeniul palatului. 
Am căzut pe gânduri, iar Genya i-a cerut unei servitoare să cheme o 
cusătoreasă şi să-mi aducă cina în cameră. Dar, înainte să-i dea 
drumul servitoarei, s-a întors spre mine. 

— Sau vrei să aştepţi ca să iei masa cu Grisha mai încolo? m-a 
întrebat ea. 

Am clătinat din cap. Eram mult prea obosită şi copleşită de cele 
întâmplate ca să-mi doresc să fiu iarăşi în mijlocul unei mulţimi. 

— Dar tu rămâi cu mine? am întrebat-o eu. 

Genya a şovăit. 

— Bineînţeles, nu eşti obligată, am adăugat eu repede. Sunt sigură 
că vrei să mănânci cu toţi ceilalți. 

— Nu, deloc. Atunci adu cina pentru două persoane, i-a spus ea 
ferm servitoarei, care a plecat în grabă. 

Genya a închis uşa, s-a apropiat de măsuţa de toaletă şi a pus în 
ordine obiectele de pe ea: un pieptene, o perie, un toc şi un borcănaş 
de cerneală. N-am recunoscut niciunul dintre acele obiecte, dar 
probabil cineva ceruse să fie aduse în cameră pentru mine. 

Fără să se întoarcă cu fața, Genya a spus: 

— Alina, trebuie să înţelegi că, de mâine, când îţi vei începe 
instruirea... ei bine, Corporalki nu stau la masă cu Invocatorii. lar 
Invocatorii nu iau masa cu Fabrikatorii, şi... 

Am devenit brusc defensivă: 

— Stai, dacă nu vrei să iei cina cu mine, promit că n-am să 
lăcrimez în supă. 

— Nu! a exclamat ea. Nu despre asta e vorba! Doar încerc să-ţi 
explic cum merg lucrurile. 

— Las-o baltă. 

Genya a scos un oftat de exasperare: 

— Nu înţelegi. E o mare onoare să-mi ceri să iau masa cu tine, dar 
celorlalţi Grisha s-ar putea să nu le placă. 

— De ce? 

Genya a oftat şi a luat loc pe unul dintre scaunele sculptate: 

— Pentru că eu sunt considerată jucăria reginei. Pentru că ce fac 
eu nu li se pare important. Sunt o mulţime de motive... 

M-am întrebat care puteau fi celelalte motive şi dacă aveau vreo 
legătură cu regele. M-am gândit la servitorii în uniformă stând lângă 
fiecare uşă din Marele Palat, cu toții îmbrăcaţi în alb şi auriu. Oare ce 
era în sufletul Genyei, care trăia izolată de cei din tagma ei, fără să fie 

totuşi un membru cu drepturi depline în anturajul curţii? 

— Ce ciudat, am spus eu după o vreme. Întotdeauna mi-am 
închipuit că, dacă eşti frumos, poți să duci o viaţă mult mai uşoară 
decât ceilalți. 

— Păi, chiar aşa e, a zis Genya râzând, apoi am izbucnit şi eu în 
râs. 

Am fost întrerupte de nişte ciocănituri în uşă. Era cusătoreasa, 
care venise să-mi ia măsurile, iar după ce a terminat şi a început să-şi 
strângă muselina şi acele, Genya mi-a şoptit: 

— Să ştii că nici acum nu e prea târziu. Încă mai poţi să... 

Dar i-am retezat-o scurt. 

— Albastru, am zis eu, cu toate că iarăşi mi s-a pus un nod în 
stomac. 

În cele din urmă, cusătoreasa a plecat, şi ne-am îndreptat atenţia 
spre mâncare. Nu era atât de neobişnuită pe cât mă aşteptam — cam 
ce mâneam şi la Keramzin în zilele de sărbătoare: terci de mazăre 
dulce, friptură de prepeliţă cu miere şi smochine proaspete. Mi-am 
dat seama că nu-mi fusese niciodată atât de foame şi îmi venea să 
ling farfuria. 

În timpul mesei, Genya a vorbit tot timpul, mai ales despre bârfele 
care circulau pe seama altor Grisha. Nu cunoşteam pe niciunul 
dintre cei pomeniţi de ea, dar mă bucuram că nu trebuia să fac 
conversaţie, aşa că m-am mulţumit să încuviințez din cap şi să 
zâmbesc când mi se părea necesar. Când au plecat servitoarele din 
cameră, luând farfuriile şi tacâmurile cu ele, nu mi-am putut stăpâni 
un căscat, iar Genya s-a ridicat în picioare. 

— Vin mâine-dimineaţă să te duc la micul dejun. Va dura o vreme 
până ai să înveţi locurile. Micul Palat poate să ţi se pară un mic 
labirint, a spus ea, apoi buzele i s-au arcuit într-un zâmbet ironic: Ar 
trebui să te odihneşti, mâine o să faci cunoştinţă cu Baghra. 

— Baghra? 

Genya a zâmbit maliţios: 

— Oh, da. E o adevărată desfătare. 

Înainte s-o pot întreba ce voia să spună, mi-a făcut cu mâna şi s-a 
strecurat pe uşă. Mi-am muşcat buza. Oare ce mă aştepta a doua zi? 

După ce Genya a închis uşa în urma ei, am simţit că mă copleşeşte 
oboseala. Tulburarea pricinuită de gândul că poate chiar aveam o 
puterea reală, încântarea de a fi făcut cunoştinţă cu regele şi regina, 
ciudatele minunăţii din Marele şi Micul Palat mă făcuseră să nu simt 
oboseala, dar acum revenise - şi era însoţită de un covârşitor 
sentiment de singurătate. 

M-am dezbrăcat, mi-am atârnat uniforma cu grijă într-un cuier 
din spatele paravanului presărat cu stele şi mi-am aşezat cizmele 
cele noi şi lucioase sub el. Am strâns între degete stofa aspră a 
vestonului, sperând să descopăr o senzaţie familiară, dar materialul 
nu avea textura obişnuită — era prea tare, prea nou. Dintr-odată, mi 
s-a făcut dor de vestonul meu vechi şi murdar. 

Am luat pe mine o cămaşă de noapte albă, din bumbac moale, şi 
m-am spălat pe faţă. În timp ce mă ştergeam cu prosopul, mi-am 
surprins chipul în oglinda de deasupra lavoarului. Poate că era de la 
lumina lămpii, dar mi s-a părut că arătam mai bine decât imediat 
după ce mă aranjase Genya. O clipă mai târziu, mi-am dat seama că 
mă holbam în oglindă şi nu mi-am putut stăpâni un zâmbet. Deşi 
nu-mi plăcea să mă uit în oglindă, riscam să devin vanitoasă. 

M-am urcat în patul înalt, m-am strecurat în aşternutul greu de 
mătase şi blană, apoi am stins lampa. Am auzit vag o uşă 
închizându-se, voci care îşi urau noapte bună, zgomotele Micului 
Palat pregătindu-se de culcare. Mi-am aţintit privirea în întuneric. 
Era prima oară când aveam camera mea. La Keramzin dormisem 
într-o veche sală a portretelor transformată în dormitor, înconjurată 
de multe alte fete. În armată, dormisem în cazarmă sau în corturi cu 
ceilalţi topografi. Noua mea cameră părea enormă şi pustie. În 
liniştea ei, mi-au revenit în minte toate întâmplările de peste zi, şi mi 
s-au umezit ochii. 

Poate că a doua zi aveam să descopăr că totul fusese doar un vis, 
că Alexei încă era în viaţă, iar Mal era teafăr şi nevătămat, că nimeni 

nu încercase să mă omoare, că nu făcusem cunoştinţă cu regele şi 
regina, că nu-l văzusem pe Aparat şi că nici nu simţisem mâna 
Întunecatului pe ceafă. Poate că aveam să mă trezesc în mirosul 
focurilor de tabără, îmbrăcată cu hainele mele, pe micul meu pat de 
campanie, şi aş fi putut să-i povestesc lui Mal acest vis ciudat şi 
înfricoşător, şi totuşi frumos. 

Mi-am frecat cu degetul mare rana din palmă şi am auzit vocea lui 
Mal: 

— O să fie bine, Alina. Ca de obicei. 

— Aşa sper şi eu, Mal, am şoptit cu capul pe pernă, lăsând 
lacrimile să mă adoarmă. 

Capitolul 8 


După o noapte agitată, m-am trezit devreme şi n-am mai reuşit să 
adorm. Lumina soarelui se revărsa prin ferestre, pentru că uitasem 
să trag draperiile înainte de culcare. M-am gândit să mă duc să le 
trag şi să încerc să adorm la loc, dar mă simţeam vlăguită. Nu-mi 
dădeam seama dacă mă tot întorceam de pe o parte pe alta din cauza 
grijilor şi temerilor sau din pricina luxului nefamiliar de a sta întinsă 
pe un pat adevărat după atâtea luni în care dormisem în paturi de 
campanie strâmbe sau direct pe pământul tare, în sacul de dormit. 

M-am întins şi mi-am plimbat un deget peste păsările şi florile 
minuţios sculptate pe tăblie. Deasupra mea, prin despicătura 
baldachinului, se vedea tavanul pictat în culori vii cu un model 
complicat din frunze, flori şi păsări în zbor. În timp ce număram 
frunzele unei ghirlande de ienupăr, simțind că iarăşi mă fura 
somnul, am auzit un ciocănit uşor în uşă. Am dat la o parte 
aşternutul greu şi mi-am vârât picioarele în papuceii căptuşiţi cu 
blană aşezaţi lângă pat. 

Când am deschis uşa, am văzut o servitoare care mă aştepta cu un 
rând de haine, o pereche de cizme şi o kefta de un albastru-închis 
atârnată pe braţ. Nici n-am apucat să-i mulţumesc bine, că a şi făcut 
o plecăciune, îndepărtându-se în grabă. 

După ce am închis uşa, am pus cizmele şi hainele pe pat, iar kefta 
cea nouă am atârnat-o cu grijă de paravan. 

O vreme, am rămas cu ochii aţintiţi la ea. Îmi petrecusem întreaga 
viață în haine primite de la orfani mai în vârstă, apoi în uniforma 
Armatei Întâi. Niciodată nu avusesem haine croite pentru mine. Şi 
niciodată nu visasem că voi purta o kefta de Grisha. 

M-am spălat pe faţă şi m-am pieptănat. Habar n-aveam când 

urma să vină Genya, deci nu ştiam dacă rămânea timp şi de o baie. 
Îmi doream cu disperare un pahar de ceai, dar nu aveam curaj să 
chem o servitoare. În cele din urmă, n-am mai găsit nimic de făcut. 

Aşa că am hotărât să mă îmbrac cu hainele de pe pat: pantaloni 
strâmţi, dintr-un material cum nu mai văzusem, ce părea să se 
muleze pe picioare şi să se întindă ca o a doua piele, o bluză lungă 
din bumbac subţire, cu un cordon albastru-închis, şi o pereche de 
cizme. Dar nu părea corect să le spun „cizme“, pentru că purtasem 
cizme la viaţa mea şi nu semănau nici pe departe cu ce aveam acum 
în picioare — acestea erau făcute dintr-o piele neagră, foarte moale, şi 
mi se mulau perfect pe gambe. Mi se păreau nişte haine ciudate, 
asemănătoare cu cele purtate de ţărani şi arendaşi. Dar materialele 
erau mai fine şi mai scumpe decât putea visa un ţăran să-şi permită 
vreodată. 

După ce m-am îmbrăcat, am aruncat o privire spre kefta. Oare 
chiar aveam s-o pun pe mine? Oare chiar aveam să fiu o Grisha? 
Părea imposibil. 

E doar o haină, m-am mustrat în sinea mea. 

Am inspirat adânc, am luat kefta de pe paravan şi am pus-o pe 
mine. Era mai uşoară decât părea şi, la fel ca celelalte haine, îmi 
venea ca turnată. Am încheiat năstureii ascunşi din față şi m-am dat 
câțiva paşi înapoi, încercând să mă privesc în oglinda de deasupra 
lavoarului. Kefta era de un albastru foarte închis, precum cerul 
nopții, şi îmi ajungea aproape până la glezne. Mânecile erau largi şi, 
cu toate că semăna cu un fel de mantie, era atât de elegantă, încât mă 
simţeam de parcă aş fi purtat o rochie. Apoi am observat broderiile 
de la mâneci. La fel ca toţi Grisha, Etherealki îşi semnalau 
apartenenţa la un grup din cadrul ordinului lor prin culoarea 
broderiilor: albastru deschis pentru Iscă-Valuri, roşu pentru Inferni 
şi argintiu pentru Furtunoşi. Mânecile mele erau brodate cu auriu. 
Mi-am plimbat degetele pe firele strălucitoare, simțind un fior de 
nelinişte, şi am tresărit de spaimă când am auzit ciocănituri în uşă. 

— Foarte frumos, a zis Genya când i-am deschis uşa. Dar ai fi 

arătat mai bine în negru. 

Am scos limba la ea — foarte elegant din partea mea —, apoi am 
pornit repede pe culoar în urma ei şi am coborât scările. Genya m-a 
condus în aceeaşi sală în care ne adunaserăm cu o zi înainte, ca să 
plecăm în procesiune spre Marele Palat. Acum nu mai era la fel de 
aglomerată, dar zumzetul animat al conversaţiilor se auzea în 
continuare. În colţuri, Grisha erau strânşi în jurul samovarelor sau 
tolăniţi pe divane, încălzindu-se lângă sobe elegante de teracotă. 
Alţii luau micul dejun la cele patru mese lungi dispuse în formă de 
pătrat în mijlocul sălii. Şi acum s-a făcut linişte când am intrat, dar 
măcar de data asta Grisha s-au prefăcut că-şi continuă conversațiile 
când am trecut pe lângă ei. 

Două fete în veşmintele Invocatorilor s-au apropiat în grabă de 
noi. Am recunoscut-o pe Marie, cea care avusese o dispută cu Sergei 
înainte de procesiune. 

— Alina! m-a întâmpinat ea. leri n-am apucat să facem cunoştinţă 
cum se cuvine. Eu sunt Marie, iar ea e Nadia. 

A făcut semn spre o fată cu obraji rotunzi şi rumeni, care mi-a 
zâmbit prietenos, dezvelindu-şi dinţii. 

Apoi Marie m-a luat pe după braţ, întorcându-i înadins spatele 
Genyei: 

— Vino să stai cu noi! 

M-am încruntat şi am dat să protestez, dar Genya a clătinat 
imediat din cap şi a spus: 

— Du-te, locul tău e lângă Etherealki. Vin să te iau după micul 
dejun, să-ţi prezint împrejurimile. 

— Putem să-i arătăm noi locurile..., a început Marie. 

Dar Genya a întrerupt-o: 

— Să-i prezint împrejurimile, după cum mi-a cerut Întunecatul. 

Marie s-a îmbujorat: 

— Cumva eşti servitoarea ei? 

— Cam aşa ceva, a spus Genya, apoi a plecat să-şi toarne un pahar 
de ceai. 

— Şi-a cam luat-o în cap, a zis Nadia, pufnind uşor. 

— E din ce în mai îngâmfată, a încuviinţat Marie, apoi s-a întors 
spre mine şi mi-a zâmbit radios: Îmi închipui că eşti lihnită! 

M-a condus spre una dintre mesele lungi şi, când am ajuns, doi 
servitori au făcut un pas în faţă să ne tragă scaunele. 

— Noi stăm aici, la dreapta Întunecatului, a spus Marie cu 
mândrie în glas, făcând semn spre masa la care stăteau mai mulţi 
Grisha în kefte albastre. Corporalki stau acolo, a continuat ea, 
aruncând o privire dispreţuitoare spre masa de vizavi, la care Sergei 
lua micul dejun cu o mină încruntată, împreună cu alţi câţiva Grisha 
în veşminte roşii. 

Mi-a trecut prin minte că, într-adevăr, noi stăteam la dreapta 
Întunecatului, dar Corporalki erau la fel de aproape de el, deşi 
stăteau la stânga lui — însă nu i-am spus nimic Mariei. 

Masa Întunecatului era goală, singurul semn al prezenţei sale 
fiind jilțul de abanos. Am întrebat-o pe Nadia dacă avea să ia şi el 
micul dejun cu noi, iar ea a clătinat viguros din cap. 

— Oh, nu! a spus ea. Se întâmplă extrem de rar să mănânce cu noi. 

Am ridicat din sprâncene. Toată tevatura asta legată de cine stă 
mai aproape de Întunecatul, iar el nici măcar nu se sinchisea să vină 
la masă? 

În fața noastră se aflau farfurii cu pâine de secară şi hering 
marinat, iar eu a trebuit să-mi stăpânesc greaţa. Uram heringul. Din 
fericire, era o mulțime de pâine şi, spre surprinderea mea, pe masă 
erau şi prune tăiate în două, care probabil fuseseră culese din seră. 
Un servitor ne-a adus ceai fierbinte de la unul dintre samovarele 
mari. 

— Zahăr! am exclamat eu, văzând micul bol pe care servitorul l-a 
aşezat în faţa mea. 

Marie şi Nadia au schimbat o privire, iar eu m-am îmbujorat. 
Zahărul era raţionalizat în Ravka de o sută de ani, dar părea că nu 
era o marfă rară în Micul Palat. 

Ni s-au alăturat alţi câţiva Invocatori care, după scurte prezentări, 

au început să mă asalteze cu întrebări. 

De unde eram? Din nord — Mal şi cu mine nu minţiserăm 
niciodată în legătură cu regiunea din care eram, dar nu spuneam 
întregul adevăr. 

Chiar eram desenatoare de hărţi? Da. 

Chiar fusesem atacată de fjerdani? Da. 

Câte volcre omorâsem? Niciuna. 

Cu toţii au fost dezamăgiţi de acest ultim răspuns, mai ales băieţii. 

— Dar am auzit că ai omorât câteva sute când a fost atacat vasul, a 
protestat un băiat pe nume Ivo, ale cărui trăsături fine aminteau de o 
nurcă. 

— Ei bine, n-am omorât niciuna, am spus eu, apoi am adăugat: 
Sau cel puţin aşa cred. Am... ăăă... leşinat. 

— Ai leşinat? m-a întrebat Ivo îngrozit. 

Am fost extrem de recunoscătoare când am simţit o lovitură 
uşoară pe umăr şi am văzut-o pe Genya, care îmi venise în ajutor. 

— Mergem? m-a întrebat ea, fără să-i bage în seamă pe cei din jur. 

Mi-am luat la revedere în grabă şi am evadat dintre ei, simțind că 
ne urmăresc cu privirea. 

— Cum a fost micul dejun? a întrebat Genya. 

— Îngrozitor. 

— Hering şi secară? a zis ea cu dezgust. 

Am încuviințat din cap, deşi, sinceră să fiu, mă concentrasem mai 
mult asupra interogatoriului. 

— Nasol, a strâmbat ea din nas. 

— Dar tu ce ai mâncat? am întrebat eu cu un aer curios. 

Genya a aruncat o privire peste umăr, să se asigure că nu ne aude 
nimeni, apoi mi-a şoptit: 

— Una dintre bucătărese are o fată cu nişte coşuri oribile pe faţă. 
Eu îi tratez coşurile, iar ea îmi trimite în fiecare dimineaţă din 
pateurile şi prăjiturile pe care le pregăteşte pentru Marele Palat. Sunt 
divine! 

Am zâmbit şi am clătinat din cap. E drept că ceilalţi Grisha o 

desconsiderau pe Genya, dar avea propria ei putere şi influenţă. 

— Dar să nu spui la nimeni, a adăugat Genya. Întunecatul e foarte 
încântat de ideea că toți mâncăm cu dragă inimă mâncăruri 
ţărăneşti. Ferească sfinţii să uităm că suntem ravkani adevărați. 

Mi-a venit să pufnesc în râs, dar m-am înfrânat. Micul Palat oferea 
o versiune a vieţii de iobag numai bună pentru cărțile de poveşti, 
versiune la fel de asemănătoare cu adevărata Ravkă precum 
strălucirea şi poleiala curţii regale. Grisha păreau obsedaţi să imite 
viața iobagilor, până şi în privinţa hainelor pe care le purtam pe sub 
kefte. Dar era ceva caraghios în a mânca „cu dragă inimă mâncăruri 
ţărăneşti” din farfurii de porțelan, sub o cupolă poleită cu aur 
adevărat. Şi ce ţăran n-ar fi ales pateurile şi prăjiturile în locul 
heringului marinat? 

— Nu spun la nimeni, am promis eu. 

— Bine! Şi dacă eşti foarte drăguță cu mine, s-ar putea să le şi 
împart cu tine, mi-a făcut ea cu ochiul. Uite, mi-a arătat ea o pereche 
de uşi duble masive, astea duc la bibliotecă şi la sălile de studiu. Pe 
aici te întorci în camera ta, a continuat ea, întinzând mâna spre 
dreapta. lar pe aici, ajungi la Marele Palat, a spus ea, arătându-mi 
uşile duble din stânga. 

Apoi a pornit spre bibliotecă. 

— Şi pe acolo unde se ajunge? am întrebat eu, făcând semn cu 
capul spre uşile duble închise, din spatele mesei rezervate 
Întunecatului. 

— Dacă se deschid acele uşi, să fii atentă. Duc la sala de consiliu a 
Întunecatului şi la apartamentul său. 

Când m-am uitat mai de aproape la uşile împodobite cu multe 
sculpturi, am reuşit să disting simbolul ascuns al Întunecatului în 
vălmăşagul de viţă de vie şi animale în fugă. M-am smuls din faţa lor 
şi am pornit în grabă după Genya, care deja se îndrepta către ieşirea 
din sală. 

Am urmat-o pe un coridor care ducea la altă pereche de uşi 
enorme. Acestea fuseseră sculptate în aşa fel încât să semene cu 

coperţile unei cărţi vechi, iar când Genya le-a deschis, am rămas cu 
gura căscată. 

Biblioteca se întindea pe două etaje şi avea pereţii acoperiţi cu 
cărţi de la podea până în tavan. La etaj era un balcon ce dădea 
înconjur încăperii, iar cupola era făcută în întregime din sticlă, astfel 
încât biblioteca era inundată de lumina dimineţii. Lângă pereţi erau 
aşezate fotolii pentru citit şi câteva mese mici. În mijlocul camerei, 
chiar sub cupola strălucitoare de sticlă, se afla o masă rotundă, cu o 
bancă circulară. 

— Va trebui să vii aici pentru istorie şi teorie, a spus Genya, 
conducându-mă dincolo de masă, în celălalt capăt al încăperii. Eu 
am terminat cu toate astea demult. Atât de plicticos! a adăugat ea, 
apoi a râs. Închide gura. Arăţi ca un păstrăv. 

Am închis imediat gura, dar asta nu m-a împiedicat să mă uit în 
jur cu un aer uluit. Biblioteca ducelui mi se părea uriaşă, dar, prin 
comparaţie cu aceasta, era un biet şopron. Tot ce văzusem la 
Keramzin părea dărăpănat şi şters pe lângă frumusețile din Micul 
Palat, dar mă întrista că gândeam aşa. Oare ce ar fi văzut ochii lui 
Mal? 

Am încetinit pasul. Grisha aveau dreptul să primească musafiri? 
Putea Mal să mă viziteze la Os Alta? Desigur, trebuia să-şi 
îndeplinească datoria în regimentul său, dar dacă ar fi putut obţine o 
permisie... O posibilitate care m-a umplut de entuziasm. Micul Palat 
nu mi se mai părea atât de intimidant la gândul că aş fi putut să-i 
străbat coridoarele împreună cu prietenul meu cel mai bun. 

Am ieşit din bibliotecă printr-un alt rând de uşi duble şi am ajuns 
într-un hol întunecat. Genya a luat-o la stânga, dar eu am aruncat o 
privire spre dreapta şi am văzut doi Corporalki ieşind pe nişte uşi 
duble vopsite în roşu. S-au uitat la noi cu un aer neprietenos, apoi au 
dispărut în întuneric. 

— Vino, mi-a şoptit Genya, luându-mă de mână şi trăgându-mă 
spre ea. 

— Unde duc uşile acelea? am întrebat eu. 

— Spre sălile de anatomie. 

M-au trecut fiori. Corporalki. Vindecători şi... Sfâşie-lnimi. 
Trebuiau să exerseze undeva, dar nu voiam să mă gândesc în ce 
consta practica lor. Am iuţit imediat pasul — nu voiam să rămân 
singură în preajma acelor uşi. 

La capătul holului, ne-am oprit în faţa unor uşi din lemn deschis 
la culoare, acoperite cu păsări şi flori sculptate cu migală. Florile 
aveau diamante galbene în centru, ochii păsărilor păreau făcuţi din 
ametist, iar clanțele aveau formă de mână. Genya a apăsat pe una 
dintre ele şi a deschis uşa. 

Atelierele Fabrikatorilor fuseseră amplasate în aşa fel încât să 
profite cât mai mult de lumina limpede dinspre răsărit, iar pereţii 
erau acoperiţi aproape în întregime cu ferestre. Aceste încăperi 
luminoase îmi aminteau un pic de Cortul Documentelor, dar, în loc 
de atlase, teancuri de hârtii şi călimări, pe mesele de lucru se vedeau 
suluri de țesătură, bucăţi de sticlă, gheme de fir de aur şi de oţel, 
precum şi bucăţi de piatră răsucite în mod ciudat. Într-un colţ se 
aflau câteva cutii cu pereţi de sticlă, ce adăposteau flori şi insecte 
exotice, ba chiar şi şerpi — m-au trecut fiori când i-am văzut. 

Îmbrăcaţi cu keftele lor de un violet-închis, Materialki stăteau 
aplecaţi deasupra meselor de lucru, dar m-au fixat îndelung, cu 
privirea când am trecut pe lângă ei. La o masă, două Fabrikatoare 
prelucrau o bucată de material topit, care m-am gândit că urma să 
devină oţel Grisha, iar pe tăblia lor erau împrăştiate fragmente de 
diamante şi borcane pline cu viermi de mătase. La o altă masă, un 
Fabrikator cu o pânză legată în jurul nasului şi gurii măsura un 
lichid gros, de culoare neagră, care mirosea a catran. Genya m-a 
condus spre un Fabrikator care stătea aplecat deasupra câtorva mici 
discuri de sticlă. Era palid, slab ca o trestie, şi ar fi avut mare nevoie 
de un frizer. 

— Bună, David, a spus Genya. 

David a ridicat privirea, a clipit, apoi a salutat uşor din cap şi s-a 
aplecat iarăşi deasupra mesei. 

Genya a oftat: 

— David, ea e Alina. 

David a scos un mormăit. 

— Invocatoarea Soarelui, a adăugat Genya. 

— Astea sunt pentru tine, a zis el, fără să ridice privirea. 

Am aruncat o privire la discurile pe care mi le-a arătat. 

— Ah, ăăă... mulţumesc, am bâiguit eu. 

Nu ştiam ce să mai spun, iar când m-am uitat la Genya, s-a 
mulțumit să ridice din umeri, dând ochii peste cap. 

— La revedere, David, a zis ea, tărăgănând cuvintele. 

David a mormăit încă o dată, iar Genya m-a luat de mână şi m-a 
scos într-un balcon cu boltă, care dădea spre o pajişte tunsă cu grijă. 

— Nu i-o lua în nume de rău, a spus ea. David e un fierar 
extraordinar. Face săbii foarte ascuţite, care intră în carne ca-n 
brânză. Dar dacă nu eşti făcută din metal sau sticlă, nu-i poţi stârni 
interesul. 

Tonul Genyei era degajat, dar am simţit în el o undă de sarcasm, 
iar când m-am uitat la ea, am văzut că pe pomeţii ei perfecţi 
apăruseră două pete roşiatice. M-am uitat pe fereastră şi l-am văzut 
pe David, cu umerii lui osoşi, cu părul şaten şi ciufulit. Am zâmbit. 
Dacă o făptură superbă precum Genya se putea îndrăgosti de un 
Fabrikator costeliv şi studios, poate că exista speranţă şi pentru 
mine. 

— Ce-i? a spus ea, observându-mi zâmbetul. 

— Nimic, NIMIC. 

Genya a mijit ochii cu un aer bănuitor, dar mi-am ţinut gura. Am 
străbătut balconul de pe peretele estic al Micului Palat, trecând pe 
lângă alte ferestre ce dădeau în atelierele Fabrikatorilor. Apoi am 
cotit la stânga şi ferestrele au dispărut. Genya a iuțit pasul. 

— De ce nu mai sunt ferestre? am întrebat eu. 

Genya s-a uitat cu un aer neliniştit la peretele masiv. Era singura 
porţiune din Micul Palat neacoperită cu sculpturi: 

— Suntem în dreptul sălilor de anatomie folosite de Corporalki. 

— Şi n-au nevoie de lumină ca să... îşi facă treaba? 

— Au luminatoare, cum este cel din bibliotecă. Preferă varianta 
asta, pentru că astfel îşi pot ţine secretele la adăpost. 

— Dar ce fac înăuntru? am întrebat eu, deși nu eram cu totul 
sigură că voiam să aflu răspunsul. 

— Numai Corporalki ştiu. Dar se zvoneşte că, împreună cu 
Fabrikatorii, pun la cale noi... experimente. 

M-au trecut fiori şi m-am simţit uşurată când am cotit iarăşi la 
stânga, iar ferestrele au reapărut. Prin ele se vedeau încăperi precum 
cea în care dormeam eu, şi mi-am dat seama că erau dormitoarele de 
la parter. Eram recunoscătoare că mi se dăduse o cameră la etajul 
trei. Desigur, aş fi preferat să nu urc atâtea trepte, dar acum, că 
aveam pentru prima oară o cameră numai a mea, îmi părea bine că 
lumea nu putea trece prin faţa ferestrei mele. 

Genya mi-a făcut semn spre lacul pe care îl văzusem din 
dormitorul meu. 

— Acolo trebuie să ajungem, mi-a spus ea, arătându-mi 
construcţiile albe presărate pe țărm. La pavilioanele Invocatorilor. 

— Tocmai acolo? 

— E locul cel mai sigur pentru antrenamentele Invocatorilor. 
Câţiva Inferni cuprinşi de entuziasm ar putea transforma tot palatul 
în scrum. 

— Ah, la asta nu m-am gândit. 

— Dar asta nu-i nimic. Fabrikatorii au un loc tocmai în afara 
oraşului, unde îşi testează explozibilii. Pot aranja să faci o vizită şi 
acolo, a adăugat ea cu un zâmbet maliţios. 

— Mai bine nu. 

Am coborât câteva trepte până la o potecă de pietriş, apoi am 
pornit spre lac. Pe măsură ce ne apropiam, pe celălalt mal al lacului 
se profila tot mai limpede o clădire. Şi, spre surprinderea mea, în 
jurul ei am văzut copii care alergau şi ţipau. Erau copii în roşu, 
albastru şi violet. La auzul unui clopot, cu toţii au lăsat joaca şi au 
dat fuga înăuntru. 

— O şcoală? am întrebat eu. 

Genya a încuviinţat din cap: 

— Când se descoperă un talent Grisha, copilul este adus aici 
pentru antrenament. Acolo am învăţat aproape toţi Mica Ştiinţă. 

Iarăşi mi-am amintit de ziua când îi văzusem pe cei trei 
examinatori Grisha în camera de zi de la Keramzin. Cum de nu-mi 
descoperiseră abilităţile atunci, cu ani în urmă? Îmi era greu să-mi 
închipui cum ar fi arătat viaţa mea dacă mi le-ar fi descoperit. Aş fi 
fost îngrijită de servitori, în loc să lucrez cot la cot cu ei. N-aş fi 
devenit cartografă şi nici măcar n-aş fi învăţat să desenez o hartă. Şi 
care ar fi fost soarta Ravkăi? Dacă aş fi învăţat să-mi folosesc 
puterea, poate că Falia Umbrei ar fi fost deja un capitol încheiat. Mal 
şi cu mine n-ar fi trebuit să luptăm niciodată cu volcrele. De fapt, 
Mal şi cu mine probabil am fi uitat de mult unul de celălalt. 

Am privit iarăşi şcoala de peste lac: 

— Ce se întâmplă cu ei după ce termină? 

— Devin membri în Armata a Doua. Mulţi sunt trimişi la case 
mari, să servească familii de nobili, sau sunt trimişi să lupte alături 
de Armata Întâi, pe frontul de nord sau cel de sud, sau în apropierea 
Faliei. Cei mai buni rămân la Micul Palat, să-şi desăvârşească 
pregătirea, apoi intră în serviciul Întunecatului. 

— Şi familiile lor? am întrebat eu. 

— Sunt recompensate generos. Familia unui Grisha nu duce 
niciodată un trai strâmtorat. 

— Nu la asta m-am referit. Nu merg niciodată în vizită la familiile 
lor? 

Genya a ridicat din umeri: 

— Nu mi-am mai văzut familia de la cinci ani. Aici e casa mea. 

M-am uitat la Genya şi la veşmintele sale albe cu broderii aurii, 
dar nu eram foarte convinsă de spusele ei. Îmi petrecusem la 
Keramzin cea mai mare parte a vieţii, dar acolo nu mă simţisem 
niciodată acasă. Acelaşi lucru îl puteam spune şi despre Armata 
Regelui, în care petrecusem un an de zile. Doar în preajma lui Mal 

mă simţeam acasă, dar nici măcar relaţia cu el nu trecuse proba 
timpului. În ciuda frumuseţii ei, poate că Genya şi cu mine nu eram 
chiar atât de diferite. 

Când am ajuns pe malul lacului, am trecut pe lângă clădirile albe 
de piatră, dar Genya s-a oprit abia când am ajuns la o potecă ce se 
îndepărta de lac şi şerpuia prin pădure. 

— Am ajuns, a spus ea. 

M-am uitat în lungul potecii şi am zărit cu greu o căsuţă de piatră 
ascunsă între umbrele copacilor. 

— Acolo? am întrebat eu. 

— Nu pot să te însoțesc. Nu că n-aş vrea. 

M-am uitat iarăşi în lungul potecii şi am simţit un fior pe şira 
spinării. 

Genya m-a privit cu un aer compătimitor: 

— Baghra nu e chiar aşa de rea, după ce te obişnuieşti cu ea. Dar 
ar fi bine să nu întârzii. 

— Bine, am zis eu repede, pornind cu pas iute pe potecă. 

— Succes! mi-a urat Genya. 

Căsuţa de piatră era circulară şi am observat cu nelinişte că părea 
să nu aibă nicio fereastră. Am urcat cele câteva trepte care duceau la 
uşă şi am ciocănit. N-a răspuns nimeni, aşa că am ciocănit încă o dată 
şi am aşteptat. Nu ştiam ce să fac. M-am uitat în spate, dar Genya 
plecase. Am ciocănit din nou, apoi mi-am luat inima în dinți şi am 
deschis ușa. 

M-a lovit un val de căldură şi am început să transpir instantaneu 
în noile mele haine. După ce mi s-au obişnuit ochii cu întunericul, 
am reuşit să disting un pat îngust, un lavoar şi o plită cu un ibric pe 
ea. În mijlocul încăperii se aflau două scaune şi o sobă de teracotă în 
care ardea un foc puternic. 

— Ai întârziat, a spus o voce aspră. 

M-am uitat în jur, dar n-am văzut pe nimeni în mica încăpere. 
Apoi am zărit o umbră mişcându-se şi aproape că mi s-au tăiat 
picioarele. 

— Închide uşa, fata mea, că iese căldura. 

Am închis ușa. 

— Bun, iar acuma să aruncăm o privire. 

Am vrut să mă răsucesc pe călcâie şi s-o iau la fugă, dar mi-am 
spus în sinea mea să las prostiile deoparte şi m-am apropiat de foc. 
Umbra a ieşit de după sobă şi s-a uitat la mine în lumina flăcărilor. 

Prima impresie a fost că am în faţă o femeie incredibil de bătrână, 
dar când m-am uitat mai cu atenţie, nu mi-am putut da seama de ce 
am crezut asta. Trăsăturile colţuroase ale Baghrăi erau acoperite de o 
piele întinsă şi catifelată. Avea spatele drept, trupul zvelt ca al unui 
acrobat suli, iar în părul ei negru ca smoala nu se vedea niciun fir 
cărunt. Şi totuşi, focul dădea chipului ei un aer înfricoşător, ca de 
craniu — un amestec de oase proeminente şi goluri adânci. Era 
îmbrăcată cu o kefta veche, de o culoare incertă. A înhățat un baston 
cu vârful tocit ce părea cioplit dintr-un lemn pietrificat, de culoare 
argintie. 

— Vasăzică, a spus ea cu voce scăzută şi groasă, tu eşti 
Invocatoarea Soarelui. Ai venit să ne salvezi. Eşti cam pirpirie. 

M-am mutat de pe un picior pe celălalt cu un aer stânjenit. 

— Ei bine, fata mea, eşti mută? 

— Nu, am reuşit eu să spun. 

— Ei, aşa da. Dece n-ai fost supusă la teste când erai mică? 

— Am fost testată. 

— Hm, a răspuns ea, apoi i s-a schimbat expresia. 

M-a fixat cu o privire scrutătoare şi insondabilă, şi am simţit că 
mă trec fiori reci, în ciuda căldurii din încăpere. 

— Sper că eşti mai puternică decât pari, fata mea, a zis ea pe un 
ton aspru. 

O mână osoasă s-a năpustit din mâneca mantiei şi s-a încleştat în 
jurul încheieturii mele. 

— Acum, a spus ea, să vedem de ce eşti în stare. 

Capitolul 9 


A fost un dezastru total. Când Baghra mi-a înhățat încheietura 
mâinii cu degetele ei osoase, mi-am dat seama imediat că era o 
amplificatoare, la fel ca Întunecatul. Am simţit revărsându-se în 
mine aceeaşi siguranţă, iar lumina soarelui a invadat camera, 
strălucind pe pereţii de piatră ai căsuţei. Dar când mi-a dat drumul 
şi mi-a cerut să-mi chem singură puterea, am fost neputincioasă. M-a 
mustrat, m-a luat cu frumosul, ba chiar m-a lovit o dată cu bastonul. 

— Ce să fac cu o fată care nu-şi poate chema puterea? a bombănit 
ea. Şi copiii pot face asta. 

M-a luat iarăşi de încheietură, şi am simţit cum se ridică în mine 
lucrul acela, străduindu-se să iasă la iveală. M-am îndreptat spre el, 
încercând să-l apuc, fiind sigură că-l voi putea atinge. Apoi Baghra 
mi-a dat drumul, iar puterea s-a îndepărtat de mine, căzând ca o 
piatră. În cele din urmă, Baghra m-a expediat cu un gest scârbit al 
mâinii. 

Nici restul zilei nu a decurs mai bine. Mi-am petrecut a doua parte 
a dimineţii în bibliotecă, unde mi s-a dat un ditamai teancul de cărţi 
de teorie şi istorie Grisha şi mi s-a adus la cunoştinţă că nu era decât 
o mică parte din lista mea de lecturi. La prânz, am căutat-o pe 
Genya, dar era de negăsit. Am luat loc la masa Invocatorilor şi am 
fost imediat înconjurată de Etherealki. 

Ciuguleam din mâncarea care mi se pusese în faţă, în timp ce 
Marie şi Nadia mă asaltau cu întrebări: cum fusese prima mea lecţie, 
unde era camera mea, dacă voiam să merg, cu ele la banya în seara 
aceea. Când şi-au dat seama că nu aveau să scoată mare lucru de la 
mine, şi-au îndreptat atenţia către ceilalţi Invocatori şi au început să 
stea de vorbă despre lecţiile lor. În timp ce eu mă chinuiam cu 

Baghra, ceilalţi Grisha studiau teorie avansată, limbi străine, 
strategie militară. Din câte am înţeles, făceau această pregătire 
pentru că vara următoare aveau să părăsească Micul Palat. Cei mai 
mulţi dintre ei aveau să meargă la cazărmile de lângă Falie, pe 
frontul de sud sau pe cel de nord, unde îi aşteptau poziţii de 
conducere în Armata a Doua. Dar cea mai mare onoare era să li se 
ceară să-l însoţească pe Întunecatul, la fel ca Ivan. 

Mă străduiam să fiu atentă, dar mintea îmi zbura întruna la lecţia 
dezastruoasă cu Baghra. La un moment dat, am dedus că Marie 
probabil îmi pusese o întrebare, pentru că ea şi Nadia se uitau ţintă 
la mine. 

— Scuze, ce-ai spus? am întrebat eu. 

Cele două au schimbat o privire. 

— Vrei să mergi cu noi la grajduri? a întrebat Marie. Pentru 
antrenamentele de luptă. 

Antrenamente de luptă? M-am uitat peste micul orar pe care mi-l 
lăsase Genya. După masa de prânz, erau trecute următoarele 
cuvinte: „Antrenamente de luptă, Botkin, Grajdurile de Vest”. 
Aşadar, ziua urma să devină şi mai nasoală. 

— Sigur, am răspuns eu apatic, ridicându-mă odată cu ele. 

Servitorii s-au apropiat imediat să ne tragă scaunele şi să strângă 
masa. Oare aveam să mă obişnuiesc vreodată să fiu servită? 

— Ne brinite, a spus Marie chicotind. 

— Ce? am întrebat eu nedumerită. 

— To ce biti zabavano. 

Nadia a chicotit şi ea: 

— A spus: „Nu-i face griji. O să fie distractiv.” E dialectul suli. 
Marie şi cu mine îl învăţăm în caz că o să fim trimise în vest. 

— Ah, am răspuns eu. 

— Shu si yuyan Suli, a spus Sergei, trecând cu paşi mari pe lângă 
noi. În dialectul shu, asta înseamnă: „Suli e o limbă moartă.” 

Marie s-a încruntat, iar Nadia și-a mușcat buza. 

— Sergei studiază shu, a şoptit Nadia. 

— M-am prins, am zis eu. 

Tot drumul până la grajduri, Marie s-a plâns de Sergei şi de 
ceilalți Corporalki şi a dezbătut avantajele dialectului suli faţă de 
shu. Suli era dialectul cel mai bun pentru misiuni în nord-vest, în 
timp ce cunoaşterea limbii shu te condamna la traducerea 
documentelor diplomatice. Sergei era un idiot care mai bine ar fi 
învăţat negustoria la Kerch. Marie a făcut o scurtă pauză să-mi arate 
banya, un sistem elaborat de băi cu aburi şi bazine cu apă rece 
adăpostite într-o pădurice de mesteceni de lângă Micul Palat, apoi 
s-a lansat imediat într-o critică necruțătoare împotriva 
Corporalkilor, care foloseau băile în exces noapte de noapte. 

Poate că, până la urmă, antrenamentele de luptă nu aveau să fie 
chiar atât de neplăcute. Marie şi Nadia mă făceau să-mi doresc din 
tot sufletul să dau cu pumnul în ceva. 

În timp ce traversam peluza dinspre vest, am avut brusc senzația 
că sunt urmărită. Am ridicat privirea şi am văzut pe cineva stând în 
picioare la mică distanţă de alee, aproape ascuns de umbra unui şir 
de arbori scunzi. Nu puteam să nu recunosc straiele lungi, de 
culoare maro, şi barba neagră şi murdară - în plus, chiar şi de la acea 
distanţă, am simţit intensitatea înfiorătoare a privirii Aparatului. Am 
iuţit pasul să le prind din urmă pe Marie şi Nadia, dar am simţit că 
mă urmăreşte privirea lui, iar când m-am uitat peste umăr, Aparatul 
era tot acolo. 

Sălile de antrenament se aflau aproape de grajduri. Erau 
spațioase, goale, cu tavane înalte şi podele de pământ bătătorit, iar 
lângă pereţi erau înşirate arme de tot felul. Instructorul nostru, 
Botkin Yul-Erdene, nu era Grisha, ci un fost mercenar din Shu Han, 
care luptase în războaiele de pe toate continentele, în solda tuturor 
armatelor care îşi puteau permite să plătească pentru neobişnuita lui 
înclinaţie spre violenţă. Avea păr cărunt şi ciufulit, iar gâtul îi era 
brăzdat de o cicatrice înfiorătoare — cineva încercase să i-l taie. 
Mi-am petrecut următoarele două ore blestemându-l pe cel care 
încercase, pentru că nu făcuse o treabă mai bună. 

Botkin a început cu exerciţii de rezistență, punându-ne să alergăm 
pe domeniul palatului. M-am străduit din răsputeri să ţin pasul cu 
ceilalţi, dar, ca de obicei, eram neindemânatică şi lipsită de vlagă, aşa 
că am rămas repede în urma lor. 

— Asta vă învaţă în Armata Întâi? a pufnit el cu un puternic 
accent shu, în timp ce eu mă chinuiam să urc un deal. 

Gâfâiam prea tare ca să-i pot răspunde. 

Când ne-am întors la sălile de antrenament, ceilalți Invocatori 
s-au grupat doi câte doi pentru exerciţii de box, iar Botkin a insistat 
să-mi fie partener. Următoarea oră a fost un talmeş-balmeş de 
îmbrânceli şi pumni dureroși. 

— Parează! ţipa el, împingându-mă în spate. Hai, micuțo, mai 
repede! Sau fetei îi place să fie lovită? 

Singura consolare era că, în sălile de antrenament, nu aveam voie 
să ne folosim abilităţile Grisha. Deci măcar n-am fost supusă ruşinii 
de a recunoaşte că nu-mi puteam invoca puterea. 

La un moment dat, ajunsesem atât de obosită şi mă durea trupul 
atât de tare, încât îmi venea să mă întind pe jos şi să-l las să mă 
lovească cu picioarele, dar în scurtă vreme Botkin a pus capăt 
cursului. Înainte să ieşim pe uşă, a strigat: 

— Mâine, fata cea mică vine mai devreme, să se antreneze cu 
Botkin. 

M-am străduit să nu scâncesc. 

După ce am ajuns împleticindu-mă în camera mea şi am făcut 
baie, nu mai voiam decât să mă strecor în aşternut. Dar am făcut un 
efort şi am coborât în sala cea mare pentru cină. 

— Unde e Genya? am întrebat-o pe Marie după ce am luat loc la 
masa Invocatorilor. 

— Genya mănâncă la Marele Palat. 

— Şi doarme tot acolo, a adăugat ea. Regina vrea s-o aibă mereu la 
îndemână. 

— Şi regele. 

— Marie! a protestat Nadia chicotind. 

M-am uitat la ele cu gura căscată: 

— Vreţi să spuneți... 

— E doar un zvon, a spus Marie, dar apoi a schimbat o privire 
complice cu Nadia. 

Mi-am amintit de buzele umede ale regelui, de vasele de sânge 
sparte de pe nasul lui şi de frumoasa Genya, în culorile ei de 
servitoare. Am dat farfuria la o parte. Puţina poftă de mâncare pe 
care o aveam părea să fi dispărut cu totul. 

Cina a durat o veşnicie. Am băut pe îndelete un pahar de ceai şi 
am îndurat încă o rundă de nesfârşite pălăvrăgeli între Invocatori. 
Chiar când aveam de gând să mă scuz şi să mă retrag în camera mea, 
uşile din spatele mesei Întunecatului s-au deschis brusc, şi întreaga 
adunare a fost învăluită în linişte. 

În sală şi-a făcut apariţia Ivan, care s-a apropiat cu paşi mari de 
masa Invocatorilor, părând să nu ia în seamă privirile celorlalţi 
Grisha. 

Cu o strângere de inimă, mi-am dat seama că venea direct spre 
mine. 

— Vino cu mine, Starkov, a zis el când a ajuns lângă noi, apoi a 
adăugat un „te rog” ironic. 

Mi-am împins scaunul în spate, iar când m-am ridicat am simţit că 
mi se înmoaie picioarele. Oare Baghra îi spusese Întunecatului că 
eram inutilă? Oare îi povestise Botkin cât de rău mă descurcasem la 
antrenamente? Toţi Grisha se holbau la mine. Nadia chiar rămăsese 
cu gura căscată. 

L-am urmat pe Ivan prin sala tăcută şi am ieşit pe uşile de abanos. 
M-a condus pe un hol şi am intrat pe o altă uşă pe care era sculptat 
simbolul Întunecatului. Mi-am dat seama repede că mă aflam în sala 
de război. Nu se vedea nicio fereastră, iar pereţii erau acoperiţi cu 
hărţi mari ale Ravkăi. Hărțile erau desenate în stil vechi, cu cerneală 
încinsă, pe piele de animale. În orice alte împrejurări, aş fi putut 
petrece ore în şir studiindu-le, plimbându-mi degetele peste munţii 
ieşiţi în relief şi fluviile şerpuitoare. Dar aşa, am mers mai departe cu 

pumnii încleştaţi şi palmele umede, simțind cum îmi duduie inima 
în piept. 

Întunecatul era aşezat în capul unei mese lungi şi răsfoia un teanc 
de hârtii. Când am intrat, a ridicat privirea, iar ochii săi ca de cuarţ 
au strălucit în lumina lămpii. 

— Alina, ia loc, te rog, m-a întâmpinat el, făcând semn spre 
scaunul de lângă el. 

Am ezitat. Nu părea furios. 

Ivan a ieşit pe uşa pe care veniserăm şi a închis-o în urma lui. Am 
înghiţit în sec, apoi, luându-mi inima în dinţi, am traversat încăperea 
şi m-am aşezat pe scaunul indicat de Întunecatul. 

— Cum a decurs prima zi? 

Iarăşi am înghiţit în sec. 

— Bine, am îngăimat eu. 

— Serios? a întrebat el, zâmbind uşor. A mers bine chiar şi cu 
Baghra? Nu ți se pare dificilă? 

— Doar un pic, am reuşit eu să spun. 

— Eşti obosită? 

Am încuviinţat din cap. 

— Ţi-e dor de casă? 

Am ridicat din umeri. Era ciudat să spun că mi se făcuse dor de 
cazărmile Armatei Întâi. 

— Oarecum. 

— O să fie mai bine. 

Mi-am muşcat buza. Aşa speram şi eu. Pentru că nu ştiam câte 
zile ca aceea mai puteam suporta. 

— O să fie mai greu pentru tine, a continuat el. Un Etherealnik 
rareori lucrează singur. Infernii, de exemplu, lucrează câte doi. lar 
Furtunoşii fac deseori echipă cu Iscă-Valuri. Dar ca tine nu mai e 
nimeni. 

— Exact, am zis eu cu un aer necăjit, pentru că nu prea aveam chef 
să aud cât de specială eram. 

Întunecatul s-a ridicat în picioare: 

— Vino cu mine. 

Iarăşi a început inima să-mi bată cu putere. M-a condus afară din 
sala de război şi am ajuns într-un alt hol, apoi mi-a făcut semn spre o 
uşă scundă de pe unul dintre pereţi. 

— Ţine-o tot la dreapta şi ai să ajungi înapoi la dormitoare. M-am 
gândit că poate vrei să eviţi sala principală. 

M-am uitat ţintă la el. 

— Asta-i tot? am îngăimat eu. Aţi vrut doar să mă întrebaţi cum 
mi-am petrecut ziua? 

A înclinat capul într-o parte: 

— La cete aşteptai? 

Mă simţeam atât de uşurată, încât mi-a scăpat un mic hohot de 
râs: 

— Habar n-am. Torturi? Un interogatoriu? Mustrări? 

Întunecatul s-a încruntat uşor: 

— Nu-s un monstru, Alina. În ciuda lucrurilor pe care le-ai tot 
auzit despre mine. 

— Nu asta am vrut să spun, am răspuns eu repede. Atâta că... nu 
ştiam la ce să mă aştept. 

— Aşa că te-ai aşteptat la ce-i mai rău? 

— E un vechi obicei. 

Ştiam că ar fi trebuit să mă opresc, dar nu m-am putut abtine. 
Poate că nu procedam corect. Dar nici el nu juca cinstit. 

— De ce nu mi-ar fi teamă de domnia voastră? am întrebat eu. 
Doar sunteți Întunecatul. Nu spun că o să mă aruncaţi într-un şanţ 
sau o să mă expediaţi în Tsibeya, dar cu siguranţă aţi putea face asta. 
Aveţi puterea de a tăia oameni în două. Deci cred că am motive să 
fiu un pic intimidată. 

M-a studiat îndelung, iar eu îmi doream din tot sufletul să-mi fi 
ținut gura. Însă apoi i-a fluturat pe buze acel zâmbet discret: 

— Poate că ai dreptate. 

Mi-a mai pierit teama. 

— De ce faci asta? m-a întrebat el brusc. 

— Ce anume? 

A întins un braţ şi m-a luat de mână. Iarăşi am simţit că mă 
cuprinde acel minunat sentiment de siguranţă. 

— De ce îţi freci palma cu degetul? 

— Ah, am râs eu nervos, căci nici măcar nu-mi dădusem seama că 
o fac. Un alt obicei vechi. 

Mi-a întors mâna cu palma în sus şi a examinat-o în lumina slabă 
din hol. Şi-a plimbat policarul pe cicatricea palidă care îmi brăzda 
palma. M-au trecut fiori. 

— De unde o ai? m-a întrebat el. 

— Păi... de la Keramzin. 

— Locul unde ai crescut? 

— Da. 

— Şi iscoada e tot orfan? 

Mi s-a tăiat respiraţia. Oare avea şi puterea de a citi gândurile? 
Dar apoi mi-am amintit că Mal depusese mărturie în cortul Grisha. 

— Da, am spus eu. 

— E bun de ceva? 

— Poftim? 

Îmi era greu să mă concentrez. Policarul Întunecatului încă se 
plimba pe cicatricea din palmă. 

— E o iscoadă bună? 

— Cea mai bună, am răspuns eu cinstit. lobagii de la Keramzin 
spuneau că poate să transforme pietrele în iepuri. 

— Mă întreb uneori cât de bine ne înţelegem de fapt darurile, a 
meditat el cu voce tare. 

Apoi mi-a dat drumul la mână şi a deschis uşa. S-a dat un pas 
într-o parte şi a făcut o mică plecăciune. 

— Noaptebună, Alina. 

— Noapte bună, am bâiguit eu. 

Am intrat pe uşă, plecând capul să nu mă lovesc de pragul de sus, 
şi am ajuns într-un hol îngust. O clipă mai târziu, am auzit zgomotul 
uşii închizându-se în urma mea. 

Capitolul 10 


A doua zi dimineaţă, mă durea trupul atât de tare, încât abia am 
putut să mă dau jos din pat. Dar m-am sculat şi am luat totul de la 
început. lar şi iar. Fiecare zi era mai dificilă şi mai chinuitoare decât 
cea dinainte, dar nu m-am oprit. N-aş fi putut. Deja nu mai eram o 
cartografă, iar dacă n-aş fi reuşit să devin o Grisha, ce s-ar fi ales de 
mine? 

Mi-am amintit vorbele Întunecatului din noaptea petrecută 
împreună sub grinzile rupte ale şopronului. De multă vreme n-am mai 
avut parte de o scânteie de speranță ca tine. Credea că eram Invocatoarea 
Soarelui. Credea că îl pot ajuta să distrugă Falia. Şi, dacă ar fi stat în 
putinţa mea, mi-aş fi dorit ca niciun soldat, niciun negustor şi nicio 
iscoadă să nu mai fie nevoiţi vreodată să traverseze Nemarea. 

Dar, pe măsură ce zilele sescurgeau, ideea mi se părea din ce în ce 
mai absurdă. 

Am petrecut ore îndelungate în căsuţa de piatră a Baghrăi, 
învățând exerciţii de respiraţie şi stând în poziţii dureroase care 
trebuiau să mă ajute să mă concentrez. Mi-a dat să citesc cărţi şi să 
beau ceaiuri, ba chiar m-a pocnit în repetate rânduri cu bastonul, dar 
nimic nu mi-a fost de ajutor. 

— Fata mea, vrei să te tai? striga ea exasperată. Vrei să pun un 
Infern să te ardă? Să cer să fii azvârlită din nou în Falie, ca hrană 
pentru monştrii ăia? 

Eşecurile mele zilnice cu Baghra erau egalate doar de chinurile la 
care mă supunea Botkin. Mă fugărea pe întreg domeniul palatului, 
prin păduri şi pe dealuri, până mai aveam un pic şi mă prăbuşeam. 
M-a pus la exerciţii de lupte şi la căderi, până când mi s-a acoperit tot 
corpul cu vânătăi şi au început să mă doară urechile de la mustrările 

lui neîncetate: prea lentă, prea obosită, prea slabă. 

— Botkin nu poate construi o casă din nuiele! ţipa el la mine, 
strângându-mă uşor de braţ. Mănâncă şi tu ceva! 

Dar nu-mi era foame. Îmi dispăruse complet pofta de mâncare 
iscată după întâlnirea cu moartea din Falie, iar mâncarea îşi pierduse 
orice savoare. Dormeam rău, în ciuda patului meu luxos, şi simțeam 
că parcă îmi duceam zilele împleticindu-mă. Retuşurile pe care mi le 
făcuse Genya dispăruseră şi ele, şi iarăşi aveam obrajii palizi, ochii 
duşi în fundul capului, părul pleoştit şi lipsit de strălucire. 

Baghra credea că lipsa apetitului şi somnul prost aveau legătură 
cu neputinta de a-mi chema puterea. 

— Nu e mult mai greu să mergi cu picioarele legate? Sau să 
vorbeşti cu mâna peste gură? mă dojenea ea. De ce îţi iroseşti toată 
energia împotrivindu-te adevăratei tale naturi? 

Dar nu făceam asta. Sau nu mi se părea că o fac. Nu mai eram 
sigură de nimic. Toată viaţa fusesem fragilă şi lipsită de vlagă. 
Fiecare zi mi se părea o adevărată luptă. Dacă Baghra avea dreptate, 
toate astea s-ar fi schimbat după ce aş fi învăţat să-mi stăpânesc 
talentul Grisha. Presupunând că asta s-ar fi întâmplat vreodată. Până 
atunci, eram blocată. 

Ştiam că ceilalți Grisha şuşoteau pe seama mea. Etherealki aveau 
obiceiul să exerseze împreună pe malul lacului, experimentând noi 
moduri de a folosi vântul, apa şi focul. Dar nu puteam risca să 
descopere că nici măcar nu eram în stare să-mi chem puterea, aşa că 
inventam tot felul de scuze ca să nu mă alătur lor, iar în cele din 
urmă au încetat să mă mai invite. 

Seara, stăteau cu toţii în sala boltită, sorbind ceai sau kvas, 
plănuind excursii de sfârşit de săptămână în Balakirev sau în 
celelalte sate de lângă Os Alta. Dar întrucât Întunecatului încă îi era 
teamă de tentativele de asasinat, eu trebuia să rămân la palat. Ceea 
ce îmi convenea. 

Cu cât petreceam mai mult timp cu Invocatorii, cu atât creşteau 
şansele de a fi descoperită. 

Îl vedeam rar pe Întunecatul, şi întotdeauna de la distanţă, venind 
sau plecând, adâncit în conversații cu Ivan sau cu vreunul dintre 
consilierii militari ai regelui. 

Am aflat de la ceilalţi Grisha că nu stătea mult la Micul Palat, ci îşi 
petrecea mare parte din timp călătorind între Falie şi graniţa de 
nord-est, sau în sud, unde înainte de venirea iernii shu han-ii 
organizau incursiuni de jaf în satele de lângă frontieră. Sute de 
Grisha erau împrăştiaţi în întreaga Ravkă, iar el era responsabil de 
toţi. 

Nu vorbea niciodată cu mine şi rareori îmi arunca o privire. Eram 
sigură că se purta aşa deoarece ştia că nu făceam progrese şi că 
Invocatoarea Soarelui pe care credea că o descoperise se putea 
dovedi a fi un eşec. 

Când nu eram pusă la cazne de Baghra sau de Botkin, stăteam în 
bibliotecă, citind din greu cărţi de teorie Grisha. Mi se părea că 
înţeleg principiile a ceea ce făceau Grisha — a ceea ce făceam noi, mă 
corectam eu de fiecare dată. Tot ce era pe lume putea fi descompus 
în părţi foarte mici. Ce părea magie era de fapt manipularea materiei 
de către Grisha, până la nivelurile ei cele mai adânci. 

Marie nu putea isca focul. Strângea elemente combustibile în 
aerul din jurul ei, dar tot avea nevoie de cremene ca să işte o scânteie 
şi să aprindă acest combustibil. Oţelul Grisha nu se obținea prin 
magie, ci prin îndemânarea Fabrikatorilor, care nu aveau nevoie de 
căldură sau de unelte grosolane pentru a prelucra metalul. 

Dar, cu toate că înţelegeam ce făceam noi, Grisha, nu prea ştiam 
cum o făceam. Principiul de bază al Micii Ştiinţe era că 
„asemănătorul cheamă asemănătorul”, dar apoi lucrurile se 
complicau. Odinakovost era „caracterul comun” al unui lucru, care îl 
făcea să fie identic cu toate celelalte lucruri. Etovost era „caracterul 
unic” al unui lucru, care îl deosebea de toate celelalte lucruri. 
Odinakovost îi lega pe Grisha de întreaga lume înconjurătoare, dar 
etovost era cel care le oferea o afinitate pentru aer, sânge sau, în cazul 
meu, lumină. În acest punct, simţeam că începe să mi se învârtă 

capul. 

Un lucru mi-a atras atenţia: termenul pe care îl foloseau filosofii 
pentru a-i desemna pe cei născuți fără puteri Grisha era otkazat'sya, 
„abandonaţii”. Era un cuvânt folosit şi pentru a-i desemna pe orfani. 


Într-o după-amiază, în timp ce citeam cu greu un pasaj despre 
ajutorul dat de Grisha la paza rutelor comerciale, am simţit prezenţa 
cuiva. Am ridicat privirea şi m-am lăsat pe spetează. Lângă mine se 
afla însuşi Aparatul, iar pupilele lui negre aveau o strălucire ciudată. 

Am aruncat o privire prin bibliotecă. Eram doar noi doi, şi, cu 
toate că soarele se revărsa prin tavanul de sticlă, am simţit că mă ia 
cu frig. 

A luat loc pe scaunul alăturat, iar din veşmintele lui s-a împrăştiat 
un iz de igrasie — dintr-odată am simţit că mă învăluie mirosul umed 
al mormintelor, aşa că am încercat să respir pe gură. 

— Îţi place ce studiezi, Alina Starkov? 

— Foarte mult, am minţit eu. 

— Ce bine îmi pare, a spus el. Dar sper că îţi vei hrăni nu doar 
mintea, ci şi sufletul. Eu sunt călăuză spirituală pentru toţi cei care 
locuiesc între zidurile palatului. Dacă vei fi vreodată îngrijorată sau 
în suferință, sper că nu vei ezita să vii la mine. 

— Am să vin, am spus eu. Fără îndoială. 

— Bine, bine, a zâmbit el, dând la iveală o gură cu dinţi înghesuiți 
şi gălbui, cu gingiile vineţii, ca de lup. Vreau să fim prieteni. E foarte 
important să fim prieteni. 

— Bineînţeles. 

— Aş fi încântat dacă ai accepta un dar de la mine, a spus el, apoi 
a vârât o mână între faldurile veşmintelor sale închise la culoare şi a 
scos o cărțulie legată în piele roşie. 

Cum de putea să sune atât de înfiorător vocea unui om care îţi 
oferea un dar? 

Fără tragere de inimă, m-am aplecat în faţă şi am luat cartea din 
mâna lui lungă, cu vene albastre. Pe copertă, titlul era imprimat în 

relief cu litere aurite: Istorii Sankt'ya. 

— Viețile sfinților? 

A încuviințat din cap: 

— Pe vremuri, toţi copiii Grisha primeau această cărțulie când 
veneau să facă şcoala la Micul Palat. 

— Mulţumesc, am spus eu cu un aer nedumerit. 

— Ţăranii îşi iubesc sfinţii. Tânjesc după miraculos. Şi totuşi, nu-i 
iubesc pe Grisha. De ce crezi? 

— Nu m-am gândit la asta, am răspuns eu. 

Am deschis cartea. Cineva îmi scrisese numele pe interiorul 
copertei. Am dat câteva pagini. Sfântul Petyr din Brevno. Sfântul Ilya în 
lanțuri. Sfânta Lizabeta. Fiecare capitol începea cu o pagină de 
ilustraţii frumoase, realizate în cerneluri colorate. 

— Eu cred că nu-i iubesc pe Grisha pentru că aceştia nu suferă aşa 
cum suferă sfinţii, aşa cum suferă oamenii de rând. 

— Poate, am răspuns eu cu un aer absent. 

— Dar tu ai suferit, nu-i aşa, Alina Starkov? Şi cred că... da, vei 
mai suferi. 

Am ridicat capul brusc. Am crezut că mă ameninţă, dar ochii lui 
erau plini de o simpatie ciudată, mai înfricoşătoare decât expresia lui 
dinainte. 

M-am uitat iarăşi la cărţulia din poala mea. Degetul meu se oprise 
la o ilustrație care înfăţişa moartea Sfintei Lizabeta — fusese 
sfârtecată prin tragerea cu patru cai pe un câmp de trandafiri. Am 
închis repede cartea şi m-am ridicat în picioare. 

— Trebuie să plec. 

Aparatul s-a ridicat şi, preţ de o clipă, am crezut că va încerca să 
mă oprească: 

— Nu-ţi place darul. 

— Ba da. E foarte frumos. Mulţumesc, am bâiguit eu. Dar nu 
vreau să întârzii. 

Am ieşit în grabă pe uşile bibliotecii şi n-am răsuflat uşurată decât 
după ce am ajuns în camera mea. Am aruncat cărțulia cu sfinţi în 

sertarul dejos al măsuţei de toaletă, pe care l-am închis cu zgomot. 

Ce voia Aparatul de la mine? Oare vorbele sale se voiau a fi o 
ameninţare? Sau un fel de avertisment? 

Am inspirat adânc, simţindu-mă copleşită de un val de oboseală 
şi confuzie. Îmi era dor de ritmul lent din Cortul Documentelor, de 
monotonia plăcută a vieţii mele de cartografă, când tot ce se cerea de 
la mine era să fac nişte desene şi să păstrez curăţenia pe masa de 
lucru. Îmi era dor de mirosul familiar al hârtiei şi cernelurilor. Şi, 
mai ales, îmi era dor de Mal. 

Îi scrisesem în fiecare săptămână pe adresa regimentului nostru, 
dar nu primisem niciun răspuns de la el. Ştiam că poşta nu era 
tocmai sigură şi că unitatea lui poate plecase de lângă Falie, fiind 
staționată acum în Ravka de Vest, dar tot speram să primesc veşti de 
la el cât mai repede. Renunţasem la ideea de a-l primi în vizită la 
Micul Palat. Oricât de mult mi-ar fi lipsit, nu puteam suporta gândul 
ca Malsă afle că mă adaptasem la noua mea viaţa la fel de bine ca la 
cea veche. 

În fiecare seară, când urcam treptele ce duceau la camera mea 
după încă o zi inutilă şi chinuitoare, îmi închipuiam scrisoarea care 
ar fi putut să mă aştepte pe măsuţa de toaletă şi iuțeam pasul. Dar 
zilele treceau şi nu primeam nicio scrisoare. 

La fel şi în seara aceea: nu era nimic pe măsuţă. 

— Unde eşti, Mal? am zis în şoaptă, trecându-mi mâna peste 
tăblia goală. 

Dar nu avea cine să-mi răspundă. 

Capitolul 11 


Lucrurile s-au înrăutățit tocmai când mă gândeam că mai rău de 
atât n-avea cum să-mi meargă. 

Luam micul dejun în sala boltită şi, la un moment dat, s-au 
deschis uşile principale şi a intrat un grup de Grisha pe care nu-i 
cunoşteam. Nu le-am dat multă atenţie. La Micul Palat întotdeauna 
veneau şi plecau Grisha din serviciul Întunecatului, uneori ca să se 
refacă după răni căpătate pe frontul de nord sau de sud, alteori în 
permisie. 

Apoi Nadia a rămas cu gura căscată. 

— Oh, nu, a oftat Marie. 

Am ridicat privirea şi mi s-a pus un nod în stomac când am 
recunoscut-o pe fata cu păr ca pana corbului care se uitase fascinată 
după Mal atunci când ne apropiam de Kribirsk. 

— Cine e? am întrebat eu în şoaptă, în timp ce tânăra înainta 
însoţită de ceilalţi Grisha, salutând în stânga şi în dreapta, umplând 
sala cu râsul ei strident. 

— Zoya, a bombănit Marie. La şcoală era cu un an mai mare decât 
noi. Şi e îngrozitoare. 

— Îşi închipuie că e mai bună decât toată lumea, a adăugat Nadia. 

Am ridicat din sprâncene. Dacă păcatul Zoyei era snobismul, 
atunci nu Marie şi Nadia erau cele mai în măsură s-o judece din 
cauza asta. 

Marie a oftat: 

— Partea cea mai rea e că, într-un fel, are dreptate. E o Furtunoasă 
extraordinar de puternică, o luptătoare nemaipomenită şi... uite cât 
de bine arată. 

M-am uitat la broderiile argintii de la mânecile Zoyei, la 

strălucirea perfectă a părului său de abanos şi la ochii ei mari şi 
albaştri, mărginiţi de gene incredibil de negre. Era aproape la fel de 
frumoasă ca Genya. M-am gândit la Mal şi am simţit un junghi de 
gelozie pură. Dar apoi mi-am dat seama că şi Zoya fusese staționată 
lângă Falie. Poate că ea şi Mal se întâlniseră... poate ştia dacă mai era 
acolo, dacă era teafăr. Mi-am dat farfuria la o parte. Ideea de a o 
întreba pe Zoya despre Mal mă scârbea un pic. 

Ca şi când mi-ar fi simţit privirea, Zoya şi-a întrerupt conversaţia 
cu un Corporalki care o privea cu un aer plin de venerație şi s-a 
apropiat de masa Invocatorilor. 

— Marie! Nadia! Ce mai faceţi? le-a întrebat ea. 

Amândouă s-au ridicat în picioare să o îmbrăţişeze, având pe chip 
nişte uriaşe zâmbete false. 

— Arăţi superb, Zoya! a întâmpinat-o Marie cu efuziune. Ce mai 
faci? 

— Ne-a fost aşa dor de tine! a chițăit Nadia. 

— Şi mie mi-a fost dor de voi, a zis Zoya. Ce bine îmi pare că 
m-am întors la Micul Palat! Nu vă puteți închipui câte treburi mi-a 
încredinţat Întunecatul. Dar sunt nepoliticoasă. Nu cred că am făcut 
cunoştinţă cu prietena voastră. 

— Ah! a exclamat Marie. Ce rău îmi pare. Ea e Alina Starkov. 
Invocatoarea Soarelui, a adăugat cu un pic de mândrie. 

M-am ridicat în picioare cu un aer stânjenit, iar Zoya m-a luat 
imediat în braţe: 

— E o mare onoare să fac în sfârșit cunoştinţă cu Invocatoarea 
Soarelui, a spus ea cu glas tare, dar, în timp ce mă îmbrăţişa, mi-a 
şoptit la ureche: Puţi a Keramzin. 

M-am încordat toată, iar ea mi-a dat drumul, afişând un zâmbet 
pe buzele ei perfecte. 

— Ne vedem mai încolo, a zis ea, salutându-ne uşor cu mâna. 
Abia aştept să fac o baie. 

Şi a ieşit din sală pe uşile duble care duceau spre dormitoare. 

Am rămas nemişcată, uluită, simțind că-mi ard obrajii. Aveam 

impresia că toată lumea se uită la mine, dar nimeni altcineva nu 
părea să fi auzit ce spusese Zoya. 

Vorbele ei m-au însoţit tot restul zilei, pe durata unei noi lecţii 
ratate cu Baghra şi a unui prânz interminabil, de-a lungul căruia 
Zoya a vorbit ca o moară hodorogită despre călătoria de la Kribirsk, 
despre starea localităţilor de la marginea Faliei şi despre 
nemaipomenitele xilogravuri lubok pe care le văzuse în una dintre 
aşezările ţăranilor. Poate că totul era doar în imaginaţia mea, dar mi 
se părea că ori de câte ori rostea cuvântul „ţăran” se uita direct la 
mine. În timp ce vorbea, lumina i se reflecta în brăţara grea de argint 
pe care o purta la o mână. Am observat că în ea erau încastrate 
bucăţi de os. Un amplificator, mi-am spus în sinea mea. 

Situaţia a devenit din rea îngrozitoare atunci când Zoya şi-a făcut 
apariţia la antrenamentele noastre de luptă. Botkin a luat-o în braţe, 
a sărutat-o pe amândoi obrajii, apoi s-au plimbat un pic împreună, 
discutând în shu. Oare era vreun lucru pe care fata asta să nu-l poată 
face? 

Venise cu prietena ei cu bucle castanii, pe care o ţineam minte din 
cortul Grisha, şi au început amândouă să şuşotească şi să 
chicotească, în timp ce eu mă chinuiam să fac exerciţiile cu care îşi 
începea Botkin lecţiile. Când ne-am grupat pentru exerciţiile de box, 
n-am fost deloc surprinsă că Botkin m-a repartizat Zoyei. 

— E o elevă fruntaşă, a spus el cu un zâmbet mândru. O va ajuta 
pe mica fată. 

— Sunt sigură că Invocatoarea Soarelui nu are nevoie de ajutor, a 
răspuns Zoya cu un surâs plin de sine. 

M-am uitat la ea cu băgare de seamă. Nu-mi dădeam seama de ce 
mă ura atât de tare, dar mă săturasem până peste cap de atitudinea 
ei. 

Am luat poziţii de luptă, iar Botkin a dat semnalul de începere. 

Am reuşit să parez primul pumn al Zoyei, dar nu şi pe al doilea, 
care m-a izbit puternic în falcă, dându-mă un pas în spate. Mi-am 
scuturat capul, străduindu-mă să-mi revin. 

A făcut nişte fente în fata mea şi a încercat să-mi dea un pumn în 
coaste, dar probabil că în ultimele săptămâni o parte din 
instrucțiunile lui Botkin se prinseseră de mine, căci am reuşit o 
eschivă, iar lovitura m-a ratat. 

Şi-a ridicat umerii şi a făcut un pas în lateral. Am văzut cu coada 
ochiului că ceilalţi Invocatori îşi încetaseră exerciţiile şi se uitau la 
noi. 

Dar n-ar fi trebuit să mă las distrasă, pentru că am încasat 
următorul pumn al Zoyei direct în burtă. Mi s-a tăiat respirația, iar 
ea a continuat cu o lovitură de cot, pe care am reuşit s-o evit mai 
mult graţie norocului, decât abilităţilor mele. 

Zoya a profitat de avantaj şi s-a năpustit spre mine. Asta a fost 
greşeala ei. Eram lentă şi nu aveam putere, dar Botkin mă învățase 
cum să mă folosesc de puterea adversarului. 

Am făcut un pas în lateral, iar când Zoya a ajuns lângă mine, i-am 
agățat glezna cu piciorul, culcând-o la pământ. 

Ceilalţi Invocatori au izbucnit în aplauze. Dar n-am avut timp să 
mă bucur de victoria mea, pentru că Zoya s-a ridicat în picioare cu 
un aer furios, despicând aerul cu pumnul. M-am simţit ridicată de la 
pământ şi proiectată în spate, izbindu-mă de peretele de lemn al sălii 
de antrenament. Am auzit trosnind ceva şi am alunecat pe podea cu 
respiraţia tăiată. 

— Zoya! a urlat Botkin. Nu-ţi folosi puterile. Nu în sălile de 
antrenament. Niciodată în sălile de antrenament! 

Ca prin vis, i-am văzut pe ceilalţi Invocatori strângându-se în 
jurul meu şi l-am auzit pe Botkin chemând un Vindecător. 

— N-am nimic, am încercat eu să spun, dar nu mai aveam suflu. 

Zăceam pe pământul bătătorit, gâfâind uşor, şi de fiecare dată 
când încercam să inspir mai adânc, simțeam un junghi puternic în 
partea stângă a trunchiului. În cele din urmă, a sosit un grup de 
servitori, iar când m-au întins pe targă, am leşinat. 

Când au venit să mă viziteze la infirmerie, Marie şi Nadia mi-au 
povestit ce se întâmplase după aceea. Un Vindecător mi-a încetinit 

bătăile inimii până am căzut într-un somn adânc, apoi mi-a vindecat 
coasta ruptă şi vânătăile pricinuite de Zoya. 

— lar Botkin e furios! a exclamat Marie. Nu l-am văzut niciodată 
atât de furios. A dat-o afară din sala de antrenament. Am crezut că o 
să-i şi dea vreo două. 

— Ivo mi-a spus că lvan a dus-o la sala de consiliu a 
Întunecatului, iar când s-a întors de acolo, Zoya plângea. 

Ce bine, mi-am spus în sinea mea cu satisfacţie. Dar când m-am 
gândit la mine zăcând pe podeaua de pământ, m-a copleşit un val 
fierbinte de ruşine. 

— De ce a făcut una ca asta? am întrebat eu, încercând să mă ridic 
în capul oaselor. 

Multă lume mă ignora sau mă desconsidera, dar Zoya părea să 
mă urască. 

Marie şi Nadia s-au uitat la mine cu gura căscată, ca şi când aş fi 
încasat o lovitură la cap, nu la coaste. 

— Pentru că e geloasă! a zis Nadia. 

— Pe mine? am spus eu cu un aer surprins. 

Marie a dat ochii peste cap: 

— Nu suportă ideea ca cineva să fie favoritul Întunecatului. 

Am izbucnit în râs, dar m-am crispat imediat din pricina 
junghiului din coaste: 

— Nu cred că sunt favorita lui. 

— Bineînţeles că eşti. Într-adevăr, Zoya e puternică, dar e doar o 
Furtunoasă. Tu, în schimb, eşti Invocatoarea Soarelui. 

Nadia s-a înroşit când a spus asta, şi mi-am dat seama că unda de 
invidie din glasul ei nu era doar în imaginaţia mea. Oare cât de 
profundă era acea invidie? Marie şi Nadia vorbeau ca şi când ar fi 
urât-o pe Zoya, dar zâmbeau când se întâlneau cu ea. Oare ce spun 
despre mine când nu sunt de față? m-am întrebat în sinea mea. 

— Poate o degradează! a chicotit Marie. 

— Poate o trimite în Tsibeya! a jubilat Nadia. 

Din semiîntunericul infirmeriei a apărut un Vindecător care le-a 

cerut să facă linişte şi să mă lase singură. Marie şi Nadia au plecat, 
dar mi-au promis că mă vor vizita şi a doua zi. 

Apoi m-a furat somnul, iar când m-am trezit după câteva ore, deja 
era întuneric în infirmerie. Încăperea era învăluită într-o tăcere 
sinistră, celelalte paturi erau libere, şi nu se auzea decât ticăitul unui 
ceas. 

M-am ridicat. Încă mai aveam dureri, dar n-aş fi zis că îmi 
rupsesem o coastă cu doar câteva ore înainte. 

Aveam gura uscată şi simțeam că mă paşte o migrenă. M-am dat 
jos din pat şi mi-am tumat un pahar de apă din carafa de pe 
noptieră. Apoi am deschis fereastra şi am inspirat adânc aerul nopții. 

— Alina Starkov. 

Am tresărit şi m-am răsucit pe călcâie. 

— Cine-i acolo? am zis eu cu respiraţia tăiată. 

Aparatul şi-a făcut simțită prezența din umbra de lângă uşă. 

— Te-am speriat? m-a întrebat el. 

— Un pic, am recunoscut eu. 

Oare de câtă vreme se afla acolo? Mă urmărise în timp ce 
dormeam? 

S-a apropiat fără zgomot de mine, ca şi când ar fi plutit, târându-şi 
veşmintele ponosite pe podea. Fără să vreau, am făcut un pas în 
spate. 

— Mi-a părut tare rău când am auzit că ai fost rănită, a spus el. 
Întunecatul ar trebui să fie mai atent când îşi alege subordonații. 

— Mă simt bine. 

— Serios? a zis el, privindu-mă în lumina lunii. Nu arăţi tocmai 
bine, Alina Starkov. Şi e esenţial să fii sănătoasă. 

— Sunt doar un pic obosită. 

Aparatul s-a apropiat mai mult de mine şi am simţit că mă 
învăluie izul lui specific: un amestec ciudat de tămâie, mucegai şi 
miros de pământ proaspăt săpat. Mi-am amintit de cimitirul de la 
Keramzin, de pietrele funerare strâmbe şi de ţărăncile care plângeau 
lângă mormintele noi. Brusc, am devenit foarte conştientă că 

infirmeria era pustie. Oare Vindecătorul Corporalki încă mai era 
prin preajmă? Sau cumva plecase după un pahar de kvas şi un pat 
cald? 

— Ştiai că în unele sate de lângă graniţă au început să ridice altare 
închinate ţie? a zis Aparatul cu glas scăzut. 

— Poftim? 

— Oh, da. Oamenii sunt însetaţi după speranţă, iar pictorii de 
icoane câştigă bani frumoşi mulţumită ţie. 

— Dar nu-s o sfântă! 

— E o binecuvântare, Alina Starkov. O blagoslovenie. 

A mai făcut un pas spre mine, iar acum îi vedeam limpede barba 
neagră şi încâlcită, în care îi luceau dinţii înghesuiți şi pătaţi. 

— Ai devenit periculoasă şi vei deveni din ce în ce mai 
periculoasă. 

— Eu? am zis în şoaptă. Pentru cine? 

— Există ceva mai puternic decât orice armată. Ceva atât de 
puternic, încât poate să răstoarne regi, ba chiar şi Întunecaţi. Ştii care 
este acest lucru? 

Am clătinat din cap, îndepărtându-mă un pic de el. 

— Credința, a murmurat el, cu o expresie sălbatică în ochii săi 
negri. Credinţa. 

Aparatul a întins mâna spre mine, iar eu m-am dat în spate şi 
m-am lovit de noptieră, răsturnând paharul de apă, care s-a spart 
zgomotos de podea. Pe hol s-au auzit paşi grăbiţi apropiindu-se de 
noi. Aparatul s-a îndepărtat de mine, dispărând în întuneric. 

Uşa s-a izbit de perete, iar Vindecătorul a intrat în fugă, cu kefta 
roşie fluturând în urma sa: 

— Te simţi bine? 

Am deschis gura, fără să ştiu ce să spun. Dar Aparatul deja se 
strecurase fără zgomot afară din cameră. 

— Îmi... îmi pare rău. Am spart un pahar. 

Vindecătorul a chemat un servitor să adune cioburile, apoi m-a 
aşezat în pat şi m-a sfătuit să mă odihnesc. Dar imediat după ce a 

plecat, m-am ridicat în capul oaselor şi am aprins lampa de pe 
noptieră. 

Îmi tremurau mâinile. Voiam să alung din minte spusele 
Aparatului ca pe nişte absurdităţi, dar nu puteam. Nu, dacă era 
adevărat că oamenii chiar se rugau Invocatoarei Soarelui, nu, dacă se 
aşteptau să-i salvez. Mi-am amintit vorbele teribile ale Întunecatului 
din noaptea petrecută sub acoperişul rupt al şopronului. Epoca 
puterii Grisha se apropie de sfârşit. Mi-am amintit de volcre, de vieţile 
curmate în Falia Umbrei. O Ravka divizată nu va supravietui în noua 
epocă. Nu-l dezamă geam doar pe Întunecatul sau pe Baghra, sau pe 
mine însămi. Dezamăgeam întreaga Ravkă. 


A doua zi dimineață, când a venit Genya, i-am povestit vizita 
Aparatului, dar nu s-a arătat îngrijorată de ce-mi spusese sau de 
comportamentul lui ciudat. 

— E înfricoşător, a recunoscut ea, dar inofensiv. 

— Nu e inofensiv. Ar fi trebuit să-l vezi. Părea complet nebun. 

— E doar un preot. 

— Dar de cea venit să mă vadă? 

Genya a ridicat din umeri: 

— Poate că regele i-a cerut să se roage pentru tine? 

— În noaptea asta nu mai stau aici. Vreau să dorm în camera mea. 
Cu ușa încuiată. 

Genya s-a uitat prin infirmeria pustie şi a scos un oftat: 

— Mda, cu asta sunt de acord. Nici eu n-aş vrea să stau aici. 

Apoi s-a uitat cu atenţie la mine. 

— Arăţi îngrozitor, a spus ea cu obişnuitul său tact. Mă laşi să te 
aranjez un pic? 

— Nu. 

— Măcar să-ţi şterg cearcănele. 

— Nu! m-am încăpățânat eu. Dar am nevoie de o favoare. 

— Să-mi aduc trusa? m-a întrebat ea cu nerăbdare. 

— Nu genul ăla de favoare, m-am încruntat eu. Un prieten al meu 

a fost rănit în Falie. l-am... scris, dar nu-s sigură că scrisorile mele 
ajung la el. 

Am simţit că mă îmbujorez şi am continuat repede: 

— Poţi să afli dacă e teafăr şi unde e staționat regimentul lui? Nu 
ştiu pe cine altcineva să întreb, şi întrucât tu eşti tot timpul la Marele 
Palat, m-am gândit că ai putea să mă ajuţi. 

— Bineînţeles, dar... te-ai uitat pe lista cu victime? 

Am încuviinţat din cap, simțind cum mi se pune un nod în gât. 
Genya s-a dus să caute o hârtie şi un toc, să-i notez numele lui Mal. 

Am oftat şi m-am frecat la ochi. Nu ştiam cum să interpretez 
tăcerea lui Mal. Verificam lista cu victime în fiecare săptămână, cu 
noduri în stomac şi cu inima bătându-mi nebuneşte, îngrozită că aş 
putea să dau peste numele lui. Şi în fiecare săptămână le 
mulțumeam tuturor sfinților că Mal era în viaţă şi teafăr, cu toate că 
nu se sinchisea să-mi scrie. 

Oare acesta era adevărul? Am simţit că mi se strânge inima. Poate 
Mal era bucuros că plecasem, bucuros că se eliberase de vechi 
prietenii şi obligații. Sau poate că zace într-un spital cine ştie pe unde, iar 
tu eşti o copilă răsfăţată, m-am mustrat în sinea mea. 

Genya s-a întors, iar eu i-am notat numele lui Mal, regimentul şi 
unitatea din care făcea parte. A împăturit foaia şi a vârât-o în mâneca 
keftei. 

— Mersi, am spus eu cu glas sugrumat. 

— Sunt sigură că e teafăr, a spus ea, strângându-mă uşor de mână. 
Acuma, întinde-te pe spate, să-ţi scot cearcănele. 

— Genya! 

— Întinde-te pe spate, altminteri poţi să-ţi iei adio de la mica ta 
favoare. 

Am rămas cu gura deschisă: 

— Eşti o profitoare. 

— Sunt minunată. 

M-am încruntat la ea, apoi m-am trântit pe perne. 

După ce a plecat Genya, am cerut să mă întorc în camera mea. 

Vindecătorul n-a fost încântat de idee, dar am insistat. Durerile 
dispăruseră aproape complet şi nici nu mă gândeam să petrec încă o 
noapte în infirmeria pustie. 

Când m-am întors în camera mea, am făcut o baie şi am încercat 
să citesc dintr-o carte de teorie Grisha. Dar nu mă puteam concentra. 
Mă îngrozea gândul de a mă întoarce la cursuri a doua zi şi mă 
îngrozea perspectiva unei noi lecţii inutile cu Baghra. 

Privirile insistente şi bârfele pe seama mea se mai domoliseră de 
când ajunsesem la Micul Palat, dar eram sigură că lupta mea cu Zoya 
avea să le stârnească din nou. 

Când m-am ridicat în picioare şi mi-am întins mădularele, m-am 
văzut în oglinda măsuţei de toaletă. M-am apropiat de ea şi mi-am 
studiat faţa. 

Cearcănele dispăruseră cu totul, dar ştiam că aveau să reapară în 
câteva zile. Şi dispariţia lor nu-mi schimbase deloc înfăţişarea. 
Arătam ca de obicei: obosită, costelivă, bolnăvicioasă. Nu ca o Grisha 
adevărată. Puterea se afla undeva în adâncul meu, dar nu puteam 
ajunge la ea şi nu ştiam de ce. De ce eram diferită? De ce durase atât 
de mult timp ca puterea mea să iasă la iveală? Şi de ce nu puteam s-o 
invoc singură? 

Vedeam reflectate în oglindă draperiile groase şi aurii, pereţii 
minunat zugrăviți, focul strălucind în soba de teracotă. Zoya era 
îngrozitoare, dar avea dreptate. Nu aparțineam acestei lumi 
minunate, şi, dacă nu găseam un mijloc de a-mi folosi puterea, nici 
nu aveam să fac parte vreodată din ea. 

Capitolul 12 


Dimineaţa următoare n-a fost atât de rea pe cât mă aşteptam. 
Când am ajuns în sala mare, Zoya deja era acolo. Stătea singură la un 
capăt al mesei Invocatorilor şi mânca în tăcere. N-a ridicat privirea 
când Marie şi Nadia m-au salutat cu entuziasm, iar eu am făcut tot 
posibilul să n-o iau în seamă. 

Am savurat fiecare pas al drumului până la lac. Soarele era 
strălucitor, aerul rece îmi mângâia obrajii, şi nu aveam niciun chef să 
intru în căsuţa întunecată şi sufocantă a Baghrăi. Dar când am urcat 
treptele din faţa uşii ei, am auzit voci ridicate. 

Am şovăit o clipă, apoi am ciocănit uşor. Vocile s-au întrerupt 
imediat şi, după o clipă, am deschis uşa şi am aruncat o privire 
înăuntru. Cu o mină furioasă, Întunecatul stătea lângă soba de 
teracotă a Baghrăi. 

— Scuze, am spus eu, şi am dat să închid uşa. 

— Intră, a pufnit Baghra, că iese căldura. 

După ce am intrat şi am închis uşa, Întunecatul a făcut o mică 
plecăciune şi m-a întrebat: 

— Cum te simţi, Alina? 

— Bine, am bâiguit eu. 

— Se simte bine! a răbufnit Baghra. Se simte bine! Nu poate 
lumina nici măcar un hol, dar se simte bine. 

M-am crispat toată şi mi-am dorit să dispar de pe fata 
pământului. 

Spre surprinderea mea, Întunecatul a spus: 

— Las-o în pace. 

Baghra a mijit ochii: 

— Ai vrea tu. 

Întunecatul a oftat cu un aer exasperat, trecându-şi mâinile prin 
părul negru. Când s-a întors spre mine, avea un zâmbet trist pe buze, 
iar părul îi era ciufulit în toate direcțiile. 

— Baghra are propriul ei fel de a face lucrurile, mi-a spus el. 

— Nu mă lua de sus, băiete! a pocnit vocea ei ca un bici. 

Spre uimirea mea, Întunecatul s-a îndreptat de spate şi s-a 
încruntat ca şi când şi-ar fi dat seama că exagerase. 

— Nu mă muştrului, bătrâno, a zis el cu glas scăzut şi 
ameninţător. 

În încăpere s-a revărsat un nou val de furie. Peste ce nimerisem? 
Voiam să mă strecor pe uşă şi să-i las să termine cearta pe care o 
întrerupsesem, dar vocea Baghrăi a răbufnit din nou: 

— Băiatul vrea să-ţi facă rost de un amplificator. Ce părere ai de 
asta, fata mea? 

Mi se părea atât de ciudat ca Întunecatului să i se spună „băiatul”, 
încât mi-a luat câteva clipe să înţeleg la cine se referea. Dar după ce 
am înțeles, m-am simţit uşurată şi plină de speranță. Un 
amplificator! De ce nu mă gândisem la asta mai înainte? Şi de ce nu 
se gândiseră ei mai înainte? Baghra şi Întunecatul mă puteau ajuta 
să-mi chem puterea pentru că erau amplificatori vii, aşa că de ce să 
nu am şi eu un amplificator, ca ghearele de urs ale lui Ivan sau colţul 
de focă pe care îl văzusem atârnând la gâtul Mariei. 

— Mi se pare o idee minunată! am exclamat eu mai tare decât 
mi-aş fi dorit. 

Baghra a scos un zgomot scârbit. 

Întunecatul i-a aruncat o privire tăioasă, apoi s-a întors spre mine: 

— Alina, ai auzit vreodată de turma Morozovei? 

— Bineînţeles că a auzit. A auzit chiar şi de unicorni şi de dragonii 
din Shu Han, a zis Baghra pe un ton bațjocoritor. 

Pe chipul Întunecatului a apărut o umbră de furie, dar s-a stăpânit 
şi m-a întrebat politicos: 

— Pot să stau un pic de vorbă cu tine, Alina? 

— Bineînţeles, am bâiguit eu. 

Baghra a pufnit din nou, dar Întunecatul n-a băgat-o în seamă, ci 
m-am luat pe după umeri şi m-a condus afară din căsuţa de piatră, 
închizând uşa cu putere în urma lui. După ce am făcut câţiva paşi pe 
alee, a oftat din rărunchi, trecându-şi iarăşi mâinile prin păr. 

— Ce femeie, a mormăit el. 

N-am putut să nu râd. 

— Ce-i? a întrebat el cu băgare de seamă. 

— Nu v-am văzut niciodată atât de... enervat. 

— Ăsta e efectul Baghrăi asupra oamenilor. 

— A fost şi profesoara domniei voastre? 

Trăsăturile i s-au întunecat preţ de o clipă. 

— Da, a spus el. Şi ce ştii despre turma Morozovei? 

Mi-am muşcat buza: 

— Doar, mă rog, ce ştie toată lumea... 

A oftat: 

— Doar poveşti pentru copii? 

Am ridicat din umeri cu un aer spăsit. 

— Nu-i nimic, m-a liniştit el. Ce-ţi aminteşti din poveşti? 

Mi-am amintit vocea Anei Kuya răsunând în dormitoare până 
târziu în noapte. 

— Era o turmă de cerbi albi, făpturi miraculoase care apăreau 
doar în amurg. 

— Nu sunt mai miraculoase decât noi. Dar sunt străvechi şi foarte 
puternice. 

— Şi chiar există? am întrebat eu cu un aer sceptic. 

Dar nu i-am spus că nu mă simţisem miraculoasă sau puternică în 
ultima vreme. 

— Eu aşa cred. 

— Dar Baghra e de altă părere. 

— Ideile mele i se par mai tot timpul ridicole. Ce îţi mai aminteşti 
din poveşti? 

— Păi, am zis eu râzând, în poveştile Anei Kuya, cerbii aceştia 
puteau vorbi, iar dacă un vânător prindea unul, dar îi cruța viaţa, 

cerbul îi îndeplinea o dorinţă. 

A râs şi el. Era prima oară când îl auzeam râzând — un sunet grav 
şi plăcut, ce străbătea unduind aerul. 

— Ei bine, partea asta sigur nu este adevărată. 

— Dar restul? 

— Regii şi Întunecaţii caută de secole turma Morozovei. Vânătorii 
mei susţin că au dat de urmele cerbilor, deşi nu i-au văzut niciodată 
cu ochii lor. 

— Şi îi credeţi? 

Privirea lui de culoarea gresiei era fermă şi rece: 

— Oamenii mei nu mă mint. 

Am simţit un fior pe şira spinării. Ştiind ce putea face Întunecatul, 
nici eu n-aş fi fost tentată să-l mint. 

— Am înţeles, am spus eu cu un aer stânjenit. 

— Dacă reuşeşte cineva să prindă cerbul cel mai mândru din 
turma Morozovei, îi poate transforma corniţele în amplificator. 

Întunecatul a întins mâna şi m-a bătut uşor peste clavicule — chiar 
şi acea scurtă atingere era suficientă pentru a-mi împrăştia în trup un 
val de siguranţă. 

— Un colier? am întrebat eu, încercând să mi-l imaginez şi 
simțind în continuare loviturile degetelor sale la baza gâtului. 

A încuviințat din cap: 

— Cel mai puternic amplificator din câte se cunosc. 

Am rămas cu gura căscată: 

— Şi vreți să mi-l daţi mie? 

Iarăşi a încuviințat din cap. 

— Dar n-ar fi mai uşor pentru mine să fac rost de o gheară sau un 
dinte... nu ştiu, orice altceva? 

A clătinat din cap: 

— Dacă sperăm să distrugem Falia, avem nevoie de puterea 
cerbului. 

— Dar poate dacă aş avea un amplificator cu care să exersez... 

— Doar ştii că nu merge aşa. 

— Ştiu? 

S-a încruntat: 

— Nu ai citit cărţile de teorie? 

l-am aruncat o privire şi am spus: 

— E multă teorie. 

Spre surprinderea mea, Întunecatul a zâmbit: 

— Am uitat că toate astea sunt încă noi pentru tine. 

— Ei bine, eu n-am uitat. 

— E chiar aşa de greu? 

Am simţit că mi se pune un nod în gât, ceea ce mi se părea 
stânjenitor, aşa că m-am străduit să-l înghit: 

— Probabil Baghra v-a spus că nu pot invoca nici măcar o rază de 
soare prin propriile mele forţe. 

— În cele din urmă, o să reuşeşti, Alina. Nu-mi fac griji. 

— Nu? 

— Nu. Şi chiar dacă mi-aş face griji, după ce punem mâna pe cerb, 
n-o să mai conteze. 

Am simţit un val de enervare. Dacă un amplificator m-ar fi putut 
ajuta să devin o Grisha adevărată, atunci nu voiam să aştept nişte 
coarne mitice. Voiam un amplificator adevărat. Acum. 

— Din moment ce nimeni n-a găsit turma Morozovei până acum, 
ce vă face să credeţi că o veţi găsi acum? am întrebat eu. 

— Pentru că aşa au fost sortite lucrurile. Acest cerb ţi-a fost sortit 
ţie, Alina. O simt. 

S-a uitat la mine. Părul încă îi era ciufulit şi, în lumina intensă a 
dimineţii, era mai frumos şi mai uman decât îl văzusem vreodată. 

— Cred că îţi cer să ai încredere în mine, a spus el. 

Ce era să-i răspund? Nu prea aveam de ales. Dacă Întunecatul 
voia să am răbdare, trebuia să am răbdare. 

— Bine, am spus eu în cele din urmă. Dar grăbiţi lucrurile. 

A râs iarăşi, iar eu am simţit că mi se strecoară pe obraji o 
îmbujorare plăcută. Apoi expresia lui a redevenit serioasă. 

— Te-am aşteptat multă vreme, Alina, a spus el. Tu şi cu mine 

vom schimba lumea. 

Am râs nervos: 

— Nu sunt genul care schimbă lumea. 

— Aşteaptă şi ai să vezi, a zis el blând, iar când s-a uitat la mine cu 
ochii lui cenuşii, ca de cuarț, inima a început să-mi bată un pic mai 
tare. 

Am crezut că vrea să-mi mai spună ceva, dar a făcut brusc un pas 
în spate, iar pe chip i s-a aşternut un aer preocupat: 

— Succes la lecţii. 

A făcut o mică plecăciune, apoi s-a răsucit pe călcâie şi a pornit 
spre malul lacului. Dar după ce a făcut câţiva paşi, s-a întors iarăşi 
spre mine. 

— Alina, cât priveşte povestea cu cerbul... 

— Da? 

— Te rog s-o păstrezi pentru tine. Multă lume crede că e doar o 
poveste pentru copii, şi n-aş vrea să par un caraghios. 

— N-am să spun nimic, am promis eu. 

A dat uşor din cap şi, fără să mai spună nimic, s-a îndepărtat. 
L-am urmărit cu privirea. Eram un pic ameţită, dar nu-mi dădeam 
seama de ce. 

Când m-am uitat spre căsuţa de piatră, am văzut-o pe Baghra în 
prag, aşteptându-mă. Nu ştiu de ce, dar m-am înroşit. 

— Hm, a pufnit ea, apoi mi-a întors şi ea spatele. 


După conversaţia cu Întunecatul, am dat fuga la bibliotecă. În 
niciuna dintre cărţile mele de teorie nu se vorbea despre cerbul 
pomenit de el, dar am găsit o menţiune a Ilyei Morozova, una dintre 
primele şi cele mai puternice Grisha. 

Şi am găsit multe lucruri despre amplificatoare. Cărţile spuneau 
foarte limpede că un Grisha putea avea un singur amplificator de-a 
lungul vieţii şi că, după ce un Grisha intra în posesia unui 
amplificator, acesta nu mai putea fi posedat de nimeni altcineva: 
Grisha pune stăpânire pe amplificator, la fel cum amplificatorul pune 


143 


stăpânire pe Grisha. După ce îl obține, nu mai poate avea altul. 
Asemănătorul cheamă asemănătorul, şi între ei se Stabileşte o legătură 
strânsă. 

Motivul nu-mi era foarte limpede, dar părea să aibă legătură cu 
limitarea puterii Grisha. 

Calul are viteză. Ursul are putere. Pasărea are aripi. Nicio făptură nu are 
toate aceste daruri, şi astfel Lumea îşi păstrează echilibrul. Amplificatoarele 
sunt un mijloc de a păstra echilibrul, nu de a-l distruge, şi fiecare Grisha ar 
face bine să țină minte acest lucru, altminteri riscă să suporte consecintele. 

Un alt filosof spunea aşa: De ce un Grisha nu poate poseda decât un 
amplificator? Am să răspund la o altă întrebare în schimb: Ce este infinit? 
Universul şi lăcomia oamenilor. 

Stând sub cupola de sticlă a bibliotecii, mi-am amintit de Ereticul 
Negru. Întunecatul îmi spusese că Falia Umbrei apăruse din pricina 
lăcomiei strămoşului său. Oare la asta se refereau filosofii când 
vorbeau de consecinţe? Pentru prima oară, mi-a trecut prin minte că 
Falia era singurul loc în care Întunecatul devenea neputincios, în 
care puterile lui nu însemnau nimic. Urmaşii Ereticului Negru 
avuseseră de suferit din pricina ambiţiei lui. Şi totuşi, nu puteam să 
nu mă gândesc că Ravka fusese cea care plătise cu sânge pentru asta. 


În cele din urmă, toamna a făcut loc iernii şi vânturile reci au golit 
de frunze crengile copacilor din grădinile palatului. Şi totuşi, mesele 
noastre încă erau încărcate cu fructe şi flori proaspete, aduse din 
serele Grisha, care aveau o climă proprie. Dar prunele zemoase şi 
strugurii roşii nu reuşeau să-mi sporească pofta de mâncare. 

Credeam că discuţia cu Întunecatul avea să schimbe ceva în mine. 
Voiam să cred lucrurile pe care mi le spusese, iar în ziua aceea, când 
vorbiserăm pe malul lacului, aproape că le crezusem. Dar nu se 
schimbase nimic. În continuare nu-mi puteam chema puterea fără 
ajutorul Baghrăi. Tot nu devenisem o adevărată Grisha. 

Dar acum nu mai eram atât de necăjită din cauza asta. Întunecatul 
îmi ceruse să am încredere în el, iar dacă el credea că cerbul 


144 


Morozovei era răspunsul, atunci tot ce puteam să sper era că avea 
dreptate. Evitam în continuare să exersez cu ceilalţi Invocatori, dar 
de câteva ori m-am lăsat dusă la banya de Marie şi Nadia, ba chiar şi 
la un spectacol de balet ţinut în Marele Palat. Am mers până 
într-acolo, încât am lăsat-o pe Genya să-mi pună puţină culoare în 
obraji. 

Noua mea atitudine a înfuriat-o pe Baghra. 

— Acum nici măcar nu te mai străduieşti! a strigat ea. Aştepţi să 
vină să te salveze un cerb miraculos? Îţi aştepţi colierul din corniţe? 
Ai putea foarte bine să aştepţi ca un unicorn să-şi aşeze capul în 
poala ta, neroadă ce eşti. 

Când începea să mă muştruluiască, mă mulţumeam să ridic din 
umeri. Avea dreptate. Mă săturasem să tot încerc şi să dau greş. Nu 
eram ca ceilalți Grisha, şi sosise momentul să mă împac cu asta. În 
plus, părţii rebele din mine îi plăcea s-o scoată din sărite pe Baghra. 

Nu ştiam ce pedeapsă primise Zoya, dar cert e că mă ignora în 
continuare. Îi fusese interzis accesul în sălile de antrenament, şi 
auzisem că avea să se întoarcă la Kribirsk după balul de iarnă. Din 
când în când, o surprindeam uitându-se la mine cu un aer încruntat 
sau chicotind cu mâna la gură împreună cu micul ei grup de prietene 
Invocatoare, dar încercam să n-o iau în seamă. 

Şi totuşi, nu puteam scăpa de sentimentul că dădusem greş. A 
căzut şi prima ninsoare, iar a doua zi, când m-am trezit, am găsit o 
kefta nouă atârnată în cuierul de pe uşă. Era făcută din lână de un 
bleumarin-închis şi avea o glugă căptuşită cu blană aurie. Am luat-o 
pe mine, dar îmi era greu să nu mă simt ca o impostoare. 

După ce am ciugulit din micul dejun, am făcut obişnuitul drum 
către căsuţa de piatră a Baghrăi. Aleile acoperite cu pietriş, de pe 
care Inferni curăţaseră zăpada, străluceau în lumina slabă a soarelui 
de iarnă. Când mai aveam un pic şi ajungeam la lac, m-a prins din 
urmă o servitoare. 

Mi-a întins o hârtie împăturită, apoi s-a înclinat şi a făcut imediat 
cale întoarsă. Am recunoscut scrisul de mână al Genyei. 

Unitatea lui Malyen Oretsev este staționată de şase săptămâni la 
avanpostul Chemast din nordul Tsibeyei. În evidenta unității apare ca 
fiind sănătos. Îi poți scrie pe adresa regimentului. 

Ambasadorii din Kerch o asaltează cu daruri pe regină. Stridii şi pui 
de baltă păstrate la gheaţă (ce scârbos!), dar şi prăjituri cu migdale! Îti 
aduc câteva diseară. G 


Deci Mal era în Tsibeya. În viaţă, teafăr, departe de lupte. Şi 
probabil se îndeletnicea cu vânătoarea. 

Ar fi trebuit să fiu recunoscătoare. Ar fi trebuit să mă bucur. 

Îi poti scrie pe adresa regimentul ui. Îi scriam de luni de zile pe adresa 
regimentului. 

Mi-am amintit ultima scrisoare pe care i-o trimisesem. 

Dragă Mal, n-am mai primit veşti de la tine, deci presupun că ai făcut 
cunoştinţă cu o volcră şi te-ai însurat cu ea, iar acum trăieşti bine mersi în 
Falia Umbrei, unde n-ai nici lumină, nici hârtie să-mi scrii. Sau poate că 
noua ta mireasă ţi-a mâncat ambele mâini. 

Umplusem scrisoarea cu detalii despre Botkin, despre cățeluşul 
curios al reginei şi despre surprinzătoarea fascinaţie pe care o aveau 
Grisha faţă de obiceiurile ţăranilor. Îi povestisem despre frumoasa 
Genya, despre clădirile de pe malul lacului şi minunata cupolă de 
sticlă a bibliotecii. Îi spusesem despre Baghra cea misterioasă, despre 
orhideele din sere şi despre păsările pictate deasupra patului meu. 
Dar nu-i povestisem despre cerbul Morozovei, nici că eram un 
dezastru când venea vorba să-mi invoc puterea Grisha, şi nici că încă 
îmi era dor de el în fiecare zi. 

După ce terminasem de scris, şovăisem câteva clipe, apoi 
adăugasem în grabă: Nu ştiu dacă mi-ai primit celelalte scrisori. Locul în 
care mă aflu e mai frumos decât îl pot descrie, dar aş renunța la el pentru o 
după-amiază cu tine pe malul iazului Trioka, să aruncăm pietre pe luciul 
apei. Scrie-mi, te rog. 

Dar sigur îmi primise scrisorile. Oare ce făcuse cu ele? Se obosise 

măcar să le deschidă? Oftase stânjenit când sosise şi a cincea, şi a 
şasea, şi a şaptea? 

M-am crispat. Mal, te rog să-mi scrii. Mal, te rog să nu mă uiţi. 

Jalnic, mi-am spus în sinea mea, ştergându-mi lacrimile de furie. 

M-am uitat la lac. Începuse să îngheţe. Mi-am amintit de râul care 
străbătea moşia ducelui Keramsov. În fiecare iarnă, Mal şi cu mine 
aşteptam să îngheţe apa ca să ne putem da cu patinele. 

Am mototolit în pumn biletul Genyei. Nu voiam să mă mai 
gândesc la Mal. Aş fi vrut să-mi pot şterge din minte toate amintirile 
de la Keramzin. Şi cel mai mult îmi doream să dau fuga în camera 
mea să plâng în hohote. Dar nu puteam. Trebuia să petrec încă o 
dimineaţă inutilă şi chinuitoare cu Baghra. 

Am străbătut agale restul drumului până la lac, apoi am urcat cu 
paşi apăsaţi treptele căsuței de piatră şi am deschis uşa cu putere. 

Ca de obicei, Baghra stătea lângă foc, încălzindu-şi trupul uscăţiv. 
M-am trântit pe scaunul din faţa ei şi am aşteptat. 

Baghra a izbucnit într-un scurt hohot de râs: 

— Vasăzică azi eşti furioasă, fata mea? De ce eşti furioasă? Te-ai 
săturat să tot aştepţi miraculosul cerb alb? 

Mi-am încrucişat mâinile pe piept şi n-am spus nimic. 

— Vorbeşte. 

În oricare altă zi, aş fi minţit, i-aş fi spus că mă simt bine, că doar 
eram obosită. Dar, poate pentru că eram la capătul răbdării, am 
răbufnit. 

— M-am săturat de toate astea, am spus eu cu furie. M-am săturat 
să mănânc secară şi hering la micul dejun. M-am săturat să tot port 
kefta asta caraghioasă. M-am săturat să încasez pumni de la Botkin şi 
m-am săturat de tine. 

Am crezut că Baghra se va înfuria, dar s-a mulţumit să se uite 
ţintă la mine. Cu capul plecat într-o parte şi cu ochii ei negri 
strălucind în lumina focului, arăta ca o vrabie foarte rea. 

— Nu, a spus ea calm. Nu ăsta e motivul. Mai e ceva. Despre ce-i 
vorba? Cumva pe biata fată a apucat-o dorul? 

— Dorul după ce? am pufnit eu. 

— Tu să-mi spui, fata mea. De ce e atât de rea viaţa ta aici? Haine 
noi, un pat moale, mâncare caldă la fiecare masă, şansa de a fi 
favorita Întunecatului. 

— Nuss favorita lui. 

— Dar ai vrea să fii, a zis ea pe un ton răutăcios. Nu te obosi să mă 
minţi. Eşti la fel ca ceilalţi. Am văzut cum te uiţi la el. 

Am simţit că-mi ard obrajii şi îmi venea să-i dau una în cap cu 
propriul ei baston. 

— O mie de fete ar fi în stare să-și vândă mama ca să fie în locul 
tău, în schimb tu eşti nefericită şi te bosumfli ca un copil. Aşa că 
spune-mi, fata mea, după ce-ţi tânjeşte inimioara? 

Bineînţeles că avea dreptate. Ştiam foarte bine că îmi era dor de 
prietenul meu cel mai bun. Dar nu aveam de gând să-i spun asta. 

Aşa că m-am ridicat în picioare, răsturnându-mi scaunul, care a 
căzut zgomotos pe podea. 

— Ce facem aici e o pierdere de vreme. 

— Serios? Ce altceva ai putea face cu zilele tale? Să desenezi hărți? 
Să aduci cerneluri pentru un cartograf bătrân? 

— Nu e deloc rău să fii cartograf. 

— Bineînţeles că nu. Şi nu e rău nici să fii şopârlă. Dacă nu cumva 
te-ai născut să fii vultur. 

— M-am săturat de toate astea, am mormăit eu, întorcându-i 
spatele. 

Încă puţin şi îmi dădeau lacrimile, dar nu voiam să plâng în faţa 
acestei bătrâne dispreţuitoare. 

— Unde pleci? m-a strigat ea pe un ton bațjocoritor. Ce te aşteaptă 
afară? 

— Nimic! am tipat eu. Nimeni! 

Imediat după ce am spus asta, adevărul vorbelor mele m-a izbit 
cu atâta putere, încât mi s-a tăiat respiraţia. Am pus mâna pe clanţă, 
simţindu-mă brusc ameţită. 

În clipa aceea, mi-am amintit de examinatorii Grisha. 

Stau în camera de zi de la Keramzin. În şemineu arde focul. Bărbatul 
vânjos în veşminte albastre mă apucă pe după umeri şi mă îndepărtează de 
Mal. 

Simt degetele lui Mal desprinzându-se dintre ale mele. 

Tânărul în violet îl înhaţă pe Mal şi îl târăşte în bibliotecă, trântind uşa 
în urma lui. Eu mă zbat şi dau din picioare, îl aud pe Mal strigându-mi 
numele. 

Bărbatul în albastru mă ține cu putere, iar femeia în roşu îmi cuprinde 
încheietura cu o mână. Simt că mă inundă un val de siguranță. 

Nu mă mai zbat. În mine răsună o chemare. Ceva din mine se ridică să 
răspundă. 

Nu mai pot respira. E ca şi când m-aş ridica de pe fundul unui lac şi aş fi 
aproape de suprafață, iar plămânii mei tânjesc după aer. 

Femeia în roşu mă priveşte atent, cu ochii mijiți. 

Aud vocea lui Mal prin uşa bibliotecii. Alina! Alina! 

Şi în clipa aceea îmi dau seama că suntem îngrozitor de diferiți unul de 
celălalt. Diferiți în mod irevocabil. 

Alina! Alina! 

Fac o alegere. Înşfac lucrul care se ridică în mine şi îl împing la loc de 
unde ieşise. 

— Mal! strig eu, şi iarăşi încep să mă zbat. 

Femeia în roşu încearcă să-mi țină încheietura, dar eu mă zvârcolesc tot 
mai tare, iar în cele din urmă îmi dă drumul. 

M-am sprijinit tremurând de uşa Baghrăi. Femeia în roşu era o 
amplificatoare. De aceea mi se păruse familiară chemarea 
Întunecatului. Dar atunci, cu ani în urmă, reuşisem să mă opun 
examinatoarei Grisha. 

În sfârşit, începeam să înţeleg. 

Înainte să vină Mal, Keramzin fusese pentru mine un loc al terorii: 
nopţi lungi petrecute plângând în întuneric, copii mai mari care nu 
mă luau în seamă, camere reci şi pustii. Dar apoi a sosit Mal, şi toate 
s-au schimbat. Holurile întunecate au devenit ascunzători şi locuri 
de joacă. Pădurile singuratice au devenit locuri de explorat. 

Keramzin a devenit locul nostru, regatul nostru, şi reuşisem să scap 
de frică. 

Dar examinatorii Grisha m-ar fi luat de la Keramzin. M-ar fi luat 
de lângă Mal, iar el era singurul lucru bun din lumea mea. Aşa că 
făcusem o alegere. Îmi împinsesem puterea în străfundul ființei şi o 
păstrasem acolo în fiecare zi, cu toată energia şi voința mea, fără ca 
măcar să-mi dau seama de asta. Şi îmi irosisem toate forțele în 
încercarea de a păstra acest secret. 

Mi-am amintit că, după ce am fost supusă la probe, am stat cu Mal 
la fereastră, urmărindu-i pe cei trei Grisha care au plecat cu troica 
lor, şi că mă simţeam obosită. A doua zi dimineaţă, m-am trezit cu 
nişte cearcăne mari, care nu m-au mai părăsit începând de atunci. 

Şi acum? m-am întrebat în sinea mea, sprijinindu-mi fruntea de 
lemnul rece al uşii, tremurând din toate încheieturile. 

Acum, Mal mă dăduse uitării. 

Singurul om din lume care mă cunoştea cu adevărat hotărâse că 
nu meritam nici măcar să-mi scrie câteva cuvinte. Dar nu-mi 
pierdusem speranţa. În ciuda luxului din Micul Palat, în ciuda 
puterii mele de curând descoperite, în ciuda tăcerii lui Mal, nu-mi 
pierdusem speranţa. 

Baghra avea dreptate. Îmi închipuiam că fac mari eforturi, dar în 
adâncul meu, o parte din mine voia doar să se întoarcă acasă, la Mal. 
O parte din mine spera că toate astea fuseseră o greşeală, că 
Întunecatul avea să-şi dea seama de eroarea lui şi că avea să mă 
trimită înapoi la regiment, că Mai avea să-şi dea seama cât de mult 
îmi dusese dorul şi că vom îmbătrâni împreună pe păşunea noastră. 
Mal mersese mai departe, dar eu încă stăteam speriată în faţa celor 
trei Grisha misterioşi, ţinându-l strâns de mână. 

Sosise timpul să las şi eu în urmă toate astea. În ziua când 
intrasem în Falie, Mal îmi salvase viaţa, iar eu i-o salvasem pe a lui. 
Poate că acela fusese sfârşitul legăturii noastre. 

Gândul acesta m-a umplut de durere — sufeream pentru visele pe 
care le împărtăşiserăm, pentru dragostea pe care o simţisem, pentru 


150 


fata plină de speranţă care nu aveam să mai fiu niciodată. Durerea 
mi-a inundat întreaga ființă, topind un nod despre care nici măcar 
nu ştiam că era acolo. Am închis ochii, simțind cum mi se preling 
lacrimile pe obraji, apoi m-am apropiat de lucrul din mine pe care îl 
ținusem ascuns atâta timp. Îmi pare rău, i-am şoptit eu. 

Îmi pare rău că te-am lăsat atâta timp în întuneric. 

Îmi pare rău, dar acum sunt pregătită. 

Am chemat lumina, iar ea mi-a răspuns. Am simţit-o 
apropiindu-se de mine din toate direcţiile, alunecând peste luciul 
lacului şi peste cupolele aurite ale Micului Palat, pe sub uşa căsuței şi 
prin pereţii ei de piatră. O simţeam peste tot. Am desfăcut brațele şi 
lumina a izvorât din mine, umplând încăperea, poleind pereţii, 
vechea sobă de teracotă şi fiecare muchie a chipului ciudat al 
Baghrăi. Lumina mă învăluise cu totul, împrăştiind o căldură 
puternică, şi era mai puternică şi mai pură ca niciodată, pentru că 
acum era numai a mea. Voiam să râd, să cânt, să strig. În sfârşit, ceva 
care îmi aparţinea mie şi numai mie. 

— Bine, a zis Baghra, mijind ochii în lumina solară. Aşa da. 

Capitolul 1 3 


În după-amiaza aceea, m-am alăturat celorlalți Etherealki care 
exersau pe malul lacului şi mi-am invocat pentru prima oară puterea 
de faţă cu ei. Am trimis o fâşie de lumină pe deasupra apei, lăsând-o 
să plutească pe valurile stârnite de Ivo. Încă nu aveam controlul 
celorlalți, dar m-am descurcat destul de bine. De fapt, era uşor. 

Dintr-odată, multe lucruri mi se păreau uşoare. Nu mai eram 
obosită tot timpul şi nu mai gâfâiam când urcam scările. Dormeam 
adânc şi fără vise în fiecare noapte şi mă sculam odihnită. Mâncarea 
mi se părea o adevărată revelaţie: castroane de terci cu mult zahăr şi 
smântână, farfurii de calcan fript în unt, prune zemoase şi piersici 
din sere, gustul limpede şi amar al kvas-ului. Era ca şi când în căsuţa 
Baghrăi aş fi tras pentru prima oară aer în piept cum se cuvine şi 
m-aş fi trezit la viaţă. 

Întrucât niciunul dintre ceilalţi Grisha nu ştia că avusesem 
probleme atât de mari cu invocarea puterii mele, au fost cu toţii un 
pic nedumeriţi de schimbările pe care le-au observat la mine. Nu 
le-am dat nicio explicaţie, iar Genya mi-a adus la cunoştinţă unele 
dintre zvonurile cele mai amuzante. 

— Marie şi Ivo credeau că fuseseşi infectată de fjerdani cu cine ştie 
ce boală. 

— Credeam că Grisha nu se îmbolnăvesc. 

— Exact! a spus ea. Tocmai de aceea era o bănuială atât de 
neobişnuită. Dar până la urmă Întunecatul te-ar fi vindecat dându-i 
să bei sângele lui şi un extract de diamante. 

— Dezgustător, am spus eu râzând. 

— Şi asta nu-i nimic. Zoya a încercat să împrăştie zvonul că eşti 
posedată. 

Am râs şi mai tare. 

Lecţiile cu Baghra încă erau dificile şi nu-mi făceau niciodată 
plăcere. Dar mă bucuram ori de câte ori aveam ocazia să-mi folosesc 
puterea şi simţeam că fac progrese. La început, îmi era teamă de 
fiecare dată când mă pregăteam să invoc lumina — mă temeam că nu 
va răspunde chemării mele şi că mă voi întoarce în punctul de unde 
pornisem. 

— Nu e ceva separat de tine, m-a mustrat Baghra într-o zi. Nu e 
un animal care poate să se ascundă de tine sau să aleagă să nu vină 
când îl chemi. Le ceri plămânilor să respire sau inimii să bată? 
Puterea ta te slujeşte pentru că aceasta este menirea ei, pentru că nu 
poate să nu te slujească. 

Uneori, simţeam că în vorbele Baghrăi se ascunde o umbră, un 
înțeles subtil, pe care voia să-l pătrund. Dar efortul pe care îl făceam 
era oricum suficient de mare, aşa că nu aveam chef să şi descifrez 
secretele unei bătrâne sarcastice. 

M-a supus la multe cazne, forțându-mă să-mi sporesc raza de 
acţiune şi controlul. M-a învăţat să-mi concentrez puterea în explozii 
scurte şi strălucitoare, în raze ascuţite şi incandescente sau în 
cascade de raze prelungi. M-a pus să chem lumina iar şi iar, până 
când abia dacă mai era nevoie să fac vreun efort. M-a pus să vin la 
căsuţa ei noaptea, să exersez când îmi era aproape imposibil să 
găsesc vreun pic de lumină pe care s-o invoc. Când, plină de 
mândrie, am reuşit în cele din urmă să produc o rază subţire de 
lumină solară, a lovit podeaua cu bastonul şi a strigat: 

— Nu-i suficient! 

— Îmi dau toată silinţa, am mormăit eu cu exasperare. 

— Pfui! Crezi că lumii îi pasă că-ţi dai toată silinţa? Cheam-o din 
nou şi de data asta fă-o cum trebuie. 

Dar adevărata surpriză au fost lecţiile cu Botkin. Când eram mică, 
alergam şi mă jucam cu Mal în păduri şi pe câmpii, dar niciodată nu 
fusesem în stare să ţin pasul cu el. Întotdeauna fusesem prea fragilă 
şi bolnăvicioasă, şi oboseam prea uşor. Dar întrucât acum dormeam 

şi mâneam regulat pentru prima oară în viaţa mea, toate astea se 
schimbaseră. Botkin mă punea să fac exerciţii de luptă foarte dure şi 
mă alerga la nesfârşit pe domeniul palatului, dar, spre surprinderea 
mea, unele dintre aceste provocări erau o sursă de satisfacţie. Îmi 
plăcea să învăţ ce putea face trupul meu cel nou şi puternic. 

Nu credeam că-l voi putea bate vreodată la box pe bătrânul 
mercenar, dar Fabrikatorii și-au adus contribuţia şi în acest 
domeniu. Mi-au confecţionat o pereche de mănuşi fără degete, pe 
care erau prinse mici oglinzi — misterioasele discuri de sticlă pe care 
mi le arătase David la prima mea vizită în ateliere. Cu o mică 
răsucire a încheieturii, coboram o oglinjoară între degete, cu ajutorul 
căreia puteam reflecta raze de lumină în ochii adversarului. Botkin 
mi-a dat voie să exersez cu ele şi, în cele din urmă, am ajuns să mă 
simt foarte bine cu aceste mănuşi, pe care începusem să le simt ca pe 
nişte extensii ale degetelor mele. 

Botkin încă era nemulţumit şi profita de fiecare ocazie să mă 
critice şi să-mi spună că sunt neîndemânatică, dar uneori mi se părea 
că zăresc o undă de aprobare pe chipul său bătut de soare şi vânt. 

Spre sfârşitul iernii, m-a luat deoparte după o lecţie în care 
reuşisem să-i dau un pumn în coaste — pentru care fusesem răsplătită 
cu un dos de palmă peste falcă. 

— Poftim, mi-a spus el, dându-mi un cuţit greu cu teacă din piele 
şi oţel. Să-l ţii mereu la tine. 

Am tresărit când am văzut că nu era un cuţit obişnuit. Era din oțel 
Grisha. 

— Mulţumesc, am bâiguit eu. 

— Nu-i nevoie să-mi mulţumeşti, a zis el, ducându-și mâna la 
cicatricea urâtă de pe gât. ÎI meriti. 

larna mi se părea cu totul altfel decât înainte. Am petrecut 
după-amiezi însorite patinând pe lac sau dându-mă cu sania pe 
domeniul palatului împreună cu ceilalți Invocatori. Serile în care 
ningea le petreceam în sala mare, strânşi în jurul sobelor de teracotă, 
bând kvas şi înfulecând prăjituri. Am sărbătorit praznicul Sfântului 

Nikolai cu castroane uriaşe de supă cu găluşte şi farfurii de kutya 
preparate cu miere şi seminţe de mac. Unii Grisha plecau de la palat 
cu sănii trase de cai sau de câini şi făceau excursii pe câmpurile 
acoperite cu zăpadă, care înconjurau Os Alta, însă, din motive de 
siguranţă, eu încă nu aveam voie să-i însoțesc. 

Ceea ce nu mă deranja. Acum mă simțeam mai bine cu 
Invocatorii, însă nu credeam că îmi va face vreodată plăcere să fiu în 
preajma Mariei şi Nadiei. Îmi plăcea mult mai mult să stau în camera 
mea cu Genya, bând ceai şi bârfind lângă foc. Îmi plăcea să ascult 
toate zvonurile de la curte şi poveştile de la petrecerile opulente 
organizate la Marele Palat. Preferata mea era povestea plăcintei 
uriaşe aduse regelui de un conte, din care ieşise un pitic şi îi oferise 
tsaritsei un buchet de nu-mă-uita. 

La sfârşitul iernii, regele şi regina aveau să găzduiască un bal la 
care urmau să participe toți Grisha. Genya susţinea că avea să fie cea 
mai somptuoasă petrecere. Urmau să vină toate familiile nobile şi 
toţi ofițerii de rang înalt, precum şi eroii de război, demnitarii străini 
şi tsarevich-ul, fiul cel mare al regelui şi moştenitorul tronului. Odată, 
îl văzusem pe prinţul moştenitor călărind pe domeniul palatului pe 
un armăsar castrat de culoare albă, care era cam cât o casă. Prinţul 
era aproape frumos, dar avea bărbia teşită a regelui şi pleoape atât 
de lăsate, încât era greu să-ţi dai seama dacă era obosit sau doar 
extrem de plictisit. 

— Probabil beat, a zis Genya, învârtindu-şi în ceai. Îşi dedică tot 
timpul vânătorii, cailor şi băuturii. Ceea ce o scoate din minţi pe 
regină. 

— Păi Ravka se află în război. Poate că ar trebui să fie mai 
preocupat de treburile ţării. 

— Ah, reginei nu-i pasă de toate astea. Vrea doar ca tsarevich-ul 
să-şi găsească o soţie, în loc să umble după distracţii şi să cheltuie 
mormane de aur pe ponei. 

— lar celălalt? am întrebat eu. 

Ştiam că regele şi regina mai aveau un fiu, însă nu-l văzusem 

niciodată. 

— Sobachka? 

— Nu poţi să-i spui „căţeluş” unui prinţ, am râs eu. 

— Aşa îi spune toată lumea, a coborât ea glasul. Şi umblă vorba 
cum că n-ar avea doar sânge regesc. 

Aproape că m-am înecat cu ceaiul: 

— Nu se poate! 

— Numai regina ştie cu certitudine. Oricum, mezinul e un fel de 
oaie neagră. A insistat să-şi facă serviciul militar la infanterie, apoi a 
intrat ucenic la un armurier. 

— Şi nu vine niciodată la curte? 

— N-a mai fost la palat de ani de zile. Cred că a plecat să studieze 
construcţiile navale sau ceva la fel de plicticos. Probabil s-ar înțelege 
bine cu David, a adăugat ea cu un aer bosumflat. 

— Chiar, voi doi despre ce vorbiţi? am întrebat-o eu pe un ton 
curios, căci încă nu înțelegeam fascinația Genyei pentru acel 
Fabrikator. 

A oftat: 

— Despre lucruri obişnuite. Viaţă. Dragoste. Punctul de topire al 
minereului de fier. 

Şi-a răsucit în jurul degetului o buclă roşcată, iar pe pomeţi i-au 
apărut doi bujori drăguţi. 

— E foarte amuzant, când se simte la largul lui. 

— Serios? 

Genya a ridicat din umeri: 

— Mie aşa mi se pare. 

Am bătut-o uşor pe mână, încercând s-o încurajez: 

— O să se dea pe brazdă. E doar timid. 

— Poate că ar trebui să mă întind pe o masă din atelier şi să aştept 
să văd dacă se sudează ceva de mine. 

— Cred că aşa încep cele mai multe dintre marile poveşti de 
dragoste. 

Genya a izbucnit în râs, iar pe mine m-a cuprins brusc un 

sentiment de vinovăţie. Ea vorbea cu atâta uşurinţă despre David, 
dar eu nu-i mărturiseam nimic despre Mal. 

Pentru că nu e nimic de mărturisit, mi-am reamintit cu asprime, apoi 
mi-am mai pus nişte zahăr în ceai. 


Într-o după-amiază liniştită, când ceilalți Grisha se aventuraseră 
în împrejurimile oraşului, Genya m-a convins să mă furişez în 
Marele Palat şi am petrecut câteva ore scotocind împreună prin 
hainele şi încălţările din garderoba reginei. Genya a insistat să 
probez o rochie de mătase roz-pal, împodobită cu perle de râu, iar 
după ce am luat-o pe mine şi m-a tras în faţa unei oglinzi enorme, cu 
ramă aurită, a trebuit să mă uit la mine de două ori ca să mă 
recunosc. 

Învățasem să evit oglinzile. Niciodată nu-mi arătau ce voiam să 
văd. Dar fata care stătea alături de Genya în acea oglindă era o 
străină. Avea bujori, păr strălucitor şi... o formă. M-aş fi putut uita la 
ea ore în şir. Dintr-odată, mi-am dorit să mă fi văzut Mikhael. Acuma 
mai sunt Scobitoare? mi-am zis cu mândrie în sinea mea. 

Genya mi-a surprins privirea în oglindă şi a zâmbit. 

— De-aia m-ai adus aici? am întrebat eu pe un ton bănuitor. 

— Ce vrei să spui? 

— Ştii la cemă refer. 

— M-am gândit că poate vrei să te uiţi mai bine la tine, asta-i tot. 

Am înghiţit nodul stânjenitor din gât şi am luat-o imediat în braţe. 

— Mulţumesc, am şoptit eu, apoi am împins-o uşor: lar acuma, 
dă-te la o parte. Mi-e imposibil să mă simt frumoasă alături de tine. 

Ne-am petrecut restul după-amiezii probând rochii şi privindu-ne 
în oglindă - două lucruri care nu m-aş fi aşteptat să-mi placă 
vreodată. Am pierdut noțiunea timpului, iar la un moment dat 
mi-am adus aminte de lecţia de seară cu Baghra, aşa că Genya m-a 
ajutat să ies dintr-o rochie de bal de un albastru-verzui şi să-mi iau 
kefta pe mine ca să pot da fuga pe malul lacului. Am străbătut 
drumul în fugă, dar tot am întârziat, aşa că am găsit-o furioasă. 

Lecţiile de seară erau întotdeauna cele mai dificile, dar în seara 
aceea, Baghra a fost mai aspră decât de obicei. 

— Control! a pufnit ea, văzând cum pâlpâie pe malul lacului raza 
firavă de soare pe care reuşisem s-o invoc. Unde ţi-e concentrarea? 

La cină, m-am gândit în sinea mea, dar n-am spus nimic. Genya şi 
cu mine fuseserăm atât de captivate de minunăţiile din garderoba 
reginei, încât uitaserăm să mâncăm, şi începuse să-mi chiorăie 
stomacul. 

M-am concentrat, iar lumina a strălucit mai intens, 
împrăştiindu-se peste lacul înghețat. 

— Mai bine, a spus ea. Lasă lumina să facă treaba în locul tău. 
Asemănătorul cheamă asemănătorul. 

Am încercat să mă relaxez şi să las lumina să vină singură. Spre 
surprinderea mea, lumina s-a împrăştiat şi mai departe, ajungând 
până la insuliţa din mijlocul lacului. 

— Mai mult! mi-a cerut Baghra. Ce te opreşte? 

M-am afundat şi mai mult în mine însămi, iar cercul de lumină a 
trecut dincolo de insulă, scăldând în raze de soare întreg lacul şi 
şcoala de pe celălalt mal. Deşi era zăpadă pe jos, aerul din jurul 
nostru strălucea intens şi dogorea ca vara. Îmi simţeam trupul 
inundat de putere. Era încântător, dar deja începeam să obosesc, 
lovindu-mă de limitele propriilor mele puteri. 

— Mai mult! a strigat Baghra. 

— Nu pot! am protestat eu. 

— Mai mult! a spus ea din nou, iar vocea ei avea un ton imperativ, 
care m-a făcut să mă alarmez şi să-mi pierd concentrarea. 

Lumina a început să pâlpâie şi mi-a scăpat de sub control. Am 
încercat s-o iau iarăşi în posesie, dar s-a îndepărtat de mine, lăsând 
iarăşi în întuneric şcoala, insula şi malul lacului. 

— Nu e suficient, m-a făcut să tresar vocea Întunecatului, care a 
ieşit din umbră în lumina felinarelor de pe alee. 

— Ba s-ar putea să fie suficient, a zis Baghra. Ai văzut cât de 
puternică este. Şi nici măcar n-am ajutat-o. Dă- un amplificator şi ai 

să vezi ce poate să facă. 

Întunecatul a clătinat din cap: 

— O să aibă coarnele cerbului. 

Baghra s-a încruntat: 

— Eşti un neghiob. 

— Am fost insultat şi mai rău. De multe ori, chiar de tine. 

— E o absurditate. Trebuie să renunti la ideea asta. 

Chipul Întunecatului a căpătat o expresie rece: 

— Trebuie? Nu mai ai cum să-mi dai ordine, bătrâno. Ştiu ce 
trebuie făcut. 

— S-ar putea să vă surprind, am intervenit eu, adresându-mă 
Întunecatului. 

S-au întors amândoi spre mine. Părea că uitaseră cu totul de 
prezenţa mea. 

— Baghra are dreptate, am continuat eu. Ştiu că pot mai mult. Pot 
să exersez mai mult. 

— Ai fost în Falia Umbrei, Alina. Ştii cu ce ne luptăm. 

— Ştiu că devin din ce în ce mai puternică în fiecare zi, m-am 
încăpățânat eu. Dacă îmi daţi o şansă... 

Întunecatul a clătinat iarăşi din cap: 

— Nu-mi pot asuma un asemenea risc. Pentru că în joc e soarta 
Ravkăi. 

— Înţeleg, am zis eu cu glas scăzut. 

— Înţelegi? 

— Da. Fără cerbul Morozovei, nu-s bună de nimic. 

— Ah, vasăzică nu-i chiar atât de neghioabă pe cât pare, a 
croncănit Baghra. 

— Lasă-ne singuri, i-a cerut Întunecatul cu o brutalitate 
surprinzătoare. 

— O să suferim cu toţii din cauza mândriei tale, băiete. 

— N-am să te rog încă o dată. 

Baghra s-a încruntat la el cu un aer dezgustat, apoi s-a răsucit pe 
călcâie şi a pornit spre căsuţa ei de piatră. 

După ce a trântit uşa în urma ei, Întunecatul s-a uitat la mine în 
lumina felinarului. 

— Arăţi bine, a spus el. 

— Mulţumesc, am bâiguit eu, plecând privirea. 

Poate reuşea Genya să mă înveţe şi cum să primesc un 
compliment. 

— Dacă te întorci la Micul Palat, pot să te însoțesc, a spus el. 

O vreme, am mers în tăcere pe malul lacului, trecând pe lângă 
clădirile de piatră pustii. Pe celălalt mal al lacului îngheţat se vedeau 
luminile şcolii. 

— S-a mai auzit ceva despre cerb? l-am întrebat eu în cele din 
urmă. 

— Nu, a răspuns el, strângând din buze. Oamenii mei cred că 
turma a trecut în Fjerda. 

— Ah, am spus eu, încercând să-mi ascund dezamăgirea. 

Întunecatul s-a oprit brusc: 

— Alina, nu cred ca nu eşti bună de nimic. 

— Ştiu, am zis eu cu privire plecată, dar nu-s nici tocmai utilă. 

— Niciun Grisha nu e suficient de puternic pentru a înfrunta 
Falia. Nici măcar eu. 

— Înţeleg, 

— Dar nu-ţi place. 

— Ar trebui să-mi placă? Dacă nu vă pot ajuta să distrugeţi Falia, 
atunci la ce sunt bună? Să fac lumină pentru picnicuri la miezul 
nopţii? Să vă încălzesc picioarele iarna? 

Pe buze i-a fluturat un zâmbet discret: 

— Picnicuri la miezul nopţii? 

Nu i-am putut răspunde tot cu un zâmbet: 

— Botkin mi-a dat un cuţit din oţel Grisha şi mi-a zis că-l merit. 
Nu spun că nu-s recunoscătoare pentru toate astea. Chiar sunt. Dar 
nu simt că merit ceva din ce mi se oferă. 

Întunecatul a oftat: 

— Îmi pare rău, Alina. Ţi-am cerut să ai încredere în mine, dar nu 


160 


mi-am ţinut promisiunea. 

Avea un aer atât de necăjit, încât brusc m-au cuprins remușcările: 

— Nu spun că... 

— E adevărat. 

A oftat iarăşi, trecându-şi o mână peste gât: 

— Poate că Baghra are dreptate, oricât de greu mi-ar fi să 
recunosc. 

Am înclinat capul într-o parte: 

— De obicei, pare că nimic nu vă tulbură. De ce o lăsați să vă 
necăjească atât de mult? 

— Nu ştiu. 

— Eu cred că vă face bine. 

— De ce? a tresărit el. 

— Pentru că e singura care nu se teme de domnia voastră şi care 
nu încearcă tot timpul să vă impresioneze. 

— Tu încerci să mă impresionezi? 

— Bineînţeles, am râs eu. 

— Întotdeauna spui exact ce gândeşti? 

— Nici măcar în majoritatea cazurilor. 

Apoi a râs şi el, iar eu mi-am amintit cât de mult îmi plăcea râsul 
lui. 

— Atunci ar trebui să mă consider norocos, a spus el. 

— Dar ce putere are Baghra? am întrebat eu. 

Îmi puneam problema asta pentru prima oară. Baghra era o 
amplificatoare, la fel ca Întunecatul, dar el avea şi o putere. 

— Nu-s sigur. Cred că era Iscă-Valuri. Nimeni de pe aici nu e 
suficient de în vârstă ca să-şi amintească. 

Şi-a întors privirea spre mine. Aerul rece îi îmbujorase obrajii, iar 
lumina felinarelor îi strălucea în ochii cenuşii. 

— Alina, dacă ţi-aş spune că eu cred în continuare că putem găsi 
cerbul, ai să-ţi închipui că-s nebun? 

— De ce v-ar interesa ce cred eu? 

— Nu ştiu, a spus el cu un aer sincer nedumerit. Dar mă 

interesează. 

Apoi m-a sărutat. 

S-a întâmplat atât de brusc, încât nici n-am avut timp să 
reacţionez. Mă uitam în ochii lui de culoarea gresiei, iar în clipa 
următoare, buzele lui s-au lipit de ale mele. Am fost copleşită de 
sentimentul familiar de siguranţă şi de o căldură intensă, iar inima 
mi-a tresărit în piept, făcând câţiva paşi săltăreţi de dans. Apoi, la fel 
de brusc, Întunecatul a făcut un pas în spate. Părea la fel de surprins 
ca şi mine. 

— N-am vrut să... a spus el. 

În clipa aceea, am auzit zgomot de paşi, iar Ivan a apărut de după 
colţ. A făcut o plecăciune în fața Întunecatului, apoi în fața mea, şi 
am surprins un mic rânjet pe buzele lui. 

— Aparatul a devenit nerăbdător. 

— Una dintre trăsăturile lui neplăcute, a răspuns calm 
Întunecatul. 

Mina surprinsă îi dispăruse de pe chip. Cu un aer stăpân pe sine, 
mi-a făcut o plecăciune şi, fără să-mi mai arunce vreo privire, s-a 
îndepărtat împreună cu Ivan, lăsându-mă singură în zăpadă. 

Am rămas pe loc preţ de câteva clipe, apoi am pornit spre Micul 
Palat. Eram foarte răvăşită. Ce s-a întâmplat? Am dus degetele la 
buze. Chiar m-a sărutat Întunecatul? Am evitat sala cea mare şi m-am 
dus direct în camera mea, dar după ce am ajuns acolo, n-am ştiut ce 
să fac. Am cerut cina în cameră, însă abia dacă am gustat mâncarea. 
Aveam mare nevoie să stau de vorbă cu Genya, dar era la Marele 
Palat — acolo dormea noapte de noapte —, şi nu aveam curaj să mă 
duc s-o caut. În cele din urmă, am hotărât să cobor în sala cea mare. 

Marie şi Nadia se întorseseră din excursia cu sănii, iar acum beau 
ceai lângă foc. Am fost şocată să-l văd pe Sergei stând lângă Marie, 
cu braţul petrecut pe după braţul ei. Poate că pluteşte ceva în aer, 
mi-am spus cu surprindere în sinea mea. 

Am băut ceai împreună cu ei, întrebându-i cum fusese plimbarea 
la ţară, dar îmi era greu să mă concentrez asupra conversaţiei. 

Mintea îmi zbura întruna la sărutul Întunecatului şi la înfăţişarea lui 
în lumina felinarelor — din gură îi ieşeau aburi în aerul rece al nopții, 
iar pe chip avea o mină uluită. 

Ştiam că nu voi putea dormi, aşa că, atunci când Marie a propus 
să mergem la banya, am hotărât să merg cu ei. Ana Kuya întotdeauna 
ne spusese că banya era o barbarie — o scuză pentru ţărani, ca să bea şi 
să se dedea la un comportament deocheat. Dar începeam să-mi dau 
seama că bătrâna Ana era un pic snoabă. 

Stăteam cu toţii în aburii fierbinţi până nu mai puteam, apoi ne 
aruncam ţipând în zăpadă, după care o luam de la început. Am 
rămas mult după miezul nopţii, râzând şi gâfâind, încercând să-mi 
limpezesc mintea. 

Când, în cele din urmă, m-am întors împleticindu-mă în camera 
mea, m-am trântit pe pat cu pielea jilavă şi roz, cu părul ud şi 
încurcat. Eram încinsă şi nu-mi mai simţeam oasele, dar gândurile 
tot nu-mi dădeau pace. M-am concentrat şi am invocat o perdea 
caldă de lumină solară, făcând-o să danseze în fâşii pe tavanul pictat, 
lăsând sentimentul de putere şi siguranță să-mi liniştească nervii. 
Apoi sărutul Întunecatului mi-a revenit brusc în minte, stricându-mi 
concentrarea, împrăştiindu-mi gândurile şi făcându-mi inima să 
urce şi să coboare ca o pasăre purtată de un vânt capricios. 

Lumina a dispărut, lăsându-mă în întuneric. 

Capitolul 14 


Iarna se apropia de sfârşit şi toată lumea vorbea despre balul dat 
de rege şi regină la Marele Palat. Invocatorii Grisha trebuiau să-şi 
etaleze puterile pentru a-i distra pe nobili, şi se discuta mult despre 
cine trebuia să facă demonstraţii şi care ar fi fost cele mai 
impresionante. 

— Ai grijă să nu le spui „demonstraţii“, m-a avertizat Genya. 
Întunecatul nu suportă tevatura asta. I se pare că balul de iarnă e o 
mare pierdere de timp pentru Grisha. 

M-am gândit că Întunecatul avea dreptate. Materialki lucrau de 
dimineaţa până seara în atelierele lor, onorând comenzile venite de 
la palat: pânzeturi, pietre preţioase, focuri de artificii. Invocatorii 
petreceau multe ore în clădirile de piatră de pe malul lacului, 
punându-și la punct „demonstrațiile“. Dat fiind că Ravka se afla în 
război de mai bine de o sută de ani, toate astea păreau un pic frivole. 
Şi totuşi, nu fusesem la multe petreceri, aşa că era greu să nu mă las 
prinsă de discuţiile despre mătăsuri, dansuri şi flori. 

Baghra nu avea niciun pic de răbdare cu mine. Dacă îmi pierdeam 
concentrarea fie şi pentru o clipă, mă lovea cu bastonul şi îmi 
spunea: 

— Visezi la dansuri cu prinţul tău întunecat? 

N-o luam în seamă, dar de cele mai multe ori avea dreptate. În 
ciuda eforturilor mele, mintea îmi tot zbura la Întunecatul. 
Dispăruse din nou, şi aflasem de la Genya că plecase în nord. Ceilalţi 
Grisha credeau că avea să-şi facă apariţia la balul de iarnă, dar 
nimeni nu putea fi sigur. Deseori eram pe punctul de a-i povesti 
Genyei despre sărutul Întunecatului, dar întotdeauna mă opream 
chiar când eram pe punctul de a-i spune. 

Eşti o caraghioasă, îmi spuneam cu asprime în sinea mea. N-a 
însemnat nimic. Probabil că a sărutat o mul time de fete Grisha. Şi de ce ar fi 
Întunecatul interesat de tine, când le are în preajmă pe Genya şi Zoya? Dar 
nu conta că toate astea erau adevărate. Câtă vreme îmi ţineam gura, 
sărutul era secretul meu şi al Întunecatului, şi aşa voiam să rămână. 
Şi totuşi, în unele zile trebuia să fac eforturi uriaşe să nu mă ridic în 
mijlocul micului dejun şi să strig: „Întunecatul m-a sărutat!” 

Dezamăgirea Baghrăi faţă de mine era nimic prin comparaţie cu 
dezamăgirea mea faţă de mine. Oricât m-aş fi străduit, limitele mele 
deveneau din ce în ce mai evidente. La sfârşitul fiecărei lecţii, îl tot 
auzeam pe Întunecatul spunând: „Nu e suficient”, şi ştiam că avea 
dreptate. Voia să distrugă cu totul Falia, să alunge vălul negru al 
Nemării, iar eu pur şi simplu nu eram suficient de puternică pentru 
asta. Citisem suficient cât să ştiu cum stăteau lucrurile: puterile 
tuturor Grisha aveau limite, chiar şi ale Întunecatului. Dar îmi 
spusese că aveam să schimb lumea şi îmi era greu să accept că poate 
nu aveam să fiu la înălțimea acestei meniri. 

Întunecatul dispăruse, dar Aparatul era peste tot. Apărea pe 
holuri şi pe marginea potecii către lac. Mă gândeam că poate încerca 
să mă prindă iarăşi singură, dar nu voiam să-l ascult turuind despre 
credinţă şi suferință. De aceea aveam grijă să nu mă găsească 
niciodată neînsoţită. 

În ziua balului de iarnă, am fost scutită de cursuri, dar tot m-am 
dus să-l văd pe Botkin. Eram prea emoţionată de rolul meu în 
demonstrațiile de la palat şi de perspectiva de a-l revedea pe 
Întunecatul, aşa că nu puteam sta locului în camera mea. Compania 
celorlalți Grisha nu mă ajuta. Marie şi Nadia vorbeau întruna despre 
noile lor kefte de mătase şi despre ce bijuterii aveau de gând să 
poarte, iar David şi ceilalți Fabrikatori mă tot acostau ca să discutăm 
despre detaliile demonstrațiilor. Aşa că am evitat sala cea mare şi am 
mers în sălile de antrenament de lângă grajduri. 

Botkin m-a pus să fac exerciţiile obişnuite, apoi mi-a cerut să 
exersez cu mănuşile cu oglinzi. Fără ele, încă eram destul de 

neajutorată când luptam împotriva lui. Dar cu ele, puteam să-i ţin 
piept. Sau aşa îmi închipuiam. Când s-a terminat lecţia, Botkin a 
recunoscut că m-a menajat. 

— Nu trebuie să lovesc fata peste faţă când se pregăteşte de o 
petrecere, a zis el, ridicând din umeri. Mâine, Botkin o să lupte 
corect. 

Promisiunea lui mi-a smuls un oftat. 

Am mâncat repede în sala cea mare, iar apoi, înainte să mă poată 
aborda cineva, am urcat imediat în camera mea, gândindu-mă la 
cada mea minunată. Banya era distractivă, dar făcusem suficiente băi 
la comun în armată, aşa că intimitatea încă era o noutate pentru 
mine. 

După ce m-am spălat pe îndelete, m-am aşezat lângă ferestre 
să-mi usuc părul, urmărind cum se lasă noaptea peste lac. În scurtă 
vreme, felinarele care mărgineau aleea spre palat aveau să se 
aprindă, iar nobilii urmau să-şi facă apariţia în trăsurile lor 
somptuoase, una mai împodobită ca alta. Am simţit un mic fior de 
nerăbdare. Cu câteva luni în urmă, m-aş fi temut de o asemenea 
noapte: trebuia să fac o demonstraţie, să mă gătesc şi să petrec 
alături de oameni frumoşi cu haine elegante. Încă aveam emoţii, dar 
mă aşteptam ca balul să fie... distractiv. 

M-am uitat la micul ceas de pe şemineu şi m-am încruntat. 
Trebuia să vină o servitoare să-mi aducă noua mea kefta de mătase, 
dar dacă nu venea în scurtă vreme, trebuia să mă îmbrac cu cea 
veche, din lână, sau să împrumut ceva de la Marie. 

Aproape imediat după ce m-am gândit la asta, s-au auzit 
ciocănituri în uşă. Dar era Genya. Silueta ei înaltă era învăluită în 
mătase crem, cu bogate broderii de aur, cu părul roşcat prins într-un 
coc în creştetul capului, pentru a-i pune mai bine în evidenţă cerceii 
cu diamante mari şi curbura elegantă a gâtului. 

— Ei bine? a spus ea, făcând o piruetă. 

— Arăţi îngrozitor, am răspuns eu cu un zâmbet. 

— Într-adevăr, arăt superb, a zis ea, admirându-se în oglinda de 

deasupra lavoarului. 

— Ţi-ar sta şi mai bine cu un pic de modestie. 

— Nu cred. De ce nu eşti îmbrăcată? m-a întrebat ea, luându-și 
privirea de la minunăţia din oglindă şi văzând că eram în halat. 

— Încă nu mi-a venit kefta. 

— Da, mă rog, Fabrikatorii au fost copleșiți de comenzile primite 
de la regină. Sunt sigură că or să ţi-o trimită până la urmă. Acuma ia 
loc în faţa oglinzii să-ţi aranjez părul. 

Îmi venea să strig de bucurie, dar am reuşit să mă abtin. Speram 
să se ofere să-mi aranjeze părul, dar mă codisem să i-o cer. 

— Am crezut că o pregăteşti pe regină, am spus eu, după ce 
mâinile ei îndemânatice au început să lucreze. 

A dat ochii chihlimbarii peste cap. 

— N-a fost cazul. Înălțimea Sa a hotărât că nu va participa la bal, 
pentru că nu se simte bine — o doare capul. Auzi tu! Şi m-am chinuit 
o oră să-i scot ridurile din jurul ochilor. 

— Deci nu vine? 

— Bineînţeles că vine! Dar vrea ca doamnele din anturaj să tragă 
de ea, astfel încât să se simtă şi mai importantă. E cel mai mare 
eveniment al iernii. Nu l-ar rata pentru nimic în lume. 

Cel mai mare eveniment al iernii. Am scos un oftat. 

— Emoţionată? m-a întrebat Genya. 

— Un pic. Nu ştiu de ce. 

— Poate pentru că vor veni câteva sute de nobili care abia 
aşteaptă să te vadă. 

— Mersi, îmi eşti de mare ajutor. 

— Cu multă plăcere, a spus ea, trăgându-mă tare de păr. Deja ar fi 
trebuit să te obişnuieşti ca oamenii să se holbeze la tine. 

— Şi totuşi, nu m-am obişnuit. 

— În fine, dacă la un moment dat o să simţi că nu mai suporţi, 
să-mi faci un semn şi o să mă urc pe masă, îmi pun poalele în cap şi 
dansez un pic. În felul ăsta, n-o să se mai uite nimeni la tine. 

Am izbucnit în râs şi am simţit că m-am mai relaxat. După o clipă, 

încercând să păstrez un ton neutru, am întrebat-o: 

— Întunecatul a venit? 

— Ah, da, a venit ieri. l-am văzut trăsura. 

Mi s-a strâns un pic inima. Se afla la palat de o zi şi nu venise să 
mă vadă, nici nu trimisese după mine. 

— Îmi închipui că e foarte ocupat, a zis Genya. 

— Bineînţeles. 

— Să ştii că o simţim cu toţii, a adăugat ea cu glas scăzut. 

— Ce anume? 

— Atracția. Faţă de Întunecatul. Dar nu e ca noi, Alina. M-am 
încordat, dar privirea Genyei a rămas aţintită asupra părului meu. 

— Ce vrei să spui? am răspuns eu. 

Până şi mie mi s-a părut că avusesem un ton neobişnuit de 
strident. 

— Gândeşte-te la puterea lui, la cum arată. Trebuie să fii nebun 
sau orb să nu vezi diferenţele. 

Nu voiam să întreb, dar nu m-am putut abţine: 

— Întunecatul a încercat vreodată să...? Adică, tu şi cu el aţi fost 
vreodată...? 

— Nu! Niciodată! Dar aş vrea, a adăugat ea cu un zâmbet poznaş. 

— Serios? 

— Cine n-ar vrea? a zis ea, privindu-mă în oglindă. Dar nu mi-am 
lăsat niciodată inima să tânjească după el. 

Am ridicat din umeri, încercând să-mi iau un aer indiferent: 

— Bineînţeles că nu. 

Genya a ridicat din sprâncenele ei perfecte şi m-a tras cu putere de 

păr. 
— Au! am scâncit eu. O să vină şi David? 
Genya a oftat: 
— Nu, nu-i plac petrecerile. Dar am trecut pe la ateliere să vadă şi 
el ce pierde. Abia dacă s-a uitat la mine. 
— Nu cred, am zis eu pe un ton liniştitor. 
Genya mi-a aranjat o ultimă şuviţă şi mi-a prins părul cu o agrafă 


168 


de aur. 

— Gata! a exclamat ea triumfător. 

Mi-a întins o oglinjoară şi m-a întors cu spatele la oglinda mare, ca 
să-i pot admira munca. Genya îmi prinsese jumătate din păr într-un 
coc elaborat, iar restul l-a lăsat să mi se reverse pe umeri în valuri 
strălucitoare. Am zâmbit din tot sufletul şi am îmbrăţişat-o scurt. 

— Mulţumesc! am spus eu. Eşti nemaipomenită. 

— La cebun? a bombănit ea. 

Cum de se îndrăgostise atât de tare de cineva atât de serios, de 
tăcut şi, din câte înțelegeam, atât de nepăsător în fața frumuseții ei 
răpitoare? Sau oare tocmai de aceea se îndrăgostise de David? 

Nişte ciocănituri în uşă m-au smuls din gândurile mele, şi am dat 
fuga să deschid. Am simțit un val de uşurare când am văzut două 
servitoare care ţineau în braţe câteva cutii. Până în clipa aceea, nu-mi 
dădusem seama cât de îngrijorată fusesem din pricina keftei mele. 
Am pus cutia cea mai mare pe pat şi i-am dat jos capacul. 

Genya a scos un țipăt de încântare, iar eu am rămas ţintuită 
locului, holbându-mă la ce era înăuntru. Când a văzut că nu fac nicio 
mişcare, Genya a vârât mâinile în cutie şi a scos un veşmânt negru, 
din mătase vaporoasă. Mânecile şi gulerul erau împodobite cu 
broderii delicate cu fir de aur şi cu mărgele de jais. 

— Negru, a şoptit Genya. 

Culoarea lui. Ce însemna asta? 

— Uite! a zis ea cu respiraţia tăiată. 

Gulerul rochiei avea o panglică de catifea neagră, de care atârna 
un mic pandantiv de aur cu soarele în eclipsă - simbolul 
Întunecatului. 

Mi-am muşcat buza. De data asta, Întunecatul alesese să mă 
scoată în evidenţă, şi nu aveam cum să mă opun. Am simţit o vagă 
undă de indignare, dar eram copleşită de încântare. Oare alesese 
culoarea înainte sau după noaptea de pe malul lacului? Oare avea să 
regrete văzându-mă înveşmântată în negru? 

Dar nu mă puteam gândi la asta în clipele acelea. Dacă nu voiam 


169 


să merg goală la bal, nu aveam multe opţiuni, aşa că m-am dus în 
spatele paravanului şi m-am îmbrăcat cu noua mea kefta. l-am 
încheiat cu greu nasturii mici, simțind pe piele mângâierea răcoroasă 
a mătăsii, iar când am ieşit de după paravan, pe chipul Genyei s-a 
aşternut un zâmbet enorm. 

— Ah, eram sigură că îţi stă bine în negru, a zis ea, luându-mă de 
mână. Vino! 

— Nici nu mi-am pus pantofii! 

— Vino cu mine! 

M-a tras pe hol, apoi a deschis o uşă fără să ciocăne. 

Zoya a scos un țipăt. Stătea în mijlocul dormitorului ei, îmbrăcată 
cu o kefta de mătase bleumarin, ţinând în mână o perie de păr. 

— Scuză-ne! a spus Genya. Dar avem nevoie de camera asta. 
Ordinul Întunecatului! 

Zoya a mijit ameninţător minunaţii ei ochi albaştri: 

— Dacă îţi închipui că..., a început ea, apoi i-a căzut privirea pe 
mine. 

A rămas cu gura căscată şi sângele i s-a scurs din obraji. 

— Afară! i-a poruncit Genya. 

Zoya a închis gura şi, spre uimirea mea, a ieşit din cameră fără să 
scoată un cuvânt. Genya a trântit uşa în urma ei. 

— Ce faci? am întrebat-o eu cu un aer nedumerit. 

— Mi s-a părut important să te vezi într-o oglindă ca lumea, nu în 
ciobul de pe măsuţa ta de toaletă, a spus ea. Dar am vrut mai ales să 
mă delectez cu faţa scorpiei de Zoya în clipa când a văzut că eşti 
îmbrăcată în culoarea Întunecatului. 

Nu mi-am putut stăpâni un rânjet: 

— A fost un moment nemaipomenit. 

— Nu-i aşa? a zis Genya cu un aer încântat. 

M-am întors spre oglindă, dar Genya m-a luat de mână şi m-a 
aşezat la măsuţa de toaletă a Zoyei, apoi a început să-i scotocească 
prin sertare. 

— Genya! 

— Stai un pic... Aha! Eram sigură că-şi înnegreşte genele! 

Genya a scos din sertarul Zoyei un borcănaş de antimoniu negru. 

— Poţi să invoci un pic de lumină ca să pot lucra ca lumea? 

Am invocat o lumină caldă, astfel încât Genya să vadă mai bine şi 
am încercat să am răbdare în timp ce ea mă punea să mă uit în sus, în 
jos, în stânga, în dreapta. 

— Perfect! a zis ea după ce a terminat. Oh, Alina, acuma eşti cât se 
poate de seducătoare. 

— Da, sigur, am spus eu. 

Apoi i-am luat oglinda din mână şi nu mi-am putut înăbuşi un 
zâmbet. Fata tristă şi bolnăvicioasă, cu obraji scobiţi şi umeri uscăţivi 
dispăruse cu totul, iar în locul ei îşi făcuse apariţia o Grisha cu ochi 
scânteietori şi valuri strălucitoare de păr arămiu. Mătasea neagră se 
mula pe noua mea siluetă, unduind şi alunecând ca nişte umbre 
cusute laolaltă. lar Genya făcuse o treabă minunată: ochii mei păreau 
acum negri, aproape ca de pisică. 

— Bijuterii! a strigat Genya, şi am dat fuga înapoi în camera mea, 
trecând pe lângă Zoya, care clocotea de furie pe hol. 

— Aţi terminat? a pufnit ea. 

— Deocamdată, am zis eu nonşalant, iar Genya i-a răspuns cu o 
pufnitură deloc elegantă. 

În celelalte cutii de pe patul meu, am găsit o pereche de conduri 
de mătase aurie, nişte cercei de aur cu mărgele de jais şi un manşon 
din blană groasă. După ce am terminat cu gătitul, m-am uitat în 
oglinda de deasupra lavoarului. Mă simţeam exotică şi misterioasă, 
ca şi când aş fi purtat hainele unei fete mult mai seducătoare decât 
mine. 

M-am uitat la Genya şi am văzut că mă privea cu un aer tulburat. 

— Ce s-a întâmplat? am spus eu, redevenind brusc nesigură. 

— Nimic, a zâmbit ea. Arăţi minunat. Sincer. Dar... 

Zâmbetul i s-a stins, apoi s-a apropiat de mine şi a luat în mână 
pandantivul de aur care îmi atârna la gât. 

— Alina, Întunecatul nici măcar nu ne ia în seamă pe cei mai 

mulţi dintre noi. Suntem ca nişte clipe pe care le va uita în lunga lui 
viaţă. Şi nu-mi dau seama dacă e un lucru chiar atât de rău. Dar... ai 
grijă. 

M-am uitat la ea cu un aer dezorientat: 

— Ce vrei să spui? 

— Ai grijă la oamenii puternici. 

— Genya, am răspuns eu înainte să-mi pierd curajul, ce s-a 
întâmplat între tine şi rege? 

A plecat privirea spre vârfurile condurilor ei de satin. 

— Regele îşi face mendrele cu multe servitoare, a spus ea, apoi a 
ridicat din umeri: Măcar eu m-am ales cu câteva bijuterii din 
povestea asta. 

— Vorbeşti serios? 

— Nu, nu vorbesc serios, a zis ea ironic, jucându-se cu unul dintre 
cerceii cu diamante. Partea cea mai urâtă e că toată lumea ştie. 

Am cuprins-o pe după umăr: 

— Nu contează. Eşti mai tare decât ei toţi la un loc. 

Pe buze i s-a aşternut o umbră a zâmbetului ei sigur de sine: 

— Ah, ştiu asta. 

— Întunecatul ar fi trebuit să facă ceva, am spus eu. Ar fi trebuit 
să te protejeze. 

— M-a protejat, Alina. Mai mult decât îţi închipui. Dar şi el este la 
fel de supus capriciilor regelui ca oricare dintre noi. Cel puţin 
deocamdată. 

— Deocamdată? 

Genya m-a strâns uşor de mână: 

— Să nu zăbovim asupra unor lucruri triste în noaptea asta. Vino, 
a spus ea, iar pe chipul său superb s-a aşternut un zâmbet sclipitor. 
Am nevoie disperată de nişte şampanie! 

Apoi a ieşit din cameră cu un aer senin. Aş fi vrut s-o întreb la ce 
făcuse aluzie. Aș fi vrut să-i dau un baros în cap regelui. Dar Genya 
avea dreptate. A doua zi era timp suficient pentru necazuri. Am 
aruncat o ultimă privire în oglinjoară şi am ieşit în grabă pe hol, 

lăsând în urmă grijile şi avertismentele Genyei. 


Kefta mea neagră a pricinuit animaţie în sala cea mare, iar Marie, 
Nadia şi un grup de Etherealki îmbrăcaţi în veşminte de catifea şi 
mătase albastră s-au înghesuit în jurul nostru. Ca de obicei, Genya a 
încercat să se fofileze, dar m-am ţinut ferm de braţul ei. Dacă tot 
purtam culoarea Întunecatului, aveam de gând să profit la 
maximum de asta şi voiam s-o am alături pe prietena mea. 

— Ştii că nu pot intra în sala de bal cu tine. Regina ar face un atac, 
mi-a şoptit ea la ureche. 

— Bine, dar poţi să mă conduci până acolo. 

Pe chipul ei s-a aşternut un zâmbet radios. 

În timp ce mergeam pe aleea de pietriş, străbătând tunelul de 
copaci, am observat că Sergei şi alți câţiva Sfâşie-lnimi mergeau în 
ritm cu noi şi mi-am dat seama cu surprindere că ne păzeau pe noi 
două — sau poate doar pe mine. Ceea ce era de înțeles, dat fiind că 
domeniul palatului era plin de străini veniţi pentru bal, dar tot mi se 
părea tulburător, întrucât gărzile Corporalki îmi aduceau aminte că 
multă lume mă voia moartă. 

Zona din jurul Marelui Palat era luminată cu felinare ce scoteau în 
evidentă tablourile vivante alcătuite din actori, precum şi micile 
trupe de acrobaţi care făceau exerciții de echilibristică pentru 
musafirii care se plimbau pe domeniu. Pe alei umblau muzicanți cu 
măşti, iar printre copaci cântau coruri îmbrăcate cu tot felul de 
costume. Un bărbat cu o maimuţă pe umăr a trecut pe lângă noi, iar 
doi tineri acoperiţi cu foiţă de aur din cap până în picioare călăreau 
pe zebre, împărțind bijuterii în formă de flori celor care le ieşeau în 
cale. Trei dansatoare roşcate, îmbrăcate în costume sumare din scoici 
de mare şi corali, se bălăceau în fântâna împodobită cu vulturul cu 
două capete, oferind musafirilor platouri cu stridii. 

Imediat ce am început să urcăm treptele de marmură, a apărut o 
servitoare cu un mesaj pentru Genya. Prietena mea l-a citit şi a oftat. 

— Migrena reginei a dispărut în mod miraculos şi până la urmă a 

hotărât să participe la bal. 

M-a îmbrăţişat, mi-a promis că va veni la mine înainte de 
demonstraţie, apoi a plecat. 

Primăvara abia dăduse primele semne, dar n-ai fi zis asta intrând 
în Marele Palat. Muzica se revărsa pe holurile de marmură, iar aerul 
surprinzător de cald era înmiresmat cu parfumul a mii de flori albe 
din serele Grisha, care împodobeau mesele şi balustradele în 
mănunchiuri groase. 

Marie, Nadia şi cu mine înaintam printre grupuri de nobili care se 
prefăceau că nu ne iau în seamă, dar şuşoteau când treceam pe lângă 
ei, însoţite de gărzile Corporalki. Mergeam cu capul sus, ba chiar 
i-am zâmbit unui tânăr nobil care stătea la intrarea în sala de bal. Am 
fost surprinsă văzându-l că se înroşeşte şi pleacă privirea. 

M-am uitat la Marie şi Nadia, încercând să-mi dau seama dacă 
observaseră şi ele, dar flecăreau despre mâncărurile servite la masa 
nobililor: linx la cuptor, piersici sărate, friptură de lebădă cu şofran. 
Ce bine că mâncasem mai devreme. 

Sala de bal era mai mare şi mai impozantă decât sala tronului, 
fiind luminată de câteva şiruri de candelabre scânteietoare şi plină 
de lume care bea şi dansa pe acordurile unei orchestre din muzicieni 
mascaţi, aşezaţi în capătul îndepărtat al încăperii. Rochiile, 
bijuteriile, cristalurile candelabrelor, ba chiar şi podelele de sub 
picioarele noastre păreau să strălucească, şi m-am întrebat câte din 
toate astea se datorau Fabrikatorilor. 

Printre musafiri dansau şi câţiva Grisha, care ieşeau uşor în 
evidentă mulțumită culorilor intense ale veşmintelor — roşu, violet, 
bleumarin —, strălucind sub candelabre ca nişte flori exotice încolţite 
într-o grădină spălăcită. 

Următoarea oră a fost un vălmăşag de senzaţii. Am făcut 
cunoştinţă cu nenumărați nobili şi soțiile lor, cu ofițeri şi curteni, ba 
chiar şi cu alţi Grisha de la casele nobiliare, care veniseră ca musafiri 
la bal. Am renunţat repede la încercarea de a ţine minte toate numele 
şi m-am mulţumit să zâmbesc, să dau din cap şi să fac plecăciuni. Şi 

mă străduiam să nu caut în mulţime silueta neagră a Întunecatului. 
De asemenea, am gustat şampanie pentru prima oară şi mi-a plăcut 
mult mai mult decât kvas-ul. 

La un moment dat, m-am trezit în faţa unui nobil cu un aer obosit, 
care se sprijinea într-un baston. 

— Ducele Keramsov! am exclamat eu. 

Era îmbrăcat cu vechea lui uniformă ofiţerească, iar pe piept îi 
atârnau numeroasele sale medalii. 

Bătrânul s-a uitat la mine cu o scânteie de interes, vizibil surprins 
că îi ştiam numele. 

— Sunt eu, Alina Starkov. 

— Da... da. Desigur! a răspuns el cu un zâmbet slab. 

M-am uitat în ochii lui. Nu-și amintea deloc de mine. 

Şi de ce şi-ar fi amintit? Eram o simplă orfană, şi încă una deloc 
memorabilă. Dar, spre surprinderea mea, m-am simțit foarte rănită. 

Am făcut conversaţie politicoasă o vreme, apoi am profitat de 
prima ocazie şi am plecat de lângă el. 

M-am sprijinit de un stâlp şi am luat încă un pahar de şampanie 
de la un servitor care trecea pe lângă mine. În sală era o căldură 
înăbuşitoare. M-am uitat în jur şi, dintr-odată, mi-am dat seama cât 
de singură eram. M-am gândit la Mal şi, pentru prima oară în 
ultimele săptămâni, am simţit acea tresărire familiară a inimii. Mi-aş 
fi dorit să fie şi el aici, să vadă palatul. Mi-aş fi dorit să mă vadă în 
kefta de mătase şi cu părul auriu. Dar cel mai mult mi-aş fi dorit să fie 
lângă mine. Am îndepărtat gândul din minte şi am luat o gură mare 
de şampanie. Ce conta că nu mă recunoscuse un bătrân beat? De 
fapt, era un motiv de bucurie: nu mai eram fetița slăbănoagă şi 
jalnică de pe vremuri. 

Am văzut-o pe Genya apropiindu-se de mine, străbătând grațios 
mulţimea. Conţii, ducii şi negustorii bogaţi întorceau capetele să se 
holbeze la ea, dar Genya nu-i lua în seamă. Nu vă pierdeţi timpul, aş fi 
vrut să le spun. Inima ei aparține unui Fabrikator deşirat căruia nu-i plac 
petrecerile. 

— A sosit momentul spectacolului, a zis ea când a ajuns lângă 
mine. Adică, momentul demonstraţiei. De ce stai singură? 

— Aveam nevoie de o mică pauză. 

— Prea multă şampanie? 

— Poate. 

— Caraghioasă ce eşti, a spus ea, luându-mă pe după braţ. Nu 
poți bea niciodată prea multă şampanie. Deşi mâine capul o să-i 
spună cu totul altceva. 

M-a condus printre invitaţi, evitându-i elegant pe cei care voiau să 
facă cunoştinţă cu mine sau să se holbeze la ea, iar în cele din urmă 
am ajuns în spatele scenei amenajate în celălalt capăt al sălii de bal. 
Am rămas lângă orchestră şi l-am urmărit cu privirea pe un bărbat 
cu un costum elaborat, de culoare argintie, care a urcat pe scenă să-i 
introducă pe Grisha. 

Orchestra a interpretat câteva acorduri dramatice, iar invitaţii au 
rămas cu gura căscată şi au început să aplaude când Internii au 
aruncat flăcări pe deasupra mulţimii, iar Furtunoşii au împrăştiat 
vârtejuri şi fulgere prin sala de bal. Apoi li s-a alăturat şi un grup 
mare de Iscă-Valuri, care, cu ajutorul Furtunoşilor, au invocat un val 
uriaş ce s-a revărsat peste balcon şi a plutit la doar câţiva centimetri 
de capetele audienței. Am văzut mâinile invitaţilor ridicându-se să 
atingă pânza strălucitoare de apă. Apoi Internii au ridicat braţele şi, 
cu un sfârâit puternic, valul a explodat într-o pătură rotitoare de 
ceaţă. Ascunsă în spatele scenei, am avut o sclipire de inspiraţie şi 
am trimis o cascadă de lumină prin ceaţă, creând un curcubeu care a 
strălucit câteva clipe în sală. 

— Alina. 

Am tresărit. Lumina a slăbit, iar curcubeul a dispărut, Întunecatul 
era lângă mine. Ca de obicei, purta o kefta neagră, numai că aceasta 
era făcută din mătase pură şi catifea. Strălucirea lumânărilor i se 
reflecta în părul negru. Am înghiţit în sec şi m-am uitat în jur, dar 
Genya dispăruse. 

— Bună, am bâiguit eu. 

— Eşti gata? 

Am încuviințat din cap, iar el m-a condus spre baza platformei, şi 
ne-am oprit lângă trepte. În timp ce musafirii aplaudau, iar Grisha 
părăseau scena, Ivo m-a bătut uşor pe umăr: 

— Excelentă idee, Alina! Curcubeul a fost perfect. 

l-am mulțumit, apoi mi-am întors atenţia spre mulțime şi, 
dintr-odată, am simţit că mă cuprind emoţiile. Am văzut feţele 
nerăbdătoare ale invitaţilor şi pe regina care, înconjurată de 
doamnele din anturajul ei, arbora un aer plictisit. Alături de ea, 
regele se legăna pe tron, în mod evident cherchelit, avându-l alături 
pe Aparat. Dar nu i-am văzut nicăieri pe prinți — sau poate nu se 
sinchisiseră să vină. Am tresărit când mi-am dat seama că Aparatul 
se uita ţintă la mine şi am întors repede privirea în altă parte. 

Orchestra a interpretat în crescendo câteva acorduri 
amenințătoare, iar bărbatul în argintiu a sărit iarăşi pe scenă să ne 
prezinte. 

Dintr-odată, Ivan a apărut lângă noi, spunându-i ceva la ureche 
Întunecatului. 

— Du- în sala de război, i-a răspuns el. Vin şi eu îndată. 

Ivan a plecat în grabă, fără să mă ia în seamă. Când s-a întors spre 
mine, Întunecatul zâmbea, iar în ochii lui se citea bucuria. Nu ştiu ce 
veste primise, dar probabil era una bună. 

Un ropot de aplauze ne-a dat de înțeles că sosise momentul să 
urcăm pe scenă. Întunecatul m-a luat pe după braţ şi mi-a spus: 

— Hai să le dăm oamenilor ce vor. 

Am încuviințat din cap, simţindu-mi gura uscată, iar el m-a 
condus până în centrul scenei. Am auzit murmure nerăbdătoare 
dinspre musafiri şi le-am văzut feţele curioase. Întunecatul mi-a 
făcut semn cu capul şi, fără niciun preambul, şi-a izbit palmele una 
de alta. În sală a răsunat un tunet, şi întreaga audienţă a fost 
cuprinsă de un val de întuneric. 

Apoi a aşteptat să sporească nerăbdarea celor din sală. Se prea 
poate ca Întunecatului să nu-i fi plăcut demonstrațiile Grisha, dar cu 


177 


siguranţă ştia cum să dea o reprezentaţie captivantă. Abia când 
încăperea începuse să vibreze de tensiune s-a aplecat spre mine şi a 
şoptit atât de slab, încât numai eu l-am putut auzi: 

— Acum. 

Cu inima duduindu-mi în piept, am întins o mână în faţă, cu 
palma în sus. Am inspirat adânc şi am invocat acel sentiment de 
siguranţă - sentimentul luminii ce se năpustea spre mine, 
străbătându-mi întreg trupul — şi l-am concentrat în mână. O coloană 
strălucitoare de lumină mi-a ţâşnit din palmă, scânteind în 
întunericul sălii de bal. Mulțimea a rămas cu gura căscată, iar cineva 
a strigat: 

— E adevărat! 

Am răsucit uşor palma, încercând să ţintesc spre locul din balcon 
pe care mi-l indicase David mai devreme. 

— Tu ai grijă să ţinteşti suficient de sus, că o să te găsim noi, îmi 
spusese el. 

Mi-am dat seama că am nimerit locul cu pricina atunci când raza 
din palma mea a ricoşat din balcon, făcând zig-zaguri prin încăpere, 
reflectată de oglinzile construite de Fabrikatori, şi în câteva clipe, 
sala întunecată s-a transformat într-un păienjeniş de raze solare 
încrucişate. 

Dinspre mulțime se auzeau murmure de încântare. 

Am închis palma, făcând raza să dispară, după care am lăsat 
lumina să strălucească în jur, să ne învăluie pe mine şi pe Întunecatul 
într-o sferă scânteietoare, ce plutea ca o aureolă aurie. 

Întunecatul s-a uitat la mine şi a întins mâna, trimițând în 
interiorul sferei fâşii unduitoare de întuneric, ce se împleteau una cu 
cealaltă. Am mărit sfera şi am sporit strălucirea luminii, 
bucurându-mă de puterea care îmi străbătea trupul, lăsând-o să mi 
se reverse prin buricele degetelor, în timp ce Întunecatul făcea să 
danseze fuioarele negre împrăştiate în haloul solar. 

Mulțimea a izbucnit în aplauze, iar Întunecatul mi-a şoptit: 

— Acum, arată-le. 


178 


Am zâmbit şi am făcut ce fusesem învățată: am desfăcut larg 
braţele, simțind cum mi se deschide întreaga fiinţă, apoi mi-am izbit 
palmele una de alta, iar sala de bal a fost zdruncinată de un bubuit. 
O lumină albă a învăluit mulţimea şi s-a auzit un „Ahhh!” colectiv, 
iar toată lumea a închis ochii şi a ridicat mâinile, încercând să se 
apere de acea strălucire intensă. 

Am aşteptat câteva clipe îndelungate, apoi mi-am descleştat 
palmele, lăsând lumina să pălească. Mulțimea a izbucnit în aplauze 
frenetice, ba unii musafiri chiar au început să bată din picioare. 

Întunecatul şi cu mine am făcut câte o plecăciune, după care 
orchestra a început să cânte, iar aplauzele au fost înlocuite de 
discuţii entuziaste. Întunecatul m-a tras spre o margine a scenei şi 
mi-a şoptit: 

— Îi auzi? îi vezi îmbrăţișându-se şi sărind de bucurie? Acum 
sunt siguri că zvonurile sunt adevărate, că totul urmează să se 
schimbe. 

Dar bucuria mea a pălit un pic, simțind că mă cuprind îndoielile. 

— Nu cumva le dăm speranţe deşarte acestor oameni? am 
întrebat eu. 

— Nu, Alina. Ţi-am spus că tu eşti răspunsul meu. Şi chiar eşti. 

— Dar după ce s-a întâmplat pe malul lacului..., am spus eu, 
făcându-mă stacojie, apoi m-am grăbit să lămuresc la ce mă 
refeream: Atunci mi-ai spus că nu sunt suficient de puternică. 

Buzele Întunecatului s-au arcuit în umbra unui zâmbet, dar ochii 
săi aveau o expresie sobră. 

— Chiar credeai că am terminat cu tine? 

Vorbele lui mi-au dat fiori. S-a uitat ţintă în ochii mei şi surâsul i-a 
dispărut de pe chip. Apoi m-a luat brusc de mână şi am coborât 
împreună în mulţime. Musafirii ne felicitau, întindeau mâinile să ne 
atingă, dar Întunecatul a împrăştiat în jurul nostru o sferă de 
întuneric unduitor, ce ne-a însoțit cât am străbătut sala de bal. Era ca 
şi când am fi fost invizibili, dar când treceam printre grupuri de 
invitaţi, reuşeam să surprind frânturi de conversații: 

— Nu mi-a venit să cred... 

— ... un miracol! 

— ... n-am avut niciodată încredere în el, dar... 

— S-a terminat! S-a terminat! 

Am auzit oameni râzând şi plângând, şi iarăşi m-a cuprins un 
sentiment de nelinişte. Cu toţii credeau că îi puteam salva. Oare ce ar 
fi spus dacă ar fi descoperit că nu eram bună decât la trucuri de 
salon? Dar toate aceste griji erau nişte scântei firave în mintea mea, 
întrucât în clipele acelea mă gândeam doar că, după ce mă ignorase 
câteva săptămâni, Întunecatul mă ţinea de mână, purtându-mă prin 
sala de bal. 

În cele din urmă, am ieşit pe o uşă care dădea pe un coridor 
pustiu, şi mi-a scăpat un chicotit poznaş când ne-am strecurat într-o 
încăpere goală, luminată doar de razele lunii. Abia am apucat să-mi 
dau seama că era aceeaşi cameră în care fusesem prezentată reginei, 
pentru că Întunecatul m-a sărutat imediat după ce a închis uşa, şi 
n-am mai putut să mă gândesc la nimic altceva. 

Mai fusesem sărutată — încercări stângace, greşeli făcute la beţie. 
Dar sărutarea lui nu semănă cu nimic din toate astea. Era puternică 
şi sigură, şi îmi trezise la viaţă întreg trupul. Îmi simţeam bătăile 
inimii, apăsarea mătăsii pe piele şi strânsoarea fermă a braţelor sale — 
o mână înfiptă în părul meu şi cealaltă lipită de spate. În clipa când 
buzele ni s-au atins, s-a creat o legătură între noi şi i-am simţit 
puterea revărsându-se în mine. Simțeam cât de mult mă doreşte — 
dar dincolo de această dorinţă, simțeam altceva, ceva care semăna cu 
furia. 

M-am dat în spate cu un aer speriat: 

— Nu vrei să faci asta. 

— E singurul lucru pe care vreau să-l fac, a zis el cu glas răguşit, 
în care se amestecau şi amărăciunea, şi dorinţa. 

— Şi nu-i place asta, am spus eu, având brusc o intuiţie. 

A oftat şi s-a lipit de mine, dându-mi la o parte părul de pe ceafă. 

— Poate că nu-mi place, a murmurat el, mângâindu-mi cu buzele 

urechea, gâtul şi claviculele. 

M-au trecut fiori şi mi-am dat capul pe spate, dar trebuia să-l 
întreb: 

— Dar de ce? 

— De ce? a repetat el, fără să-şi dezlipească buzele de pe pielea 
mea, apucând cu degetele panglica de catifea neagră de la gulerul 
keftei mele. Alina, ştii ce mi-a spus Ivan înainte să urcăm pe scenă? În 
noaptea asta, am primit vestea că oamenii mei au zărit turma 
Morozovei. În sfârşit putem pune mâna pe cheia pentru Falia 
Umbrei, iar în clipa asta, ar trebui să fiu în sala de război, să ascult 
raportul lor. Ar trebui să plănuiesc expediţia în nord. Dar nu fac 
asta, nu-i aşa? 

Mintea mea încetase să mai funcţioneze, lăsându-se în seama 
plăcerii care îmi inunda trupul, aşteptând să afle unde îşi va aşterne 
Întunecatul următoarea sărutare. 

— Nu-i aşa? a repetat el, muşcându-mă uşor de gât. 

Am suspinat şi am încuviinţat din cap, incapabilă să gândesc. 
Eram lipită de uşă, iar coapsele lui le apăsau pe ale mele. 

— Neajunsul dorinţei, a şoptit el, plimbându-şi buzele pe 
maxilarul meu, până în dreptul gurii, e că ne face slabi. 

În cele din urmă, când credeam că nu mai pot îndura aşteptarea, 
şi-a lipit iarăşi gura de a mea. 

De data asta, sărutul lui a fost mai apăsat şi trăda furia pe care o 
simţisem în el şi mai devreme. Dar nu-mi păsa. Nu-mi păsa nici că 
mă ignorase atâta timp, nici că mă tulbura atât de mult, nici de 
avertismentele Genyei. Găsise cerbul Morozovei. Avusese dreptate 
în privinţa mea. Avusese dreptate în toate privinţele. 

Mâna lui mi-a alunecat pe şold. Am simţit un mic fior de spaimă 
când mi-a ridicat poalele keftei, iar degetele sale mi-au atins pielea 
coapsei, dar în loc să mă depărtez, m-am apropiat şi mai mult de el. 

Nu ştiu ce s-ar fi întâmplat mai departe dacă nu s-ar fi auzit 
gălăgie de pe hol. Un grup de musafiri foarte beţi şi foarte zgomotoşi 
a trecut prin dreptul camerei în care ne aflam şi unul dintre ei s-a 

izbit de uşă, atingând clanţa. Am înlemnit. Întunecatul şi-a proptit 
umărul în uşă, să nu se deschidă, iar grupul a mers mai departe, 
râzând şi strigând. 

În tăcerea care a urmat, ne-am uitat unul în ochii celuilalt. Apoi 
Întunecatul şi-a retras mâna cu un oftat, lăsând să cadă poalele de 
mătase ale keftei. 

— Trebuie să plec, a şoptit el. Ivan şi toţi ceilalți mă aşteaptă. 

Am încuviințat din cap, neavând încredere în glasul meu. 

S-a depărtat de mine, iar eu m-am dat într-o parte, apoi a crăpat 
uşa şi s-a uitat pe holsă se asigure că nu venea nimeni. 

— Eu n-am să mă întorc la petrecere, a spus el. Dar tu ar trebui să 
te duci. Să mai stai măcar o vreme. 

Iarăşi am încuviinţat din cap. Eram foarte conştientă de faptul că 
stăteam într-o cameră întunecată cu un om care îmi era aproape 
străin şi că, doar cu câteva momente înainte, îmi ridicase poalele 
rochiei până aproape de talie. Mi-a apărut în minte chipul aspru al 
Anei Kuya, ținându-mi o prelegere despre greşelile prosteşti ale 
fetelor de ţărani, şi m-am înroşit de ruşine. 

Întunecatul s-a strecurat pe uşă, dar s-a întors iarăşi spre mine: 

— Alina, a spus el, şi mi-am dat seama că lupta cu sine însuşi, pot 
să trec pe la tine în noaptea asta? 

Am şovăit. Ştiam că, dacă spuneam da, nu mai era cale de 
întoarcere. Pielea încă îmi era încinsă acolo unde mă atinsese, dar 
pasiunea de mai înainte începea să se domolească, iar raţiunea îşi 
reintrase un pic în drepturi. Nu-mi dădeam seama ce voiam. 

Am ezitat prea mult. Am auzit alte voci apropiindu-se pe hol. 
Întunecatul a închis uşa, iar eu am făcut un pas în spate, învăluită de 
întuneric. Am aşteptat cu teamă, încercând să mă gândesc la o scuză 
în caz că m-ar fi descoperit cineva ascunsă într-o cameră goală. 

Dar vocile au trecut pe lângă uşă, iar eu am scos un oftat prelung. 
Nu apucasem să-i spun da sau nu Întunecatului. Oare avea să vină 
oricum? Şi oare voiam să vină? Simţeam că mi se învârte capul. 
Trebuia să-mi recapăt cumpătul şi să mă întorc la petrecere. 

Întunecatul putea să dispară fără nicio explicaţie, dar eu nu aveam 
acest privilegiu. 

Am aruncat o privire pe hol, apoi am pornit cu pas iute spre sala 
de bal, oprindu-mă câteva clipe în faţa unei oglinzi cu ramă aurită. 
Nu arătam atât de rău pe cât mă temeam. Eram îmbujorată şi aveam 
buzele un pic zgâriate, dar nu puteam face nimic în privinţa asta, aşa 
că doar mi-am netezit părul şi mi-am îndreptat kefta. Tocmai când 
mă pregăteam să intru în sală, am auzit deschizându-se o uşă la 
celălalt capăt al holului. Aparatul se apropia grăbit de mine, 
fluturându-şi veşmintele. Oh, nu acum! 

— Alina! m-a strigat el. 

— Trebuie să mă întorc la bal, am zis eu voios, şi i-am întors 
spatele. 

— Vreau să stăm de vorbă! Lucrurile evoluează mult mai repede 
decât... 

M-am întors în salon cu o expresie senină — sau cel puţin aşa 
nădăjduiam. Aproape instantaneu, am fost înconjurată de nobili care 
voiau să facă cunoştinţă cu mine şi să mă felicite pentru 
demonstraţie. Sergei şi ceilalţi Sfâşie-lnimi care mă păzeau s-au 
apropiat în grabă de mine, cerându-şi scuze că mă pierduseră în 
mulţime. Am aruncat o privire peste umăr şi m-am simţit uşurată 
văzând că silueta neîngrijită a Aparatului e înghițită de un val de 
petrecăreți. 

M-am străduit să fac conversaţie politicoasă şi să răspund la 
întrebările musafirilor. O femeie avea lacrimi în ochi şi m-a rugat s-o 
binecuvântez. Habar n-aveam ce să fac, aşa că am bătut-o uşor pe 
mână într-un mod care speram să fie consolator. Nu voiam decât să 
rămân singură ca să pot gândi, să fac ordine în vălmăşagul de emoţii 
care pusese stăpânire pe mine. Dar şampania nu-mi era de ajutor. 

Grupurile mi se perindau cu repeziciune prin faţă, iar la un 
moment dat am recunoscut faţa lungă şi melancolică a 
Corporalnikului care călătorise împreună cu mine şi cu Ivan în 
trăsura Întunecatului şi care luptase cu asasinii fjerdani. 

M-am străduit să-mi amintesc numele lui, dar în cele din urmă 
mi-a venit el în ajutor, făcând o plecăciune şi prezentându-se: 

— Fedyor Kamismkyedyor Kamismky. 

— lartă-mă, am spus eu. A fost o noapte lungă. 

— Îmi pot închipui. 

Sper să nu, mi-am spus în sinea mea cu o undă de stânjeneală. 

— Se pare că Întunecatul a avut dreptate, a zis el cu un zâmbet. 

— Poftim? 

— Frai foarte sigură că nu se poate să fii o Grisha. 

l-am răspuns tot cu un zâmbet: 

— Am obiceiul de a înțelege complet greşit lucrurile. 

Fedyor abia a apucat să-mi spună care e noua lui misiune în 
apropiere de granița de sud că a şi fost măturat de un nou val de 
musafiri nerăbdători să aibă parte de câteva clipe alături de 
Invocatoarea Soarelui. Nici măcar n-am avut timp să-i mulţumesc că 
mi-a apărat viaţa când am fost atacați de fjerdani. 

Am reuşit să vorbesc şi să zâmbesc în continuare timp de vreo 
oră, dar imediat ce am prins câteva momente libere, le-am spus 
gărzilor mele că vreau să plec şi am pornit în grabă către ieşire. 

Când am ajuns afară, m-am simţit mai bine. Aerul nopţii era 
binecuvântat de rece, iar stelele străluceau pe cer. Am inspirat 
adânc. Mă simţeam ameţită şi epuizată, iar starea mea sufletească 
oscila neîncetat între încântare şi nelinişte. Ce-ar fi însemnat dacă 
Întunecatul venea la mine în noaptea aceea? Gândul că aş fi putut fi 
a lui îmi dădea fiori. Nu credeam că era îndrăgostit de mine şi habar 
n-aveam ce simţeam pentru el, dar cert e că mă dorea, şi poate că 
asta era de ajuns. 

Am clătinat din cap, încercând să-mi pun ordine în gânduri. 
Oamenii Întunecatului găsiseră cerbul. Ar fi trebuit să mă gândesc la 
asta, la destinul meu, la faptul că trebuia să omor o creatură din 
vremuri de demult, la puterea pe care avea să mi-o confere şi la 
responsabilitatea care venea odată cu ea, dar nu mă puteam gândi 
decât la mâinile lui pe şoldurile mele, la buzele lui pe gâtul meu, la 

trupul lui zvelt şi ferm lipit de al meu în întuneric. Iarăşi am inspirat 
adânc aerul nopţii. Lucrul cel mai înțelept ar fi fost să încui uşa 
camerei şi să mă culc. Dar nu eram sigură că voiam să fiu înțeleaptă. 

După ce am ajuns la Micul Palat, Sergei şi celelalte gărzi s-au 
întors la bal. Sala cea mare era pustie, focurile din şemineuri erau 
aproape stinse, iar lămpile împrăştiau o lumină palidă. Chiar când 
voiam să pornesc spre scara principală, uşile sculptate din spatele 
mesei Întunecatului s-au deschis larg. M-am ascuns repede într-un 
colţ. Nu voiam ca Întunecatul să afle că plecasem devreme de la bal, 
şi, în plus, nu eram pregătită să-l revăd. Dar nu era decât un grup de 
soldaţi, care a traversat sala, îndreptându-se către ieşirea din palat. 
M-am întrebat dacă erau cei care veniseră să spună unde văzuseră 
cerbul. Lumina unei lămpi a căzut pe ultimul soldat din grup, şi 
inima aproape că mi-a stat în loc. 

— Mal! 

S-a întors spre mine şi, văzându-i chipul familiar, am crezut că o 
să mă topesc de bucurie. O parte din mine i-a observat expresia 
sumbră, dar bucuria imensă care mă copleşise a şters imediat această 
impresie. Am traversat sala în fugă şi mi-am aruncat braţele în jurul 
lui. M-am izbit atât de tare de el, încât mai avea un pic şi cădea pe 
podea. Mal şi-a recăpătat echilibrul şi mi-a dat braţele la o parte, 
aruncând o privire celorlalţi soldaţi, care se opriseră să se uite la noi. 
Îmi dădeam seama că probabil îl stânjeneam, dar săream în sus de 
bucurie şi n-a lipsit mult să fac câţiva paşi de dans. 

— Mergeţi, le-a spus el. Vă prind din urmă. 

Câţiva dintre ei au ridicat din sprâncene, dar în cele din urmă au 
ieşit din palat, lăsându-ne singuri. 

Am deschis gura să spun ceva, dar nu ştiam de unde să încep, aşa 
că i-am pus prima întrebare care mi-a venit în minte: 

— Ce faci aici? 

— Al naibii să fiu dacă ştiu, mi-a răspuns Mal cu un aer plictisit, 
care m-a surprins. A trebuit să-i dau raportul stăpânului tău. 

— Stăpânului... meu? am zis eu, dar în clipa următoare am 

înțeles, şi pe buze mi s-a aşternut un zâmbet uriaş. Tu eşti cel care a 
descoperit turma Morozovei! Ar fi trebuit să-mi dau seama. 

Dar el n-a zâmbit. Nici măcar nu s-a uitat în ochii mei. A întors 
privirea în altă parte şi a spus: 

— Trebuie să plec. 

M-am uitat la el cu un aer nedumerit, simțind că-mi piere bucuria. 
Deci avusesem dreptate. Mal terminase cu mine. Şi dintr-odată m-au 
copleşit toată furia şi toată stânjeneala care mă chinuiseră în ultimele 
luni. 

— Scuze, am spus eu pe un ton rece. Nu mi-am dat seama că-ţi 
irosesc timpul. 

— N-am spus asta. 

— Nu, nu. Înţeleg. Nici măcar nu te sinchiseşti să-mi răspunzi la 
scrisori. De ce ai vrea să stai de vorbă cu mine, când te aşteaptă 
adevărații tăi prieteni? 

S-a încruntat: 

— N-am primit nicio scrisoare. 

— Bineînţeles, am spus eu pe un ton enervat. 

A oftat, frecându-şi fața cu o mână: 

— Ne-am străduit să dăm de urma turmei, aşa că am fost tot 
timpul pe drumuri. Unitatea mea abia mai păstrează legătura cu 
regimentul. 

Avea o voce obosită. Pentru prima oară, m-am uitat la el cu 
adevărat şi mi-am dat seama cât de mult se schimbase. Ochii lui 
albaştri erau încercănaţi. Pe maxilarul lui nebărbierit se vedea o 
cicatrice zigzagată. Era acelaşi Mal, dar înfăţişarea lui avea ceva 
aspru, ceva rece şi nefamiliar. 

— N-ai primit niciuna dintre scrisorile mele? 

A clătinat din cap cu aceeaşi expresie distantă. 

Nu ştiam ce să cred. Mal nu mă mai minţise niciodată înainte, şi, 
în ciuda furiei mele, nu credeam că mă mintea nici acum. Şovăiam. 

— Mal, eu... Nu poţi să mai stai un pic? 

Mi-am dat seama că aveam un ton rugător, care mi-a displăcut, 

dar şi mai mult îmi displăcea gândul că avea să plece. 

— Nu-ţi poţi închipui cum a fost aici. 

A izbucnit într-un râs aspru: 

— Nu trebuie să-mi închipui. Ţi-am văzut demonstraţia din sala 
de bal. Foarte impresionantă. 

— M-ai văzut? 

— Da, a spus el aspru. Ai idee câte griji mi-am făcut pentru tine? 
Nimeni nu ştia ce s-a întâmplat cu tine. Şi nu aveam cum să iau 
legătura cu tine. Ba chiar am auzit zvonuri cum că ai fi fost torturată. 
Când căpitanul mi-a cerut să-i dau raportul Întunecatului, am bătut 
drumul până aici ca un neghiob, în speranţa că osă te pot vedea. 

— Serios? 

Îmi venea greu să cred. Mă obişnuisem cu gândul că nu-i mai 
păsa de mine. 

— Da, a spus el printre dinţi. Şi iată că eşti teafără şi nevătămată, 
ba chiar dansezi şi flirtezi ca o prinţesă alintată. 

— Nu fi aşa necăjit, am ripostat eu. Sunt sigură că Întunecatul îmi 
poate oferi un scaun de tortură şi nişte cărbuni încinşi, dacă asta 
te-ar face să te simţi mai bine. 

Mal s-a încruntat şi s-a îndepărtat de mine. 

Lacrimi de ciudă îmi înţepau ochii. De ce ne certam? Cu un aer 
disperat, am întins mâna şi l-am atins pe braţ. Muşchii i s-au 
încordat, dar nu s-a dat înapoi. 

— Mal, nu pot schimba lucrurile. N-am cerut nimic din toate 
astea. 

S-a uitat la mine, apoi a întors privirea în altă parte. Am simţit că 
se relaxează un pic. 

— Ştiu, a spus el în cele din urmă, pe un ton obosit. 

— Mal, ce s-a întâmplat cu tine? am şoptit eu. 

N-a spus nimic, ci a rămas cu privirea aţintită în întunericul din 
sală. 

Am ridicat mâna şi i-am atins obrazul ţepos, întorcându-i uşor 
faţa către mine: 

— Spune-mi. 

A închis ochii: 

— Nu pot. 

Mi-am plimbat degetele pe cicatricea de pe maxilarul lui. 

— Genya ar putea să-ţi îndepărteze cicatricea asta... 

Brusc, mi-am dat seama că spusesem ceva greşit. Mal a deschis 
ochii. 

— N-am nevoie, a pufnit el. 

— N-am vrut să... 

Mi-a dat mâna la o parte, strângând-o cu putere, şi m-a privit cu 
ochii lui albaştri: 

— Eşti fericită aici, Alina? 

Întrebarea lui m-a luat prin surprindere. 

— Nu ştiu... uneori. 

— Eşti fericită aici, cu el? 

Nu trebuia să întreb la cine se referea. Am deschis gura să-i 
răspund, dar nu ştiam ce să spun. 

— Văd că porţi simbolul lui, a spus el, aruncând o privire la 
pandantivul de aur care îmi atârna la gât. Simbolul şi culoarea lui. 

— Sunt doar nişte haine. 

Buzele i s-au arcuit într-un zâmbet cinic, un zâmbet atât de diferit 
de cel pe care îl ştiam şi îl adoram, încât aproape că am tresărit: 

— Nici tu nu crezi asta. 

— Ce contează ce haine port? 

— Hainele, bijuteriile, chiar şi înfăţişarea ta — toate poartă pecetea 
lui. 

Vorbele sale m-au lovit ca o palmă. În întunericul sălii, am simţit 
că mi se strecoară pe obraji o roşeață stânjenitoare. Mi-am smuls 
mâna din a lui, încrucişând braţele pe piept. 

— Nu e ce pare, am şoptit eu, fără să mă uit în ochii lui. Era ca şi 
când Mal ar fi putut să citească în mine ca într-o carte deschisă, ca şi 
când mi-ar fi ghicit toate sentimentele pătimaşe pe care mi le 
insuflase Întunecatul. Dar mai puternică decât această ruşine era 

furia. Şi ce dacă ştia? Ce drept avea să mă judece? Câte fete 
îmbrăţişase Mal în întuneric? 

— Am văzut cum se uita la tine, a spus el. 

— Îmi place cum se uită la mine! am zis eu, ridicând vocea. 

A clătinat din cap cu un zâmbet amar, şi îmi venea să-i dau o 
palmă. 

— Recunoaşte, a zis el pe un ton dispreţuitor. Ai ajuns sclava lui. 

— Şi tu eşti sclavul lui, Mal, am ripostat eu. Cu toţii suntem sclavii 
lui. 

Zâmbetul i-a dispărut de pe buze. 

— Ba nu, a spus el cu înverşunare. Eu nu sunt sclavul lui. Nu voi 
fi niciodată. 

— Ah, zău? Dar parcă trebuia să te duci undeva, nu-i aşa? Nu 
cumva ai nişte ordine de îndeplinit? 

Mal s-a îndreptat de spate, cu o expresie rece. 

— Ba da, a spus el. Aşa e. 

S-a răsucit pe călcâie şi a ieşit din sală. 

Preţ de o clipă, am rămas ţintuită locului, tremurând de furie, 
apoi am dat fuga spre ieşire. Am coborât treptele şi m-am oprit. În 
cele din urmă, lacrimile pe care mi lestăpânisem până atunci mi s-au 
revărsat pe obraji. Voiam să fug după el, să retrag ce spusesem, să-l 
rog să rămână. Dar toată viaţa alergasem după Mal, aşa că am rămas 
pe loc şi l-am lăsat să plece. 

Capitolul 15 


După ce am ajuns în camera mea şi am închis uşa, am izbucnit în 
plâns. M-am aşezat pe podea, cu spatele sprijinit de pat, şi mi-am 
cuprins genunchii cu braţele, încercând să mă liniştesc. 

Probabil că Mai deja plecase de la palat, iar acum era în drum spre 
Tsibeya, unde avea să li se alăture celorlalte iscoade care urmăreau 
turma Morozovei. Distanţa care creştea între noi mi se părea un 
lucru aproape palpabil. Îmi făceam griji pentru el mai mult decât în 
lunile dinainte. 

Mi-am frecat degetul de cicatricea din palmă. 

— Întoarce-te, am şoptit eu, şi iarăşi am izbucnit în hohote de 
plâns. Întoarce-te. 

Dar nu avea să se întoarcă. Aproape că îi poruncisem să plece. 
Simţeam că mi se sfâşie inima când mă gândeam că poate nu aveam 
să-l mai văd niciodată. 

Nu ştiu cât timp am rămas ghemuită în întuneric. La un moment 
dat, am auzit ciocănituri discrete în uşă. M-am îndreptat de spate, 
încercând să-mi înăbuş plânsul. Dacă era Întunecatul? Nu voiam să-l 
văd acum, să-i explic de ce plângeam, dar trebuia să fac ceva. M-am 
ridicat cu greu în picioare şi am deschis uşa. 

O mână osoasă mi-a înşfăcat încheietura. 

— Baghra? am zis eu cu un aer surprins, uitându-mă la femeia din 
cadrul uşii. 

— Vino, mi-a poruncit ea, trăgându-mă de mână şi uitându-se 
peste umăr. 

— Lasă-mă-n pace, Baghra. 

Am încercat să mă smulg din strânsoarea ei de fier, dar era 
surprinzător de puternică. 

— Vino cu mine, mi-a zis ea pe un ton apăsat. Acum! 

Nu ştiu de ce, poate pentru că avea o privire atât de intensă, poate 
pentru că am fost şocată de spaima din ochii ei, sau poate doar 
pentru că eram obişnuită să fac ce-mi spunea, dar până la urmă am 
urmat-o. 

Baghra a închis uşa în urma mea, fără să-mi dea drumul la mână. 

— Ce s-a întâmplat? Unde mergem? 

— Linişte. 

În loc s-o ia la dreapta, spre scara principală, m-a târât în cealaltă 
direcţie, către capătul opus al holului. A apăsat pe o casetă a 
lambriului, deschizând o uşă secretă, apoi mi-a dat un brânci. Nu 
aveam chef să mă opun, aşa că am coborât împleticindu-mă pe scara 
în spirală de dincolo de uşă. De câte ori mă uitam la ea peste umăr, 
îmi dădea încă un ghiont. Când am ajuns la capătul scării, Baghra 
mi-a luat-o înainte şi m-a condus pe un culoar strâmt, pietruit, cu 
pereţi din lemn fără decorațiuni. Era foarte auster prin comparaţie 
cu restul palatului, şi m-am gândit că poate ne aflam în aripa 
servitorilor. 

Baghra m-a apucat iarăşi de încheietură şi m-a tras într-o încăpere 
goală şi întunecată. A aprins o lumânare, a încuiat uşa şi a tras 
zăvorul, apoi a tras draperia micii ferestre din partea de sus a 
încăperii — aşa mi-am dat seama că era la demisol. Camera era 
sărăcăcios mobilată: un pat îngust, un scaun simplu şi un lavoar. 

— Ţine, a zis ea, aruncându-mi nişte haine. Îmbracă-te cu astea. 

— Sunt prea obosită pentru lecţii, Baghra. 

— Gata cu lecţiile. Trebuie să pleci de aici. În noaptea asta. 

Am clipit: 

— Ce tot spui acolo? 

— Încerc să te scap, ca să nu-ţi petreci tot restul vieţii ca o sclavă. 
Acuma schimbă-te. 

— Baghra, ce se întâmplă? De ce m-ai adus aici? 

— Nu avem mult timp. Întunecatul mai are un pic şi găseşte 
turma Morozovei. În curând, o să pună mâna pe cerb. 

— Ştiu, am spus eu, gândindu-mă la Mal. 

Deşi eram foarte tristă, nu mi-am putut stăpâni o replică un pic 
ironică: 

— Am avut impresia că nu crezi în cerbul Morozovei. 

Dar Baghra mi-a retezat-o scurt cu un gest al mâinii: 

— Lam spus Întunecatului că nu-i decât o scorneală ţărănească în 
speranţa că o să renunţe să mai caute cerbul. Dar când o să pună 
mâna pe el, nimic n-o să-l mai poată opri. 

Am ridicat mâinile cu un aer exasperat: 

— Dar ce are de gând să facă? 

— Să folosească Falia ca pe o armă. 

— Înţeleg, am spus eu. Plănuieşte cumva şi să-şi facă o casă de 
vacanţă acolo? 

Baghra m-a înhăţat de mână: 

— Nu eo glumă! 

În vocea ei se simţea o undă nefamiliară de disperare, iar 
strânsoarea ei era aproape dureroasă. Oare ce păţise? 

— Baghra, poate că ar fi bine să mergem la infirmerie. 

— Nu-s bolnavă şi nici nebună, a zis ea printre dinţi. Trebuie să 
mă asculti. 

— Atunci vorbeşte cu noimă. Cum ar putea cineva să folosească 
Falia ca pe oarmă? 

S-a aplecat spre mine, înfigându-şi degetele în carnea mea: 

— Făcând-o mai mare. 

— Exact, am zis eu calm, încercând să scap din strânsoarea ei. 

— Pământul pe care se întinde astăzi Nemarea era cândva 
înverzit, roditor şi bogat. Acum e mort şi pustiu, şi colcăie de 
monştri. Întunecatul vrea să extindă Falia spre nord, în Fjerda, şi 
spre sud, în Shu Han. Cei care nu i se vor pleca îşi vor vedea regatele 
transformate în ținuturi sterpe, iar supușii lor vor fi devoraţi de 
volcrele hrăpăreţe. 

M-am uitat la ea cu un aer îngrozit, şocată de viziunile ei. Era 
limpede că bătrâna îşi pierduse minţile. 

— Baghra, am spus eu blând, poate că ai făcut un fel de febră. 

Sau poate că te-ai senilizat de tot, mi-am spus în sinea mea. 

— Prinderea cerbului e un lucru bun, am continuat eu. În felul 
ăsta, îl voi putea ajuta pe Întunecatul să distrugă Falia. 

— Nu! a strigat ea — aproape că a urlat. N-a avut niciodată de 
gând s-o distrugă. Falia e creaţia lui. 

Am oftat. Oare de ce pierduse Baghra legătura cu realitatea 
tocmai în noaptea aceea? 

— Falia a fost creată cu sute de ani în urmă de Ereticul Negru. 
Întunecatul... 

— EI e Ereticul Negru, a spus ea cu furie, cu faţa la doar câţiva 
centimetri de a mea. 

— Da, bineînţeles. 

Am făcut un efort şi am reuşit să scap din strânsoarea ei, după 
care m-am apropiat de uşă: 

— Merg să-ţi caut un Vindecător, apoi mă duc la culcare. 

— Uită-te la mine. 

Am inspirat adânc şi m-am întors spre ea, simțind că ajunsesem la 
capătul răbdării. Îmi părea rău pentru ea, dar deja mă săturasem. 

— Baghra... 

Dar am rămas fără cuvinte. 

Palmele Baghrăi se umpluseră de întuneric, şi din ele se ridicau 
fâşii negre, ca de cerneală. 

— Nu-l cunoşti, Alina, a spus ea, şi era prima oară când îmi 
spunea pe nume. Dar eu îl cunosc. 

Am rămas nemişcată, urmărind spiralele negre ce se răsuceau în 
jurul ei. Încercam să-mi dau seama ce vedeam. Privind trăsăturile 
ciudate ale Baghrăi, am văzut explicaţia întipărită în ele. Am văzut 
fantoma unei femei frumoase. O femeie frumoasă care adusese pe 
lume un fiu frumos. 

— Eşti mama lui, am şoptit eu cu un aer descumpănit. 

A încuviințat din cap: 

— Nu-s nebună. Sunt sigurul om care ştie ce este el cu adevărat şi 


193 


care sunt adevăratele lui intenţii. Şi îți spun că trebuie să fugi. 

Întunecatul îmi spusese că nu ştia care era puterea Baghrăi. Oare 
mă minţise? 

Am clătinat din cap, încercând să-mi limpezesc gândurile, 
încercând să înţeleg ce-mi spusese Baghra. 

— Nu e posibil, am bâiguit eu. Ereticul Negru a trăit acum câteva 
sute de ani. 

— A slujit nenumărați regi, şi-a înscenat moartea de multe ori, a 
avut răbdare, te-a aşteptat pe tine. După ce preia controlul asupra 
Faliei, nimeni nu va mai putea să-i ţină piept. 

M-au trecut fiori. 

— Nu, am murmurat eu. Mi-a spus că Falia a fost o greşeală. Şi că 
Ereticul Negru a fost un întunecat malefic. 

— Falia n-a fost o greşeală, a spus Baghra, apoi a coborât mâinile, 
iar fâşiile de întuneric din jurul ei au dispărut. Singura greşeală au 
fost volcrele. N-a prevăzut apariţia lor, nu s-a gândit ce efect ar avea 
asupra oamenilor o putere atât de mare. 

Am simţit că mi se întoarce stomacul pe dos: 

— Volcrele au fost cândva oameni? 

— Oh, da. Acum multe generaţii. Ţărani împreună cu soțiile şi 
copiii lor. L-am avertizat că va trebui să plătească un preţ, dar nu 
m-a ascultat. Era orbit de foamea lui de putere. La fel de orbit ca şi 
acum. 

— Te înşeli, am spus eu, frecându-mi braţele ca să alung frigul 
pătrunzător care mi se strecurase în oase. Minti. 

— Numai volerele l-au împiedicat pe Întunecatul să folosească 
Falia împotriva duşmanilor săi. Volcrele sunt pedeapsa lui, dovada 
vie a aroganţei sale. Dar tu vei schimba toate astea. Monştrii din falie 
nu suportă lumina soarelui. După ce Întunecatul se va folosi de 
puterea ta pentru a subjuga volcrele, va putea intra în Falie în 
siguranţă. Va avea în sfârșit ce-și doreşte. Puterea lui nu va mai avea 
limite. 

Am clătinat din cap: 

— N-ar face una ca asta. N-ar face niciodată aşa ceva. 

Mi-am amintit de noaptea în care a stat de vorbă cu mine lângă 
foc, în şopronul dărâmat, mi-am amintit de ruşinea şi durerea din 
glasul său. Mi-am petrecut toată viața căutând un mijloc de a îndrepta 
lucrurile. De multă vreme n-am mai avut parte de o scânteie de speranță ca 
tine. 

— Mi-a spus că vrea să reîntregească Ravka. Mi-a spus că... 

— Nu-mi mai povesti ce ţi-a zis! a pufnit ea. E foarte bătrân. A 
avut suficient timp să-şi însuşească arta de a minţi o fată singură şi 
naivă. 

S-a apropiat de mine cu ochi scăpărători. 

— Gândeşte, Alina. Dacă Ravka e reîntregită, Armata a Doua nu 
va mai fi esenţială pentru supraviețuirea regatului. Întunecatul nu 
va mai fi decât un simplu supus al regelui. Crezi că acesta e viitorul 
pe care şi-l doreşte? 

Am început să tremur: 

— Te rog, opreşte-te. 

— Dar când va stăpâni Falia, va face prăpăd în jurul lui. Va pustii 
lumea şi nu va mai trebui să îngenuncheze în faţa niciunui rege. 

— Banu. 

— Şi toate astea din cauza ta. 

— Ba nu! am strigat eu. N-aş face una ca asta! Chiar dacă e 
adevărat ce spui, nu l-aş ajuta niciodată să facă aşa ceva. 

— Nu vei avea de ales. Puterea cerbului aparţine celui care îl 
ucide. 

— Dar el nu poate folosi un amplificator, am protestat eu cu glas 
scăzut. 

— Te poate folosi pe tine, a zis Baghra blând. Cerbul Morozovei 
nu e un amplificator obişnuit. Întunecatul îl va vâna şi îl va omorî. Îi 
va lua coarnele, iar după ce ţi le va pune în jurul gâtului, îi vei 
aparține cu totul. Vei fi cea mai puternică Grisha care a trăit 
vreodată, şi toată această nouă putere va fi sub comanda lui. Vei fi 
legată de el pentru totdeauna şi nu vei avea nicio putere să te 

împotriveşti. 

Mila din glasul ei a fost cea care mi-a dat lovitura de graţie. Mila 
unei femei care nu-mi permisese niciun moment de slăbiciune, 
niciun pic de răgaz. 

Mi s-au muiat picioarele şi am îngenuncheat pe podea. Mi-am 
acoperit urechile cu palmele, încercând să scap de vocea Baghrăi. 
Dar nu puteam îndepărta vorbele Întunecatului care îmi tot răsunau 
în minte. 

Cu toții servim pe cineva. 

Regele e un copil. 

Tu şi cu mine vom schimba lumea. 

Mă minţise în legătură cu Baghra. Minţise în legătură cu Ereticul 
Negru. Oare minţise şi în legătură cu cerbul? 

Îti cer să ai încredere în mine. 

Baghra îl rugase să-mi dea un alt amplificator, dar el susţinuse că 
aveam nevoie de coarnele cerbului. Un colier de os. lar când îi 
spusesem că aş vrea un amplificator oarecare, Întunecatul mă 
sărutase, iar eu uitasem şi de cerb, şi de amplificatoare, şi de orice 
altceva. Mi-am amintit de chipul lui perfect în lumina felinarului, de 
expresia lui uluită, de părul lui ciufulit. 

Oare toate astea făceau parte dintr-un plan? Sărutul de pe malul 
lacului, îndurerarea de pe chipul lui în noaptea din şopron, toate 
gesturile afectuoase, toate confidenţele şoptite, chiar şi ce se 
întâmplase între noi în noaptea aceea? 

Mi s-a strâns inima. Încă îi simțeam răsuflarea pe gât, încă îi 
auzeam şoaptele în ureche. Neajunsul dorinței e că ne face slabi. 

Câtă dreptate avea. Îmi doream atât de mult să am un loc al meu. 
Fusesem atât de dornică să-i fac pe plac, atât de mândră că îmi 
încredința secretele lui. Dar niciodată nu mă întrebasem ce voia cu 
adevărat, care ar putea fi adevăratele lui motive. Fusesem prea 
ocupată să mă imaginez alături de el ca salvatoare a Ravkăi. Foarte 
preţuită şi foarte dorită — ca un fel de regină. Îi făcusem sarcina 
foarte uşoară. 

Tu şi cu mine vom schimba lumea. Aşteaptă şi ai să vezi. 

Îmbracă-te cu hainele tale elegante şi aşteaptă următorul sărut, 
următoarea vorbă frumoasă. Aşteaptă cerbul. Aşteaptă colierul. 
Aşteaptă să fii transformată într-o criminală şi o sclavă. 

Mă prevenise că epoca puterii Grisha se apropia de sfârşit. Ar fi 
trebuit să-mi dau seama că nu va accepta niciodată să se întâmple 
una ca asta. 

Am inspirat adânc şi am încercat să-mi domolesc tremurul. M-am 
gândit la bietul Alexei şi la toţi ceilalţi care fuseseră lăsaţi să moară 
în întunericul Faliei. M-am gândit la nisipurile cenuşii care cândva 
fuseseră pământ cafeniu şi afânat. M-am gândit la volcre, primele 
victime ale lăcomiei Ereticului Negru. 

Chiar credeai că am terminat cu tine? 

Întunecatul voia să mă folosească. Voia să-mi ia singurul lucru 
care îmi aparţinea cu adevărat, singura putere pe care o avusesem 
vreodată. 

M-am ridicat în picioare. Trecuse vremea când îi făceam sarcina 
uşoară. 

— Bine, am spus eu, punând mâna pe teancul de haine aduse de 
Baghra. Ce am de făcut? 

Capitolul 16 


Baghra era vădit uşurată, dar n-a pierdut nicio clipă. 

— Poţi să fugi în noaptea asta, odată cu acrobaţii şi actorii. la-o 
spre vest. Când ajungi la Os Kervo, căută Verloren — e un vas 
comercial kerchian. Biletul tău a fost plătit deja. 

Degetele mi-au înlemnit pe nasturii keftei: 

— Vrei să mă duc în Ravka de Vest? Să traversez Falia singură? 

— Vreau să dispari, fata mea. Eşti suficient de puternică încât să 
traversezi Nemarea pe cont propriu. Ar trebui să-ţi fie uşor. De ce 
crezi că te-am antrenat atâta timp? 

Un alt lucru la care nu mă gândisem. Întunecatul îi ceruse Baghrăi 
să mă lase în pace. Crezusem că îmi lua apărarea, dar poate că voia 
doar să nu-mi sporesc puterea. 

Am datjos kefta şi mi-am luat pe mine o tunică de lână aspră. 

— Ai ştiu tot timpul ce are de gând. De ce mi-ai spus tocmai 
acum? am întrebat eu. De ce în noaptea asta? 

— Pentru că nu mai e timp. N-am crezut niciodată că va găsi 
turma Morozovei. Cerbii aceştia sunt nişte făpturi foarte greu de 
găsit, parte a celei mai vechi ştiinţe, plăsmuite în inima lumii. Dar se 
pare că i-am subestimat pe oamenii Întunecatului. 

Ba nu, mi-am spus în sinea mea, îmbrăcându-mă cu nişte 
pantaloni de piele şi o pereche de cizme. L-ai subestimat pe Mal. Mal, 
care putea să vâneze şi să găsească o pradă ca nimeni altul. Mal, care 
putea să transforme pietrele în iepuri. Mal, care ar fi putut găsi 
cerbul şi m-ar fi subjugat — ne-ar fi subjugat pe noi toţi — puterii 
Întunecatului, fără ca măcar să-şi dea seama. 

Baghra mi-a dat un palton gros din stofă cafenie, căptuşit cu 
blană, o căciulă mare de blană şi o centură lată. Când mi-am pus-o la 

brâu, am văzut că de ea erau prinse o pungă cu bani, cuțitul primit 
de la Botkin şi un săculeț în care erau mănuşile mele de piele, 
prevăzute cu oglinzi. 

M-a condus afară din palat şi mi-a dat o raniţă din piele pe care 
mi-am pus-o pe umeri. Mi-a făcut semn spre Marele Palat, ale cărui 
lumini străluceau în depărtare. Dintr-acolo se auzea muzică şi 
mi-am dat seama cu surprindere că petrecerea încă era în toi. Aveam 
impresia că ieşisem din sala de bal de câţiva ani, deşi nu putea să fi 
trecut mai mult de o oră. 

— Mergi până la labirintul din gard viu, apoi ia-o la stânga. Evită 
aleile luminate. Actorii deja au început să plece. Urcă-te în unul 
dintre furgoanele lor. Nu sunt percheziționate decât la venire, aşa că 
ar trebui să fii în siguranţă. 

— Ar trebui? 

Dar Baghra nu m-a luat în seamă. 

— Când ieşi din Os Alta, încearcă să eviţi drumurile principale, a 
continuat ea, dându-mi un plic sigilat. Eşti o iobagă dulgheriţă şi 
mergi în Ravka de Vest, la noul tău stăpân. Ai înţeles? 

— Da, am încuviințat eu din cap, şi inima deja începuse să-mi 
bată mai tare. De ce mă ajuţi? am întrebat eu dintr-odată. De ce îţi 
trădezi propriul fiu? 

S-a îndreptat de spate şi a tăcut preţ de câteva clipe. Apoi s-a 
întors spre mine, iar eu am tresărit, făcând un pas în spate, pentru că 
am văzut limpede abisul, ca şi când aş fi stat pe marginea lui. Am 
văzut pustiul nesfârşit şi întunecat al unei vieți prea lungi. 

— Cu mulţi ani în urmă, a spus ea blând, înainte ca măcar să 
viseze la Armata a Doua, înainte să renunţe la numele său şi să 
devină Întunecatul, era un băiat strălucit, plin de talent. Eu i-am 
inspirat mândria. Tot eu ar fi trebuit să-l opresc la momentul 
potrivit. 

A zâmbit — era un zâmbet firav, de o tristeţe atât de dureroasă, 
încât îmi era greu să mă uit la chipul ei. 

— Crezi că nu-mi iubesc fiul, a spus ea. Dar nu e adevărat. Tocmai 

pentru că îl iubesc nu vreau să-l las să facă lucruri pe care nu le-ar 
putea răscumpăra niciodată. 

S-a uitat spre Micul Palat: 

— Mâine-dimineaţă, am să pun la uşa ta o servitoare care să 
spună că eşti bolnavă. Voi încerca să câştig, cât mai mult timp pentru 
tine. 

Mi-am muşcat buza: 

— Ba nu, în noaptea asta. Trebuie să pui servitoarea la uşa mea 
chiar în noaptea asta. S-ar putea ca Întunecatul... să vină pe la mine. 

Mă aşteptam ca Baghra să râdă iarăşi de mine, însă s-a mulţumit 
să clatine din cap şi mi-a spus cu blândeţe: 

— Fată prostuţă. 

Dispreţul ei ar fi fost mai uşor de suportat. 

Uitându-mă spre domeniul palatului, m-am gândit la ce mă 
aştepta. Oare chiar aveam să fac toate astea? 

— Mulţumesc, Baghra, am spus eu, înghițind nodul din gât. 
Pentru tot. 

— Înî, a răspuns ea. lar acum pleacă, fata mea. Grăbeşte-te şi ai 
grijă. 

l-am întors spatele şi am luat-o la fugă. 

Mulțumită nesfârşitelor zile de antrenament cu Botkin, ajunsesem 
să cunosc foarte bine împrejurimile palatului. În timp ce alergam pe 
peluze şi printre copaci, îi mulțumeam în gând pentru fiecare oră de 
transpiraţie. Când m-am apropiat de Marele Palat, Baghra a trimis 
spre mine fâşii de culoarea cernelii, învăluindu-mă în întuneric, să 
nu fiu văzută de nimeni. Oare Marie şi Nadia încă dansau în sala de 
bal? Oare Genya se întreba unde dispărusem? Am alungat din minte 
aceste întrebări. Îmi era teamă să mă gândesc prea mult la ce făceam, 
la tot ce lăsam în urmă. 

O trupă de actori încărca un furgon cu decoruri şi costume, iar 
vizitiul deja pusese mâna pe hăţuri şi striga la ei să se grăbească. 
Unul dintre actori a urcat alături de vizitiu, iar ceilalţi s-au suit într-o 
trăsură de ponei, care a luat-o din loc în sunet de clopoței. Am sărit 

repede în furgon, strecurându-mă printre decoruri, şi m-am acoperit 
cu o husă din pânză de sac. 

Am pornit pe aleea lungă de pietriş şi am ieşit pe porțile palatului. 
Stăteam cu inima strânsă, întrucât eram sigură că, din clipă în clipă, 
cineva avea să dea alarma şi furgonul avea să fie oprit — aş fi fost 
scoasă din furgon şi aş fi fost aruncată în dizgrație. Dar furgonul a 
mers mai departe, iar după o vreme a început să se hurduce pe 
străzile pavate din Os Alta. 

Am încercat să rememorez drumul pe care mă adusese 
Întunecatul în oraş cu multe luni în urmă, dar atunci eram atât de 
obosită şi de copleşită, încât nu-mi aminteam decât un 
talmeş-balmeş de vile şi străzi înceţoşate. Nu vedeam mare lucru din 
ascunzătoarea mea şi nici nu îndrăzneam să arunc o privire afară. La 
cât de ghinionistă eram, mă aşteptam să fiu zărită de cineva chiar în 
clipa când scoteam capul din furgon. 

Nu-mi doream decât ca distanţa dintre mine şi palat să crească cât 
mai mult înainte să mi se observe absenţa. Nu ştiam cât de mult 
putea Baghra să întârzie acest moment, şi aş fi vrut ca vizitiul să 
mâne caii mai iute. Când am trecut podul şi am ajuns în târg, mi-am 
permis un mic oftat de uşurare. 

Aerul rece se strecura printre scândurile furgonului, şi îi eram 
recunoscătoare Baghrăi pentru paltonul gros pe care mi-l dăduse. 
Eram obosită şi stăteam incomod, dar mai presus de toate îmi era 
frică. Fugeam de cel mai puternic om din Ravka. Grisha, Armata 
Întâi, poate chiar Mal şi iscoadele lui aveau să fie mobilizați cu toții 
în căutarea mea. Ce şansă aveam să ajung singură până la Falie? Şi 
chiar dacă aş fi reuşit s-o traversez şi să ajung în Ravka de Vest, iar 
apoi m-aş fi îmbarcat pe Verloren, ce s-ar fi întâmplat după aceea? Aş 
fi ajuns într-o țară străină, a cărei limbă nu o cunoşteam şi unde nu 
ştiam pe nimeni. Mi s-au umezit ochii, dar mi-am şters imediat 
lacrimile. Dacă aş fi izbucnit în plâns, nu m-aş mai fi oprit. 

Când s-a crăpat de ziuă, deja lăsaserăm în urmă străzile pietruite 
din Os Alta şi mergeam pe Vy, drumul lat de pământ ce traversa 

regatul. Aţipeam din când în când, dar frica şi disconfortul m-au 
ţinut trează cea mai mare parte a drumului. Când soarele s-a ridicat 
pe cer şi am început să transpir în paltonul meu gros, furgonul s-a 
oprit. 

Mi-am luat inima în dinţi şi am aruncat o privire afară. Ne aflam 
în curtea unei taverne sau a unui han. 

Aveam picioarele amorţite, iar când m-am întins, am simţit 
sângele revenindu-mi dureros în degete. Am aşteptat ca vizitiul şi 
ceilalţi membri ai trupei să intre în local, apoi am ieşit cu grijă din 
ascunzătoarea mea. 

M-am gândit că aş fi atras mai mult atenţia dacă aş fi umblat pe 
furiş, aşa că m-am îndreptat de spate şi am ocolit clădirea cu pas 
iute, amestecându-mă în vălmăşagul de oameni şi căruțe de pe 
strada principală. 

Am tras cu urechea în stânga şi în dreapta, iar în cele din urmă 
mi-am dat seama că mă aflam în Balakirev. Era un orăşel aflat la vest 
de Os Alta. Avusesem noroc: furgonul mersese în direcţia cea bună. 

În timpul călătoriei, numărasem banii primiţi de la Baghra şi 
încercasem să-mi fac un plan. Ştiam că cel mai rapid aş fi călătorit 
călare, dar ştiam şi că o fată singură, cu suficienți bani cât să 
cumpere un cal, ar fi atras atenţia. Cel mai bine era să fur un cal, dar 
habar n-aveam cum se face, aşa că am continuat pe jos. 

În drum spre ieşirea din oraş, m-am oprit la o tarabă din piaţă să 
cumpăr nişte caşcaval, pâine şi carne uscată. 

— Ţi-e foame, ai? m-a întrebat vânzătorul fără dinţi în gură, 
uitându-se la mine cam insistent în timp ce băgăm mâncarea în 
raniță. 

— Fratelui meu îi e foame. E un mâncăcios, am spus eu, 
prefăcându-mă că salut pe cineva din mulţime. Vin imediat! am 
strigat eu, şi am luat-o repede din loc. 

Speram că avea să mă țină minte ca pe o fată care călătorea cu 
familia ei sau — cel mai bine — că avea să mă uite. 

În noaptea aceea, am dormit în şura unei ferme de lapte aflate în 

apropiere de Vy. Nu se compara cu patul meu din Micul Palat, dar 
eram recunoscătoare pentru adăpost şi pentru zgomotele animalelor 
din jurul meu. M-am ghemuit pe o parte, folosind ranita şi căciula de 
blană pe post de pernă, iar mugetele blânde şi mişcările vacilor mă 
făceau să mă simt mai puţin singură. 

Îndoielile începuseră să-mi dea târcoale. Dacă Baghra nu avea 
dreptate? Dacă mă minţise? Sau poate că pur şi simplu se înşelase. 
Aş fi putut să mă întorc la Micul Palat. Aş fi putut dormi în patul 
meu, mi-aş fi putut continua lecţiile cu Botkin şi taifasurile cu Genya. 
Era o perspectivă foarte tentantă. Şi dacă m-aş fi întors, oare m-ar fi 
iertat Întunecatul? 

Să mă ierte? Ce era în mintea mea? EI voia să-mi pună la gât un 
colier şi să mă transforme într-o sclavă, iar eu mă întrebam dacă 
m-ar fi iertat? M-am întors pe cealaltă parte, furioasă pe mine 
însămi. 

În adâncul sufletului, ştiam că Baghra avea dreptate. Mi-am 
amintit ce-i spusesem lui Mal: Cu toții suntem sclavii lui. lo 
aruncasem în obraz cu furie, fără să mă gândesc, pentru că voiam 
să-i rănesc orgoliul. Dar spusesem adevărul, la fel ca Baghra. Ştiam 
că Întunecatul era periculos şi neîndurător, dar ignorasem toate 
astea, dornică să cred în presupusul meu destin măreț, încântată de 
gândul că eram cea pe care şi-o dorea. 

De ce nu recunoşti că voiai să fii a lui? m-a întrebat o voce din capul 
meu. De ce nu recunoşti că o parte din tine încă îşi doreşte asta? 

Dar am alungat această idee şi am încercat să mă gândesc la ce 
avea să aducă ziua următoare, întrebându-mă care ar fi fost cel mai 
sigur drum spre vest. Am încercat să mă gândesc la orice altceva, 
numai la ochii ca norii de furtună ai Întunecatului, nu. 

În ziua următoare, am hotărât să merg în continuare pe Vy, 
amestecându-mă printre oamenii şi căruțele care plecau din Os Alta 
sau mergeau într-acolo. Dar ştiam că Baghra nu-mi putea ascunde 
dispariţia la nesfârşit, iar drumurile principale erau prea 
periculoase. Aşa că, după ziua aceea, am mers numai pe câmpuri şi 

prin păduri, pe potecile vânătorilor şi pe drumurile ţăranilor. 
Înaintam greu, întrucât mergeam numai pe jos. Mă dureau 
picioarele şi făcusem bătături la degete, dar mă străduiam să 
continui spre vest, urmând traiectoria soarelui pe cer. 

Noaptea, îmi trăgeam căciula de blană pe urechi şi tremuram 
ghemuită în palton, ascultându-mi chiorăiturile stomacului şi 
desenând hărţi în minte, aşa cum desenam pe vremuri în Cortul 
Documentelor. Mi-am imaginat călătoria mea lentă de la Os Alta la 
Balakirev, apoi pe la marginea satelor Chernistyn, Kerskii şi Polvost, 
şi m-am străduit să nu-mi pierd speranţa. Mai aveam mult până la 
Falie, dar tot ce puteam să fac era să merg mai departe, sperând că 
nu avea să mă părăsească norocul. 

— Încă eşti în viaţă, mi-am şoptit în întuneric. Încă eşti liberă. 

Din când în când, mă întâlneam cu ţărani sau cu alţi călători. 
Purtam mănuşile cu oglinzi şi țineam mâna pe cuţit, în caz de 
pericol, dar nu-mi dădea nimeni multă atenţie. Îmi era tot timpul 
foame, dar întotdeauna fusesem o vânătoare jalnică, aşa că mă 
hrăneam numai cu proviziile cumpărate din Balakirev, beam apă din 
râuri şi furam câte un ou sau un măr din fermele părăsite care îmi 
ieşeau în cale. 

Habar n-aveam ce îmi rezerva viitorul şi nici ce mă aştepta la 
capătul acestei călătorii chinuitoare, şi totuşi, nu eram copleşită de 
disperare. Fusesem singură toată viaţa, dar acum eram cu adevărat 
singură pentru prima oară, şi nu era atât de înfricoşător pe cât îmi 
închipuiam. 

Şi totuşi, într-o dimineaţă, când am ajuns lângă o bisericuţă 
zugrăvită în alb, nu m-am putut abţine să nu intru să ascult slujba. 
După ce a terminat liturghia, preotul a spus rugăciuni pentru 
enoriaşi: pentru fiul unei femei, care fusese rănit în luptă, pentru un 
copil bolnav de friguri şi pentru sănătatea Alinei Starkov. Am 
tresărit. 

— Fie ca sfinţii să o apere pe Invocatoarea Soarelui, s-a rugat 
preotul, cea care ne-a fost trimisă ca să ne elibereze de relele din 

Falia Umbrei şi să reîntregească acest neam. 

Am înghiţit în sec şi m-am strecurat repede afară din biserică. 

Acum se roagă pentru tine, mi-am zis cu tristeţe în sinea mea. Dar 
dacă Întunecatul îşi duce planul la îndeplinire, or să te urască. Şi poate că 
aşa şi trebuie. Nu abandonam eu Ravka şi pe toţi cei care credeau în 
mine? Numai eu aveam puterea să distrug Falia, dar iată că fugeam. 

Am clătinat din cap. Nu-mi permiteam să mă gândesc la nimic 
din toate astea acum. Eram o trădătoare şi o fugară. Mai întâi trebuia 
să scap de Întunecatul şi abia apoi puteam să-mi fac griji pentru 
viitorul Ravkăi. 

Am pornit cu pas iute pe poteca în pantă ce ducea spre pădure, 
gonită de dangătul clopotelor. 

Desenând o hartă în mintea mea, mi-am dat seama că în curând 
aveam să ajung la Ryevost, ceea ce însemna că trebuia să decid care 
era cel mai bun traseu spre Falia Umbrei. Puteam s-o iau pe drumul 
de pe marginea fluviului sau să pornesc spre Petrazoi, munţii 
stâncoşi care se profilau la nord-est. Drumul pe lângă fluviu era mai 
uşor, dar presupunea să traversez zone foarte populate. Cel prin 
munți era mai direct, dar mult mai dificil. 

Am cântărit cele două variante până am ajuns la răspântia de la 
Shura, iar în cele din urmă am ales drumul prin Petrazoi. Trebuia să 
mă opresc în Ryevost înainte să pornesc spre poalele munţilor. Era 
cel mai mare dintre oraşele de pe fluviu, şi ştiam că-mi asum un risc, 
dar ştiam şi că nu aveam cum să străbat munţii fără mâncare şi fără 
un cort sau un sac de dormit. 

După atâtea zile de una singură, gălăgia şi agitația de pe străzile şi 
canalele aglomerate din Ryevost mi se păreau stranii. Mergeam cu 
capul plecat şi căciula pe urechi, fiind sigură că aveam să găsesc afişe 
cu faţa mea pe toți stâlpii de felinar şi pe toate vitrinele. Dar cu cât 
mă afundam în oraș, cu atât deveneam mai liniştită. Poate că vestea 
dispariţiei mele nu se împrăştiase atât de departe sau atât de repede 
pe cât îmi închipuiam. 

Îmi lăsa gura apă când simţeam miros de friptură de miel şi pâine 

proaspătă, aşa că, după ce mi-am refăcut proviziile de caşcaval şi 
carne uscată, m-am răsfăţat cu un măr. Apoi mi-am cumpărat un sac 
de dormit şi l-am legat de raniţă. Chiar când mă întrebam cum 
aveam să car atâta greutate prin munţi, am cotit pe o stradă şi am dat 
cu ochii de un grup de soldaţi. 

Inima a început să-mi bată nebuneşte când le-am văzut paltoanele 
măslinii şi puştile care le atârnau pe spate. Îmi venea să mă răsucesc 
pe călcâie şi s-o iau la fugă în cealaltă direcţie, dar am ţinut capul 
plecat şi m-am străduit să merg firesc. După ce am trecut pe lângă ei, 
m-am aventurat să arunc o privire înapoi. Nu se uitau bănuitor după 
mine. De fapt, nici nu păreau să aibă vreo treabă: stăteau de vorbă şi 
glumeau, iar unul dintre ei fluiera după o fată care atârna rufe la 
uscat. 

Am cotit pe o stradă lăturalnică şi am aşteptat să mi se liniştească 
inima. Ce se întâmpla? Fugisem din Micul Palat de mai bine de o 
săptămână. Probabil că deja se dăduse alarma. Eram sigură că 
Întunecatul avea să trimită călăreţi la toate regimentele şi în toate 
oraşele să împrăştie vestea dispariţiei mele. Toţi cei din Armata întâi 
şi Armata a Doua deja ar fi trebuit să mă caute. 

Când mă îndreptam spre ieşirea din Ryevost, am văzut şi alți 
soldaţi. Unii erau în permisie, alţii la datorie, dar niciunul nu părea 
să mă caute. Nu ştiam ce să cred. M-am întrebat dacă trebuia să-i fiu 
recunoscătoare Baghrăi pentru asta. Poate reuşise să-l convingă pe 
Întunecatul că fusesem răpită sau poate chiar omorâtă de fjerdani. 
Sau poate Întunecatul se gândea că deja ajunsesem mult mai la vest. 
Am hotărât să nu-mi forţez norocul şi m-am grăbit să ies din oraş. 

Mi-a luat mai mult decât mă aşteptam, şi am ajuns la marginea 
oraşului abia după căderea nopții. Străzile erau pustii şi întunecate. 
Nu se auzea gălăgie decât dinspre câteva bodegi dubioase şi nu mi-a 
ieşit în cale decât un bătrân beat care cânta cu glas scăzut, sprijinit de 
peretele unei case. Tocmai când treceam prin faţa unei taverne, uşa 
s-a deschis cu putere şi un bărbat vânjos a ieşit în stradă însoţit de o 
explozie de lumină şi muzică. 

M-a înhăţat de palton şi m-a tras spre el: 

— Bună, drăguță! Ai venit să-mi ţii de cald? 

Am încercat să mă smulg din strânsoarea lui. 

— Eşti destul de puternică pentru o fată atât de mică. 

Am simţit duhoarea de bere din respiraţia lui fierbinte. 

— Dă-mi drumul, am spus eu cu glas scăzut. 

— Nu te pripi, lapushka, a zis el mieros. Am putea să ne distrăm 
împreună. 

— Am zis: dă-mi drumul! l-am împins eu în piept. 

— Nu încă, a râs el, trăgându-mă în întunericul uliței de lângă 
tavernă. Vreau să-ţi arăt ceva. 

Mi-am scuturat încheietura şi am simţit greutatea liniştitoare a 
oglinzii alunecându-mi între degete. Mâna mi s-a năpustit spre el şi 
l-am orbit cu o singură rază scurtă de lumină. 

A scos un geamăt şi mi-a dat drumul, ducând mâinile la ochi. Am 
făcut ce mă învățase Botkin. L-am călcat cu putere pe picior şi mi-am 
petrecut gamba pe după gamba lui. În clipa următoare, i-au fugit 
picioarele de sub el şi s-a prăbuşit pe pământ cu o bufnitură. 

Dar, imediat după aceea, s-a deschis şi uşa laterală a tavernei. Am 
văzut ieşind un soldat în uniformă, care într-o mână avea o sticlă de 
kvas, iar cu cealaltă ținea o femeie sumar îmbrăcată. Cu un val de 
groază, mi-am dat seama că purta uniforma cenuşie a gărzilor 
Întunecatului. Privirea lui încețoşată a examinat scena: bărbatul 
trântit la pământ şi eu deasupra lui. 

— Ce înseamnă asta? a bâiguit el, iar femeia de lângă el a chicotit. 

— Am orbit! s-a văitat bărbatul prăbuşit. M-a orbit! 

Oprichmk-ul s-a uitat la el, apoi la mine, şi, după expresia lui, 
mi-am dat seama că m-a recunoscut. Norocul mă părăsise. Chiar 
dacă nu mă urmărea nimeni altcineva, gărzile Întunecatului sigur 
porniseră în căutarea mea. 

— Tu...,a şoptit el. 

Am luat-o la fugă. 

Cu inima duduindu-mi în piept, am cotit pe un gang şi am ajuns 

într-un labirint de străzi înguste. Imediat ce am lăsat în urmă 
ultimele case dărăpănate din Raevsky, am ieşit de pe drum şi am 
luat-o printre copaci. Crengile îmi înțepau obrajii şi fruntea, dar am 
continuat să fug, adâncindu-mă în pădure. 

În urma mea se auzeau zgomotele urmăririi: bărbaţi strigând unul 
la altul, paşi grei prin pădure. Îmi venea să alerg orbește, dar m-am 
oprit să ascult. 

Erau spre răsărit, căutându-mă în apropiere de drum. Nu-mi 
puteam da seama câţi erau. 

Mi-am domolit respiraţia şi mi-am dat seama că aud un susur. 
Probabil era un râu în preajmă, un afluent al fluviului. Dacă reuşeam 
să ajung la el, îmi puteam ascunde urmele, şi le-ar fi fost foarte greu 
să mă găsească în întuneric. 

Am pornit în direcţia de unde se auzea murmurul apei, 
oprindu-mă din când în când să-mi corectez direcția. Am urcat o 
coastă care era atât de abruptă, încât aproape că mergeam în patru 
labe, agățându-mă de crengi şi de rădăcinile copacilor. 

— Acolo! 

Vocea s-a auzit din spatele meu şi, uitându-mă peste umăr, am 
văzut lumini apropiindu-se de baza dealului. 

Am continuat să urc, simțind cum îmi fuge pământul de sub 
mâini, fiecare respiraţie arzându-mi plămânii. Odată ajunsă în vârf, 
m-am uitat în vale şi am simţit o undă de speranță zărind lumina 
lunii oglindită în apa unui râu. 

Am pornit în jos pe panta abruptă, lăsându-mă pe spate să-mi 
păstrez echilibrul. Coboram cât de repede puteam. Am auzit 
strigăte, iar când m-am uitat în spate, am văzut siluetele 
urmăritorilor mei profilate pe cerul nopţii. Ajunseseră în vârful 
dealului. 

M-a cuprins spaima şi am început să alerg, dislocând la fiecare 
pas grămezi de pietre care se prăvăleau zgomotos spre râul din vale. 
Dar panta era prea abruptă. Mi-am pierdut echilibrul şi am căzut, 
izbindu-mă de pământ şi zgâriindu-mi palmele, incapabilă să mă 

opresc. M-am dat de-a dura, iar în cele din urmă am căzut în apa 
îngheţată. 

Preţ de o clipă, am crezut că mi-a stat inima în loc. Mă 
rostogoleam prin apă, simțind frigul ca pe o mână care îmi ținea 
trupul într-o strânsoare nemiloasă. Apoi am scos capul la suprafaţă 
şi am luat cu disperare o gură de aer, după care curentul m-a tras 
iarăşi la fund. Nu ştiu cât de departe m-a purtat râul. Nu mă 
gândeam decât la următoarea gură de aer şi la amorțeala din ce în ce 
mai puternică pe care o simţeam în picioare. 

În cele din urmă, când credeam că n-o să mai ies la suprafaţă, 
curentul m-a aruncat într-un ochi de apă liniştită. M-am apucat de o 
stâncă şi m-am tras spre mal, apoi m-am ridicat în picioare. Cizmele 
îmi alunecau pe pietrele netede de pe fundul râului şi mă 
împleticeam sub greutatea paltonului plin de apă. 

Nu ştiu cum, dar am reuşit să intru iarăşi în pădure şi m-am 
ascuns într-un desiş, iar în cele din urmă m-am prăbuşit la pământ, 
tremurând şi scuipând în continuare apă din plămâni. 

Era de departe cea mai grea noapte din viaţa mea. Paltonul era 
leoarcă, iar picioarele îmi erau amorţite în cizme. Tresăream la 
fiecare zgomot, închipuindu-mi că fusesem descoperită. Îmi 
pierdusem în apă căciula de blană, ranița plină cu mâncare şi noul 
sac de dormit, aşa că expediţia mea dezastruoasă în Ryevost nu îmi 
folosise la nimic. Pierdusem şi punga cu bani. Cel puţin încă aveam 
cuțitul la centură. 

Cu puţin înainte de zorii zilei, am îndrăznit să invoc un pic de 
lumină solară să-mi usuc cizmele şi să-mi încălzesc mâinile umezi şi 
reci. Am aţipit şi am visat-o pe Baghra ţinându-mi la gât propriul 
meu cuțit, iar râsul ei îmi răsuna în urechi ca un huruit. 

M-am trezit cu inima duduindu-mi în piept şi am auzit mişcare în 
pădure. Adormisem sprijinită de trunchiul unui copac, ascunsă — 
speram eu în spatele unor tufişuri. De unde eram, nu vedeam nimic, 
dar auzeam voci îndepărtate. Am rămas ţintuită locului, neştiind ce 
să fac. Dacă m-aş fi mişcat, le-aş fi putut atrage atenţia, dar dacă aş fi 

rămas nemişcată, n-ar fi trecut mult timp până să mă găsească. 

Pe măsură ce zgomotele se apropiau, inima îmi bătea din ce în ce 
mai tare. Am zărit printre frunze un soldat îndesat şi bărbos. Avea o 
puşcă în mână, dar ştiam că nu voiau să mă omoare. Eram prea 
prețioasă. Ceea ce — dacă aş fi fost dispusă să mor — îmi oferea un 
avantaj. 

N-or să pună mâna pe mine. Gândul mi-a răsunat dintr-odată în 
minte cu certitudine şi limpezime. N-am să mă întorc. 

Am răsucit încheietura mâinii şi una dintre oglinzi mi-a alunecat 
în mâna stângă. Cu cealaltă mână mi-am scos cuțitul, simțind în 
palmă greutatea oţelului Grisha. Fără să fac niciun zgomot, m-am 
ghemuit şi am aşteptat, ascultând cu atenţie. Eram speriată, dar, spre 
surprinderea mea, o parte din mine era nerăbdătoare. 

L-am urmărit pe soldatul bărbos printre frunze, până a ajuns la 
mică distanță de mine. Am văzut o picătură de sudoare 
prelingându-i-se pe gât şi lumina dimineţii strălucindu-i pe ţeava 
puştii, iar preţ de o clipă am crezut că se uita direct la mine. S-a auzit 
un strigăt din adâncul pădurii, iar soldatul a răspuns: Nichuevo! 
Nimic. 

Apoi, spre surprinderea mea, s-a întors şi s-a îndepărtat de mine. 

Încetul cu încetul, zgomotele s-au stins: vocile şi paşii s-au 
îndepărtat de ascunzătoarea mea. Oare puteam avea chiar atât de 
mult noroc? Cumva confundaseră urmele vreunui animal sau ale 
altui călător cu ale mele? Sau era un fel de şiretlic? Am aşteptat 
tremurând până nu s-au mai auzit decât foşnetul blând al vântului 
printre frunze, zgomotele insectelor şi trilurile păsărilor. 

În cele din urmă, am vârât oglinda la loc în mănuşă şi am inspirat 
adânc. Am pus cuțitul în teacă şi m-am ridicat uşor în picioare. Am 
pus mâna pe paltonul încă umed pe care îl lăsasem pe pământ, dar 
am înlemnit auzind zgomotul inconfundabil al unui pas în spatele 
meu. 

Cu un nod în gât, m-am răsucit pe călcâie şi, la doar câţiva paşi de 
mine, am văzut o siluetă parţial ascunsă de crengi. Fusesem atât de 

concentrată asupra soldatului bărbos, încât nu-mi dădusem seama 
că era cineva în spate meu. Într-o clipă, aveam iarăşi cuțitul în mână, 
iar oglinda era iarăşi pe mănuşă. Silueta a ieşit fără zgomot de după 
copaci. M-am uitat ţintă la ea, fiind sigură că halucinez. 

Mal. 

Am deschis gura să spun ceva, dar el a dus repede degetul la 
buze, uitându-se ţintă în ochii mei. A aşteptat o clipă în tăcere, apoi 
mi-a făcut semn să-l urmez şi s-a afundat iarăşi în pădure. Mi-am 
înhățat paltonul şi am luat-o din loc, străduindu-mă să țin pasul cu 
el, ceea ce nu era tocmai uşor. Mal înainta fără zgomot, 
strecurându-se ca o umbră printre crengi, ca şi când ar fi văzut 
poteci invizibile pentru ochii celorlalți. 

M-a condus înapoi la râu, la un vad cu apă puţin adâncă, pe unde 
puteam trece pe partea cealaltă. M-am crispat simțind iarăşi apa 
înghețată în cizme. Când am ieşit pe celălalt mal, Mal s-a întors să 
acopere urmele. 

Voiam să-i pun o mulţime de întrebări, iar mintea îmi sărea de la 
un gând la altul. Cum de mă găsise? Mă urmărise împreună cu 
ceilalţi soldaţi? De ce mă ajuta? Îmi venea să pun mâna pe el, să mă 
asigur că era real. Voiam să-l iau în braţe cu recunoştinţă. Voiam să-i 
dau un pumn în ochi pentru lucrurile pe care mi le spusese în 
noaptea aceea, în Micul Palat. 

Am mers câteva ore în tăcere. Din când în când, îmi făcea semn să 
mă opresc şi aşteptam cât timp el se întorcea să ne şteargă urmele. La 
un moment dat, după miezul zilei, am început să urcăm o potecă 
pietroasă. Nu ştiam unde mă scosese râul, dar eram foarte sigură că 
Mal mă conducea spre Petrazoi. 

Fiecare pas era o adevărată agonie. Cizmele încă îmi erau ude şi 
simţeam că fac noi bătături la călcâie şi la degete. Mă alesesem cu o 
durere de cap înfiorătoare după noaptea chinuitoare petrecută în 
pădure şi eram ameţită de foame, dar nu aveam de gând să mă 
plâng. N-am scos o vorbă cât am urcat panta, apoi ne-am îndepărtat 
de potecă şi ne-am căţărat printre stânci. Picioarele îmi tremurau de 

oboseală, iar gâtlejul îmi ardea de sete. Când, în cele din urmă, Mal 
s-a oprit, eram sus pe munte, ascunşi după nişte stânci şi câţiva pini 
zbârliţi. 

— Aici, a spus el, dându-şi jos ranita. 

Apoi a coborât cu pas sigur pe versant, şi mi-am dat seama că se 
ducea să acopere urmele înaintării mele stângace printre stânci. 

M-am aşezat recunoscătoare pe pământ şi am închis ochii. Mă 
dureau picioarele, dar îmi era teamă că, dacă îmi dădeam jos 
cizmele, nu le-aş mai fi putut încălța. Bărbia îmi cădea în piept, dar 
nu îmi puteam permite să adorm. Nu încă. Aveam o mie de 
întrebări, dar numai una nu mai putea aştepta până a doua zi 
dimineaţă. 

Mal s-a întors cu paşi silenţioşi când deja se lăsa seara. S-a aşezat 
în faţa mea şi a scos o ploscă din raniţă. După ce a luat o gură, şi-a 
şters buzele cu dosul palmei şi mi-a întins plosca. Am băut cu sete. 

— Mai încet. Trebuie să ne ajungă până mâine. 

— Scuze, am spus eu, înapoindu-i plosca. 

— Nu putem risca să facem focul în noaptea asta, a continuat el, 
privind cerul din ce în ce mai întunecat. Poate mâine. 

Am încuviințat din cap. Paltonul mi se uscase în timpul urcuşului, 
deşi încă aveam mânecile un pic umede. Eram murdară şi ciufulită, 
şi îmi era frig. Mă tot întrebam cum se explica prezenţa miraculoasă 
a lui Mal în fața mea. Şi totuşi, trebuia să-i pun o altă întrebare, cu 
toate că mă îngrozea răspunsul pe care l-aş fi putut primi. 

— Mal, am zis eu, aşteptând să se uite în ochii mei. Aţi găsit 
turma? Aţi prins cerbul Morozovei? 

S-a lovit uşor cu mâna peste genunchi: 

— De ce e aşa de important? 

— E o poveste lungă. Trebuie să ştiu, a reuşit să pună mâna pe 
cerb? 

— Nu. 

— Dar or să-l prindă curând, nu? 

A încuviințat din cap şi a spus: 

— Dar... 

— Dar ce? 

Mal a şovăit. În lumina slabă a amurgului, am văzut fluturându-i 
pe buze urma palidă a zâmbetului impertinent pe care îl cunoşteam 
atât de bine. 

— Nu cred că îl vor găsi fără mine. 

Am ridicat din sprâncene: 

— Pentru că tu eşti cel mai bun? 

— Nu, a răspuns el, redevenind serios. Sau poate că da. Să nu mă 
întelegi greşit. Sunt iscoade bune, cele mai iscusite din toată Armata 
Întâi, dar îţi trebuie o anumită intuiţie ca să poţi urmări turma. Nu 
sunt nişte animale obişnuite. 

Iar tu nu eşti o iscoadă obişnuită, am gândit în sinea mea, dar n-am 
zis nimic. M-am uitat la el şi mi-am amintit ce mi-a spus odată 
Întunecatul: că nu ne putem înţelege propriile daruri. Oare talentul 
lui Mal era mai mult decât un amestec de noroc şi răbdare? Cu 
siguranţă nu suferise niciodată de lipsă de încredere în forţele 
proprii, dar nu mi se părea că era vorba de îngâmfare. 

— Sper că ai dreptate, am şoptit eu. 

— Acuma, răspunde-mi tu la o întrebare, a spus el cu asprime în 
glas. De ce ai fugit? 

Pentru prima oară, mi-am dat seama că Mai habar n-avea de ce 
fugisem de la Micul Palat, nici de ce mă căuta Întunecatul. Ultima 
oară când îl văzusem pe Mal, aproape că îi poruncisem să dispară 
din ochii mei, dar el trecuse peste asta şi venise după mine. Merita o 
explicaţie, dar habar n-aveam de unde să încep. Am oftat şi mi-am 
trecut mâna peste faţă. Oare în ce ne vârâsem pe amândoi? 

— Dacă ţi-aş spune că încerc să salvez lumea, m-ai crede? 

S-a uitat la mine cu o mină severă: 

— Deci nu e un fel de ceartă de îndrăgostiţi, după care o să dai 
fuga înapoi la el? 

— Nu! am exclamat eu şocată. Nu e... nu suntem... 

Nu-mi găseam cuvintele, iar în cele din urmă am izbucnit în râs: 

— Mi-aş fi dorit să fie asta. 

Mal a tăcut o vreme, iar apoi, ca şi când ar fi luat o decizie, a spus: 

— Bine. 

S-a ridicat în picioare şi s-a întins, după care şi-a luat puşca pe 
umăr. 

— Odihneşte-te, mi-a spus el, aruncându-mi o pătură groasă de 
lână scoasă din raniţă. O să stau eu primul de strajă. 

S-a întors cu spatele la mine şi s-a uitat la luna ce se înălța 
deasupra văii de la picioarele noastre. 

M-am ghemuit pe pământul tare, învelindu-mă bine cu pătura. În 
ciuda disconfortului, aveam pleoapele grele şi simțeam că o să 
adorm din clipă în clipă. 

— Mal, am şoptit eu în noapte. 

— Ce-i? 

— Mulţumesc că m-ai găsit. 

Nu-mi dădeam seama dacă visez, dar, de undeva din întuneric, 
mi s-a părut că-l aud şoptind: 

— Întotdeauna. 

M-am lăsat în voia somnului. 

Capitolul 1 7 


Mal a făcut de strajă şi în locul meu, lăsându-mă să dorm toată 
noaptea. Dimineaţă, mi-a dat o bucată de carne uscată şi mi-a zis 
simplu: 

— Vorbeşte. 

Nu prea ştiam de unde să încep, aşa că am început cu partea cea 
mai gravă: 

— Întunecatul plănuieşte să folosească Falia Umbrei ca pe o armă. 

Mal nici măcar n-a clipit: 

— Cum? 

— O va mări, o va extinde peste Ravka şi Fjerda şi peste toate 
ţinuturile unde va întâmpina rezistenţă. Dar nu o poate face fără 
ajutorul meu, fără ca eu să ţin volcrele la distanță. Cât de mult ştii 
despre cerbul Morozovei? 

— Nu mare lucru. Doar că e preţios, a spus el, uitându-se peste 
vale. Şi că îţi este sortit ţie. Noi trebuia să găsim turma, apoi să 
capturăm sau să încolţim cerbul, dar să nu-i facem rău. 

Am încuviințat din cap şi am încercat să-i explic puţinul pe care îl 
ştiam despre cum funcționau amplificatoarele, despre Ivan, care 
omorâse ursul Sherborn, şi despre Marie, care omorâse o focă din 
nord. 

— Un Grisha trebuie să poarte un amplificator, am încheiat eu. Şi 
cerbul e un amplificator, dar nu mi-a fost sortit mie. 

— S-o luăm din loc, mi-a spus Mal brusc. Poţi să-mi povesteşti 
restul pe drum. Vreau să ne adâncim mai mult în munți. 

A vârât pătura în raniţă şi s-a străduit să acopere toate urmele 
înnoptării noastre acolo. Apoi a pornit pe o potecă pietroasă şi 
abruptă. Arcul îi era legat de raniţă, dar puşca o avea la îndemână. 

Picioarele mele protestau la fiecare pas, dar mergeam în ritmul lui 
Mal, străduindu-mă să-i spun restul poveştii. l-am zis tot ce aflasem 
de la Baghra: despre originile Faliei, despre colierul pe care 
Întunecatul avea de gând să-l facă pentru a se putea folosi de 
puterea mea şi, în sfârşit, despre vasul care mă aştepta în Os Kervo. 

Când am terminat, Mal mi-a zis: 

— N-ar fi trebuit s-o asculţi pe Baghra. 

— Cum poţi să spui una ca asta? 

S-a întors brusc şi aproape că m-am izbit de el: 

— Ce crezi că se va întâmpla dacă reuşeşti să ajungi la Falie? Sau 
după ce te îmbarci pe Verloren? Crezi că puterea lui se opreşte la 
țărmul Mării Adevărate? 

— Nu, dar... 

— E doar o chestiune de timp până te găseşte şi îţi pune colierul la 
gât. 

S-a răsucit pe călcâie şi a luat-o din loc, iar eu am rămas 
debusolată pe loc. M-am străduit să-mi urnesc picioarele şi să-l ajung 
din urmă. 

Poate că planul Baghrăi era şubred, dar ce alte şanse am fi avut? 
Mi-am amintit strânsoarea ei puternică, frica din ochii săi arzători. 
Nu se aşteptase niciodată ca Întunecatul să găsească turma 
Morozovei. lar în noaptea balului de iarnă, se speriase foarte tare şi 
încercase să mă ajute. Dacă ar fi fost la fel de nemiloasă precum fiul 
ei, ar fi putut scăpa de risc tăindu-mi gâtul, în loc să mă ajute să fug. 
Şi poate că aşa ar fi fost mai bine, mi-am spus cu tristeţe în sinea mea. 

Am mers în tăcere multă vreme, urcând lent poteca plină de 
serpentine. În unele locuri, era atât de îngustă, încât trebuia să mă 
sprijin de versantul de piatră şi să fac paşi mici şi şovăielnici, cu 
speranta că sfinţii se vor îndura de mine. În jurul prânzului, am 
coborât muntele şi am început să urcăm pe altul, care, din nefericire, 
era mai abrupt şi mai înalt decât primul. 

M-am uitat la poteca ce se întindea în faţa mea, punând un picior 
în faţa celuilalt, încercând să alung sentimentul de zădărnicie. Cu cât 

mă gândeam mai mult, cu atât îmi sporea teama că poate Mal avea 
dreptate. Nu puteam scăpa de sentimentul că aruncasem un blestem 
asupra amândurora. Întunecatul avea nevoie de mine în viaţă, dar 
oare ce i-ar fi făcut lui Mal? Fusesem atât de concentrată asupra 
propriei mele frici şi asupra viitorului meu, încât nu prea mă 
gândisem la ce făcuse Mal şi la ce alesese să renunţe. Nu se mai 
putea întoarce niciodată în armată, la prietenii lui, la statutul de 
iscoadă cu decoraţii. În plus, era vinovat de dezertare, poate chiar şi 
de trădare, iar pedeapsa pentru asta era moartea. 

Pe seară, ajunseserăm atât de sus, încât copacii zgribuliţi 
dispăruseră cu totul, iar gheaţa din timpul iernii încă se mai vedea 
din loc în loc. Am luat o cină frugală — caşcaval şi carne de vită 
uscată —, iar Mal a considerat că era mai sigur să nu aprindem focul 
nici în noaptea aceea, aşa că ne-am ghemuit în tăcere sub pătură, 
aproape fără să ne atingem, tremurând în bătaia vântului. 

Aproape că adormisem când l-am auzit pe Mal spunând: 

— Mâine pornim spre nord. 

Am deschis ochii: 

— Spre nord? 

— Spre Isibeya. 

— Vrei să mergi după cerb? am spus eu cu un aer uluit. 

— Ştiu că pot să-l găsesc. 

— Dacă nu cumva deja l-a prins Întunecatul! 

— Nu l-a găsit, a zis el, şi l-am simţit clătinând din cap. Cerbul 
încă e liber. O simt. 

__Vorbele lui mi-au amintit în mod ciudat de ce-mi spusese 
Intunecatul în drum spre căsuţa Baghrăi: Acest cerb ţi-a fost sortit ție, 
Alina. O simt. 

— Şi dacă mai înainte ne prinde Întunecatul? am întrebat eu. 

— Nu-ţi poți petrece restul vieții fugind, Alina. Ai spus că cerbul 
te poate face puternică. Suficient de puternică încât să poţi lupta cu 
el? 

— Poate. 

— Atunci trebuie s-o facem. 

— Dacă te prinde, te omoară. 

— Ştiu. 

— Pe toţi sfinţii, Mal. De ce ai venit după mine? La ce te-ai gândit 
când ai luat hotărârea asta? 

A oftat, trecându-şi o mână prin părul scurt: 

— Nu m-am gândit la nimic. Eram la jumătatea drumului spre 
Tsibeya şi am primit ordine să ne întoarcem şi să te căutăm pe tine. 
Aşa că asta am făcut. Partea cea mai grea a fost să-i îndepărtez pe 
ceilalţi de tine, mai ales după ce aproape că ţi-ai anunţat prezenţa în 
Ryevost. 

— Iar acum eşti un dezertor. 

— Da. 

— Din cauza mea. 

— Da. 

Aveam o durere în gât din pricina lacrimilor nevărsate, dar am 
reuşit să vorbesc fără să-mi tremure vocea: 

— N-am vrut să se întâmple nimic din toate astea. 

— Nu mi-e teamă de moarte, Alina, a zis el pe tonul acela rece şi 
ferm, care mie îmi era atât de străin. Şi vreau să ne dăm o şansă. 
Trebuie să mergem după cerb. 

M-am gândit o vreme la ce mi-a spus, iar în cele din urmă am 
şoptit: 

— Bine. 

N-am primit ca răspuns decât un sforăit — Mal deja dormea. 


În următoarele zile, Mal a impus un ritm foarte susținut, dar 
mândria — sau poate frica — nu-mi dădea voie să-i cer să încetinească. 
Vedeam din când în când câte o capră de munte sărind pe versanţii 
de deasupra noastră, iar într-o noapte am dormit pe marginea unui 
lac cu apă de un albastru strălucitor, dar acestea erau rarele pete de 
culoare în monotonia munţilor cenuşii, acoperiți de un cer mohorât. 

lar tăcerea sumbră a lui Mal nu-mi era de ajutor. Voiam să aflu 

cum ajunsese să urmărească cerbul pentru Întunecatul şi cum fusese 
viaţa lui în ultimele cinci luni, dar întrebările mele primeau 
răspunsuri monosilabice, iar uneori, pur şi simplu mă ignora. Când 
eram foarte obosită sau înfometată, mă uitam încruntată la ceafa lui 
şi îmi venea să-i dau una peste cap să-i atrag atenţia. lar în cea mai 
mare parte a timpului, îmi făceam griji, îmi era teamă că poate Mal 
regreta decizia de a veni după mine. Mă temeam că nu vom putea 
găsi cerbul în ţinutul vast al Tsibeyei. Dar cel mai mult mă temeam 
de ce i-ar fi putut face Întunecatul lui Mal, dacă am fi fost prinşi. 

Când, în cele din urmă, am început coborârea din Petrazoi, 
îndreptându-ne spre nord-vest, am fost încântată că lăsam în urmă 
vânturile reci şi munţii golaşi. M-am simţit mai bine când am reintrat 
în pădure. După zilele în care merseserăm doar pe poteci pietroase, 
era o plăcere să păşeşti pe covorul moale din ace de pin, să auzi 
foşnetele animalelor în tufişuri şi să inspiri miresmele puternice ale 
vegetației. 

Am înnoptat lângă un pârâu şopotitor, iar când Mal a început să 
strângă crenguţe pentru foc, mai aveam un pic şi începeam să cânt. 
Am invocat o rază mică şi concentrată de lumină ca să aprind focul, 
dar Mai nu s-a arătat foarte impresionat. A dispărut în pădure şi s-a 
întors cu un iepure pe care l-a jupuit şi l-a fript pentru masa de seară. 
Mal m-a urmărit înfulecându-mi porţia şi a fost foarte surprins că, 
după ce am terminat, am scos un oftat, căci încă îmi era foame. 

— Ai fi fost mult mai uşor de hrănit, dacă nu ai fi căpătat o 
asemenea poftă de mâncare, a bombănit el, terminându-şi porţia, 
apoi s-a întins pe spate, cu capul sprijinit pe braţ. 

Dar nu l-am luat în seamă. Era cald pentru prima oară de când 
plecasem de la Micul Palat, şi nimic nu-mi putea ştirbi entuziasmul. 
Nici măcar sforăiturile lui Mal. 


Trebuia să ne reîmprospătăm proviziile înainte să ne continuăm 
drumul spre Tsibeya, dar am avut nevoie de încă o zi şi jumătate ca 
să găsim o potecă vânătorească ce ne-a scos într-unul din satele de la 

nord-vest de Petrazoi. Cu cât ne apropiam de civilizaţie, cu atât Mal 
devenea mai neliniştit. Din când în când, mă lăsa singură şi se ducea 
să inspecteze teritoriul din fața noastră, având grijă să mergem tot 
timpul paralel cu drumul principal al satului. La amiază, s-a întors 
îmbrăcat cu un palton urât, de culoare cafenie şi o căciulă maronie, 
din blană de veveriţă. 

— Unde le-ai găsit? am întrebat eu. 

— Le-am furat dintr-o casă descuiată, a recunoscut el pe un ton 
vinovat. Am lăsat câteva monede... Dar mi se pare ciudat că toate 
casele sunt pustii. Şi nici pe drum nu era nimeni. 

— O fi duminică, am spus eu, căci pierdusem şirul zilelor de când 
fugisem din Micul Palat. Poate că sunt la biserică. 

— Poate, a răspuns el, dar avea un aer îngrijorat, apoi şi-a 
îngropat paltonul şi căciula militară lângă un copac. 

Eram la aproape un kilometru de sat când am auzit tobele. 
Deveneau din ce în ce mai puternice pe măsură ce ne apropiam de 
drum, iar în curând am auzit clopoței şi viori, aplauze şi chiuituri. 
Mal s-a urcat într-un copac să vadă mai bine, iar când a coborât nu 
mai era atât de îngrijorat. 

— Sunt oameni peste tot. Am văzut câteva sute pe drum şi am 
zărit carul dom. 

— E săptămâna untului! am exclamat eu. 

În săptămâna dinaintea postului de primăvară, toţi nobilii 
trebuiau să plimbe printre supuşii lor un car dom — o căruţă plină cu 
dulciuri, brânză şi pâine. Procesiunea începea la biserica satului şi 
ajungea la moşia nobilului, unde încăperile de zi erau deschise 
ţăranilor şi servitorilor, cărora li se serveau ceai şi blini. Fetele din 
partea locului se îmbrăcau cu sarafane de culoare roşie şi îşi puneau 
flori în păr, să sărbătorească venirea primăverii. 

Cât am stat la orfelinat, săptămâna untului era cea mai bună 
perioadă a anului, căci şcoala se întrerupea, ca să putem face 
curăţenie şi să dăm o mână de ajutor la gătit. Tot atunci se întorcea 
de la Os Alta şi ducele Keramsov. Ne plimbam cu toţii în carul dom, 

iar ducele se oprea la fiecare gospodărie să bea kvas şi să împartă 
prăjituri şi bomboane. Stând alături de duce şi salutând sătenii 
voioşi, aproape că ne simţeam şi noi nobili. 

— Mergem să aruncăm o privire, Mal? am întrebat eu cu 
entuziasm. 

S-a încruntat, şi mi-am dat seama că precauţia lui se lupta cu 
unele dintre amintirile noastre cele mai fericite de la Keramzin. În 
cele din urmă, pe buze i s-a aşternut un zâmbet: 

— Bine. E suficientă lume cât să nu ieşim în evidenţă. 

Ne-am alăturat mulţimii de pe drum, strecurându-ne printre 
scripcari şi toboşari, printre fetiţele ţinând în mâini crengi cu 
panglici colorate. Când am ajuns pe strada principală, negustorii 
stăteau în uşile prăvăliilor, agitând clopoței şi bătând din palme în 
ritmul muzicii. Mal s-a oprit să cumpere nişte blănuri şi să 
reîmprospăteze proviziile, dar am scos limba la el când l-am văzut 
vârând în raniță o bucată de caşcaval. Nu mai suportam să văd 
caşcaval în fata ochilor. 

Înainte ca Mai să mă poată opri, am intrat şi eu în procesiune, 
strecurându-mă printre oameni. În carul dom stătea legănându-se un 
bărbat roşu în obraji, cu o sticlă de kvas în mâna lui dolofană, 
cântând şi aruncând pâine ţăranilor strânşi în jurul său. M-am 
apropiat şi am înhăţat din mâna lui o plăcintă rumenă. 

— Pentru tine, fată frumoasă! a strigat bărbatul, aplecându-se 
spre mine. 

Plăcinta era caldă şi avea un miros divin. l-am mulţumit şi am 
pornit înapoi spre Mal, cu un aer foarte mulțumit. 

Mal m-a înhăţat de mână şi m-a tras pe o uliţă noroioasă dintre 
două case: 

— Ce-a fost în mintea ta? 

— Nu m-a văzut nimeni. lar boierul şi-a închipuit că sunt o 


— Nu ne putem asuma asemenea riscuri. 
— Deci nu vrei şi tu o gură? 

A şovăit: 

— N-am zis asta. 

— Voiam să-ţi dau o gură, dar dacă nu vrei, va trebui s-o mănânc 
singură. 

Mal a întins mâna după plăcintă, însă eu m-am dat în spate, 
aplecându-mă când în stânga, când în dreapta, zădărnicindu-i 
încercările de a o înhăța. Mi-a plăcut aerul surprins care i s-a 
aşternut pe chip. Nu mai eram fata neîndemânatică pe care o ştia el. 

— Eşti o haimana, a mormăit el, făcând o nouă încercare. 

— Da, dar sunt o haimana cu o plăcintă. 

Nu ştiu care dintre noi a auzit primul zgomotul paşilor, dar 
amândoi ne-am îndreptat brusc de spate, dându-ne seama că aveam 
companie. Doi bărbaţi se iviseră în spatele nostru pe ulița pustie. 
Înainte ca Mai să se poată întoarce cu spatele, unul dintre ei i-a pus 
un cuțit murdar la gât, iar celălalt mi-a acoperit gura cu o mână 
soioasă. 

— Linişte, a hârâit cel cu cuțitul. Altfel vă tai gâtu' la amândoi. 

Avea păr slinos şi o faţă comic de lungă. 

M-am uitat la cuțitul de la gâtul lui Mal şi am încuviinţat uşor din 
cap. Mâna celuilalt bărbat mi s-a dezlipit de gură, dar a continuat să 
mă ţină strâns de mână. 

— Banii, a zis Faţă-Lungă. 

— Ne jefuiţi? am izbucnit eu. 

— Exact, a zis printre dinţi cel care mă ţinea, dându-mi un ghiont. 

Nu m-am putut abţine. Eram atât de uşurată şi de surprinsă că cei 
doi nu voiau să ne captureze, încât mi-a scăpat un mic chicot. 

Hoţii şi Mal se uitau la mine ca şi când aş fi fost nebună. 

— E niţel prostuţă, nu? a întrebat bărbatul care mă ţinea. 

— Mda, niţel, a zis Mal, aruncându-mi o privire încruntată, al 
cărei mesaj era limpede: Taci! 

— Banii, a zis Faţă-Lungă. Acuma. 

Mal a vârât cu grijă mâna în haină, a scos punga cu bani şi i-a 
dat-o lui Faţă-Lungă, care s-a încruntat văzând cât era de uşoară. 

— Asta-i tot? a mormăit el. Ce ai în raniţă? 

— Nu mare lucru, nişte blănuri şi mâncare, a răspuns Mal. 

— Arată-mi. 

Cu mişcări lente, Mal şi-a dat jos raniţa din spate şi a desfăcut-o, 
lăsându-i pe hoţi să se uite în ea. În partea de sus se vedea clar pușca 
înfăşurată în pătura de lână. 

— Ah, a zis Faţă-Lungă. la uite ce puşcă frumoasă. Nu-i aşa, Lev? 

Bărbatul de lângă mine a continuat să mă strângă cu o mână, iar 
cu cealaltă a înhăţat puşca. 

— Foarte frumoasă, a mormăit el. lar asta pare să fie o raniţă 
militară. 

Mi s-a strâns inima. 

— Şi? a întrebat Faţă-Lungă. 

— Şi Rikov mi-a spus că de curând a dispărut un soldat din 
avanpostul de la Chernast. Umblă vorba că a luat-o spre sud şi nu 
s-a mai întors. Aşa că s-ar putea să fi pus mâna pe un dezertor. 

Faţă-Lungă s-a uitat cu luare-aminte la Mal, şi mi-am dat seama 
că deja se gândea la recompensa care îi aştepta. Se vedea pe faţa lui 
că auzea pentru prima oară de toate astea. 

— Ce zici, băiete? Cumva eşti un fugar? 

— Raniţa ea fratelui meu, a zis Mal calm. 

— Poate. Şi poate o să-i cerem căpitanului de la Chernast să se 
uite la ea şi să-ţi arunce şi ţie o privire. 

Mal a ridicat din umeri: 

— Bine. O să fiu încântat să-i spun că aţi încercat să ne jefuiti. 

Lui Lev părea să nu-i placă ideea: 

— Hai să luăm banii şi să mergem. 

— Nu, a spus Faţă-Lungă, privindu-l în continuare cu ochi mijiţi 
pe Mal. Ori e dezertor, ori a luat raniţa de la un alt soldat. Oricum ar 
fi, căpitanul o să ne dea o sumă frumuşică dacă i-l ducem. 

— Şi cu ea ce facem? m-a înghiontit Lev încă o dată. 

— Nu se poate să nu fie nimic de capul ei, din moment ce umblă 
cu un asemenea individ. Poate e şi ea fugară. lar dacă nu, o să fie 

numai bună pentru un pic de distracţie. Nu-i aşa, drăguță? 

— Nu te atinge de ea, a răbufnit Mal, făcând un pas în faţă. 

Cu o mişcare rapidă, Faţă-Lungă l-a izbit pe Mal în cap cu 
plăselele cuţitului. Mal s-a clătinat şi a pus un genunchi în pământ, 
iar din tâmplă a început să-i curgă sânge. 

— Nu! am strigat eu. 

Cel care mă ţinea mi-a acoperit iarăşi gura cu mâna, dându-mi 
drumul la încheietură. Asta era tot ce-mi trebuia. Am răsucit uşor 
mâna, iar oglinda mi-a alunecat între degete. 

Faţă-Lungă stătea aplecat deasupra lui Mal, cu cuțitul în mână: 

— Poate căpitanul o să ne plătească fie de-i mort, fie de-i viu. 

Apoi a ridicat cuțitul. Am răsucit oglinda şi o rază strălucitoare de 
lumină i-a izbit ochii lui Faţă-Lungă. A şovăit o clipă, ducând 
mâinile la faţă să pareze lumina. Mal a profitat de şansă. A sărit în 
picioare şi l-a înhăţat pe Faţă-Lungă, izbindu-l de perete. 

Lev şi-a slăbit strânsoarea, ca să ridice puşca lui Mal, dar eu m-am 
răsucit imediat, am ridicat oglinda şi l-am orbit. 

— Ce naiba..., a mormăit el, mijind ochii. 

Înainte să-şi poată reveni, l-am lovit cu genunchiul între picioare. 
S-a îndoit de durere, iar eu mi-am pus mâinile pe ceafa lui şi l-am 
izbit tare cu genunchiul. S-a auzit un trosnet scârbos, şi am făcut un 
pas în spate, iar el a căzut la pământ, ţinându-se de nas, cu sângele 
şiroindu-i printre degete. 

— Mi-a ieşit! am exclamat eu. 

Oh, de m-ar fi putut vedea Botkin. 

— Vino! a strigat Mal, întrerupându-mi momentul de bucurie. 

M-am întors şi l-am văzut pe Faţă-Lungă zăcând fără cunoştinţă. 
Mal şi-a înhăţat ranita şi a luat-o la fugă spre celălalt capăt al uliţei, 
departe de zgomotele procesiuni. 

Lev gemea, dar încă avea mâna pe puşcă. L-am lovit zdravăn cu 
piciorul în burtă şi am pornit după Mal. 

Am trecut în fugă pe lângă prăvălii şi case pustii, am traversat 
drumul principal şi ne-am afundat în pădure, ascunzându-ne pe 

după copaci. Am traversat un pârâu, apoi am trecut peste coama 
unui deal şi am continuat să alergăm câţiva kilometri — sau cel puţin 
aşa mi s-a părut mie. Eu, una, nu credeam că tâlharii erau în stare să 
ne urmărească, dar gâfâiam prea tare ca să-mi pot susţine punctul de 
vedere. În cele din urmă, Mala încetinit şi s-a oprit, s-a îndoit de şale 
şi s-a sprijinit cu mâinile de genunchi, respirând precipitat. 

M-am prăbuşit pe pământ, cu inima duduindu-mi în piept, şi 
m-am întins pe spate. Am rămas nemişcată, simţindu-mi pulsul în 
urechi, bucurându-mă de lumina care se strecura printre crengile 
copacilor şi încercând să-mi domolesc respiraţia. Când m-am simţit 
în stare să vorbesc, m-am ridicat în coate şi am zis: 

— Te simţi bine? 

Mal şi-a atins uşor rana de la cap şi, cu toate că nu mai sângera, tot 
s-a crispat de durere. 

— Da, a răspuns el. 

— Crezi că or să spună ceva? 

— Bineînţeles. Or să încerce să scoată nişte bani din povestea asta. 

— Pe toţi sfinţii! 

— N-avem ce să facem, a zis el, apoi, spre surprinderea mea, a 
zâmbit: Unde ai învăţat să te baţi? 

— La antrenamentele Grisha, am şoptit eu pe un ton teatral. 
Secretele străvechi ale loviturii între picioare. 

— A mers de minune. 

Am izbucnit în râs. 

— Aşa zicea mereu Botkin: „Nu te da mare, trebuie doar să 
provoci durere”, am spus eu, imitând accentul putemic al 
mercenarului. 

— Băiat deştept. 

— Întunecatul consideră că Grisha nu trebuie să se bazeze doar pe 
puterile lor ca să se apere. 

Mi-a părut imediat rău că am spus asta. Zâmbetul lui Mal a 
dispărut. 

— Alt băiat deştept, a zis el pe un ton rece, aţintindu-şi privirea în 

pădure, iar după o vreme a zis: O să-şi dea seama că n-am luat-o 
direct spre Falie. O să-şi dea seama că am pornit în căutarea cerbului. 

S-a aşezat lângă mine cu o mină posomorâtă. Aveam puţine 
avantaje în această luptă, dar tocmai pierdusem unul dintre ele. 

— N-ar fi trebuit să intrăm în sat, a spus el pe un ton necăjit. 

L-am lovit uşor cu pumnul în umăr: 

— N-aveam de unde şti că osă dăm peste nişte tâlhari. Cine poate 
avea atâta ghinion? 

— Am riscat prosteşte. Ar fi trebuit să-mi dau seama. 

A luat o creangă dejos şi a aruncat-o cu furie. 

— Dar măcar n-am pierdut plăcinta, am zis eu neinspirat, scoțând 
din buzunar prăjitura strivită şi plină de scame. 

Iniţial, avea forma unei păsări, pentru a sărbători întoarcerea 
stolurilor din ţările calde, dar acum arăta mai degrabă ca o şosetă 
făcută ghem. 

Mal şi-a sprijinit coatele pe genunchi şi a plecat capul, 
acoperindu-l cu mâinile. Umerii au început să-i tremure şi, preţ de 
câteva clipe îngrozitoare, am crezut că plânge, dar apoi mi-am dat 
seama că râde. Pufnea şi i se zgâlţâia tot trupul, iar lacrimile au 
început să i se prelingă pe obraji. 

— Ar trebui să fie o plăcintă al naibii de bună! a spus el cu 
respiraţia întretăiată. 

M-am uitat la el o clipă, temându-mă că îşi pierduse mințile, apoi 
am izbucnit şi eu în râs. Am dus mâna la gură să înăbuş zgomotul, 
dar asta m-a făcut să râd şi mai tare. Părea că tensiunea şi frica din 
ultimele zile găsiseră în sfârşit o supapă. 

Mal a dus degetul la buze, scoțând un „Şşşş!” exagerat, ceea ce 
mi-a pricinuit un nou hohot de râs. 

— Cred că i-ai rupt nasul tâlharului, a râs el. 

— N-a fost frumos din partea mea. Nu-s o fată drăguță. 

— Nu, nu eşti, a încuviinţat el, şi am izbucnit amândoi în râs. 

— Ţii minte când ţi-a spart nasul băiatul arendaşului de la 
Keramzin? am reuşit eu să spun printre hohote. Dar n-ai zis nimănui 

şi ai umplut de sânge faţa de masă preferată a Anei Kuya. 

— Inventezi. 

— Ba nu! 

— Ba da! Nu doar că rupi nasuri, dar mai şi minţi. 

Am râs până am rămas fără aer, până au început să ne doară 
coastele şi să ni se învârtă capul. Nu-mi aminteam de când nu mai 
râsesem aşa. 

Până la urmă, am mâncat plăcinta. Era pudrată cu zahăr şi avea 
exact gustul plăcintelor pe care le mâneam în copilărie. Când am 
terminat-o, Mal a zis: 

— Chiar a fost o plăcintă bună. 

Şi iarăşi am izbucnit în râs. 

În cele din urmă, a oftat şi s-a ridicat în picioare, dându-mi o 
mână să mă ridic şi eu. 

Am continuat să mergem până în amurg, apoi ne-am oprit lângă 
ruinele unei căsuțe. Din pricina întâmplării din sat, Mal a zis că nu 
era bine să aprindem focul, aşa că am mâncat din proviziile 
cumpărate în sat. În timp ce mâneam carne uscată şi nesuferitul 
caşcaval, Mal m-a întrebat despre Botkin şi despre ceilalţi profesori 
de la Micul Palat. Abia când am început să-i povestesc mi-am dat 
seama cât de mult îmi dorisem să-i împărtăşesc experiențele mele. 
Nu mai râdea la fel de uşor ca pe vremuri. Dar când râdea, o parte 
din răceala lui posomorâtă se împrăştia şi ieşea la iveală Mal cel de 
odinioară. Tocmai de aceea speram că poate nu dispăruse pentru 
totdeauna. 

Înainte de culcare, Mal a făcut o tură prin împrejurimi, să se 
asigure că eram în siguranţă, iar eu am pus mâncarea în raniţă. 
Acum, că rămăseserăm fără puşca lui Mal şi fără pătura de lână, era 
mult loc în raniță. Eram recunoscătoare că nu pierduserăm şi arcul. 

Mi-am pus sub cap căciula din blană de veveriţă, lăsându-l pe Mal 
să folosească raniţa drept pernă. Apoi mi-am strâns bine paltonul şi 
m-am ghemuit sub blănurile pe care le cumpărase din sat. Deja 
aţipisem când l-am auzit pe Mal întorcându-se şi întinzându-se 


227 


lângă mine, cu spatele lipit confortabil de al meu. 

Înainte să mă fure din nou somnul, mi-a revenit pe limbă gustul 
zahărului de pe plăcintă şi m-am simţit din nou copleşită de bucuria 
hohotelor de râs din ziua aceea. Fuseserăm jefuiţi. Fuseserăm la un 
pas de moarte. Eram urmăriţi de cel mai puternic om din Ravka. Dar 
Mal şi cu mine eram iarăşi prieteni, şi am adormit mai uşor decât în 
ultima vreme. 

În timpul nopții, m-am trezit din pricina sforăiturilor lui Mal. 
l-am dat un cot în coaste, iar el s-a întors pe spate, apoi a mormăit 
ceva în somn, cuprinzându-mă cu braţul. Câteva clipe mai târziu, a 
reînceput să sforăie, dar de data asta nu l-am mai trezit. 

Capitolul 18 


Încă vedeam smocuri de iarbă verde, ba chiar şi câteva flori 
sălbatice, dar semnele primăverii erau din ce în ce mai rare pe 
măsură ce ne apropiam de Tsibeya şi de ţinuturile sălbatice în care 
Mal credea că puteam găsi cerbul. Pinii deşi au fost înlocuiţi de 
pădurile rare de mesteceni, iar acestea, la rândul lor, au cedat locul 
păşunilor alpine. 

Cu toate că Mal regreta incursiunea în sat, în scurtă vreme a 
recunoscut că fusese o necesitate. Nopțile deveneau mai reci pe 
măsură ce înaintam spre nord şi, întrucât ne apropiam de 
avanpostul de la Chernast, nu era indicat să aprindem focul. Şi nici 
nu ne puteam permite să vânăm sau să montăm capcane în fiecare 
zi, aşa că ne bazam pe proviziile noastre, văzând cu îngrijorare cum 
se împuţinează. 

Ceva părea să se fi dezmorţit între noi, iar acum nu ne mai 
învăluia liniştea glacială în care traversaserăm Munţii Petrazoi, ci 
discutam în timp ce mergeam. Mal era interesat de viața în Micul 
Palat, de obiceiurile ciudate de la curte, ba chiar şi de teoria Grisha. 

N-a fost deloc şocat de disprețul cu care îl priveau pe rege cei mai 
mulţi Grisha. Pe cât se pare, şi iscoadele începuseră să critice aspru 
între ei incompetenta regelui. 

— Fjerdanii au puşti care se încarcă pe la culată şi cu care se poate 
trage de douăzeci şi opt de ori pe minut. Şi soldaţii noştri ar trebui să 
aibă aşa ceva. Dacă regele s-ar sinchisi să se intereseze de Armata 
Întâi, n-am mai depinde atât de mult de Grisha. Dar asta n-o să se 
întâmple niciodată, a bombănit el, apoi a adăugat: Cu toţii ştim cine 
conduce ţara. 

N-am spus nimic. Mă străduiam să vorbesc cât mai puţin despre 

Întunecatul. 

De fiecare dată când îl întrebam despre perioada petrecută în 
căutarea cerbului, întotdeauna găsea o cale de a aduce conversaţia 
înapoi la mine. Dar nu insistam. Ştiam că unitatea lui Mal trecuse 
graniţa în Fjerda. Bănuiam că fuseseră implicaţi în mai multe lupte şi 
că astfel se alesese Mal cu cicatricea de pe maxilar, dar nu-mi dăduse 
niciodată detalii. 

În timp ce înaintam printre nişte sălcii uscate, spărgând cu 
cizmele zăpada îngheţată, Mal mi-a arătat cuibul unui şoim, iar eu 
m-am trezit dorindu-mi să ne putem continua drumul la nesfârşit. 
Oricât aş fi tânjit după o masă fierbinte şi un pat cald, îmi era teama 
de ce ne putea aduce sfârşitul călătoriei. Ce s-ar fi întâmplat dacă am 
fi găsit cerbul şi i-am fi luat coarnele? Cum ar fi putut să mă schimbe 
un amplificator atât de puternic? Oare ar fi fost suficient pentru a ne 
elibera de Întunecatul? De-am fi putut continua aşa, mergând unul 
lângă altul, dormind ghemuiţi sub stele. Poate că aceste câmpuri 
pustii şi crânguri liniştite ar fi putut să ne adăpostească şi pe noi, aşa 
cum adăpostiseră turma Morozovei, ferindu-ne de cei care ne 
căutau. 

Erau gânduri prosteşti. Tsibeya era un ţinut neprimitor, o lume 
sălbatică şi pustie, cu ierni aspre şi veri chinuitoare. lar noi nu eram 
nişte făpturi străvechi şi misterioase ce cutreierau ţinuturile la 
asfinţit. Eram doar Mal şi Alina, şi nu puteam să fugim de 
urmăritorii noştri pentru totdeauna. În cele din urmă, în mintea mea 
s-a cristalizat un gând sumbru, care îmi dădea târcoale de câteva 
zile. Am oftat, ştiind că amânasem prea mult discutarea acestei 
probleme cu Mal. Era iresponsabil din partea mea şi, dat fiind că 
riscaserăm amândoi atât de mult, nu puteam lăsa lucrurile să 
continue aşa. 

În noaptea aceea, când Mal deja începuse să respire adânc şi 
regulat, semn că mai avea un pic şi adormea, mi-am luat inima în 
dinţi şi am ridicat problema. 

— Mal..., am început eu. 

S-a trezit instantaneu, ridicându-se încordat în capul oaselor, şi a 
pus mâna pe cuţit. 

— Nu, l-am liniştit eu, punând o mână pe braţul lui. Totul e în 
regulă. Dar trebuie să stau de vorbă cu tine. 

— Acum? a bombănit el, întinzându-se la loc şi cuprinzându-mă 
cu un braţ. 

Am oftat. Mi-aş fi dorit să rămân întinsă în întuneric, ascultând 
foşnetul vântului în iarbă, învăluită în acest sentiment cald de 
siguranţă, oricât ar fi fost de iluzoriu. Dar ştiam că nu se poate. 

— Vreau să faci ceva pentru mine. 

A pufnit: 

— Adică mai mult decât să dezertez, să mă caţăr pe munţi şi să 
dorm pe pământ rece în fiecare noapte? 

— Da! 

— Aha, a mormăit el indiferent, iar respiraţia lui deja revenea la 
ritmul adânc şi constant al somnului. 

— Mal, am spus eu cu glas limpede, dacă nu reuşim... dacă ne 
găsesc înainte să dăm de cerb, nu-i poţi lăsa să mă captureze. 

Mal a înlemnit. Îi puteam simţi bătăile inimii. A tăcut un timp atât 
de îndelungat, încât am crezut că adormise la loc. 

Apoi a spus: 

— Nu-mi poți cere asta. 

— Trebuie. 

S-a ridicat în capul oaselor, îndepărtându-se de mine şi 
trecându-şi o mână peste faţă. M-am ridicat şi eu, strângându-mi 
blănurile în jurul umerilor, şi m-am uitat la Mal în lumina lunii. 

— Nu, a zis el. 

— Mal, nu poţi să spui nu. 

— Mi-ai cerut ceva, iar eu ţi-am răspuns. Nu. 

S-a ridicat în picioare şi s-a îndepărtat câţiva paşi. 

— Dacă îmi pune colierul la gât, ştii foarte bine ce se va întâmpla, 
câţi oameni vor muri din cauza mea. Nu pot permite să se întâmple 
aşa ceva. Nu pot fi responsabilă de una ca asta. 

— Nu, a repetat el. 

— Mal, sunt sigură că te-ai gândit şi la posibilitatea asta când am 
pornit spre nord. 

S-a întors cu faţa şi a revenit lângă mine, apoi s-a lăsat pe vine, 
privindu-mă în ochi. 

— N-am să te omor, Alina. 

— S-ar putea să fii nevoit. 

— Nu, a repetat el, clătinând din cap şi luându-şi privirea de la 
mine. Nu, nu, nu. 

l-am cuprins faţa cu palmele mele reci, întorcându-i iarăşi privirea 
spre mine. 

— Ba da. 

— Nu pot, Alina. Nu pot. 

— Mal, în noaptea când ne-am văzut în Micul Palat, mi-ai spus că 
am ajuns sclava Întunecatului. 

S-a crispat uşor: 

— Eram furios. N-am vrut să... 

— Dacă îmi pune colierul la gât, chiar voi deveni sclava lui. Voi fi 
a lui cu totul. Şi mă va transforma într-un monstru. Te rog, Mal. 
Trebuie să ştiu că nu vei permite să mi se întâmple asta. 

— Cum îmi poţi cere aşa ceva? 

— Cui altcuiva aş putea să i-o cer? 

S-a uitat la mine cu o expresie plină de disperare, furie şi încă 
ceva, un sentiment pe care nu-l puteam descifra. În cele din urmă, a 
încuviințat din cap. 

— Promite-mi, Mal. 

Buzele i s-au strâns într-o expresie sumbră, iar maxilarul i s-a 
încordat. Mă durea sufletul că trebuia să-i fac asta, dar trebuia să fiu 
sigură: 

— Promite-mi. 

— Promit, a zis el cu glas răguşit. 

Am scos un oftat prelung, cuprinsă de un val de uşurare. M-am 
aplecat în faţă şi am închis ochii, sprijinindu-mi fruntea de a lui: 

— Mulţumesc. 

Am rămas aşa multă vreme, apoi Mal s-a dat un pic în spate. 
Când am deschis ochii, se uita la mine. Faţa lui era la doar câțiva 
centimetri de a mea, suficient de aproape, încât îi puteam simţi 
respiraţia caldă. Mi-am dezlipit palmele de obrajii lui ţepoşi, 
dându-mi seama dintr-odată cât de apropiaţi eram unul de celălalt. 
S-a uitat în ochii mei preț de câteva clipe, apoi s-a ridicat brusc în 
picioare şi s-a îndepărtat în întuneric. 

Am rămas trează o bună bucată de timp, privind cerul întunecat. 
Îmi era frig şi mă simţeam îngrozitor. Ştiam că, undeva în apropiere, 
Mal se plimba fără zgomot prin iarbă, purtând povara pe care i-o 
pusesem pe umeri. Mă întrista situaţia, dar îmi părea bine că 
obținusem promisiunea lui. Am aşteptat să se întoarcă, dar în cele 
din urmă am adormit, singură sub stele. 


Ne-am petrecut următoarele zile în preajma Chernastului, 
căutând pe kilometri întregi urme ale turmei Morozovei, 
aventurându-ne destul de aproape de avanpost. Cu fiecare zi, Mal 
devenea tot mai posomorât. Se zvârcolea în somn şi abia dacă punea 
mâncare în gură. Uneori, când mă trezeam în timpul nopţii, îl 
vedeam agitându-se sub blănuri şi mormăind: „Unde eşti? Unde 
eşti?” 

Mal găsea urme ale altor oameni — crengi rupte, pietre mişcate, 
semne pe care eu nu le-aş fi observat dacă nu mi le-ar fi arătat el —, 
dar nicio urmă a cerbului. 

Apoi, într-o dimineaţă, m-a trezit înainte să se crape de ziuă: 

— Scoală-te. E aproape, îl simt. 

A luat blănurile de pe mine şi le-a vârât în raniţă. 

— Hei! m-am plâns eu, cu ochii lipiţi de somn, încercând în van să 
trag de blănuri. Şi micul dejun? 

Mi-a aruncat un biscuit: 

— Mănânci din mers. Azi vreau să căutăm pe potecile din vest. 
Presimt ceva. 

— Dar ieri ai zis că ar trebui să o luăm spre est. 

— Asta a fost ieri, a răspuns el, punându-şi raniţa pe umăr şi 
pornind prin iarba înaltă. Haide. Trebuie să găsim cerbul, ca să nu 
fiu nevoit să-ţi retez capul. 

— N-am zis niciodată că trebuie să-mi retezi capul, am bombănit 
eu frecându-mă la ochi, apoi am pornit împleticindu-mă în urma lui. 

— Atunci să înfig o sabie în tine? Sau vrei un pluton de execuţie? 

— Mă gândeam la ceva mai blând, cum ar fi o otravă delicată. 

— Nu mi-ai zis decât că trebuie să te omor. Nu mi-ai zis cum. 

Am scos limba la el, dar îmi plăcea să-l văd atât de energic şi 
m-am gândit că e bine că putea glumi pe tema asta. Sau cel puţin aşa 
speram, că glumeşte. 

Potecile dinspre vest ne-au purtat prin crânguri de zadă! şi pe 
păşuni presărate cu răchiţică şi licheni roşii. Mal înainta hotărât şi cu 
pas vioi, ca de obicei. 

Aerul era rece şi umed, iar de câteva ori l-am surprins uitându-se 
cu nelinişte la cerul înnorat, dar ne-am continuat căutările. Pe 
înserat, am ajuns la un platou larg, acoperit cu iarbă gălbuie. Mal l-a 
străbătut în lung şi-n lat, a coborât o pantă, apoi a revenit pe platou, 
după care a coborât şi a urcat din nou, până am simţit că mai am un 
pic şi țip de exasperare. Până la urmă, m-a condus în partea ferită de 
vânt a unei grămezi mari de bolovani şi-a dat jos ranita din spate şi a 
spus: 

— Aici. 

Am întins o blană pe pământul rece şi m-am aşezat pe ea, 
urmărindu-l pe Mal cum umblă neliniştit încoace şi încolo. În cele 
din urmă, a luat loc lângă mine, cu ochii aţintiți spre platou şi cu 
mâna pe arc. Ştiam că îşi imagina turma apărând dinspre orizont: 
făpturi albe strălucind în lumina apusului, scoțând aburi pe nări în 
aerul rece. Poate că le îndemna să-şi facă apariţia. Părea locul 

potrivit pentru turmă - un platou cu iarbă proaspătă, presărat cu 
mici lacuri albastre. 

Soarele a coborât sub orizont, iar peisajul s-a colorat într-o lumină 
albăstruie. Am aşteptat în tăcere, ascultând zgomotul respiraţiilor 
noastre şi mugetul vântului peste imensitatea Tsibeyei. Dar lumina 
devenea din ce în ce mai slabă, iar platoul rămânea pustiu. 

Luna a răsărit, apoi s-a ascuns după nori. Mal părea o stană de 
piatră. Stătea nemişcat şi scruta zarea cu o privire rece. Am scos 
cealaltă blană din raniţă şi am pus-o peste umerii lui şi ai mei. Aici, 
la adăpostul pietrelor, eram feriți de bătaia vântului, dar nu şi de 
frig. 

În cele din urmă, Mal a oftat adânc şi s-a uitat la cerul nopții: 

— O să ningă. Ar fi trebuit să mergem în pădure, dar m-am gândit 
că..., a spus el, clătinând din cap. Eram atât de sigur. 

— Nu-i nimic, am zis eu, sprijinindu-mi capul pe umărul lui. 
Poate mâine. 

— Proviziile or să se termine la un moment dat, şi pe măsură ce 
trec zilele, cresc şansele de a fi prinşi. 

— Mâine, am spus eu iarăşi. 

— Cine ştie, poate că deja a găsit turma şi a omorât cerbul, iar 
acum ne caută pe noi. 

— Nu cred, am zis eu. 

Dar Mal nu mi-a răspuns. Am ridicat blana mai sus pe umeri şi 
am invocat un pic de lumină în palmă. 

— Ce faci? 

— Mi-e frig. 

— E periculos, a spus el, ridicând blana peste capetele noastre, să 
ascundă lumina aurie şi caldă care îi lumina fața. 

— N-am mai văzut picior de om de peste o săptămână. Şi n-o să 
ne fie de niciun folos dacă reuşim să ne ascundem, dar o să murim 
de frig. 

S-a încruntat, dar apoi a întins mâna, jucându-se cu lumina din 
palma mea: 

— Impresionant. 

— Mulţumesc, am zis eu cu un zâmbet. 

— Mikhael a murit. 

Lumina mi-a tremurat în palmă. 

— Ce? 

— A murit. A fost omorât în Fjerda. La fel şi Dubrov. 

Eram şocată. Nu-mi plăcuseră niciodată Mikhael şi Dubrov, dar 
asta nu mai conta acum. 

— N-am ştiut... Cum s-a întâmplat? 

Preţ de o clipă, n-am ştiut dacă avea să răspundă şi nici dacă 
făcusem bine întrebându-l. Se uita cu un aer îngândurat la lumina 
care încă îmi strălucea în palmă. 

— Înaintasem mult spre nord, până aproape de permafrost?, 
foarte departe de avanpostul din Chernast, a spus el cu glas scăzut. 
Urmărisem cerbul până aproape de Fjerda, iar căpitanul a propus ca 
unii dintre noi să treacă graniţa deghizați în fjerdani şi să continue 
urmărirea turmei. Era o idee caraghioasă, de-a dreptul prostească. 
Chiar şi dacă am fi reuşit să trecem granița fără să fim descoperiţi, ce 
am fi putut face dacă ajungeam turma din urmă? Aveam ordine să 
nu omorâm cerbul, deci trebuia să-l capturăm, iar apoi să ne 
întoarcem cu el peste graniță. Era absurd. 

Am încuviințat din cap. Chiar părea absurd. 

— Aşa că în noaptea aia Mikhael, Dubrov şi cu mine am făcut haz 
de planul căpitanului. Ni se părea că era o misiune sinucigaşă, iar 
căpitanul un mare idiot, şi am băut în cinstea bieţilor soldaţi 
desemnaţi să treacă graniţa. lar a doua zi m-am oferit voluntar. 

— De ce? am întrebat eu cu un aer nedumerit. 

Mal a tăcut din nou, iar în cele din urmă a spus: 

— Mi-ai salvat viaţa în Falia Umbrei, Alina. 

— lar tu mi-ai salvat-o pe a mea, am răspuns eu, fără să-mi dau 


2 Permafrost: strat de sol şi de roci care nu se dezgheaţă nici în timpul verii. 

seama ce legătură avea asta cu misiunea sinucigaşă din Fjerda. 

Dar Mall părea să nu mă fi auzit. 

— Mi-ai salvat viața, dar apoi, în cortul Grisha, când te-au urcat în 
trăsură, n-am făcut nimic. L-am lăsat să te ia. 

— Ce-ai fi putut face, Mal? 

— Ceva. Orice. 

— Mal... 

Şi-a trecut o mână prin păr cu un aer neputincios: 

— Ştiu că nu are noimă. Dar aşa am simţit atunci. Nu puteam 
dormi. Îmi aminteam întruna clipa când te-am văzut dispărând. 

M-am gândit la toate nopțile în care am stat trează în camera mea 
din Micul Palat, amintindu-mi clipa în care văzusem chipul lui Mal 
dispărând în mulţime, în timp ce gărzile Întunecatului mă însoțeau 
spre trăsură, întrebându-mă dacă aveam să-l mai văd vreodată. Îmi 
fusese foarte dor de el, dar nu-mi închipuisem niciodată că şi lui Mal 
i-ar fi putut fi la fel de dor de mine. 

— Ştiam că urmărim cerbul pentru Întunecatul, a continuat Mal. 
Mă gândeam că... dacă aş fi găsit turma, te-aş fi putut ajuta. Te-aş fi 
putut răsplăti. 

S-a uitat la mine, iar expresia lui arăta că înţelegea cât de mult se 
înşelase. 

— Mikhael nu ştia nimic din toate astea. Dar era prietenul meu, 
aşa că s-a oferit şi el voluntar, ca un fraier. Bineînţeles că apoi s-a 
oferit şi Dubrov. Le-am spus să nu meargă cu mine, dar Mikhael a 
râs şi a zis că n-o să mă lase să mă umplu singur de glorie. 

— Şi ce s-a întâmplat? 

— Am trecut graniţa nouă ingi, şase soldaţi şi trei iscoade. Ne-am 
întors doar doi. 

Vorbele lui au rămas suspendate în aer, reci şi definitive. Şapte 
oameni muriseră urmărind cerbul. Şi oare câţi alţii muriseră fără ca 
eu să ştiu de ei? Dar chiar când mă gândeam la asta, mi-a răsunat în 
minte o întrebare: Câte vieți putea salva puterea cerbului? Mal şi cu 
mine eram refugiaţi, născuţi în timpul războaielor care făcuseră 


237 


ravagii la graniţele Ravkăi o vreme atât de îndelungată. Dar dacă 
Întunecatul şi teribila putere a Faliei puteau pune capăt acestor 
războaie? Dacă puteau să înfrângă duşmanii Ravkăi şi să ne pună la 
adăpost pentru totdeauna? 

Nu doar duşmanii Ravkăi, mi-am amintit în sinea mea. Ci pe oricine 
s-ar ridica împotriva Întunecatul ui, pe oricine ar îndrăzni să i se opună. 
Întunecatul ar fi preferat să pârjolească întreaga lume, decât să 
cedeze o fărâmă de putere. 

Mal şi-a trecut o mână peste faţa obosită: 

— Oricum, a fost o misiune inutilă. Când s-a stricat vremea, 
turma s-a întors în Ravka. Am fi putut aştepta să vină cerbul la noi. 

M-am uitat la Mal, la ochii lui reci şi la cicatricea de pe maxilarul 
lui. Nu mai semăna deloc cu băiatul care fusese pe vremuri. Pornise 
în căutarea cerbului ca să mă ajute pe mine, ceea ce însemna că eram 
parţial responsabilă de schimbarea lui; mi s-a strâns inima când 
m-am gândit la asta. 

— Îmi pare rău, Mal. Îmi pare atât de rău. 

— Nu e vina ta, Alina. Au fost alegerile mele. Dar prietenii mei au 
murit din cauza acelor alegeri. 

Aş fi vrut să-l strâng în braţe cu putere. Dar nu-l puteam îmbrăţişa 
pe acest nou Mal. Şi poate nici pe cel vechi, am recunoscut în sinea 
mea. Nu mai eram copii. Apropierea firească dintre noi ţinea de 
trecut. Mi-am aşezat o mână pe braţul lui. 

— Dacă nu e vina mea, nu e nici vina ta, Mal. Mikhael şi Dubrov 
au făcut şi ei propriile lor alegeri. Mikhael a vrut să-ţi fie bun prieten. 
Şi, cine ştie, poate avea motivele lui să urmărească cerbul. Nu era un 
copil, şi nu cred că ar fi vrut să-l ţii minte aşa. 

Mal nu s-a uitat la mine, dar, după câteva clipe, şi-a aşezat mâna 
peste a mea. Şi am rămas aşa până au început să cadă primii fulgi de 
zăpadă. 

Capitolul 19 


Am stat toată noaptea la adăpostul pietrelor, încălzindu-ne la 
razele din palma mea. Mă fura somnul din când în când, iar Mal 
trebuia să mă trezească, dându-mi câte un ghiont, ca să chem în 
continuare lumina solară de pe întinderea luminată de stele a 
Tsibeyei, să ne putem încălzi sub blănuri. 

A doua zi dimineaţă, când ne-am trezit, soarele strălucea cu 
putere deasupra peisajului învăluit în alb. În nordul îndepărtat, 
ningea până târziu în primăvară, dar îmi era greu să nu-mi spun în 
sinea mea că era încă un ghinion. Mal a aruncat o privire peste 
întinderea imaculată a platoului şi a clătinat dezamăgit din cap. N-a 
fost nevoie să-l întreb la ce se gândea. Dacă turma trecuse pe acolo 
de curând, toate urmele pe care le-ar fi lăsat erau acum acoperite de 
zăpadă. Dar noi aveam să lăsăm suficiente urme pentru hăituitorii 
noştri. 

Fără să scoatem o vorbă, am dat jos blănurile de pe noi şi le-am 
împăturit, apoi Mal şi-a legat arcul de raniţă şi am pornit pe platou. 
Înaintarea era anevoioasă. Mal făcea tot posibilul să ne acopere 
urmele, dar era limpede că ne aflam într-o situație dificilă. 

Ştiam că Mal se învinovăţea pentru că nu fusese în stare să 
găsească cerbul, dar nu-mi dădeam seama cum l-aş fi putut consola. 
Tsibeya părea mai mare decât cu o zi înainte. Sau poate că eu mă 
simţeam mai mică. 

În cele din urmă, păşunea a făcut loc crângurilor de mesteceni 
subţiri şi pâlcurilor dese de pini, cu crengile pline de zăpadă, apoi 
am intrat într-o pădure. Mal a încetinit pasul. Avea un aer extrem de 
obosit, iar ochii albaştri îi erau încercănaţi. Mi-am strecurat mâna 
înmănușată în palma lui. M-am gândit că ar putea să şi-o retragă, 

dar în schimb, mi-a strâns degetele. Ţinându-ne de mână, ne-am 
continuat drumul toată după-amiaza şi am înaintat spre inima 
întunecată a pădurii, adăpostiţi de crengile de pin ce se împleteau 
deasupra noastră. 

Înainte de apus, am dat de o poiană în care troienele mari 
străluceau în lumina din ce în ce mai slabă a apusului. Ne-am 
strecurat în mijlocul ei, cu paşii estompaţi de zăpadă. Era târziu. 
Ştiam că ar fi trebuit să căutăm un adăpost. În schimb, stăteam 
nemişcaţi între troiene, ținându-ne de mână, învăluiţi în ultimele 
raze ale soarelui. 

— Alina, a spus Mal cu glas scăzut, îmi pare rău. Pentru ce am 
spus în noaptea aia, la Micul Palat. 

M-am uitat la el cu un aer surprins. Întâlnirea de la Micul Palat 
părea să fi avut loc cu foarte mult timp în urmă. 

— Şi mie îmi pare rău, am spus eu. 

— Şi îmi pare rău pentru tot restul. 

l-am strâns mâna: 

— Ştiam că nu avem mari şanse să găsim cerbul. 

— Nu, a spus el, luându-şi privirea de la mine. Nu pentru asta... 
Când am venit să te caut, am crezut că o fac pentru că mi-ai salvat 
viaţa, pentru că îţi sunt dator. 

Mi s-a strâns inima. Ideea că Mal venise după mine ca să plătească 
o datorie imaginară era mai dureroasă decât mă aşteptam. 

— Şi acum? 

— Acum nu mai ştiu ce să cred. Ştiu doar că totul e diferit. 

Iarăşi mi s-a strâns inima. 

— Înţeleg, am şoptit eu. 

— Înţelegi? În noaptea aia, când te-am văzut pe scenă cu el, păreai 
atât de fericită. Ca şi când locul tău ar fi fost lângă el. Nu-mi pot 
scoate din minte acea imagine. 

— Eram fericită, am recunoscut eu. În clipele acelea, eram fericită. 
Nu-s ca tine, Mal. Niciodată n-am reuşit să mă integrez la fel de uşor 
ca tine. N-am simţit niciodată că am un loc al meu. 

— Locul tău e lângă mine, a zis el liniştit. 

— Nu, Mal. Nu tocmai. N-a mai fost de multă vreme. 

S-a uitat la mine, iar ochii lui albaştri scânteiau în lumina 
amurgului. 

— Ţi-a fost dor de mine, Alina? Ţi-a fost dor de mine cât ai fost la 
palat? 

— În fiecare zi, i-am răspuns eu sincer. 

— Mie mi-a fost dor de tine în fiecare oră. Şi ştii care a fost partea 
cea mai rea? Că m-a luat complet prin surprindere. Mă trezeam că 
încercam să dau de tine, dar nu pentru vreun motiv anume, ci pur şi 
simplu din obişnuinţă, pentru că văzusem ceva şi voiam să-i 
povestesc sau pentru că voiam să-ţi aud vocea. Dar apoi îmi dădeam 
seama că nu mai erai în preajma mea, şi de fiecare dată — dar de 
fiecare dată — simțeam că mi se taie respiraţia. Mi-am riscat viața 
pentru tine. Am traversat jumătate din Ravka pentru tine, şi aş face 
la fel încă o dată şi încă o dată, numai ca să fiu cu tine, numai ca să 
sufăr de foame cu tine, să îndur frigul cu tine şi să te aud 
plângându-te de caşcaval în fiecare zi. Deci nu-mi spune că locul 
nostru nu e unul lângă altul, a zis el pe un ton apăsat. 

Se apropiase foarte mult de mine, iar inima începuse să-mi 
duduie în piept. 

— Îmi pare rău că mi-a luat atât de mult să te văd cu adevărat, 
Alina. Dar acum te văd. 

A coborât capul şi i-am simţit buzele pe ale mele. Lumea a părut 
să amuţească, şi nu mai simțeam decât mâna lui, care mă trăgea mai 
aproape, şi apăsarea caldă a gurii sale. 

Credeam că-l lăsasem în urmă pe Mal. Credeam că dragostea mea 
pentru el ţinea de trecut, de fata singură şi prostuţă care nu voiam să 
mai fiu niciodată. Încercasem să o îngrop pe fata aceea şi dragostea 
ei, aşa cum încercasem să-mi îngrop puterea. Dar nu aveam să repet 
această greşeală. Flacăra care ardea între noi era la fel de 
strălucitoare, de netăgăduit. În clipa când ni s-au atins buzele, am 
avut certitudinea intensă că l-aş fi aşteptat mereu. 

Şi-a desprins buzele de ale mele, iar eu am deschis ochii. Mi-a 
atins obrazul cu mâna înmănuşată, uitându-se la mine. Apoi, cu 
coada ochiului, am surprins o mişcare. 

— Mal, am şoptit eu, aruncând o privire peste umărul său. la uite. 

Dintre copaci au apărut câteva făpturi albe care păşteau iarba de 
la marginea luminişului înzăpezit. În mijlocul turmei Morozovei se 
vedea un impresionant cerb alb. S-a uitat la noi cu ochii săi mari şi 
negri, iar coarnele lui argintii străluceau în lumina difuză. 

Mal şi-a scos arcul cu o mişcare rapidă: 

— Am să-l culc la pământ, Alina. Tu va trebui să-i iei viaţa. 

— Stai, am spus eu, punând o mână pe brațul lui. 

Cerbul a păşit domol în faţă şi s-a oprit la câţiva metri de noi. Îi 
vedeam coastele mişcându-se în ritmul respirației, freamătul nărilor 
şi aburii respirației în aerul rece. 

Se uita la noi cu ochi umezi. M-am apropiat de el. 

— Alina! a şoptit Mal. 

Dar cerbul nu s-a îndepărtat de mine, nici măcar atunci când am 
întins mâna şi i-am mângâiat botul umed. A ciulit uşor urechile, iar 
blana lui lăptoasă strălucea în lumina din ce în ce mai slabă. M-am 
gândit la tot ce renunțaserăm Mal şi cu mine, la riscurile pe care ni le 
asumaserăm. M-am gândit la săptămânile petrecute în căutarea 
turmei, la nopţile reci, la zilele nesfârşite de mers, şi m-am simţit 
bucuroasă. Bucuroasă că eram în viaţă şi că mă aflam acolo, în acea 
noapte friguroasă. Bucuroasă că Mal era lângă mine. M-am uitat în 
ochii negri ai cerbului şi mi-am dat seama ce simţea în clipa aceea: 
pământul ferm sub copite, mirosul de pin în nări, bătăile puternice 
ale inimii. Mi-am dat seama că nu puteam fi eu cea care îi curmă 
viața. 

— Alina, mi-a şoptit Mal cu nerăbdare, nu avem mult timp. Ştii ce 
trebuie să faci. 

Am clătinat din cap. Nu puteam stinge privirea întunecată a 
cerbului. 

— Nu, Mal. O să găsim o altă cale. 

S-a auzit un şuier slab, urmat de o bufnitură. Săgeata îşi atinsese 
ţinta. Cerbul a mugit şi s-a ridicat pe picioarele din spate, cu o 
săgeată înfiptă în piept, apoi i s-au muiat picioarele din faţă şi a 
căzut în genunchi. M-am dat împleticindu-mă în spate, în timp ce 
restul turmei a luat-o la fugă, împrăştiindu-se prin pădure. Mal a 
venit lângă mine într-o clipă, cu arcul pregătit, iar luminişul s-a 
umplut cu oprichniki în straie gri şi Grisha în albastru şi roşu. 

— Ar fi trebuit să-l asculţi, Alina. 

Vocea rece s-a auzit limpede dintre umbre, iar Întunecatul a păşit 
în poiană cu un zâmbet posomorât şi cu kefta neagră fluturând în 
urma lui ca o pată de smoală. 

Cerbul căzuse pe o parte şi zăcea în zăpadă, respirând cu greu şi 
privind în jur cu ochi mari şi speriaţi. 

Am simţit că Mal se mişcă în spatele meu. Şi-a îndreptat arcul 
spre cerb şi a dat drumul săgeţii, dar un Furtunos cu veşminte 
albastre a făcut un pas în față, rotindu-şi mâna prin aer. Săgeata a 
virat brusc la stânga, căzând inofensiv în zăpadă. 

Mal a scos o altă săgeată, însă chiar în clipa aceea Întunecatul a 
ridicat mâna, trimițând spre noi o fâşie şerpuitoare de întuneric. Am 
ridicat mâinile, iar din degete mi-au ţâşnit raze de lumină care au 
împrăştiat întunericul. 

Dar fusese o diversiune. Întunecatul s-a întors spre cerb, ridicând 
brațul într-un gest pe care îl cunoşteam foarte bine. 

— Nu! am tipat eu şi, fără să stau pe gânduri, m-am aruncat în 
faţa cerbului. 

Am închis ochii, pregătită să mă simt spintecată în două de 
Tăietură, dar probabil Întunecatul şi-a răsucit trupul în ultima clipă. 
Copacul din spatele meu s-a despicat cu un trosnet puternic, iar din 
tăietură s-au împrăştiat fuioare subțiri de întuneric. Ne-a cruțat pe 
amândoi: şi pe mine, şi pe cerb. 

Întunecatului i-a pierit de pe buze orice urmă de zâmbet, apoi şi-a 
izbit palmele una de alta şi un val uriaş de întuneric unduitor s-a 
năpustit în faţă, înghițindu-ne pe Mal, pe mine şi pe cerb. N-am stat 

pe gânduri. Lumina a izbucnit sub forma unei sfere pulsatile şi 
strălucitoare care ne-a înconjurat pe mine şi Mal, îndepărtând 
întunericul şi orbindu-ne atacatorii. Preţ de câteva clipe, forțele au 
fost în echilibru. Ei nu ne puteau vedea pe noi, dar nici noi nu-i 
puteam vedea pe ei. Întunericul dădea târcoale globului de lumină, 
încercând să-şi croiască drum înăuntru. 

— Impresionant, a zis Întunecatul, vocea lui ajungând la noi ca şi 
când ar fi străbătut o mare distanţă. Baghra te-a instruit mult prea 
bine. Dar nu eşti suficient de puternică pentru asta, Alina. 

Ştiam că încerca să-mi distragă atenţia, aşa că nu l-am luat în 
seamă. 

— Hei! Iscoadă! Chiar eşti pregătit să mori pentru ea? a strigat 
Întunecatul. 

Expresia lui Mal nu s-a schimbat. A rămas în picioare, cu arcul 
încordat, răsucindu-se uşor, în căutarea punctului din care venea 
vocea. 

— Ce-am văzut mai adineauri a fost o scenă foarte emoţionantă, a 
continuat Întunecatul pe un ton batjocoritor. I-ai spus, Alina? A aflat 
băiatul cât de dispusă erai să mi te dai? I-ai spus ce ţi-am arătat în 
întuneric? 

M-a copleşit un val de ruşine, iar lumina strălucitoare a tremurat 
un pic. Întunecatul a izbucnit în râs. 

M-am uitat la Mal. Avea maxilarul încordat. Şi emana aceeaşi 
furie glacială ca în noaptea balului de iarnă. Am simţit că-mi pierd 
controlul asupra luminii şi am încercat să-l redobândesc. M-am 
străduit să-mi recapăt concentrarea. Sfera şi-a recâştigat strălucirea, 
dar deja simţeam că mă apropii de limitele puterii mele. Întunericul 
deja începea să se strecoare precum cerneala în globul de lumină. 

Ştiam ce trebuia făcut. Întunecatul avea dreptate — nu eram 
suficient de puternică. Şi era singura noastră şansă. 

— Fă-o, Mal, am şoptit eu. Ştii ce trebuie să se întâmple. 

Mal s-a uitat la mine, iar în ochi i se citea spaima. A clătinat din 
cap. Întunericul s-a revărsat în sferă. M-am clătinat uşor. 

— Repede, Mal! Înainte să fie prea târziu. 

Cu o mişcare fulgerătoare, Mal a aruncat arcul, scoţându-și 
cuțitul. 

— Fă-o, Mal! Acum! 

Lui Mal îi tremura mâna. Simţeam că îmi slăbesc puterile. 

— Nu pot, a şoptit el cu o mină suferindă. Nu pot. 

A dat drumul cuţitului, care a căzut fără zgomot în zăpadă. Apoi 
ne-a învăluit întunericul. 

Mal a dispărut. Luminişul a dispărut. Am fost aruncată într-o 
beznă sufocantă. Am auzit strigătul lui Mal şi am întins mâna spre 
el, dar dintr-odată m-am simţit înhăţată de brațe puternice din 
ambele părţi. M-am zbătut cu furie, dând din picioare, dar 
întunericul s-a împrăştiat imediat şi mi-am dat seama că se 
terminase. 

Pe mine mă ţineau două dintre gărzile Întunecatului, iar Mal se 
zvârcolea între alte două. 

— Potoleşte-te, că altfel te omor pe loc, i-a zis Ivan printre dinți. 

— Lasă-l în pace! am strigat eu. 

— Şşşşş, a zis Întunecatul, apropiindu-se de mine, cu un deget la 
buzele sale arcuite într-un zâmbet batjocoritor. Linişte. Altminteri îl 
las pe Ivan să-l omoare. Lent. 

Lacrimile mi s-au revărsat pe obraji, îngheţând imediat în aerul 
rece al nopții. 

— Torţe, a spus el. 

S-au auzit trosnete de cremene şi s-au aprins două torţe care au 
luminat poiana, soldaţii şi cerbul care zăcea gâfâind în zăpadă. 
Întunecatul a scos un cuţit mare de la brâu, iar lumina flăcărilor a 
strălucit pe lama lui de oțel Grisha. 

— Am pierdut suficient timp aici. 

S-a apropiat de cerb şi, fără nicio ezitare, i-a tăiat gâtul. 

Sângele i-a ţâşnit pe zăpadă, băltind în jurul său. Am văzut cum 
se scurge viaţa din ochii lui negri şi am scos un suspin. 

— Ia-i coarnele, i-a spus Întunecatul unuia dintre oprichniki. Taie 

câte o bucată din fiecare. 

Oprichmik-ul a făcut un pas în faţă şi s-a aplecat deasupra cerbului, 
ţinând în mână un cuţit cu lamă zimţată. 

M-am întors cu spatele, simțind că mi se întoarce stomacul pe dos 
la auzul zgomotului ca de ferăstrău care a spintecat liniştea 
luminişului. Am rămas cu toţii în tăcere, scoțând aburi în aerul 
înghețat, în timp ce hârşâitul continua neabătut. Chiar şi după ce a 
încetat, încă îl mai simțeam vibrându-mi în maxilarul încordat. 

Oprichnik-ul s-a apropiat de Întunecatul şi i-a întins cele două 
bucăţi de com. Erau foarte asemănătoare, ambele terminându-se cu 
câte o ramificaţie dublă. Întunecatul a luat bucăţile în mâini, pipăind 
cu policarii osul aspru, de culoare argintie. Apoi a făcut un semn şi 
am fost surprinsă să-l văd apărând din întuneric pe David, care era 
îmbrăcat cu o kefta violet. 

Bineînţeles, Întunecatul voia ca acest colier să fie făcut de cel mai 
bun Fabrikator. David nu s-a uitat în ochii mei. M-am întrebat dacă 
Genya ştia unde era şi ce făcea. Poate că ar fi fost mândră de el. Poate 
că şi ea se gândea că sunt o trădătoare. 

— David, am spus eu cu glas scăzut, nu face asta. 

David mi-a aruncat o privire, apoi s-a uitat repede în altă parte. 

— David înţelege viitorul, a spus Întunecatul cu o undă 
amenințătoare în glas. Şi e suficient de înţelept cât să nu i se opună. 

David a venit în spatele umărului meu stâng. Întunecatul mă 
studia în lumina torţelor. Preţ de câteva clipe, totul a fost învăluit în 
tăcere. Lumina amurgului se stinsese, iar luna plină strălucea pe cer. 
Luminişul părea încremenit. 

— Desfă-ţi paltonul, a spus Întunecatul. 

N-am făcut nicio mişcare. 

Întunecatul a aruncat o privire spre Ivan şi i-a făcut semn cu 
capul. Mala început să ţipe şi s-a prăvălit la pământ, ducând mâinile 
la piept. 

— Nu! am strigat eu. 

Am încercat să dau fuga lângă Mal, dar gărzile m-au ţinut 

zdravăn de mâini. 

— Te rog! l-am implorat pe Întunecatul. Spune-i să înceteze! 

Întunecatul a făcut iarăşi un semn cu capul, iar ţipetele au încetat. 
Mal zăcea gâfâind în zăpadă, cu privirea plină de ură aţintită asupra 
rânjetului arogant al lui Ivan. 

Întunecatul se uita la mine cu un aer impasibil. Aproape că părea 
plictisit. Mi-am smuls mâinile din strânsoarea celor doi oprichniki şi, 
cu degete tremurânde, mi-am şters lacrimile şi mi-am desfăcut 
nasturii paltonului, lăsându-l să-mi cadă de pe umeri. 

Îmi dădeam seama vag că frigul mi se strecura prin tunica de lână 
şi că toți soldaţii şi Grisha se uitau ţintă la mine. Lumea mea se 
redusese la bucăţile de coarne din mâinile Întunecatului, şi eram 
copleşită de un sentiment de groază. 

— Ridică-i părul, a zis el cu glas scăzut, iar eu mi-am ridicat 
pletele cu ambele mâini. 

Întunecatul s-a apropiat de mine şi a dat la o parte materialul 
tunicii. Am tresărit când i-am simţit degetele pe piele. Am văzut o 
undă de furie pe chipul lui. 

Mi-a pus bucăţile curbate de corn în jurul gâtului, câte una de 
fiecare parte, lipindu-mi-le cu foarte multă grijă de clavicule. I-a 
făcut un semn cu capul lui David, şi am simţit că Fabrikatorul a pus 
mâinile pe coarne. Mi l-am închipuit pe David stând în spatele meu, 
cu aceeaşi expresie concentrată pe care o avea când îl văzusem prima 
oară la Micul Palat. Mi-am închipuit bucăţile de corn alungindu-se şi 
lipindu-se una de cealaltă. Nicio articulaţie, nicio închizătoare. 
Aveam să port colierul acela pentru totdeauna. 

— Am terminat, a şoptit David. 

A dat drumul colierului şi i-am simţit greutatea pe gât. Mi-am 
încleştat pumnii şi am aşteptat. 

Dar nu s-a întâmplat nimic. Şi, dintr-odată, mi-a încolţit în suflet o 
speranţă necugetată. Dacă Întunecatul se înşelase? Dacă de fapt 
colierul nu făcea nimic? 

Apoi Întunecatul şi-a aşezat mâna pe umărul meu şi o poruncă 

mută a răsunat în mine: Lumină. Mă simţeam ca şi când o mână 
invizibilă mi-ar fi pătruns în piept. 

Un val de lumină aurie a izbucnit din mine, inundând poiana. 
L-am văzut pe Întunecatul mijind ochii, iar chipul îi era transfigurat 
de încântare şi triumf. 

Nu, mi-am spus în sinea mea, încercând să dau drumul luminii, să 
o îndepărtez. Dar, imediat ce mi-a încolţit în minte ideea de a mă 
opune, acea mână invizibilă a alungat-o aproape fără niciun efort. 

În mine a răsunat o altă poruncă: Mai mult. Trupul mi-a fost 
inundat de un nou val de putere, mai intens şi mai violent decât tot 
ce simțisem până atunci. Părea că nu se mai termină. Controlul şi 
înţelegerea pe care le dobândisem în timpul antrenamentelor s-au 
prăbuşit sub puterea năvalnică a cerbului - construcţiile fragile şi 
imperfecte pe care le făurisem înăuntrul meu s-au făcut ţăndări. 
Lumina s-a revărsat din mine în valuri strălucitoare, care au făcut să 
nu se mai vadă cerul înstelat. N-am trăit niciun pic din încântarea 
sau bucuria pe care mă obişnuisem să le simt atunci când îmi 
foloseam puterea. Nu mai era puterea mea, iar eu mă simţeam 
neputincioasă şi aveam impresia că o să mă înec, prinsă în acea 
strânsoare îngrozitoare şi invizibilă. 

Întunecatul m-a ţinut în starea aceea, testându-mi noile limite — 
cât timp, n-aş putea spune. În cele din urmă, mâna invizibilă m-a 
eliberat din strânsoare. 

Luminişul s-a afundat iarăşi în întuneric. Am inspirat adânc, 
încercând să-mi vin în fire. Flăcările pâlpâitoare ale torţelor luminau 
fețele uluite ale celor din jur, iar Mal încă zăcea în zăpadă cu o 
expresie jalnică şi cu ochii plini de regret. 

Am întors capul spre Întunecatul şi am văzut că mă studia atent, 
cu ochii mijiţi. Şi-a luat privirea de la mine şi s-a uitat la Mal, apoi 
le-a spus oamenilor lui: 

— Puneţi-l în lanţuri. 

Am deschis gura să spun ceva, dar o privire de la Mal m-a făcut să 
tac. 


248 


— Înnoptăm în pădure, iar în zori pornim spre Falie, a spus 
Întunecatul. Trimiteţi-i vorbă Aparatului să fie pregătit. 

Apoi s-a întors spre mine: 

— Dacă încerci să-ţi faci rău, iscoada va avea de suferit. 

— Şi cu cerbul ce facem? a întrebat Ivan. 

— Daţi-i foc. 

Unul dintre Etherealki a ridicat mâna spre o torţă, iar flăcările au 
ţâşnit sub forma unui arc, înconjurând trupul neînsufleţit al 
cerbului. Am ieşit din poiană, însoţiţi doar de zgomotele paşilor 
noştri şi de sfârâitul flăcărilor. Niciun foşnet de crengi, niciun 
zumzet de insectă, niciun tril de pasăre. Pădurea era mută de durere. 

Capitolul 20 


Am mers în tăcere mai bine de o oră. Înaintam amorţită prin 
zăpadă, cu capul plecat, uitându-mă la vârfurile cizmelor, 
gândindu-mă la cerb şi la preţul slăbiciunii mele. În cele din urmă, 
am văzut nişte flăcări pâlpâind printre copaci şi am ajuns într-o 
poiană unde fusese ridicată o tabără în jurul unui foc mare. Am 
văzut câteva corturi şi nişte cai priponiţi printre copaci. Lângă foc 
stăteau doi oprichniki care îşi luau masa de seară. 

Mal a fost dus la un cort de gărzile lui, care l-au îmbrâncit 
înăuntru, apoi au intrat după el. Am încercat să-i surprind privirea, 
dar a dispărut prea repede. 

Ivan m-a târât spre un alt cort şi mi-a dat un ghiont. Înăuntru am 
văzut doi saci de dormit întinşi pe jos. M-a înghiontit încă o dată şi a 
făcut un semn spre stâlpul din mijlocul cortului. 

— Aşază-te, mi-a poruncit el. 

M-am aşezat cu spatele la stâlp, iar Ivan mi-a legat mâinile de el, 
apoi mi-a legat şi gleznele una de alta. 

— Confortabil? 

— Ivan, ştii ce planuri are. 

— Plănuieşte să ne aducă pacea. 

— Cu ce preţ? am întrebat eu cu disperare. Ştii că e o nebunie. 

— Ştiai că am avut doi fraţi? m-a întrebat el brusc, şi obişnuitul 
său zâmbet superior i-a dispărut de pe buze. Bineînţeles că nu. Nu 
erau Grisha. Erau soldaţi. Şi amândoi au murit luptând în războaiele 
regelui. La fel şi tatăl meu. La fel şi unchiul meu. 

— Îmi pare rău. 

— Da, tuturor le pare rău. Regelui îi pare rău. Reginei îi pare rău. 
Mie îmi pare rău. Dar numai Întunecatul o să facă ceva în legătură cu 

asta. 

— Nu trebuie să fie aşa, Ivan. Puterea mea ar putea fi folosită 
pentru a distruge Falia. 

Ivan a clătinat din cap: 

— Întunecatul ştie ce are de făcut. 

— N-o să se oprească niciodată! Ştii asta. Nu după ce va fi simţit 
gustul unei puteri atât de mari. Acum, eu sunt cea care poartă 
colierul, dar în cele din urmă, îl veţi purta cu toţii. Şi nu va mai fi 
nimeni sau nimic suficient de puternic ca să-i ţină piept. 

Ivan şi-a încordat maxilarul: 

— Dacă o să continui să vorbeşti despre trădare, o să-ţi pun un 
căluş în gură, a spus el, apoi a ieşit fără să mai adauge nimic. 

Un pic mai târziu, au intrat în cort un Invocator şi un Sfâşie-lnimi 
pe care nu-i cunoşteam. Evitându-mi privirea, s-au vârât în linişte 
sub blănurile lor şi au stins lampa. 

Am rămas trează în întuneric, urmărind dansul limbilor 
pâlpâitoare ale focului de tabără pe pereţii de pânză ai cortului. 
Simţeam greutatea colierului la gât, iar mâinile mele legate la spate 
şi-ar fi dorit să-l smulgă. M-am gândit la Mal, care stătea în alt cort, 
la doar câţiva metri de mine. 

Din cauza mea ajunseserăm amândoi în situaţia asta. Dacă aş fi 
luat viaţa cerbului, puterea lui ar fi fost a mea. Ştiam foarte bine ce 
preţ trebuia să plătesc dacă îl cruțam. Libertatea mea. Viaţa lui Mal. 
Vieţile multor altora. Şi totuşi, fusesem prea slabă ca să fac ce 
trebuia. 

În noaptea aceea, am visat cerbul. L-am văzut pe Întunecatul 
tăindu-i gâtul iar şi iar. Am văzut viaţa scurgându-se din ochii lui 
negri. Dar când mă uitam în jos, vedeam prelingându-se în zăpadă 
sângele meu. 

M-am trezit tresărind. În jurul meu se auzeau zgomotele taberei. 
Cortul s-a deschis şi a intrat un Sfâşie-Inimi. 

Mi-a tăiat legăturile şi m-a ridicat în picioare. Trupul îmi trosnea 
din toate încheieturile, fiind înțepenit după noaptea petrecută într-o 

poziţie incomodă. 

Corporalnikul m-a condus spre caii gata înşeuaţi, lângă care 
Întunecatul stătea de vorbă cu Ivan şi ceilalţi Grisha. M-am uitat în 
jur după Mal şi, nevăzându-l pe nicăieri, m-a cuprins spaima, dar 
apoi am văzut un oprichnik scoţându-l din celălalt cort. 

— Ce facem cu el? l-a întrebat soldatul pe Ivan. 

— Lasă-l pe trădător să meargă pe jos, i-a răspuns Ivan. lar când o 
să obosească, lasă calul să-l târască pe pământ. 

Am deschis gura să mă opun, dar înainte să pot spune ceva, s-a 
auzit vocea Întunecatului. 

— Nu, a spus el, urcând elegant pe calul său. Vreau să-l am în 
viaţă când ajungem la Falia Umbrei. 

Soldatul a ridicat din umeri şi l-a ajutat pe Malsă urce pe cal, apoi 
i-a legat mâinile încătuşate de cornul şeii. M-a cuprins un val de 
uşurare, dar apoi am simţit un fior de spaimă. Oare Întunecatul voia 
să-l ducă pe Mal la judecată? Sau avea în minte ceva mult mai rău 
pentru el? Încă e în viață, mi-am spus în sinea mea, ceea ce înseamnă că 
încă mai sunt şanse să-l salvez. 

— Călăreşte alături de ea, i-a spus Întunecatul lui Ivan. Ai grijă să 
nu facă ceva prostesc. 

Apoi, fără să-mi arunce vreo privire, a pornit la trap. 

Am mers ore în şir prin pădure, trecând pe lângă platoul unde 
Mal şi cu mine aşteptaserăm turma. Am văzut chiar şi mormanul de 
pietre lângă care ne petrecuserăm noaptea şi m-am întrebat dacă nu 
cumva lumina care ne păstrase în viaţă în timpul furtunii de zăpadă 
fusese semnul care îl condusese pe Întunecatul la noi. 

Ştiam că mergeam la Kribirsk, dar nu voiam să mă gândesc la ce 
mă aştepta acolo. Pe cine voia Întunecatul să atace mai întâi? Oare 
avea să pornească spre Fjerda cu o flotă de nave de nisip? Sau oare 
voia să se îndrepte spre sud, să extindă Falia spre Shu Han? 

A trebuit să mergem încă o noapte şi o zi înainte să ajungem la 
drumurile late care duceau spre sud şi care în cele din urmă aveau să 
ne scoată în Vy. La o răscruce, am fost întâmpinați de un contingent 

enorm de soldati înarmaţi, cei mai mulţi îmbrăcaţi în straiele cenuşii 
ale oprichniki-lor. Aduseseră cai odihniţi şi trăsura Întunecatului. 
Ivan m-a trântit fără multă ceremonie pe bancheta de catifea a 
trăsurii şi a urcat alături de mine. Apoi, cu un pocnet al hățurilor, am 
luat-o iarăşi din loc. 

Ivan a insistat să ţinem perdelele trase, dar am reuşit să arunc o 
privire afară şi am văzut că eram flancaţi de călăreți bine înarmaţi. 
Îmi era greu să nu mă gândesc la prima călătorie pe care o făcusem 
cu Ivan în acea trăsură. 

La lăsarea nopţii, soldaţii ridicau o tabără, dar eu rămâneam 
închisă în trăsura Întunecatului. Mâncarea mi-o aducea Ivan, şi se 
vedea limpede că îi era scârbă să facă pe slujnica pentru mine. Nu 
voia să stea de vorbă cu mine în timp ce mergeam, ba chiar m-a 
ameninţat că-mi încetineşte pulsul până îmi pierd cunoştinţa, dacă îi 
mai pun întrebări despre Mal. Dar îl întrebam în continuare şi 
stăteam cu privirea aţintită pe crăpătura dintre perdea şi marginea 
ferestrei, sperând că am să-l zăresc. 

Dormeam prost. Noapte de noapte, visam luminişul înzăpezit şi 
ochii negri şi nemişcaţi ai cerbului fixaţi asupra mea. Ceea ce îmi 
amintea neîncetat de eşecul meu şi de necazurile pe care le pricinuise 
mila mea. Până la urmă, cerbul tot murise, iar acum, Mal şi cu mine 
eram blestemaţi. În fiecare dimineaţă, mă trezeam cu un sentiment 
de ruşine şi de vinovăţie, dar şi cu senzaţia supărătoare că uitasem 
ceva, un mesaj care fusese limpede şi evident în vis, dar care scăpa 
înţelegerii mele după ce mă trezeam. 

Nu l-am mai văzut pe Întunecatul decât în apropiere de Kribirsk, 
când uşa de la trăsură s-a deschis brusc, iar ela urcat şi s-a aşezat pe 
bancheta din faţa mea. Ivan a coborât fără să scoată o vorbă. 

— Unde e Mal? am întrebat eu imediat ce s-a închis uşa de la 
trăsură. 

Lam văzut încleştându-se mâna înmănuşată, dar când a vorbit, 
vocea lui era la fel de calmă şi rece ca de obicei: 

— Ne apropiem de Kribirsk. Când o să ne întâlnim cu ceilalţi 

Grisha, n-o să le spui nimic despre mica ta escapadă. 

Am rămas cu gura căscată: 

— Încă n-au aflat? 

— Tot ce ştiu e că te-ai retras în singurătate, pregătindu-te prin 
rugăciuni şi odihnă pentru traversarea Faliei. 

Mi-a scăpat un hohot de râs: 

— Da, chiar arăt odihnită. 

— O să spun că ai ținut post. 

— Deci de-aia nu mă căutau soldații din Ryevost, am zis eu, 
înțelegând brusc situația. Nu i-ai spus regelui de fuga mea. 

— Dacă s-ar fi aflat că ai dispărut, ai fi fost urmărită şi omorâtă de 
asasinii fjerdani în doar câteva zile. 

— Şi ar fi trebuit să dai socoteală pentru pierderea singurei 
Invocatoare a Soarelui din regat. 

Întunecatul m-a studiat o vreme, apoi a spus: 

— Ce fel de viaţă crezi că ai fi putut avea cu el, Alina? E un 
otkazat'sya — un abandonat. Nu poate spera niciodată să-ți înţeleagă 
puterea, iar dacă ar înțelege-o, ar ajunge să se teamă de tine. Nu 
există viaţă obişnuită pentru cei ca tine şi ca mine. 

— Nu sunt ca tine, am zis eu sec. 

Buzele lui s-au arcuit într-un zâmbet discret şi mâhnit. 

— Bineînţeles că nu, a spus el curtenitor, apoi a bătut în 
acoperişul trăsurii şi ne-am oprit. Când ajungem, saluţi pe toată 
lumea, apoi spui că eşti obosită şi te retragi în cortul tău. Şi dacă faci 
ceva nesăbuit, am să torturez iscoada până o să mă implore să-i iau 
viața. 

Şi a coborât. 

Am străbătut restul drumului până la Kribirsk singură, încercând 
să-mi stăpânesc tremurul. Mal e în viață, mi-am spus în sinea mea. 
Asta e tot ce contează. Dar apoi mi-a încolţit în minte un alt gând: Poate 
că Întunecatul îți spune că încă e în viață numai ca să fii docilă. Mi-am 
cuprins corpul cu braţele, rugându-mă să nu fie adevărat. 

Am dat perdelele la o parte în timp ce înaintam spre Kribirsk şi 

m-a cuprins tristețea amintindu-mi cum străbătusem acelaşi drum 
cu multe luni în urmă. Aproape că fusesem strivită de trăsura în care 
mă aflam acum. Mă salvase Mal, iar Zoya se uitase după el din 
trăsura Invocatorilor. Şi îmi dorisem să fiu şi eu ca ea — o fată 
frumoasă, într-o kefta albastră. 

Când, în cele din urmă, am oprit în faţa uriaşului pavilion din 
mătase neagră, în jurul trăsurii s-a strâns un grup mare de Grisha. 
Marie, Ivo şi Sergei au dat fuga să mă salute. Am fost surprinsă de 
bucuria pe care mi-a pricinuit-o revederea lor. 

Când au văzut cum arătam, entuziasmul lor a fost înlocuit 
imediat de îngrijorare. Se aşteptau să vadă o Invocatoare a Soarelui 
triumfătoare, care purta la gât cel mai puternic amplificator din câte 
existaseră şi care se bucura de o putere nemaipomenită şi de 
favorurile Întunecatului. În schimb, au văzut o fată palidă şi obosită, 
cu o mină jalnică. 

— Te simţi bine? a şoptit Marie când m-a strâns în braţe. 

— Da, sunt doar obosită din cauza drumului. 

M-am străduit să zâmbesc convingător şi să-i liniştesc. Am 
încercat să mimez entuziasmul când s-au minunat de colierul 
Morozovei şi au întins mâinile să-l atingă. 

Întunecatul era în apropiere, cu o expresie amenințătoare în ochi, 
iar eu mi-am continuat drumul prin mulţime, zâmbind până au 
început să mă doară obrajii. 

Traversând pavilionul Grisha, am zărit-o pe Zoya stând 
îmbufnată pe un teanc de perne. S-a uitat cu lăcomie la colierul meu. 
Ti l-aş da cu dragă inimă, mi-am zis cu amărăciune în sinea mea, iuțind 
pasul. 

După ce am ieşit din pavilion, Ivan m-a condus într-un cort 
privat, ridicat aproape de cel în care stătea Întunecatul. Pe patul de 
campanie mă aştepta un rând de haine curate şi kefta mea albastră, 
iar lângă pat aburea o cadă cu apă fierbinte. Renunţasem la 
veşmântul Grisha doar de câteva săptămâni, dar mi se părea ciudat 
să port iarăşi culoarea Invocatorilor. 

Cortul meu era înconjurat de gărzile Întunecatului şi numai eu 
ştiam că sarcina lor era nu doar să mă protejeze, ci să mă şi 
supravegheze. Cortul era amenajat elegant, cu nenumărate blănuri, 
o masă pictată şi scaune, precum şi o oglindă limpede ca apa, cu 
incrustaţii de aur, meşterită de Fabrikatori. Aș fi renunţat la tot fără 
nicio ezitare, numai ca să fiu lângă Mal şi să tremur cu el sub o 
pătură zdrenţuită. 

Nu aveam niciun musafir şi îmi petreceam zilele măsurând cortul 
în lung şi-n lat, făcându-mi griji şi imaginându-mi ce era mai rău. Nu 
ştiam de ce Întunecatul întârzia intrarea în Falia Umbrei şi nici care îi 
erau planurile, iar gărzile mele cu siguranţă nu aveau chef să discute 
cu mine despre asta. 

În a patra noapte, ușa cortului meu s-a deschis şi a fost cât pe-aci 
să cad din pat. În faţa mea se afla Genya, care arăta nespus de bine. 
Îmi adusese cina pe o tavă. M-am ridicat în picioare, neştiind ce să 
spun, iar ea a păşit în cort şi a pus tava pe masă. 

— N-ar trebui să fiu aici, a spus ea. 

— Probabil că nu, am încuviințat eu. Nu cred că am voie să 
primesc musafiri. 

— Ah, nu la asta mă refer. Vreau să spun că n-ar trebui să fiu aici. 
E incredibil de murdar. 

Am izbucnit în râs, bucurându-mă dintr-odată de prezența ei. A 
zâmbit uşor şi s-a aşezat elegant pe marginea scaunului pictat: 

— Mi-au spus că te-ai retras în singurătate, să te pregăteşti pentru 
marea încercare. 

Am studiat chipul Genyei, încercând să-mi dau seama cât de 
multe ştia. 

— N-am avut ocazia să-mi iau rămas bun înainte să... plec, am zis 
eu cu precauție. 

— Dacă ai fi venit să-i iei rămas bun, te-aş fi oprit. 

Deci ştia că fugisem. 

— Ce mai face Baghra? 

— N-a mai văzut-o nimeni de când ai plecat. Se pare că şi ea s-a 

retras în singurătate. 

M-au trecut fiori. Speram că Baghra scăpase, dar ştiam că era 
puţin probabil. Ce pedeapsă îi aplicase Întunecatul pentru trădarea 
ei? 

Am şovăit o clipă, muşcându-mi buza, apoi am hotărât să profit 
de ceea ce putea fi singura mea şansă: 

— Genya, dacă aş putea să-i transmit un mesaj regelui. Sunt 
sigură că nu ştie ce plănuieşte Întunecatul. Regele... 

— Alina, m-a întrerupt Genya, regele s-a îmbolnăvit. În locul lui 
guvernează Aparatul. 

Mi s-a strâns inima. Mi-am amintit ce-mi spusese Întunecatul în 
ziua când făcusem cunoştinţă cu Aparatul: Cred că îşi are utilitatea lui. 

Şi totuşi, preotul nu vorbise doar despre răsturnarea regilor, ci şi a 
Întunecaţilor. Oare încercase să mă prevină? Dacă mi-ar fi fost mai 
puţină teamă de el... Dacă aş fi fost mai dornică să-l ascult... Alte 
regrete pe care le puteam adăuga la lunga mea listă. Nu ştiam dacă 
Aparatul chiar îi era loial Întunecatului sau dacă nu cumva avea şi el 
un plan ascuns. lar acum nu mai aveam cum să aflu. 

Speranţa că regele ar fi putut avea dorinţa sau voinţa de a se 
opune Întunecatului era destul de firavă, dar măcar îmi oferise ceva 
de care să mă agăţ în aceste ultime zile. Acum, se năruise şi această 
speranță. 

— Şi regina? am întrebat eu cu un vag optimism. 

Pe buzele Genyei a fluturat un zâmbet înverşunat: 

— Regina este închisă în apartamentul ei. Pentru propria ei 
siguranţă, desigur. Nu care cumva să se molipsească şi ea, 
mă-nţelegi. 

Abia atunci mi-am dat seama cu ce era îmbrăcată Genya. Fusesem 
atât de surprinsă s-o revăd, atât de prinsă în propriile mele gânduri, 
încât nu observasem că Genya purta veşminte de culoare roşie. 
Precum Corporalki. lar mânecile îi erau brodate cu albastru — o 
combinaţie pe care nu o mai văzusem până atunci. 

Am simţit un fior rece pe şira spinării. Oare ce roljucase Genya în 

îmbolnăvirea bruscă a regelui? Ce serviciu făcuse pentru a purta 
culoarea Corporalkilor? 

— Înţeleg, am spus eu cu glas scăzut. 

— Am încercat să te previn, a zis ea cu o undă de tristeţe în glas. 

— Şi ştii care e planul Întunecatului? 

— Am auzit nişte zvonuri, a zis ea cu un aer stânjenit. 

— Toate sunt adevărate. 

— Atunci planul trebuie dus la îndeplinire. 

M-am uitat în ochii ei. După o clipă, a plecat privirea, iar degetele 
ei şi-au făcut de lucru cu faldurile keftei. 

— David se simte îngrozitor, a şoptit ea. Crede că a distrus 
întreaga Ravkă. 

— Nu e vina lui, am zis eu cu un râs sec. Cu toţii am contribuit la 
sfârşitul lumii. 

Genya a ridicat brusc privirea: 

— Chiar crezi asta? a zis ea cu un aer neliniştit. 

Oare îmi transmitea un nou avertisment? 

M-am gândit la Mal şi la amenințările Întunecatului. 

— Nu, am spus eu cu o mină inexpresivă. Bineînţeles că nu. 

Mi-am dat seama că nu mă credea, dar fruntea i s-a destins, iar pe 
buze i-a revenit zâmbetul discret şi frumos. Semăna cu icoana unei 
sfinte, iar părul ei arămiu aducea cu o aureolă lăcuită. S-a ridicat în 
picioare şi, în timp ce o conduceam spre uşa cortului, mi-au apărut 
în minte ochii negri ai cerbului, ochi pe care îi vedeam noapte de 
noapte în vis. 

— Dacă îl ajută cu ceva, spune-i lui David că îl iert, i-am cerut eu. 

Te iert şi pe tine, am adăugat în sinea mea. Şi eram sinceră. Ştiam ce 
înseamnă să vrei să ai un local tău. 

— Am să-i spun, mi-a răspuns ea cu glas scăzut. 

Apoi s-a răsucit pe călcâie şi a dispărut în întuneric, dar nu înainte 
să văd că avea ochii plini de lacrimi. 

Capitolul 21 


Am ciugulit din mâncarea de pe tavă, apoi m-am întins la loc pe 
pat, gândindu-mă la lucrurile pe care mi le spusese Genya. Îşi 
petrecuse aproape întreaga viaţă închisă în Os Alta, pendulând 
stingher între lumea Grisha şi intrigile de la curte. Întunecatul o 
distribuise în acest rol pentru propriul lui folos, iar acum o eliberase. 
Genya nu trebuia să se mai supună niciodată capriciilor regelui sau 
reginei, nici să mai poarte culorile servitorilor. Dar David avea 
regrete. Poate că nu era singurul. Şi poate că numărul lor urma să 
crească după ce Întunecatul avea să dezlănţuie puterea Faliei. Deşi 
atunci ar fi fost prea târziu. 

Gândurile mi-au fost întrerupte de sosirea lui Ivan la ușa cortului 
meu. 

— Ridică-te, mi-a poruncit el. Vrea să te vadă. 

Mi s-a pus un nod în stomac, dar m-am ridicat în picioare şi l-am 
urmat. Imediat ce am ieşit din cort, am fost flancaţi de gărzi care 
ne-au însoţit până la cortul Întunecatului, aflat la mică distanţă de al 
meu. 

Când l-au văzut pe Ivan, oprichniki de la intrare s-au dat la o parte. 
Ivan a făcut semn cu capul spre cort. 

— Intră, a zis el cu un rânjet. 

Mi-aş fi dorit din tot sufletul să-i dau un pumn şi să-i şterg 
expresia îngâmfată de pe faţă, dar m-am mulţumit să ridic bărbia şi 
am trecut pe lângă el. 

Mătăsurile grele ale uşii au căzut în urma mea, iar eu am făcut 
câțiva paşi, apoi m-am oprit să mă uit în jur. Cortul era mare şi era 
luminat de lămpi cu lumina slabă. Podeaua era acoperită cu blănuri 
şi covoare, iar în mijlocul ei, pe o tavă mare de argint, ardea un foc. 

Deasupra lui, o deschizătură în acoperiş permitea fumului să iasă, 
dând la iveală un petic din cerul nopţii. 

Întunecatul stătea pe un scaun mare, cu picioarele sale lungi 
întinse în faţă, şi se uita în flăcări, cu un pahar într-o mână şi o sticlă 
de kvas pe masa de lângă el. 

Fără să se uite la mine, mi-a făcut semn cu mâna spre scaunul din 
faţa lui. M-am apropiat de foc, dar n-am luat loc. Mi-a aruncat o 
privire vag exasperată, apoi şi-a aţintit iarăşi privirea în flăcări. 

— Ia loc, Alina. 

M-am aşezat pe marginea scaunului, uitându-mă la el cu 
precauţie. 

— Vorbeşte, a spus el. 

Deja începeam să mă simt ca un câine. 

— Nu am nimic de spus. 

— Îmi închipui că ai multe de spus. 

— Dacă ţi-aş spune să te opreşti, nu te-ai opri. Dacă ţi-aş spune că 
eşti nebun, nu m-ai crede. Aşa că de ce m-aş obosi? 

— Poate pentru că vrei ca băiatul să trăiască. 

Mi s-a tăiat respiraţia şi a trebuit să-mi înăbuş un suspin. Mal era 
în viaţă. Nu era exclus ca Întunecatul să mintă, dar nu mi se părea 
probabil. lubea puterea, iar viaţa lui Mal îi dădea putere asupra mea. 

— Spune-mi ce vrei să auzi ca să-l cruţi, am şoptit eu, 
aplecându-mă în faţă. 

— E un trădător şi un dezertor. 

— E cea mai bună iscoadă pe care o ai şi pe care o vei avea 
vreodată. 

— Se poate, a zis Întunecatul, ridicând indiferent din umeri. 

Dar îl cunoşteam mai bine acum şi am zărit sclipirea de lăcomie 
din ochii lui când a dat capul pe spate să-şi golească paharul de kvas. 
Ştiam că nu-i plăcea să distrugă un lucru pe care îl putea dobândi şi 
folosi. Am profitat de acest mic avantaj. 

— Ai putea să-l exilezi, să-l trimiţi în nord, în permafrost, până o 
să ai nevoie de el. 


260 


— Ai vrea să-şi petreacă restul vieţii într-un lagăr de muncă sau 
într-o închisoare? 

Am înghiţit nodul din gât: 

— Da. 

— Crezi că ai să găseşti o cale de a ajunge la el, nu-i aşa? a întrebat 
el cu un aer surprins. Îţi închipui că, dacă e în viaţă, vei găsi cumva o 
cale. 

A clătinat din cap şi a izbucnit într-un hohot scurt de râs. 

— Ţi-am oferit o putere la care nici măcar n-ai visat vreodată. lar 
tu abia aştepţi să dai fuga la iscoada ta, să fii gospodina lui. 

Ştiam că ar fi trebuit să tac, să fiu diplomată, dar nu m-am putut 
abține: 

— Nu mi-ai dat nimic. M-ai făcut o sclavă. 

— Nu asta mi-a fost intenţia, Alina. 

Şi-a trecut o mână peste bărbie cu o expresie obosită, iritată, 
umană. Dar cât era adevărat, şi cât făţărnicie? 

— Nu-mi puteam asuma riscuri, a spus el. Nu când în joc era 
puterea cerbului, nu când în joc era viitorul Ravkăi. 

— Nu te preface că e vorba de bunăstarea Ravkăi. M-ai minţit. 
M-ai minţit din clipa când te-am cunoscut. 

Degetele sale lungi s-au strâns în jurul paharului. 

— Ai meritat încrederea mea? m-a întrebat el şi, pentru prima 
oară, vocea lui a părut mai puţin rece şi fermă. Baghra ţi-a şoptit 
câteva acuzaţii la ureche şi ţi-ai luat tălpăşiţa. Te-ai gândit vreodată 
ce ar însemna dispariţia ta pentru mine, pentru toată Ravka? 

— Nu mi-ai lăsat multe opţiuni. 

— Ba aveai opţiuni. Şi ai ales să întorci spatele ţării tale, să negi tot 
ceea ce eşti. 

— Nu e corect. 

— Corect! a râs el. Tot ea vorbeşte de corectitudine. Ce legătură 
are corectitudinea cu toate astea? Oamenii îmi blestemă numele şi se 
roagă pentru tine, dar tu eşti cea care era gata să-i abandoneze. Eu 
sunt cel care le va oferi putere asupra duşmanilor. Eu sunt cel care îi 

va elibera de tirania regelui. 

— Şi le vei oferi în schimb tirania ta. 

— Cineva trebuie să conducă, Alina. Cineva trebuie să pună capăt 
acestei situaţii. Crede-mă, mi-aş fi dorit să existe o altă cale. 

Părea atât de sincer, atât de rezonabil. Ai fi zis că nu e un om 
mânat de o ambiţie nestăpânită, ci unul care crede că face ce este 
bine pentru poporul său. În ciuda a tot ce făcuse şi a tot ce avea de 
gând să facă, aproape că l-am crezut. Aproape. 

Am clătinat o singură dată din cap, iar Întunecatul s-a lăsat iarăşi 
pe speteaza scaunului. 

— Bine, a zis el, ridicând din umeri cu un aer plictisit. N-ai decât 
să mă consideri un ticălos. 

A pus paharul gol pe masă şi s-a ridicat în picioare: 

— Vino-ncoace. 

M-a cuprins frica, dar m-am ridicat de pe scaun şi m-am apropiat 
de el. M-a studiat la lumina focului, apoi a ridicat braţul şi a atins 
colierul Morozovei, plimbându-şi degetele pe osul aspru, apoi mâna 
lui mi-a urcat pe gât şi mi-a cuprins faţa. Am simţit un fior de scârbă, 
dar am simţit şi forța lui sigură şi ameţitoare. Nu suportam ideea că 
încă avea un efect atât de puternic asupra mea. 

— M-ai trădat, a zis el cu glas blând. 

Îmi venea să râd. Eu îl trădasem pe el? Mă folosise, mă sedusese, 
iar acum mă făcuse sclava lui, şi tot eu eram trădătoarea? Dar m-am 
gândit la Mal şi mi-am înghiţit furia şi mândria. 

— Da, am spus eu. Îmi pare rău pentru asta. 

A râs: 

— Nu-ţi pare rău pentru nimic. Nu te gândeşti decât la băiatul ăla 
şi la viaţa lui jalnică. 

Nu i-am răspuns. 

— Spune-mi, a continuat el, iar strânsoarea lui a devenit 
dureroasă. Spune-mi cât de mult îl iubeşti, mi-a cerut el, iar ochii 
sumbri şi insondabili îi străluceau în lumina focului. Imploră-mă să-l 
crut. 

— Te rog, am şoptit eu, stăpânindu-mi lacrimile. Te rog să-l cruţi. 

— De ce? 

— Colierul nu-ţi poate oferi ce-ţi doreşti, am spus eu cu 
nesăbuinţă. 

Nu aveam decât un atu în negocierea cu el, şi nici măcar nu era 
cine ştie ce, dar am continuat: 

— Nu am de ales, trebuie să te slujesc, dar dacă Mai păţeşte ceva, 
n-am să te iert niciodată. Am să mă opun prin toate mijloacele. Am 
să-mi petrec fiecare clipă căutând un mijloc de a-mi face rău şi, în 
cele din urmă, am să-l găsesc. Dar dacă dai dovadă de milă faţă de el, 
dacă îl laşi în viaţă, te voi sluji cu dragă inimă. Am să-mi petrec tot 
restul vieţii dovedindu-mi recunoştinţa. 

Aproape că m-am sufocat când am rostit ultimul cuvânt. 

Întunecatul a înclinat capul într-o parte, iar pe buze i-a fluturat un 
mic zâmbet nencrezător. Apoi zâmbetul a dispărut şi a fost înlocuit 
de o expresie greu de descifrat, care aducea cu dorul. 

— Milă, a spus el, pronunţând cuvântul ca şi când ar fi gustat ceva 
necunoscut. Aş putea fi milos. 

Mi-a cuprins faţa şi cu cealaltă mână, sărutându-mă uşor, cu 
blândete, şi chiar dacă toată făptura mea îmi cerea să mă îndepărtez, 
am rămas pe loc. ÎI uram. Îmi era teamă de el. Şi totuşi, simţeam 
atracţia ciudată a puterii lui şi n-am putut înăbuşi răspunsul inimii 
mele slabe. 

Întunecatul şi-a desprins gura de a mea. Apoi, fără să-şi ia 
privirea de la mine, l-a chemat pe Ivan. 

— Du-o la închisoare, i-a spus Întunecatul când a apărut în ușa 
cortului. Las-o să-și vadă iscoada. 

În suflet mi-a încolţit un grăunte de speranţă. 

— Da, Alina, a spus el, mângâindu-mi obrazul. Pot să fiu milos. 

S-a aplecat în faţă, trăgându-mă spre el, şi mi-a atins urechea cu 
buzele. 

— Mâine, intrăm în Falia Umbrei, mi-a şoptit el, vocea lui părând 
o mângâiere. Şi am să-l dau la volcre pe prietenul tău, iar tu ai să-l 

vezi murind. 

— Nu! am strigat eu cu groază, dându-mă în spate. 

Am încercat să mă desprind de el, dar degetele sale îmi ţineau 
craniul într-o strânsoare de oţel. 

— Dar ai spus că..., am suspinat eu. 

— Poţi să-i iei la revedere de la el în noaptea asta. E singura 
îndurare pe care o merită trădătorii. 

Ceva s-a dezlănţuit înăuntrul meu. M-am repezit la el, încercând 
să-l înhaţ cu mâinile, urlând de furie. Ivan m-a înşfăcat într-o clipă, 
ţinându-mă strâns în timp ce mă zvârcoleam în brațele sale. 

— Criminalule! am tipat eu. Monstrule! 

— Ai dreptate. 

— Te urăsc, am răbufnit eu. 

A ridicat din umeri: 

— Ai să te saturi de ură foarte repede. Ai să te saturi de tot. 

A zâmbit şi, în adâncul ochilor lui, am văzut acelaşi abis întunecat 
şi fără fund pe care îl zărisem în privirea ancestrală a Baghrăi. 

— Alina, a continuat el, ai să porţi colierul tot restul vieţii tale 
foarte lungi. N-ai decât să mi te opui cât pofteşti. Ai să descoperi că 
am mult mai multă experienţă cu eternitatea. 

A făcut un gest cu mâna, iar Ivan m-a scos din cort şi m-a târât 
înapoi pe potecă. Încă mă zbăteam în braţele lui şi, după câteva clipe, 
am izbucnit în plâns, iar lacrimile pe care mi le înfrânasem în timpul 
întrevederii cu Întunecatul mi s-au prelins pe obraji. 

— Încetează, mi-a şoptit Ivan furios. O să te vadă cineva. 

— Nu-mi pasă. 

Întunecatul oricum avea de gând să-l omoare pe Mal. Ce mai 
conta cine îmi vedea suferinţa? Moartea lui Mal şi cruzimea 
Întunecatului îmi acaparaseră mintea, iar acum puteam vedea 
limpede grozăvia lucrurilor care aveau să se întâmple. 

Ivan m-a îmbrâncit în cortul meu şi m-a scuturat cu putere: 

— Vrei să vezi iscoada sau nu? Că n-am de gând să însoțesc o 
plângăcioasă prin tabără. 

Am dus mâinile la ochi şi mi-am înăbuşit hohotele de plâns. 

— Aşa e mai bine, a spus el. la asta pe tine. 

Mi-a aruncat o pelerină cafenie. Mi-am pus-o peste kefta, iar el 
mi-a ridicat gluga. 

— Ţine capul plecat şi să nu scoţi un sunet, altfel jur că te aduc 
înapoi în cort şi îţi iei la revedere de la el în Falie. Ai înțeles? 

Am încuviinţat din cap. 

Am pornit pe o potecă neluminată, de la marginea taberei. Gărzile 
mele stăteau la distanţă, mergând câţiva paşi în faţă şi câţiva paşi în 
spate, iar eu mi-am dat seama că Ivan nu voia să mă recunoască 
nimeni, să nu se afle că vizitam închisoarea. 

În timp ce mergeam printre cazărmi şi corturi, am simţit o 
tensiune ciudată în tabără. Soldaţii pe lângă care treceam păreau 
nervoşi, iar câţiva s-au încruntat la Ivan cu o ostilitate fățişă. Oare ce 
părere avea Armata Întâi despre neaşteptata accedere la putere a 
Aparatului? 

Închisoarea se afla la celălalt capăt al taberei. Era o clădire mai 
veche — se vedea clar că fusese construită înaintea cazărmilor din jur. 
Intrarea era păzită de nişte soldaţi plictisiţi. 

— Un nou prizonier? l-a întrebat pe Ivan unul dintre ei. 

— Un vizitator. 

— De când însoțeşti vizitatori la închisoare? 

— Din noaptea asta, a spus Ivan pe un ton ameninţător. 

Gărzile au schimbat o privire neliniştită între ele, apoi s-au dat la 
o parte: 

— Nu-i nevoie să-ţi sară țandăra, vraciule. 

Ivan m-a condus pe un coridor mărginit de celule, dintre care cele 
mai multe erau goale. Am văzut câţiva bărbaţi în zdrenţe şi un beţiv 
care sforăia zgomotos pe podeaua celulei sale. La capătul culoarului, 
Ivan a descuiat o poartă şi am coborât câteva trepte şubrede până la 
o încăpere întunecată, fără ferestre, luminată doar de o lampă cu 
uleiul pe terminate. Am distins în întuneric zăbrelele groase ale 
singurei celule din încăpere şi, ghemuit lângă perete, singurul 

prizonier. 

— Mal, am şoptit eu. 

Într-o clipă, s-a ridicat în picioare şi ne-am lipit unul de celălalt 
printre zăbrelele de fier, ţinându-ne strâns de mână. Nu mi-am putut 
stăpâni hohotele de plâns. 

— Şşşş, mi-a şoptit Mal. Nu-i nimic, Alina. Nu-i nimic. 

— Aveţi toată noaptea la dispoziţie, a spus Ivan, apoi a dispărut 
pe scări. 

Când am auzit poarta închizându-se, Mal s-a întors spre mine, 
sorbindu-mi chipul din priviri. 

— Nu-mi vine să cred că te-a lăsat să mă vezi. 

Pe obraji mi s-au revărsat lacrimi proaspete: 

— Mal, m-a lăsat să te văd, pentru că are de gând să... 

— Când? 

— Mâine. În Falia Umbrei. 

A înghiţit în sec şi mi-am dat seama că lupta în sinea lui cu vestea 
pe care i-o dădusem, dar n-a spus decât: 

— Bine. 

Am scos un sunet care era jumătate râs, jumătate suspin: 

— Numai tu puteai să te afli în pragul morţii şi să spui: „ Bine.” 

Mi-a răspuns cu un zâmbet, dând la o parte părul de pe faţa mea 
brăzdată de lacrimi: 

— i-ar fi plăcut mai mult să zic: „Oh, nu”? 

— Mal, de-aş fi fost mai puternică în poiană... 

— De-aş fi fost eu mai puternic, ţi-aş fi înfipt cuțitul în inimă. 

— Mi-aş dori s-o fi făcut, am bâiguit eu. 

— Eu, unul, nu. 

Am plecat privirea spre mâinile noastre împreunate: 

— Mal, ce a spus Întunecatul în poiană despre... despre mine şi 
el. Nu am... niciodată... 

— Nu contează. 

M-am uitat în ochii lui: 

— Nu contează? 

— Nu, a spus el pe un ton cam apăsat. 

— Nu-mi vine să te cred. 

— Poate că nici eu n-o cred, nu în întregime, dar ăsta e adevărul. 

Mi-a strâns şi mai tare mâinile, ridicându-le în dreptul inimii: 

— Nu-mi pasă nici dacă ai fi dansat goală cu el pe acoperişul 
Micului Palat. Te iubesc, Alina, cu tot cu acea parte care a fost 
îndrăgostită de el. 

Aş fi vrut să neg, să şterg trecutul, dar nu puteam. larăşi am 
izbucnit în plâns: 

— Nu suport gândul că mi-a trecut cândva prin minte... că mi-am 
dorit să... 

— Tu mă învinovățeşti pentru toate greşelile pe care le-am făcut? 
Pentru fiecare fată cu care am fost? Pentru orice prostie pe care am 
spus-o? Ştii bine cine ar câştiga, dacă ar fi să ne întrecem în prostii. 

— Nu, nu te învinovăţesc, am reuşit eu să zâmbesc. Nu foarte 
mult. 

A zâmbit şi el, iar inima mi-a tresăltat de bucurie ca pe vremuri. 

— Ne-am regăsit unul pe celălalt, Alina. Asta e tot ce contează. 

M-a sărutat printre zăbrele, iar când buzele ni s-au atins, am 
simţit pe obraji răceala fierului. 

Am petrecut împreună acea ultimă noapte. Ne-am amintit de 
orfelinat, de vocea aspră şi furioasă a Anei Kuya, de gustul de cireşe 
al elixirului pentru inimă, din care beam din când în când pe furiş, 
de mirosul pajiştii proaspăt cosite, de cum sufeream din pricina 
arşiţei şi căutam răcoarea podelelor de marmură din camera de 
muzică, de drumul străbătut împreună până la unitatea unde aveam 
să facem serviciul militar, de viorile suli pe care le auziserăm în 
prima noapte petrecută departe de singurul loc unde ne simţiserăm 
acasă. 

l-am povestit ziua în care, împreună cu o servitoare, stăteam în 
bucătăria de la Keramzin şi lipeam obiecte de ceramică sparte, 
aşteptând ca el să se întoarcă din una dintre expedițiile lui de 
vânătoare, care îl făceau să lipsească de acasă din ce în ce mai des. 

Aveam cincisprezece ani, stăteam la o masă şi mă străduiam în van 
să lipesc bucăţile unei ceşti albastre. La un moment dat, l-am văzut 
venind pe câmp şi am dat fuga la uşă, făcându-i semn cu mâna. 
Când m-a zărit şi el, a luat-o la fugă spre mine. 

Am traversat curtea cu pas domol, urmărindu-l cum se apropie, 
uimită de bătăile puternice ale inimii mele. Apoi m-a luat în braţe şi 
m-a învârtit în cerc, iar eu mă tineam strâns de el, inspirându- 
mirosul dulce şi familiar, surprinsă de cât de mult îi dusesem dorul. 
Îmi dădeam seama vag că încă tineam în mână un ciob din ceaşca 
albastră, care îmi străpungea palma, dar nu voiam să mă desprind 
din îmbrăţişarea lui. 

Când, în cele din urmă, m-a pus jos şi s-a dus în bucătărie să 
mănânce, am rămas pe loc, cu sângele picurându-mi din palmă, cu 
capul învârtindu-mi-se în continuare, simțind că totul se schimbase. 

Ana Kuya m-a mustrat pentru că pătasem cu sânge podeaua 
curată a bucătăriei. Mi-a bandajat mâna şi mi-a spus că se va 
vindeca. Dar ştiam că mă va durea în continuare. 

În tăcerea sumbră a celulei, Mal mi-a sărutat cicatricea din palmă, 
rana făcută cu atâta timp în urmă de ciobul unei ceşti — acel obiect 
fragil, care mi se păruse imposibil de reparat. 

Ne-am întins amândoi pe podea, cu mâinile împreunate şi cu 
obrajii lipiţi printre zăbrele. N-aş fi vrut să dorm. Aş fi vrut să 
savurez fiecare clipă cu el. Dar la un moment dat m-a furat somnul, 
pentru că iarăşi am visat cerbul. De data asta, Mal se afla lângă mine 
în poiană, iar sângele care păta zăpada era al lui. 

Am fost trezită de zgomotul porţii deschise deasupra noastră şi de 
paşii lui Ivan pe trepte. 

Mal îmi ceruse să-i promit că nu voi plânge. Asta l-ar fi făcut să 
treacă mai greu peste încercarea care îl aştepta. Aşa că mi-am 
stăpânit lacrimile. L-am sărutat încă o dată şi l-am lăsat pe Ivan să 
mă conducă afară din închisoare. 

Capitolul 22 


Se crăpa de ziuă când Ivan m-a dus înapoi la cortul meu. M-am 
aşezat pe pat şi am privit în gol. N-aveam niciun gând în minte şi îmi 
simţeam mâinile şi picioarele ciudat de grele. Când a venit Genya, 
încă nu mă ridicasem de pe pat. 

M-a ajutat să mă spăl pe faţă şi să mă îmbrac cu kefta neagră pe 
care o purtasem la balul de iarnă. M-am uitat la veşmântul de mătase 
şi mi-a venit să-l fac zdrenţe, dar nu reuşeam să mă mişc. Mâinile îmi 
rămâneau inerte pe lângă corp. 

Genya m-a aşezat pe scaunul pictat, iar eu am stat nemişcată în 
timp ce îmi aranja părul, ridicându-l în vârful capului sub forma 
unor bucle şi spirale prinse cu agrafe de aur, ca să pună mai bine în 
evidenţă colierul Morozovei. 

Când a terminat, şi-a lipit obrazul de al meu, apoi m-a condus la 
Ivan, punându-mi mâna pe braţul lui, ca şi când aş fi fost o mireasă. 
Niciunul dintre noi n-a scos o vorbă. 

Ivan m-a condus la cortul Grisha, unde mi-am luat locul lângă 
Întunecatul. Ştiam că prietenii mei mă urmăreau, vorbind în şoaptă 
şi întrebându-se ce era în neregulă. Probabil îşi închipuiau că mă 
emoţiona iminenta intrare în Falie. Se înşelau. Nu eram nici 
emoționată, nici speriată. Nu mai aveam niciun sentiment. 

Grisha ne-au însoţit într-o procesiune ordonată, până la docurile 
uscate. Acolo, doar câtorva privilegiați li s-a permis să urce pe barca 
de nisip. Era mai mare decât cele pe care le văzusem până atunci şi 
avea trei pânze enorme împodobite cu simbolul Întunecatului. Am 
cercetat cu privirea mulțimea de soldaţi şi Grisha de pe navă. Ştiam 
că Mal se afla şi el la bord, dar n-am reuşit să-l văd. 

Întunecatul şi cu mine am fost conduşi în partea din faţă a bărcii, 

unde am fost prezentată unui grup de bărbaţi elegant îmbrăcaţi, cu 
bărbi blonde şi ochi albaştri şi sfredelitori. Am tresărit când mi-am 
dat seama că erau ambasadori fjerdani. Lângă ei, în mătăsuri stacojii, 
se afla o delegaţie din Shu Han, iar alături de aceştia, un grup de 
negustori din Kerch, cu haine până în talie, ale căror mâneci aveau o 
ciudată formă de clopot. Între ei se vedea şi un trimis al regelui, 
îmbrăcat în uniformă militară, cu o expresie severă pe chipul său 
bătut de vânt; pe pieptul său atârna în diagonală o panglică 
împodobită cu simbolul aurit al regalității — vulturul cu două capete. 

l-am studiat pe toți cu atenţie. Probabil de aceea întârziase 
Întunecatul intrarea noastră în Falie: avusese timp pentru a strânge 
un auditoriu adecvat, martori care să ateste puterea lui de curând 
descoperită. Dar oare cât de departe avea de gând să meargă? În 
mine a încolţit un sentiment de nelinişte, tulburând amorțeala 
plăcută care mă stăpânea începând de dimineaţă. 

Barca s-a zdruncinat şi a început să alunece peste iarbă, spre ceața 
neagră şi înfiorătoare a Faliei. Trei invocatori şi-au ridicat braţele, iar 
pânzele uriaşe s-au întins în câteva clipe, umflate de vânt. 

Prima oară când intrasem în Falie, mă temeam de întuneric şi de 
propria-mi moarte. Acum, întunericul nu mă mai speria, şi ştiam că, 
în curând, moartea avea să mi se pară o binecuvântare. Întotdeauna 
ştiusem că trebuia să mă întorc la Nemare şi, privind în urmă, mi-am 
dat seama că o parte din mine chiar aşteptase acest moment. Îmi 
doream şansa de a-mi dovedi puterile şi - m-am crispat 
gândindu-mă la asta — şansa de a-l mulţumi pe Întunecatul. Visasem 
la clipa când voi sta alături de el. Îmi dorisem să cred în destinul pe 
care îl trasase pentru mine: orfana pe care nu o voia nimeni avea să 
schimbe lumea şi să fie adorată. 

Întunecatul privea înainte, radiind calm şi încredere. Soarele se 
vedea tot mai greu, iar după câteva clipe am fost învăluiți în 
întuneric. 

Barca a plutit vreme îndelungată în beznă, împinsă înainte de 
Furtunoşi. 

Apoi a răsunat vocea Întunecatului: 

— Flăcări! 

Nori uriaşi de flăcări au izbucnit dinspre Inferni de o parte şi de 
alta a navei, iluminând preţ de câteva clipe cerul întunecat. 
Ambasadorii, ba chiar şi gărzile din jurul meu, au tresărit. 
Întunecatul semnala locul în care ne aflam, chemând volcrele direct 
la noi. 

N-a durat mult până ce bestiile au răspuns chemării, şi m-au 
trecut fiori pe şira spinării când am auzit fâlfâitul îndepărtat al 
aripilor de piele. Am simţit cum se împrăştia frica în rândul celor de 
la bord şi i-am auzit pe fjerdani rugându-se în limba lor cadenţată. În 
lumina flăcărilor Grisha, am văzut siluetele vagi şi întunecate ale 
volcrelor apropiindu-se de noi. Ţipetele lor au spintecat aerul. 

Gărzile au pus mâna pe puşti. Cineva a izbucnit în plâns. Dar 
Întunecatul aştepta ca monştrii să se apropie şi mai mult. 

Ştiam de la Baghra că volcrele fuseseră cândva bărbaţi şi femei, 
victime ale puterii supranaturale  dezlănţuite de lăcomia 
Întunecatului. Poate că îmi juca mintea o festă, dar mi s-a părut că 
disting ceva uman în strigătele lor îngrozitoare. 

Când mai aveau un pic şi ajungeau chiar deasupra noastră, 
Întunecatul m-a apucat de braţ şi a spus doar atât: 

— Acum. 

Mâna aceea invizibilă m-a luat în stăpânire şi am simţit cum se 
adânceşte în mine, coborând parcă din întunericul Faliei în căutarea 
luminii. Şi lumina a venit cu o viteză şi o furie care aproape m-au 
culcat la pământ, revărsându-se în jurul meu ca un val de strălucire 
şi căldură. 

Falia s-a luminat ca şi când ar fi fost miezul zilei, ca şi când 
întunericul de nepătruns n-ar fi existat niciodată, în faţa mea se 
vedea o întindere vastă de nisip albicios, presărată din loc în loc de 
epavele unor bărci de nisip, iar deasupra acestui peisaj mort plana 
un stol enorm de volcre. Creaturile scoteau ţipete îngrozite, iar 
trupurile lor cenuşii se zvârcoleau înfiorător în lumina strălucitoare. 

Acesta este adevărul despre el, mi-am spus în sinea mea, mijind ochii. 
Asemănătorul cheamă asemănătorul. Aşa arăta întruchiparea sufletului 
său, adevărul despre el dezvăluit în lumina orbitoare a soarelui, fără 
mister şi fără umbre. Acesta era adevărul din spatele chipului 
frumos şi al puterilor miraculoase — spaţiul mort şi pustiu dintre 
stele, un deşert populat de monştri înspăimântați. 

Fă un culoar! Nu mi-am dat seama dacă a rostit sau doar a gândit 
această poruncă ce a răsunat în mine. Fără putinţa de a mă opune, 
am lăsat întunericul să revină în jurul nostru şi am concentrat 
lumina în faţa noastră, făcând un tunel prin care puteam înainta. 
Barca era mărginită pe ambele părţi de pereți văluriţi de întuneric. 
Volcrele au dispărut în beznă, iar ţipetele lor furioase şi confuze se 
auzeau ca de după o cortină impenetrabilă. 

Înaintam în viteză pe deasupra nisipurilor incolore, lumina solară 
împrăştiindu-se înaintea noastră în valuri strălucitoare. În zare se 
vedea un petic verde, şi mi-am dat seama că era celălalt țărm al 
Faliei. Puteam vedea Ravka de Vest şi, pe măsură ce ne apropiam, 
am reuşit să disting câmpurile, docurile uscate şi Novokribirskul, 
orăşelul din spatele lor. În depărtare străluceau turnurile din Os 
Kervo. Era doar în mintea mea sau chiar simţeam în aer mirosul 
sărat al Mării Adevărate? 

Oamenii din orăşel se înghesuiau pe docuri, făcând semn cu mâna 
spre lumina care spinteca Falia. Vedeam copii jucându-se în iarbă şi 
auzeam docheri strigându-se unul pe celălalt. 

La un semnal al Întunecatului, barca a încetinit, iar el a ridicat 
brațele. M-a fulgerat un fior de groază în clipa când am înţeles ce 
urma să se întâmple. 

— Sunt propriul tău popor! am strigat eu cu disperare. 

Dar nu m-a luat în seamă, ci şi-a împreunat palmele cu o 
bubuitură ca un tunet. 

Totul s-a întâmplat lent. Întunericul s-a împrăştiat dintre mâinile 
lui, iar când s-a întâlnit cu întunericul Faliei, dinspre nisipurile 
moarte s-a ridicat un huruit. 


272 


Zidurile negre ale tunelului de lumină pe care îl creasem au 
început să pulseze şi să se umfle. Pare că respiră, mi-am spus cu 
groază în sinea mea. 

Huruitul s-a transformat într-un vuiet. Falia a început să tremure 
şi să se clatine în jurul nostru, iar apoi s-a revărsat în faţa noastră sub 
forma unui val nimicitor. 

Întunericul s-a năpustit asupra mulţimii de pe docuri care a 
izbucnit în strigăte de spaimă. Oamenii fugeau înfricoşaţi din calea 
materiei negre a Faliei, care s-a revărsat ca un val asupra docurilor şi 
a orășelului. Întunericul i-a învăluit pe toţi, iar volcrele s-au repezit 
spre noua lor pradă. O femeie cu un copilaş în braţe încerca să fugă 
din calea valului, dar s-a împiedicat, iar bezna a înghiţit-o şi pe ea. 

Am coborât cu disperare în adâncul meu, încercând să extind 
lumina, să alung volcrele, să le ofer un pic de protecţie bieţilor 
oameni. Dar nu puteam face nimic. Puterea mea se îndepărta de 
mine, trasă de chinuitoarea mână invizibilă care mă stăpânea. Mi-aş 
fi dorit să am un cuţit pe care să-l înfig în inima Întunecatului sau în 
inima mea — să fac ceva care ar fi putut împiedica această grozăvie. 

Întunecatul s-a întors să se uite la ambasadori şi la trimisul 
regelui. Feţele lor erau măşti de stupefacţie şi groază. Probabil ce a 
văzut pe chipurile lor l-a satisfăcut, căci şi-a dezlipit palmele, iar 
întunericul şi-a oprit înaintarea şi vuietul a încetat. 

Auzeam strigătele disperate ale celor pierduţi în întuneric, 
tipetele volcrelor şi zgomotele puştilor. Docurile uscate dispăruseră. 
Novokribirskul dispăruse şi el. Ne uitam cu toţii la noul teritoriul 
acaparat de Falie. 

Mesajul era clar: azi, fusese rândul Ravkăi de Vest. Mâine, 
Întunecatul putea la fel de uşor să împingă Nemarea spre nord, în 
Fjerda, sau spre sud, în Shu Han. Falia avea să devoreze ţinuturi 
întregi, împingându-i în mare pe duşmanii Întunecatului. La 
moartea câtor oameni fusesem oare părtaşă? Câţi aveau să mai 
moară din pricina mea? 

Închide culoarul, a poruncit Întunecatul. M-am supus, nu aveam 

încotro. Am retras lumina şi am împrăştiat-o în jurul navei ca pe o 
cupolă strălucitoare. 

— Ce-ai făcut? a şoptit trimisul regelui cu glas tremurător. 

Întunecatul s-a întors spre el: 

— N-ai văzut destul? 

— Ar fi trebuit să distrugi această grozăvie, nu s-o extinzi! Ai 
măcelărit ravkani! Regele nu va accepta niciodată... 

— Regele va face ce i se spune, altminteri am să duc Falia Umbrei 
până la zidurile din Os Alta. 

Trimisul a rămas fără glas, gura lui deschizându-se şi 
închizându-se fără niciun zgomot, iar Întunecatul s-a întors către 
ambasadori: 

— Cred că acum m-aţi înțeles. Nu mai există ravkani, fjerdani, 
kerchieni şi shuhani. Nu mai există granițe şi nu vor mai exista 
războaie. De acum înainte, nu mai există decât ținutul dinăuntrul 
Faliei şi ţinutul din afara lui. Şi va fi pace. 

— Pace în termenii tăi, a spus furios unul dintre shuhani. 

— Nu va rezista, a răbufnit un fjerdan. 

Întunecatul s-a uitat la ei şi a spus foarte calm: 

— Pace în termenii mei. Altminteri, munţii voştri neprețuiţi şi 
tundra uitată de sfinţi pur şi simplu vor înceta să mai existe. 

Cu o certitudine zdrobitoare, mi-am dat seama că vorbea extrem 
de serios. Ambasadorii puteau spera că era o ameninţare neserioasă, 
că foamea lui de putere avea limite, dar în scurtă vreme aveau să se 
convingă de adevărul spuselor lui. Întunecatul n-ar fi ezitat să-şi 
ducă planul la capăt. N-ar fi avut remuşcări. Întunericul lui avea să 
înghită lumea, iar el n-ar fi şovăit o clipă. 

Întunecatul le-a întors spatele ambasadorilor cu expresii uluite şi 
furioase, apoi şi-a plimbat privirea peste mulțimea de Grisha şi 
soldaţi de pe navă şi le-a spus: 

— Povestiţi ce aţi văzut astăzi. Spuneţi tuturor că a trecut vremea 
fricii şi a nesiguranţei. Că a trecut vremea luptelor nesfârşite. 
Spuneţi-le că aţi văzut începutul unei noi epoci. 

Din mulţime s-au ridicat urale. Am văzut şi câţiva soldaţi 
şuşotind între ei, ba chiar şi câţiva Grisha cu expresii descurajate. 
Dar cei mai mulţi erau bucuroşi, triumfători, radioşi. 

Îşi doresc asta, mi-am spus în sinea mea. Chiar şi după ce au văzut 
ce poate face, chiar şi după ce îi văzuseră murind pe fraţii lor 
ravkani. Întunecatul nu le oferea doar sfârşitul războiului, ci şi 
sfârşitul slăbiciunii. După toţi acei ani de teroare şi suferinţă, avea să 
le dea un lucru care păruse întotdeauna inaccesibil: victoria. Şi, în 
ciuda fricii, îl iubeau pentru asta. 

Întunecatul i-a făcut semn lui Ivan, care stătea în spatele lui, 
aşteptând ordine: 

— Aduceţi prizonierul. 

Am ridicat brusc privirea şi am simţit un nou val de spaimă când 
l-am văzut pe Mal cu mâinile legate, purtat de gărzi prin mulţime, 
până la balustrada navei. 

— Ne întoarcem în Ravka, a spus Întunecatul, dar trădătorul 
rămâne aici. 

Înainte să-mi pot da seama ce se întâmplă, Ivan l-a îmbrâncit pe 
Mal peste balustradă. Volcrele au ţipat şi au dat din aripi. M-am 
apropiat de marginea bărcii. Mal zăcea pe o parte, dar încă era în 
sfera protectoare a luminii mele. A scuipat nisipul care îi intrase în 
gură şi s-a ridicat în picioare, sprijinindu-se în mâinile legate. 

— Mal! am strigat eu. 

Fără să stau pe gânduri, m-am întors spre Ivan şi i-am dat un 
pumn zdravăn în falcă. Uluit, Ivan s-a dat un pas în spate, izbindu-se 
de balustradă, apoi s-a repezit spre mine. Foarte bine, mi-am spus în 
sinea mea când m-a înhăţat. Aruncă-mă şi pe mine în nisip. 

— Opreşte-te! a strigat Întunecatul pe un ton glacial. 

Ivan s-a încruntat, roşu de furie şi ruşine. Şi-a slăbit strânsoarea, 
dar nu mi-a dat drumul. 

Toţi cei de pe navă erau cât se poate de nedumeriţi. Habar 
n-aveau la ce servea această reprezentaţie, de ce Întunecatul se 
sinchisea de un dezertor şi de ce eu, Grisha lui cea mai prețioasă, 

tocmai îi dădusem un pumn secundului său. 

Micşoreaz-o! Porunca a răsunat înăuntrul meu şi m-am uitat cu 
groază la Întunecatul. 

— Nu! am spus eu. 

Dar nu m-am putut împotrivi, iar cupola de lumină a început să 
se restrângă. Mal se uita la mine în timp ce marginea sferei de 
lumină se apropia tot mai mult de barcă şi, dacă nu m-ar fi ţinut 
Ivan, expresia plină de iubire şi regret din ochii lui albaştri m-ar fi 
făcut să cad în genunchi. Am încercat să mă opun cu toată fiinţa, cu 
toate forţele mele, cu tot ce mă învățase Baghra, dar nu puteam face 
nimic în faţa puterii pe care o avea Întunecatul asupra mea. Lumina 
continua să se apropie de navă. 

M-am agăţat de balustradă şi am început să strig de furie şi de 
durere, cu lacrimile şiroindu-mi pe obraji. Mal se afla acum la 
marginea cercului strălucitor de lumină. Distingeam  siluetele 
volcrelor în bezna învolburată, le simţeam fâlfâitul aripilor. Ar fi 
putut să fugă, să plângă, să se agaţe de navă până îl înghițea 
întunericul, dar n-a făcut nimic din toate astea. Stătea neclintit în faţa 
beznei care înainta spre el. 

Numai eu aveam puterea să-l salvez — dar eram neputincioasă. În 
clipa următoare, bezna i-a înghiţit trupul. L-am auzit ţipând. 
Amintirea cerbului mi s-a ivit brusc în minte, atât de vie, încât 
poiana înzăpezită mi-a apărut în faţa ochilor preţ de câteva clipe, 
imaginea ei suprapunându-se peste peisajul pustiu al Faliei. Am 
simţit mirosul pinilor şi aerul rece pe obraji. Mi-am adus aminte de 
ochii negri şi umezi ai cerbului, de aburii respirației lui în noaptea 
îngheţată şi de momentul în care mi-am dat seama că n-am să-i iau 
viața. Şi, în cele din urmă, am înțeles de ce mă vizitase cerbul în vis 
noapte de noapte. 

Am crezut că mă bântuia, că îmi amintea de eşecul meu şi de 
preţul pe care îl plăteam pentru slăbiciunea mea. Dar mă înşelasem. 

Cerbul îmi arătase puterea mea. Îmi dezvăluise nu doar prețul 
milei, ci şi puterea pe care mi-o oferea aceasta. lar mila era un lucru 

pe care Întunecatul nu avea să-l înțeleagă niciodată. 

Cruţasem viaţa cerbului. Puterea acelei vieţi îmi aparținea mie la 
fel de mult pe cât îi aparţinea celui care i-o curmase. 

Mi s-a tăiat respiraţia când am înţeles acest adevăr şi am simţit că 
slăbeşte strânsoarea mâinii invizibile dinăuntrul meu. Începeam să 
recapăt controlul asupra puterii mele. Stăteam iarăşi în căsuţa 
Baghrăi, invocând lumina pentru prima oară, simțind cum vine 
năvalnic spre mine. Am luat în posesie ceea ce îmi aparţinea de 
drept. Pentru asta venisem pe lume. Nu aveam să mai las pe nimeni 
să mă despartă vreodată de puterea mea. 

Lumina s-a revărsat din mine, pură şi neşovăielnică, inundând 
locul întunecat în care Mal stătuse cu doar câteva clipe înainte. 
Volcra care îl înhăţase a scos un țipăt şi i-a dat drumul. Mala căzut 
în genunchi, cu sângele şiroindu-i din răni, iar volcra s-a ascuns în 
întuneric, izgonită de lumina mea. 

Întunecatul a fost dezorientat preţ de câteva clipe. A mijit ochii şi 
iarăşi m-a asaltat cu voința lui. Am simţit cum mă strânge acea mână 
invizibilă, dar am alungat-o imediat. Era nimic. Întunecatul era 
nimic. 

— Ce-i asta? a zis el printre dinți. 

A ridicat mâinile şi din palmele sale au țâşnit spre mine fâşii 
şerpuitoare de întuneric, dar le-am risipit ca pe nişte trâmbe de ceață 
cu un simplu gest al mâinii. 

Întunecatul s-a apropiat de mine cu trăsăturile sale frumoase 
contorsionate de furie. Mintea mea lucra cu frenezie. Ştiam că m-ar fi 
omorât pe loc, dar nu putea, pentru că volcrele dădeau târcoale 
sferei de lumină pe care numai eu o puteam invoca. 

— Puneţi mâna pe ea! le-a strigat el gărzilor. 

Ivan a întins mâna spre mine. 

Am simţit greutatea colierului de la gât şi inima ancestrală a 
cerbului bătând în acelaşi ritm cu a mea. Puterea s-a trezit în mine, 
robustă şi fermă, ca o sabie în mâna mea. 

Am ridicat braţul şi l-am coborât fulgerător. Cu un trosnet 

asurzitor, unul dintre catargele navei s-a despicat în două. Cei din 
jur au început să strige de spaimă şi să se împrăştie în toate direcţiile, 
iar catargul s-a prăbuşit pe punte, despicătura lui strălucind cu o 
lumină incandescentă. Chipul Întunecatului avea o expresie şocată. 

— Tăietura! a zis Ivan cu sufletul la gură, făcând un pas în spate. 

— Nu vă apropiaţi! i-am prevenit eu. 

— Nu eşti o ucigaşă, Alina, a spus Întunecatul. 

— Cred că ravkanii pe care tocmai te-am ajutat să-i măcelăreşti ar 
fi de cu totul altă părere. 

Barca era cuprinsă de panică. Oprichniki aveau un aer precaut, dar 
tot se împrăştiaseră în jurul meu şi începuseră să se apropie. 

— Aţi văzut ce le-a făcut bieţilor oameni! le-am strigat eu celor de 
pe navă, soldaţi şi Grisha deopotrivă. Acesta e viitorul pe care vi-l 
doriţi? O lume a întunericului? O lume croită după chipul lui? 

Pe feţele lor se citea confuzia, teama şi frica. 

— Nu e prea târziu să-l oprim! am continuat. Ajutaţi-mă, i-am 
implorat. Vă rog, ajutaţi-mă! 

Dar nimeni n-a făcut nicio mişcare. Soldaţii şi Grisha stăteau 
încremeniți pe punte. Tuturor le era frică — frică de el şi de o lume 
fără protecţia lui. 

Oprichmiki continuau să se apropie. Trebuia să fac o alegere. Mal şi 
cu mine nu am fi avut o altă şansă. 

Fie! mi-am spus în sinea mea. 

Am aruncat o privire peste umăr, sperând că Mai înţelesese ce 
aveam de gând, apoi m-am năpustit spre marginea bărcii. 

— N-o lăsaţi să ajungă la balustradă! a strigat Întunecatul. 

Gărzile au dat buzna spre mine, iar eu am făcut lumina să dispară. 

Ne-am scufundat cu toţii în beznă. Lumea a început să se vaite, iar 
deasupra noastră s-au auzit ţipetele volcrelor. Am atins balustrada 
cu mâinile întinse, m-am strecurat pe sub ea şi am sărit în nisip, apoi 
m-am ridicat în picioare şi am fugit orbeşte spre Mal, proiectând în 
faţă un arc de lumină. 

Din spatele meu se auzeau zgomotele măcelului: volcrele 

atacaseră nava, iar flăcările Grisha explodau în întuneric. Dar mă tot 
gândeam la oamenii pe care îi lăsasem în urmă. 

Arcul meu de lumină a nimerit peste Mal, care stătea ghemuit în 
nisip. Volcra care dădea din aripi deasupra lui a scos un țipăt şi s-a 
ascuns în beznă. Am luat-o la fugă spre el şi l-am ajutat să se ridice în 
picioare. 

Un glonţ s-a înfipt în nisipul de lângă noi şi iarăşi am făcut lumina 
să dispară. 

— Încetaţi focul! a strigat Întunecatul în haosul de pe barcă. Avem 
nevoie de ea în viață! 

Am proiectat încă un arc de lumină, împrăştiind volcrele care 
zburau deasupra noastră. 

— Nu poţi fugi de mine, Alina! a strigat Întunecatul. 

Nu-l puteam lăsa să ne urmărească. Nu-mi puteam asuma riscul 
ca Întunecatul să rămână în viaţă. Dar uram ce trebuia să fac. Cei de 
pe barcă refuzaseră să-mi vină în ajutor, dar oare meritau să fie 
abandonaţi volcrelor? 

— Alina, nu ne poţi lăsa să murim aici! a strigat Întunecatul. Dacă 
faci pasul ăsta, ştii unde vei ajunge. 

Îmi venea să izbucnesc într-un râs isteric. Ştiam. Ştiam că aveam 
să semăn mai mult cu el. 

— M-ai implorat o dată să dau dovadă de milă, a strigat el peste 
nisipurile neînsufleţite ale Faliei, peste tipetele înfometate ale 
monştrilor pe care îi zămislise. Asta înţelegi tu prin clemenţă? 

Un alt glonţ s-a înfipt în nisip, la doar câţiva centimetri de noi. Da, 
mi-am spus în sinea mea, simțind cum creşte puterea înăuntrul meu, 
asta e clemenţa pe care am învățat-o de la tine. 

Am ridicat mâna şi am coborât-o fulgerător, spintecând aerul. S-a 
auzit un trosnet puternic, iar pământul s-a cutremurat uşor — barca 
se rupsese în două. Falia s-a umplut de strigăte îngrozite, iar volcrele 
au început să ţipe frenetic. 

L-am apucat de mână pe Mal şi am proiectat un glob de lumină în 
jurul nostru. Apoi am luat-o la fugă, împiedicându-ne în întuneric şi, 

în scurtă vreme, zgomotele luptei s-au estompat, iar monştrii au 
rămas mult în urmă. 


Am ieşit din Falie undeva la sud de Novokribirsk şi am păşit 
prima oară în Ravka de Vest. Soarele după-amiezii era strălucitor, 
iar păşunea verde şi plăcută, dar nu ne-am oprit să savurăm nimic 
din toate astea. Eram obosiţi, flămânzi şi răniţi, iar duşmanii noştri 
sigur nu se odihneau, deci nici noi nu ne puteam permite asta. 

În cele din urmă, am ajuns la o livadă şi ne-am ascuns acolo până 
s-a lăsat întunericul, temându-ne ca nu cumva să ne zărească cineva 
şi să ne ţină minte. Aerul era înmiresmat cu parfumul florilor de 
măr, dar cele câteva fructe pe care le-am găsit erau mult prea mici şi 
verzi ca să poată fi mâncate. 

Am găsit sub copacul lângă care stăteam o găleată cu apă de 
ploaie stătută şi am spălat cu ea petele de pe cămaşa însângerată a 
lui Mal. A încercat să nu se crispeze când a îmbrăcat-o la loc, dar 
efortul nostru fusese inutil, căci nu puteam ascunde rănile adânci pe 
care le lăsase volcra pe pielea netedă a umărului şi spatelui său. 

După ce s-a înnoptat, ne-am început drumul către ţărmul mării. 
Un timp, mi-a fost teamă că ne rătăciserăm. Dar Mal a reuşit să 
găsească direcţia cea bună, cu toate că ne aflam într-un ținut străin. 

Cu puţin înainte de zorii zilei, am ajuns pe coasta unui deal şi am 
văzut la picioarele noastre deschiderea largă a Golfului Alkhem şi 
luminile strălucitoare din Os Kervo. Ştiam că trebuia să ne abatem 
de la drumul principal. În scurtă vreme, avea să mişune de negustori 
şi călători care cu siguranţă ar fi observat o iscoadă cu răni pe spate 
şi o fată în kefta neagră. Dar nu ne-am putut abţine să nu admirăm o 
vreme Marea Adevărată, pe care o vedeam pentru prima oară. 

Soarele a răsărit în spatele nostru, aruncând mai întâi o lumină 
trandafirie pe turnurile zvelte ale oraşului şi poleind mai apoi apele 
golfului cu o strălucire aurie. Am văzut portul vast, vasele mari 
legănându-se lângă cheiuri, iar dincolo de ele, nemărginita întindere 
albastră. Marea părea să continue la nesfârşit, întinzându-se până la 

orizontul neverosimil de îndepărtat. Văzusem o mulţime de hărți. 
Ştiam că acolo, undeva, la foarte multe mile distanţă, se afla un alt 
țărm, pe care îl puteai atinge după câteva săptămâni îndelungate de 
navigare. Dar tot aveam sentimentul ametţitor că ne aflam la 
marginea lumii. Dinspre mare adia o briză umedă şi sărată, în care se 
distingeau vag țipetele pescăruşilor. 

— E atât de mare, am spus eu în cele din urmă. 

Mal a încuviinţat din cap, apoi s-a întors spre mine şi a zâmbit: 

— O ascunzătoare foarte bună. 

Şi-a vârât mâna în părul meu şi a scos o agrafă de aur din buclele 
mele încurcate. O şuviță s-a desprins şi mi-a alunecat pe gât. 

— Ca să cumpăr haine, a spus el, vârând agrafa în buzunar. 

Agrafele îmi fuseseră prinse în păr cu o zi înainte de Genya, pe 
care nu aveam s-o mai văd niciodată. Nu aveam să-i mai văd 
niciodată pe niciunul dintre apropiații mei de la Micul Palat. Mi s-a 
strâns inima. Nu ştiam dacă Genya îmi fusese vreodată prietenă, dar 
tot avea să-mi fie dor de ea. 

Mal m-a lăsat să aştept la mică distanţă de drum, ascunsă după o 
perdea de copaci. Conveniserăm că era mai sigur să intre singur în 
Os Kervo, dar îmi era greu să-l văd plecând. Îmi ceruse să mă 
odihnesc, dar nu reuşisem să adorm după plecarea lui. Încă simţeam 
puterea pulsându-mi în trup şi ecoul a ceea ce făcusem în Falie. Am 
dus mâna la colierul de la gât. Nu simţisem niciodată un lucru 
asemănător şi o parte din mine voia să-l simtă din nou. 

Şi cum rămâne cu oamenii pe care i-ai lăsat acolo? a zis o voce din 
capul meu, pe care încercam s-o ignor cu disperare. Ambasadori, 
soldaţi, Grisha. Îi condamnasem pe toţi, şi nici măcar nu puteam fi 
sigură că Întunecatul murise. Fusese sfâșiat de volcre? Oare oamenii 
blestemaţi din Valea Tula fuseseră în sfârşit răzbunaţi pentru ce le 
făcuse Ereticul Negru? Sau chiar în clipele acelea venea spre mine, 
traversând pustiul Nemării, ca să se răzbune? 

Era un gând care îmi dădea fiori. M-am ridicat în picioare şi am 
început să mă plimb. 

Deja se întuneca şi m-am gândit că Mal fusese recunoscut şi 
capturat. Când am auzit paşi prin pădure şi l-am văzut apărând 
dintre copaci, am scos un suspin de uşurare. 

— Probleme? am întrebat eu cu nerăbdare, încercând să-mi 
ascund emoția. 

— Niciuna, a spus el. N-am văzut niciodată un oraş atât de 
aglomerat. Nu s-a uitat nimeni la mine cu luare aminte. 

Purta o cămaşă nouă şi o haină care nu era pe măsura lui, iar în 
braţe avea haine pentru mine: o rochie ca un sac, de un roşu atât de 
spălăcit, încât părea aproape portocaliu, şi o haină scămoşată, de 
culoarea muştarului. Mi le-a întins, apoi s-a întors cavalereşte cu 
spatele, să mă pot schimba. 

M-am chinuit să desfac nenumăraţii năsturaşi ai keftei — păreau să 
fie o mie. Când, în cele din urmă, mi s-a desprins de pe umeri şi mi-a 
căzut la picioare, am simţit că am scăpat de o mare povară. Aerul 
răcoros de primăvară îmi gâdila pielea goală şi, pentru prima oară, 
am îndrăznit să sper că poate chiar eram liberi. Dar am alungat 
repede acest gând. N-aş fi putut răsufla uşurată decât în clipa când 
aş fi aflat că Întunecatul murise. 

Mi-am luat pe mine rochia aspră de lână şi haina gălbuie. 

— Intenţionat ai cumpărat cele mai urâte haine pe care le-ai găsit? 

Mal s-a întors să mă vadă şi nu şi-a putut stăpâni zâmbetul. 

— Am cumpărat primele haine pe care le-am găsit, a spus el, apoi 
zâmbetul i-a dispărut de pe chip. 

Mi-a atins uşor obrazul, iar când a vorbit din nou, avea glasul 
scăzut şi răguşit: 

— Nu vreau să te mai văd niciodată în negru. 

— Niciodată, am şoptit eu, uitându-mă în ochii lui. 

A vârât mâna în buzunar şi a scos o eşarfă lungă, de culoare roşie. 
Mi-a înfăşurat-o cu grijă la gât, ascunzând colierul Morozovei. 

— Aşa e perfect, a spus el, zâmbind iarăşi. 

— Şi ce mă fac la vară? am izbucnit eu în râs. 

— Până atunci o să găsim o cale să scăpăm de el. 

— Nu! am spus eu prompt, surprinsă de cât de mult mă necăjea 
ideea. 

Mal a făcut un pas în spate cu un aer dezorientat. 

— Nu putem scăpa de el, i-am explicat eu. E singura şansă a 
Ravkăi să scape de Falia Umbrei. 

Acesta era adevărul — dar nu tot adevărul. Aveam nevoie de 
colier. Era protecţia noastră împotriva puterii Întunecatului şi 
promisiunea că într-o bună zi ne vom întoarce în Ravka şi vom găsi 
o cale să îndreptăm lucrurile. Dar ce nu-i puteam spune lui Mal era 
că acel colier îmi aparținea mie, că puterea cerbului era o parte din 
mine acum şi că nu eram sigură că voiam să rămân fără ea. 

Mal s-a uitat ţintă la mine cu fruntea încruntată. Mi-am amintit de 
amenințările Întunecatului, de privirea pustie pe care o văzusem atât 
pe chipul lui, cât şi pe chipul Baghrăi. 

— Alina... 

Am încercat să-i zâmbesc liniştitor. 

— O să scăpăm de el, i-am promis eu. Imediat ce va fi posibil. 

Au trecut câteva clipe. 

— Bine, a spus el în cele din urmă, dar pe chipul lui stăruia o undă 
de neîncredere. 

Apoi a dat cu vârful cizmei în kefta boţită de la picioarele noastre: 

— Cu asta ce facem? 

M-am uitat la grămada de mătase zdrențuită şi m-am simţit 
copleşită de furie şi ruşine. 

— Îi dăm foc, am spus eu. 

Şi asta am făcut. 

În timp ce flăcările mistuiau mătasea, Mal mi-a scos uşor celelalte 
agrafe de aur din păr, una câte una, iar pletele mi s-au revărsat pe 
umeri. Mi-a dat uşor părul la o parte şi m-a sărutat pe gât, chiar 
deasupra colierului. Mi-au dat lacrimile, iar el m-a luat în brațe şi 
m-a ținut strâns, până ce din kefta n-a mai rămas decât cenuşa. 

DUPĂ 


Băiatul şi fata stau lângă balustrada navei — o navă adevărată care 
se leagănă pe întinderea măturată de valuri a Mării Adevărate. 

— Goed morgen, fentomen! le strigă un marinar care trece pe lângă 
ei cu braţele pline de funii. 

Tot echipajul le spune fentomen. Este cuvântul kerchian pentru 
„stafii”. 

Când fata îl întreabă pe timonier de ce, acesta râde şi spune că 
porecla li se trage de la paloarea lor şi de la felul în care stau tăcuți 
lângă balustradă, uitându-se ore în şir la mare, de parcă n-ar mai fi 
văzut apă niciodată. Fata zâmbeşte, dar nu-i spune adevărul: trebuie 
să stea cu ochii aţintiți asupra orizontului. Se uită după o navă cu 
pânze negre. 

Vasul Verloren, de care îi spusese Baghra, plecase de mult, aşa că 
se ascunseseră în cartierele sărace din Os Kervo până ce băiatul 
reuşise să vândă agrafele şi să cumpere două locuri pe altă navă. În 
oraş se vorbea numai despre grozăvia care se întâmplase în 
Novokribirsk. Unii dădeau vina pe Întunecatul. Alţii pe shuhani sau 
fjerdani. Ba chiar erau unii care spuneau că era o pedeapsă trimisă 
de sfinţii furioşi. 

Şi începuseră să le ajungă la urechi zvonuri despre întâmplări 
ciudate din Ravka. Că Aparatul ar fi dispărut, că trupele străine erau 
masate la granițe, că Armata Întâi şi Armata a Doua amenințau că 
vor începe un război una împotriva celeilalte, că Invocatoarea 
Soarelui murise. Aşteptaseră să audă şi că Întunecatul murise în 
Falie, dar vestea aceasta nu ajunsese la ei cât stătuseră în Os Kervo. 

Noaptea, băiatul şi fata dorm lipiţi unul de altul în pântecele 
navei. El o strânge în braţe când ea se trezeşte dintr-un coşmar, 

clănțănind din dinţi şi cu picioarele tremurânde, amintindu-şi 
strigătele îngrozite ale bărbaţilor şi femeilor pe care îi lăsase în urmă 
pe nava despicată în două. 

— Nu-i nimic, îi şopteşte el în întuneric. Nu-i nimic. 

Ea vrea să-l creadă, dar îi e teamă să închidă ochii. 

Vântul umflă pânzele, iar carena scârţâie în jurul lor. Sunt iarăşi 
singuri, ca atunci când erau mici şi se ascundeau de copiii mai mari, 
de firea severă a Anei Kuya, de lucrurile ce păreau că mişună în 
întuneric. 

Sunt iarăşi orfani. Nu există niciun loc unde să se simtă acasă. Se 
au doar unul pe altul şi viaţa pe care şi-o pot croi împreună pe 
celălalt țărm al mării. 

Îi mulțumesc agentei şi  susţinătoarei mele, Joanna 

asemenea, sunt recunoscătoare minunatei echipe de la Nancy Coffey 
Literary: Nancy, Sara Kendall, Kathleen Ortiz, Jaqueline Murphy şi 

Îi mulțumesc lui Noa Wheeler, redactoarea mea atentă şi 

pentru marketing şi publicitate. Ţin să le mulțumesc şi lui Dan 

încăpea pe mâini mai bune. 

ajutat cu minţile lor geniale şi m-au încurajat cu răbdare şi cu un 
entuziasm neobosit. De asemenea, îi mulţumesc fratelui meu, Shem, 
pentru arta lui şi pentru îmbrăţişările de la distanţă, lui Miriam „Sis” 
Pastan, Heather Joy Kamensky, Peter Bibring şi Tracey Taylor, 

Gretchen Meneil şi Sarah J. Maas, cea care a publicat prima recenzie 
a cărţii), lui Leslie Blanco, colega mea de la WOART, precum şi lui 
Dan Moulder, care a avut foarte mult de lucru. 

Îi acuz pe Gamynne Guillotte pentru că mi-a întreţinut 
megalomania şi mi-a încurajat fascinația pentru personajele 
negative, pe Josh Minuto, pentru că m-a introdus în lumea literaturii 
fantastice şi pentru că m-a făcut să cred în eroi, şi pe Rachel Tejada, 
pentru prea multele filme de groază pe care le-am văzut împreună. 

Hedwig Aerts, o regină-pirat ca şi mine, a îndurat lungi ore de scris 

texte din rusă şi mongolă, Morgan Fahey mi-a oferit în permanenţă 

Michael Pessah m-au ajutat să menţin ritmul. 

